
1
НОРМАТИВТІК СІЛТЕМЕЛЕР

Диссертациялық жұмыста келесідей мемлекеттік үлгі қалыптарға сілтемелер жасалды:
Қазақстан Республикасы Ғылым және жоғары білім министрінің Бұйрығы. Терминологиялық жұмыстарды жүргізу қағидаларын бекіту туралы: 2024 жылдың 5 маусым, №283 бұйрықпен бекітілген.
Қазақстан Республикасының Заңы. Білім туралы: 2007 жылдың 27  шілдесі, №319 қабылданған.
Қазақстан Республикасының Заңы. Ғылым туралы: 2011 жылдың 18 ақпаны, №407-IV қабылданған.
Қазақстан Республикасының Заңы. Тіл туралы: 1997 жылдың 11  шілдесі, №151-I қабылданған.
Қазақстан Республикасы Білім және ғылым министрлігінің Бұйрығы. Мемлекеттік жалпыға міндетті білім беру стандарты (МЖМБС): 2020 жылы бекітілген.
БЕЛГІЛЕУЛЕР МЕН ҚЫСҚАРТУЛАР

	БАҚ 
OECD 

PISA 
	– бұқаралық ақпарат құралдары 
– Economic Co-operation and Development/Экономикалық ынтымақтастық және даму ұйымы 
– Programme for International Student Assessment/Оқушылардың білім жетістіктерін бағалау бағдарламасы

	әд. 
мәд. 
пед. 
псих. 
экол. 
экон. 
заң. 
инф. 
мат. 
физ. 
биол. 
тех. 
ау.ш. 
мед. 
медиа. 
арх. 
өн. 
саяс. 
әлеум. 
	– әдебиет саласы
– мәдениет саласы
– педагогика саласы
– психология саласы
– экология саласы
– экономика саласы
– заң саласы
– информатика саласы
– математика саласы
– физика саласы
– биология саласы
– техника саласы
– ауыл шаруашылығы саласы
– медицина саласы
– медиа және коммуникация саласы
– архитектура саласы
– өнер саласы
– саясаттану саласы
– әлеуметтану саласы




АНЫҚТАМАЛАР

Диссертациялық жұмыста төмендегідей анықтамаларға сәйкес терминдер қолданылды:
Coinage (еркін жасау) – бұрынғы үлгілерге сүйенбей, әдейі ойлап табылған мүлде жаңа сөз жасау тәсілі.
Ghost word – қате терім, бұрмаланған оқу немесе түсінбеу салдарынан сөздіктер мен мәтіндерге кездейсоқ енген, тілде шынайы өмірі жоқ «қауақ» сөз.
Акроним – атау сөздердің бастапқы дыбыс/әріптерінен құралған қысқартпа (мыс.: БАҚ, OECD, PISA).
Будан термин (гибрид) – құрамының бір бөлігі төл, бір бөлігі кірме элементтен тұратын термин; не жартылай калька, не жартылай кірме үлгісімен жасалады (мыс.: «фото-сурет», «демократияландыру»).
Жаңаттану (неология) – тіл біліміндегі жаңа атаулар мен сөздердің пайда болуы, жасалуы, қалыптасуы және тілдік жүйеге ену үдерістерін зерттейтін ғылыми бағыт.
Жаңа атау – жаңа нысан, құбылыс, ұғымды белгілеу үшін арнайы жасалған немесе таңдалған лексикалық бірлік (сөз не тіркес).
Жаңа қолданыс – нормаланбаған, бірақ тілдің құрылымдық заңдылықтарына сәйкес ұсынылған және белгілі бір кезеңде жиілеп қолданыла бастаған лексикалық бірлік.
Жаңа мағына – бар сөздің семантикалық өрісінің кеңеюі, тарылуы, ауысуы арқылы жаңа ұғымды бейнелеу қабілетіне ие болуы.
Жаңа сөз (неологизм) – тілдің сөздік құрамына жақында енген немесе бұрыннан бар бірліктің жаңа мағынада жұмсалуы нәтижесінде пайда болған атау.
Кентавр термин – әртүрлі графикадағы (латын/кирилл) компоненттер қосылған гибрид типі (мыс.: PR-қызмет, PIN-код, SIM-карта).
Қалыптану (нормалану) – жаңа атаудың ұсынылуынан бастап сарапталу, бекітілу, жүйеге келтіру және тұрақты қолданысқа енуге дейінгі кезеңдік үдеріс.
Қоспа термин – екі (не одан көп) сөздің қысқартылған бөліктерін қабаттастырып жаңа сөз жасау (портманто): brunch (breakfast+lunch), информатика (information+electronics). Мұны тағы бленд (blend), контаминант, телескоп, портманто сөз деп те атайды. 
Құрама сөз (композит) – әртүрлі түбірлердің бірігуінен жасалған күрделі атау; түбірлердің шығу тегі ескерілмеуі мүмкін (мыс.: «өнеркәсіп», «тұрғынүйқоры»).
Лексикалық жаңалықтар – тілге жаңа сөздер мен жаңа мағыналардың енуін қамтамасыз ететін үдерістердің жиынтығы (жалпылама атау), тілдің кез келген деңгейінде көрінетін жаңалық; сөзжасамдық, семантикалық, терминологиялық өзгерістердің ортақ атауы. Орыс тіл білімінде лексикалық инновация, новообразование, ал ағылшын тіл білімінде linguistic innovation деп атайды.
Метапәндік құзыреттілік – білім алушының әртүрлі пәндік білімді біріктіріп, жаңа жағдаятта қолдана алу қабілеті (терминдерді саналы қолдану дағдыларын қамтиды).
Неолексема – жаңадан жасалған немесе тілге жаңадан енген жеке сөз.
Неоним – арнаулы салада пайда болып, нақты ұғымды бірмағыналы түрде белгілейтін жаңа терминологиялық атау (салалық-ғылыми деңгей).
Неосемема – бұрынғы сөздің жаңаша семантикалық бірлігі (жаңа мағына).
Неофразема – жаңадан қалыптасқан тұрақты тіркес не фразеологизм.
Окказионализм (жеке-авторлық неологизм) – белгілі бір мәтіндік-эстетикалық мақсатпен бір автор тарапынан жасалып, жалпы қолданысқа тұрақты енбеген сөз немесе тіркес. Оны тағы бір реттік термин деп те, ал ағылшын тіл білімінде nonce word деп атайды.
Перифраз атау – ұғымды сипаттамалы тіркеспен атау (номинативтік айналым) арқылы терминдендіру.
Пәнаралық интеграция – бірнеше пәннің ұғымдық-әдістемелік негіздерін біріктіре отырып, жаңа терминдерді меңгертуді ұйымдастыру қағидаты.
Прелогизм (prelogism) – қолданысы кеңейе бастағанымен, жалпы нормаға әлі енбеген жаңа сөздің аралық сатысы.
Протологизм (protologism) – шағын ортада ғана қолданылатын, әлеуметке әлі танылмаған жаңа сөздің бастапқы сатысы.
Ретроним – жаңа нұсқа пайда болғаннан кейін бұрынғы нысанды айқындап атау үшін жасалған жаңа атау (мыс.: «акустикалық гитара», «ақ-қара теледидар»).

КІРІСПЕ

Зерттеудің жалпы сипаттамасы. 1991-2021 жылдар – қазақ тілінің даму тарихында жаңа кезең. Тәуелсіздік алғаннан кейінгі отыз жыл ішінде қоғамдық-саяси құрылымның түбегейлі өзгеруі, әлеуметтік-экономикалық қатынастардың жаңғыруы, ғылым мен технологияның жедел дамуы қазақ тілінің терминологиялық жүйесіне де зор ықпал етті. Осы кезеңде тілдің сөздік қоры бұрын-соңды болмаған деңгейде жаңарып, жаңа ұғымдар мен атаулардың үлкен легі пайда болды. Жаңа терминдер тек ғылым мен техника саласында ғана емес, білім беру, мәдениет, заң, экономика, медицина, ақпараттық технологиялар сияқты көптеген бағыттарда қалыптасты. Бұл жаңа атаулардың бір бөлігі қазақ тілінің ішкі сөзжасам заңдылықтары арқылы жасалса, енді бір бөлігі шет тілдерінен енген неологизмдердің негізінде қалыптасты. Нәтижесінде қазақ терминологиясы жаңа мазмұнмен толыққан, құрылымы мен қолданысы жағынан күрделене түскен ашық жүйеге айналды.
Терминологиялық жаңару – тек тілдік құбылыс емес, ол қоғамның танымдық деңгейінің, ғылыми әлеуетінің, мәдени-өркениеттік бағытының айғағы. Сондықтан жаңа терминдердің пайда болуы мен дамуын кешенді түрде зерттеу, олардың уәждік-құрылымдық табиғатын, жасалу үлгілерін, қалыптану сатыларын және қолданыс ерекшеліктерін анықтау – қазіргі қазақ тіл білімінің өзекті мәселелерінің бірі болып отыр.
Зерттеудің өзектілігі. Терминология – қоғам мен ғылым дамуының қарқынын, ұлттық дүниетаным мен білім кеңістігінің сапасын айқындайтын стратегиялық көрсеткіш. 1991-2021 жылдары Қазақстанда саяси тәуелсіздікпен қатар жедел цифрландыру, жаһандану, нарықтық қатынастардың орнығуы сияқты үдерістер жаңа ұғымдар ауқымын бұрын-соңды болмаған деңгейде кеңейтті. Соның салдарынан қазақ тілінде бір мезетте бірнеше арна арқылы (ішкі сөзжасам, калькалау, кірме қабат, будан үлгілер) жасалған атаулар қатар қолданысқа түсіп, нормаланбаған баламалардың жарыспалылығы, стильаралық ауытқулар, терминологиялық бірізділіктің бұзылуы секілді мәселелер ушыға түсті. Бұл жағдай ғылыми коммуникацияның айқындылығы мен білім беру мазмұнының сапасына тікелей әсер етіп, салалық стандарттар, оқулықтар мен ресми құжаттарда терминдерді іріктеу, сараптау және кодификациялау тетіктерін жаңғыртуды талап етті.
Қазақ тіл білімінде неология мен терминологияға арналған еңбектер бар болғанымен, 1991-2021 жылдар аралығындағы терминқордың жедел жаңаруын кешенді сипаттайтын зерттеулер жеткіліксіз: уәждік негізді айқындау, типологиялық модельдерді (композит, будан, кентавр, контаминант, бленд/портманто) жүйелеу, қалыптану сатыларын (ұсыныс – сарап – бекіту – кодификация – қолданыс) эмпирикалық дерекпен дәлелдеу, сондай-ақ білім беру жүйесінде (МЖМБС, пәндік бағдарламалар, оқулық лексиконы) терминдерді тиімді меңгертудің әдістемелік моделін әзірлеу әлі толық шешілмеген. Осы олқылықтар зерттеудің өзектілігін айқындайды: ұлттық терминқорды қазіргі кезең талаптарына сай ғылыми негізде жүйелеу, нормалау және оқыту практикасына енгізу – тілдің ғылыми қызметін күшейтудің және білім сапасын арттырудың басты шарты.
Зерттеу нысанына сәйкес ғылыми-əдістемелік еңбектерге жасалған талдаулардың нəтижесінде аталған мəселелердің өзектілігі айқын болғанымен, жалпы білім беретін мектептердегі оқытылатын пәндер меңгерту барысында оқушылардың пәндік сауаттылығын қалыптастыру мəселесін ғылыми-əдіснамалық жəне əдістемелік аспектіде зерделеу жеткіліксіз екендігі байқалды. Осыған сәйкес зерттеудің тақырыбына байланысты мынадай қарама-қайшылықтар анықталды: еліміздің орта білім беру жүйесін дамыту мемлекеттік деңгейде ұдайы назарға алынғанымен, белгілі бір сала бойынша базалық пəндердің білім мазмұнын жетілдірудің назарға алынбауы арасында; орта мектепте терминдер жекелеген пәннің білім мазмұнына енгізілгенімен, арнайы оқыту әдістемесінің жоқтығы арасында; орта білім беру жүйесінде білім беру сапасын жетілдіру мен əдістемелік бағыттағы ізденістер кең қолға алына бастағанымен, тілдің негізгі лексикалық қабаты болып есептелетін терминдерді оқыту үдерісінде басым жағдайларда дəстүрлі əдістермен шектелудің сақталып келуі арасында қарама-қайшылықтар туындайды. 
Зерттеудің нысаны. 1991-2021 жылдар аралығында қазақ тілінде қалыптасқан жаңа терминдер.
Зерттеудің пәні. Жаңа терминдердің құрылымдық, семантикалық және уәждік ерекшеліктері және оларды жалпы білім беретін мектептерде оқытудың әдістемелік негіздері.
Зерттеудің мақсаты. Қазақ тіліндегі 1991-2021 жылдар аралығында қалыптасқан жаңа терминдердің табиғатын теориялық тұрғыдан анықтау, олардың жасалу, қалыптану және қолданыс ерекшеліктерін кешенді сипаттау және білім беру жүйесінде тиімді меңгертуге арналған ғылыми-әдістемелік негіз ұсыну.
Зерттеудің міндеттері:
– «жаңа сөз», «жаңа қолданыс», «жаңа термин» ұғымдарының ғылыми мәнін анықтап, олардың өзара арақатынасын айқындау;
– жаңаттану дербес ғылыми бағыт ретінде қалыптасу кезеңдерін, зерттеу нысанын және негізгі ғылыми ұстанымдарын сипаттау;
– қазақ тіл білімінде жаңа терминдердің зерттелуіне жан-жақты шолу жасап, негізгі бағыттарын, ғылыми үлестерін саралау;
– жаңа терминдердің құрылымдық, семантикалық және уәждік ерекшеліктерін айқындап, олардың типологиялық жіктемесін жасау;
– салалық терминологиядағы 1991-2021 жылдардағы жаңа атаулардың сандық-статистикалық таралуын, жасалу тәсілдерін (лексика-семантикалық, морфологиялық, калькалау, синтаксистік ) анықтап, өнімділігін талдау;
– жаңа терминдердің қалыптану сатыларын (ұсынылу, сарапталу, бекітілу, кодификациялану және қолданысқа ену) сипаттау;
– жаңа терминдердің қолданыс ерекшеліктерін талдап, орнығу деңгейін анықтау;
– орта білім беру жүйесінде жаңа терминдерді оқытудың лингводидактикалық негіздерін айқындап, оқыту ерекшеліктерін сипаттау;
– жаңа терминдерді меңгеру арқылы оқушылардың метапәндік құзыреттілігін қалыптастыру жолдарын анықтау;
– жаңа терминдерді пәнаралық интеграция негізінде оқытудың тиімді моделін ұсыну.
[bookmark: _Hlk220394882]Зерттеудің ғылыми болжамы. Егер 1991-2021 жылдар аралығында қалыптасқан жаңа терминдер тілдің ішкі заңдылықтары мен терминологиялық нормаларға сәйкес ғылыми тұрғыда жүйеленіп, олардың жасалу жолдары мен қалыптану сатылары анықталса, онда бұл материалдар орта білім беру процесінде мақсатты түрде қолданылып, оқушыларға жаңа ұғымдарды саналы әрі жүйелі меңгертудің тиімді құралына айналады. Өйткені ғылыми негізделген терминдер оқу мазмұнын жеңіл қабылдауға, пәндік және метапәндік түсініктерді дұрыс қалыптастыруға, сонымен қатар оқушылардың ғылыми тілдік құзыреттілігін арттыруға мүмкіндік береді.
Зерттеудің жетекші идеясы. 1991-2021 жылдары қалыптасқан жаңа терминдерді ғылыми тұрғыда жүйелеп, олардың жасалу және қалыптану заңдылықтарын айқындау арқылы оларды білім беру процесінде тиімді меңгертудің ғылыми-әдістемелік негізін жасауға мүмкіндік туады.
Зерттеу жұмысының теориялық-әдістемелік негізі. Жалпы тіл біліміндегі неология мен терминологияның теориялық мәселелерін қарастырған О.С. Ахманова, Д.С. Лотте, Ж. Дюбуа, В.В. Лопатин, Н.А. Лаврова, Дж. Алжео, Ж.К. Буланже, А. Рей, G. Rondeau, A. Blank, D. Kastovsky сынды шетелдік ғалымдардың еңбектері жаңа сөздердің пайда болу тетіктерін, лексикалық инновациялардың сатыларын, олардың тілдік жүйедегі қызметін түсіндіруге негіз болды. Сонымен қатар, P. Anesa, B. Behera, P. Mishra, M.T. Díaz Hormingo, S. Huseynova және G.G. Ivleva сияқты зерттеушілердің еңбектері неологизмдердің әлеуметтік-коммуникативтік табиғатын айқындауға бағытталған. Қазақ тіл білімінде жаңа сөздер мен терминологияны зерттеудің ғылыми базасын қалыптастырған отандық ғалымдардың еңбектері де маңызды орын алады. Атап айтқанда, Р. Сыздық, Ш. Бәйтікова, А. Алдашева, Ш. Құрманбайұлы, Ж.О. Сағындықова, Қ. Қадырқұлов, Н. Уәлиев, Ш. Сарыбаев, Қ. Айдарбек, Ә. Қайдар, Ө. Айтбаев, Б. Момынова, Г. Мамаева, А. Құрманаева және А. Кошекова еңбектері жаңа терминдердің уәждік негізін, құрылымдық ерекшеліктерін, қалыптану заңдылықтарын, қоғамдық қолданысқа ену жолдарын анықтауда негізгі теориялық тірек ретінде пайдаланылды. Жаңа сөздер мен неологизмдердің жіктелімін айқындауда С.М. Исаев, Ж.О. Сағындықова, Д.А. Цогоева, Л.П. Крысова және Е.В. Муругова сияқты зерттеушілердің жіктеу үлгілері мен терминжасам модельдері басшылыққа алынды. Терминологиялық неологиядағы жаңа үлгілер мен неоним ұғымын сипаттауда J.C. Boulanger, A. Rey, G. Rondeau, O. Frank сынды ғалымдардың еңбектері, сондай-ақ Ш. Құрманбайұлы, Қ. Айдарбек, Ғ.Б. Шойбекова, Ж.Ә. Абдрахманова еңбектері маңызды рөл атқарды.
Зерттеу жұмысының әдістемелік негізін жаңа терминдерді білім беру жүйесінде меңгертудің жолдары мен оқушылардың терминологиялық құзыреттілігін қалыптастыру мәселелерін зерттеген ғалымдардың еңбектері құрады. Бұл бағытта Қ. Жаманбаева, Г.Т. Әбікенова, Ғ. Бегалиев, С. Иманбердиева, О. Жанпейісова, Қ. Бітібаева, С. Аипеисова, М.А. Дрога және И. Ретс зерттеулері негізге алынды.
Зерттеу әдістері. Зерттеу барысында жаңа терминдердің табиғатын кешенді түрде ашуға мүмкіндік беретін сипаттамалы, компоненттік талдау, жүйелі-құрылымдық, сандық-статистикалық әдістер қолданылды. Сипаттамалы әдіс негізгі ұғымдарға, теориялық тұжырымдарға және терминологиялық процестерге сипаттама беруге негіз болды. Компоненттік талдау әдісі жаңа терминдердің морфемалық құрылымын және мағыналық құрамын анықтау үшін пайдаланылды. Жүйелі-құрылымдық әдіс терминдердің құрылымдық типтерін, олардың жүйедегі орнын және атқаратын қызметін айқындауға мүмкіндік берді. Сандық-статистикалық әдіс жаңа терминдердің жиілігін, сандық үлесін және түрлі салалардағы таралу деңгейін анықтау мақсатында қолданылды.
Зерттеу жұмысының дереккөздері. «Жаңа атаулар мен қолданыстар сөздігі», «Қазақ тілінің кірме сөздер сөздігі» сияқты іргелі сөздіктер, Қазақстан Республикасы Үкіметі жанындағы Республикалық терминология комиссиясының (Termincom.kz) ресми сайтында жарияланған бекітілген терминдер мен терминологиялық қор материалдары, Qazcorpus ұлттық корпусының деректері, Egemen.kz және Aikyn.kz сайттарында 1991-2021 жылдары жарияланған мақалалар зерттеу жұмысының негізгі дереккөздері ретінде пайдаланылды.
Зерттеу жұмысының негізгі кезеңдері. Зерттеу жұмысы бірнеше кезеңнен тұрады:
Бірінші кезең (2021-2022) – зерттеу тақырыбының теориялық және әдіснамалық негіздері айқындалып, неология мен терминология саласындағы шетелдік және отандық ғылыми еңбектерге жан-жақты шолу жасалды. Терминологиялық зерттеулердің бағыттары талданып, зерттеу тақырыбына қатысты библиографиялық деректер жүйеленіп, бастапқы ғылыми аппарат қалыптастырылды.
Екінші кезең (2022-2023) – түрлі салалар бойынша терминологиялық деректер жиналып, жаңа терминдердің құрылымдық және семантикалық ерекшеліктері жан-жақты талданды. Олардың жасалу үлгілері мен уәждік белгілері айқындалып, типологиялық жіктемесі мен қалыптану сатылары ғылыми тұрғыдан жүйеленді.
Үшінші кезең (2023-2025) – жаңа терминдерді оқытуға арналған лингводидактикалық модель әзірленіп, тәжірибелік-эксперименттік жұмыстар жүргізілді. Әдістемелік ұсыныстар тексеріліп, алынған нәтижелер негізінде ғылыми тұжырымдар жасалып, зерттеу жұмысының негізгі қорытындылары жасалды. Эксперимент 2024-2025 оқу жылында Астана қаласындағы Төлеген Айбергенов атындағы №16 орта мектеп базасында жүргізілді. 
Зерттеудің ғылыми жаңалығы: 
· жаңа терминжасам процесін сипаттауда халықаралық ғылыми айналымдағы coinage (еркін жасау),  ghost word (жалған сөз), prelogism (прелогизм), protologism (протологизм), retronym (ретроним), қоспа, кентавр, құрама, будан секілді ұғымдар талданып, қазақ терминологиясы теориясына енгізілді;
· 1991-2021 жылдар аралығында қалыптасқан жаңа терминдердің терминдердің жасалу үлгілері талданып, жаңа терминдердің типологиялық жіктемесі жасалды;
· жаңа терминдердің қалыптану сатылары (ұсынылу, сарапталу, бекітілу, кодификациялану, қолданысқа ену) жүйеленіп, олардың орнығу заңдылықтары анықталды;
· салалық терминологиядағы жаңа атаулардың қолданысы сандық-статистикалық тұрғыда талданып, олардың жиілік көрсеткіштері мен орнығу деңгейі бағаланды; 
· орта білім беру жүйесіне «жаңа терминдер» элективті пән ретінде енгізілді;
· жаңа терминдерді пәнаралық интеграция негізінде меңгерту арқылы оқушылардың метапәндік құзыреттілігін дамытуға бағытталған әдістемелік тәсілдер әзірленді;
· әзірленген әдістемелік модель мен оқыту жүйесі тәжірибелік-эксперименттік жұмыс барысында сынақтан өткізіліп, оның тиімділігі мен нәтижелілігі ғылыми тұрғыда дәлелденді.
Зерттеудің теориялық маңызы. Жаңа терминологияны тіл білімінің маңызды ғылыми бағыты ретінде қарастырып, оның теориялық негізін толықтырады. Біріншіден, жаңа сөздер қатарынан жаңа терминдердің бөлініп шығып, дербес ғылыми-ұғымдық деңгейге көтерілетін заңдылықтары мен қалыптану, нормалану кезеңдері талданып, олардың терминологиялық жүйеге сіңісу тетіктері айқындалды.  Екіншіден, шетелдік ғалымдардың неология мен терминология саласындағы еңбектері жүйеленіп, жаңа сөздер мен терминдердің пайда болу механизмдері мен даму сатылары анықталды. Үшіншіден,  қазақ тіл біліміндегі жаңа лексиканы зерттеу бағыттарына талдау жасалып, олардың қалыптасу эволюциясы мен ғылыми дәстүрі айқындалды. Төртіншіден, жаңа терминдердің құрылымдық-семантикалық ерекшеліктері мен типологиялық жіктелімі ғылыми тұрғыда сараланып, олардың тілдік жүйедегі орны нақты дәлелденді. Сонымен қатар жаңа лексиканы оқыту кезеңдеріне қатысты лингводидактикалық ұстанымдар мен әдістемелік тәсілдер зерделеніп, олардың білім беру жүйесіндегі маңызы теориялық тұрғыда негізделді.
Зерттеудің практикалық маңызы. Зерттеу нәтижелері орта білім беру жүйесінде жаңа терминдерді оқыту үдерісін жетілдіруге нақты үлес қосады. Жұмыс барысында құрастырылған «Жаңа терминдер» элективті курс бағдарламасы, терминологиялық жаттығулар мен тапсырмалар оқушылардың жаңа лексиканы меңгеру дағдыларын дамытуға бағытталып жасалды (Қосымша А). Бұл материалдар мектеп тәжірибесінде сынақтан өткізіліп, олардың тиімділігі тәжірибе жүзінде дәлелденді. Сонымен қатар әзірленген элективті курсты қазақ тілі мен әдебиеті пәні мұғалімдері өз мектептерінің оқу процесіне енгізіп (Қосымша Ә), оқушылардың терминологиялық құзыреттілігін дамытуда қосымша оқу құралы ретінде кеңінен қолдана алады.
Зерттеудің мақсат-міндеттеріне сай қорғауға мынадай тұжырымдар ұсынылады:
· 1991-2021 жылдар аралығы қазақ терминологиясының қарқынды жаңару кезеңі, бұл үдеріс қоғамдық-саяси тәуелсіздік, ғылыми-техникалық прогресс, цифрландыру және жаһандану ықпалымен тікелей байланысты. Осы кезеңде қазақ тілінде жаңа терминдер бұрынғыдай жекелеген емес, жүйелі әрі көпсалалы сипатта қалыптасып, терминологиялық қордың сапалық және сандық кеңеюіне негіз қалады;
· жаңа терминдердің жасалуы тілдің ішкі сөзжасамдық мүмкіндіктері мен сыртқы тілдік ықпалдардың өзара ықпалдастығы негізінде жүзеге асады. Осы үдерісте лексика-семантикалық, морфологиялық, синтаксистік тәсілдермен қатар калькалау, будан, қоспа, кентавр, контаминант сияқты модельдер терминжасамның өнімді тетіктері ретінде танылады;
·  жаңа терминдердің қалыптануы кезеңдік сипаттағы жүйелі үдеріс ретінде қарастырылады. Ұсынылу, сарапталу, бекітілу, кодификациялану және қолданысқа ену сатылары терминнің ғылыми және қоғамдық коммуникациядағы орнығу деңгейін айқындайтын негізгі механизмдер;
– жаңа терминдердің қолданыс белсенділігі мен орнығу деңгейі салалық ерекшелікке тәуелді болады. Ақпараттық технология, экономика, құқық, білім беру салаларында жаңа терминдердің таралуы мен өнімділігі жоғары сипат алады, ал кейбір салаларда терминологиялық жарыспалылық пен нормалану мәселелері өзекті күйінде сақталады;
– жаңа терминдерді орта білім беру жүйесінде пәнаралық интеграция негізінде оқыту оқушылардың терминологиялық сауаттылығын арттырудың тиімді тетігі ретінде айқындалады. Бұл тәсіл ғылыми ұғымдарды саналы меңгеруге, білім мазмұнын жүйелі қабылдауға мүмкіндік береді.
Зерттеу нәтижелерінің жарияланымдары. Зерттеу жұмысының қорытындылары мен нәтижелері бойынша Scopus (Elsevier) халықаралық ақпараттық ресурстарына енгізілген ғылыми жарияланымда 2 (екі) мақала, ҚР Ғылым және жоғары білім саласында сапаны қамтамасыз ету комитеті ұсынған отындық басылымда 3 (үш) мақала, халықаралық ғылыми журналда 1 (бір) мақала, халықаралық конференцияларда 2 (екі) мақала жарық көрді. 

Зерттеу жұмысының құрылымы. Диссертациялық жұмыс кіріспеден, үш негізгі бөлімнен, қорытындыдан, пайдаланылған әдебиеттер тізімінен және қосымшалардан тұрады. 




1 ЖАҢАТТАНУДЫҢ (НЕОЛОГИЯ) ТЕОРИЯЛЫҚ НЕГІЗІ

1.1 Жалпы тіл біліміндегі «жаңа термин» ұғымы туралы
Тіл – қоғамдағы әлеуметтік, ғылыми, мәдени құбылыстардың айнасы. Уақыт көшіне ілесіп, қоғамдық өмірдің барлық саласындағы өзгерістер мен жаңалықтар тілге өз әсерін тигізеді. Әсіресе жаңа ұғымдар мен атаулардың пайда болуы, олардың тілде орнығу жолдары лексикология мен терминология ғылымының өзекті нысаны. Соңғы отыз жылда ғылым мен технология қарқынды дамыған сайын, жаңа сөздер саны күрт өсіп, олардың құрылымын, мағынасын және қызметін зерттеу қажеттілігі арта түсті. Осы орайда, «неологизм», «окказионализм» және «неоним» тәрізді ұғымдар жалпы тіл білімінің түрлі бағыттарында зерттеліп, әрқайсысы белгілі бір лексикалық құбылысты айқындайтын термин ретінде орнықты. 
Көп уақыт бойы жалпы тіл білімінде арнаулы сөздіктерде, көркем әдеби шығармаларда, тұрмыста пайда болған жаңа атаулардың барлығы біртұтас «неологизм» ретінде қарастырылып келді. Мұндай үрдіс XX ғасырдың басынан бастап орнығып, тілдегі кез келген жаңа сөздің, оның ішінде ғылыми-техникалық терминдердің де, күнделікті қолданыстағы жаңа лексемалардың да басты ортақ сипаты олардың «жаңалығы» ретінде бағаланды. Сондықтан алдымен «неологизм» терминіне тоқталуды жөн көрдік.  «Неологизм» термині алғаш рет ағылшын тілінде 1772 жылы тіркелген. Ол neologisme (1734) француз тілінен енген [1]. Е.В. Розен әртүрлі анықтамаларды талдай келе, бұл ұғымға мынадай сипаттама береді: «Неологизмдер деп тілде жаңадан пайда болған кез келген сөздерді, олар тілдің қолданысына енгеннен бастап, тілдік санасында әлі де «жаңа» деп қабылданатын уақыт аралығында айтамыз. Демек, неологизмдер сөздің тілде өмір сүруінің бастапқы кезеңіндегі атаулар. Бұл кезеңде сөздің жуырда пайда болғаны, оның жаңалығы және осы белгілердің тіл иелерінің санасында бейнеленуі  –  мәнді сипаттар» [2]. 
Қазақ тіл білімінде «неологизм» ұғымына берілген анықтамалар әр кезеңдегі сөздіктерде қоғам мен тіл дамуының ерекшеліктеріне сай нақтыланған. Алғашқы еңбектердің бірі 1966 жылғы С. Кеңесбаев пен Т. Жанұзақовтың «Тіл білімі терминдерінің орысша-қазақша сөздігінде» неологизмді «өнеркәсіп пен ауыл шаруашылығының, сауда мен транспорттың, техника мен ғылымның үздіксіз өсуі негізінде шыққан жаңа сөздер мен сөйлемшелер» деп түсіндіреді [3]. Бұл анықтамадан жаңа сөздердің пайда болуы қоғамның өндірістік-экономикалық дамуына тікелей байланысты екені көрінеді.
 «Қазақ әдеби тілінің сөздігінде» неологизм «тілдің сөздік қорындағы жаңа сөз немесе жаңа мағына» ретінде беріледі [4]. Мұнда жаңа сөз тек мүлдем жаңа атау емес, бұрыннан бар сөздің мағынасының кеңеюі не өзгеруі арқылы да жасалуы мүмкін екендігі көрсетіледі.
«Қазақ тілінің кірме сөздер сөздігінде» неологизм «жаңа затқа немесе жаңа ұғымға атау беру мақсатында қайта пайда болған сөз немесе сөз орамы» деп айқындалады [5]. Бұл анықтамада жаңа сөздің табиғаты ұғым мен атаудың арақатынасына байланысты түсіндіріліп, оның тілдегі орны заманауи қажеттілікпен байланыстырылған.
Ағылшын тіл білімінде неологизмдердің жасалу үдерісі бірнеше кезеңге бөлінеді. Алдымен бір реттік сөз (nonce word) – белгілі бір жағдайда бір рет қолдану үшін жасалған, әрі қарай таралуы да, таралмауы да мүмкін сөз пайда болады. Одан кейін протологизм (protologism) кезеңінде жаңа сөз тек шағын топ ішінде ғана қолданылады. Келесі сатысы – прелогизм (prelogism), яғни сөздің қолданысы артып, кеңірек тарала бастайды, бірақ әлі негізгі қолданысқа енбеген болады. Ал қоғамда орнығып, әлеуметтік институттар ресми түрде қабылдаған жаңа сөздер neologism (неологизм) дәрежесіне жетеді [6].
Бұл құбылыс кездейсоқ емес, себебі жаңа сөздердің өзі белгілі бір даму сатыларынан өтеді. Олар бастапқыда тұрақсыз қолданыстар протологизм (prelogism) ретінде пайда болып, кейіннен тілдік ортада кеңейе отырып, лексикалық жүйеге орнығады. Жаңа сөздердің жасалуының бір ерекше тәсілі – жасанды атау жасау (coinage). Аталған тәсіл басқа сөзжасам амалдарын қолданбай-ақ, мүлде жаңа сөзді әдейі немесе кездейсоқ жасау және оны қолданысқа енгізу үдерісі. Жасанды атау жасау (coinage) тәсілі өте сирек кездеседі, ағылшын тіліндегі барлық неологизмдердің 1%-дан азын ғана құрайды. Көп жағдайда мұндай сөздер күнделікті тұрмыстағы тауар атауларынан бастау алады да, бірте-бірте жалпы атау ретінде кең мағынада қолданылады. Мысалы, Xerox, Kleenex, Kodak сияқты бренд атаулары кейіннен жалпы атауға айналған. Оған қоса, жаңа қолданыстың мысалдары Band-aid, Factoid, Google, Zipper сияқты сөздерді келтіруге болады [7]. Сонымен қоса ағылшын тіл білімінде linguistic innovation термині жаңа сөздердің ену процесін білдіреді. Мысалы, Е. Сеидова мақаласында қарастырылған лексикалық инновация (linguistic innovation) ұғымының анықтамасы: Лексикалық инновация – тілдік қорға жаңа сөздердің, яғни неологизмдердің қосылуы арқылы жүзеге асатын лингвистикалық процесс. Бұл тұрғыдан неологизмдер жасалып, көпшілік немесе институттар тарапынан мойындалған, сөздікке енгізілген жаңа сөздер – лексикалық инновацияның негізгі құрауышы болып отыр.  Мақалада атап өтілгендей, неологизмдер (neologisms) – бұл жаңа жасалған сөз, термин немесе тіркес, кеңінен таралып, қоғамдық қабылдауға ие болып, сөздікке енгізілген сөз. Мақалада бұл ұғым сондай-ақ nonce word, protologism, prelogism сияқты ұқсас терминдермен салыстырылып қарастырылады. Олардың арасындағы басты айырмашылық – тек неологизмдер ғана әлеуметтік институттар тарапынан мойындалып, тілдік қолданыста тұрақты орнығып, сөздіктерде тіркеледі. Қорытындылай келе: лексикалық инновация (linguistic innovation) – тілге жаңа сөздер енгізілетін процесс; бұл инновацияның негізгі түрі – неологизмдер, яғни жаңадан жасалған және институттар тарапынан ресми түрде қабылданған сөздер [8]. 
Жаңа сөз жасау тек номинативтік сипатпен шектелмей, әртүрлі мақсаттарға қызмет етеді. Ғалымдар оны екі негізгі бағытқа бөледі: атауыш неология (denominative (referential) neology) – жаңа құбылыстарды, ұғымдарды немесе нысандарды атау үшін қолданылса, стилистикалық неология (stylistic (expressive) neology) – сөздік қорды бейнелілікпен, эмоциялық реңкпен немесе экспрессивтік мәнмен толықтыруға бағытталған [9]. 
Қазіргі тіл білімінде ерекше назар аударуды қажет ететін құбылыстардың бірі – ретроним (retronym). Ретроним деп бұрыннан бар затқа, құбылысқа немесе ұғымға берілген атаудың кейінгі ғылыми-техникалық, әлеуметтік өзгерістер нәтижесінде нақтыланып қайта аталуы түсініледі. Басқаша айтқанда, алғашқы атау жаңа бір нысанға ауысқаннан кейін бұрынғы ұғымды ажыратып көрсету үшін жасалған жаңа атау ретроним. Бұл құбылыстың пайда болуы ең алдымен ғылым мен техниканың дамуымен, жаңа артефактілердің қолданысқа енуімен тығыз байланысты. Жаңа ұғымдар қалыптасқан сайын бұрынғы атаулардың семантикалық өрісі тарылып, нақтылануды қажет етеді. Осындай жағдайда тілдік қажеттіліктен туындаған жаңа атаулар ретронимдер санатына жатады. Ағылшын тіліндегі мысалдар: analog watch – сандық сағат (digital watch) пайда болғаннан кейін бұрынғы «watch» атауын нақтылау үшін енгізілген; acoustic guitar – электрлі гитара (electric guitar) жасалғаннан кейін дәстүрлі гитараны ажыратып атау мақсатында қолданылған; black-and-white television – түрлі-түсті (color television) телевизор пайда болған соң бұрынғы монохромды нұсқасын сипаттау үшін қалыптасқан; silent film – дыбысты кино (sound film) кең тарағаннан кейін «film» атауын нақтылау үшін пайда болған. Олар тілдің семантикалық өзгерістерін көрсетумен қатар, жаңа терминологиялық бірліктердің қалыптасуына да әсер етеді. Ретронимдер тілдің дамуындағы тарихи-семантикалық үдерістерді түсінуге және терминжасамның табиғи заңдылықтарын айқындауға мүмкіндік береді [10]. Мысалы, онлайн оқыту мен қашықтан білім беру түрлері кең тарағаннан кейін мектепте немесе аудиторияда бетпе-бет өткізілетін сабақты нақтылау мақсатында «дәстүрлі сабақ» термині қолданыла бастады.
Севда Гусейнова еңбегінде ағылшын тіліндегі ghost words құбылысының табиғатын жан-жақты қарастырады. Автордың анықтамасы бойынша, ghost words – тілдік жүйеде шынайы қолданысы жоқ, бірақ типографиялық қателер, қысқартылған белгілерді дұрыс түсінбеу немесе этимологиялық шатасулардың салдарынан сөздіктер мен мәтіндерге кездейсоқ еніп кеткен жасанды тілдік бірліктер. Зерттеуде бұл құбылыстың табиғатын нақтылай түсетін кеңінен белгілі мысалдар да келтірілген. Мәселен, «dord» сөзі Webster’s New International Dictionary сөздігінде «density» (тығыздық) ұғымының синонимі ретінде қате тіркелген. Алайда ол бастапқыда тек «D or d» деген қысқартылған белгіленудің бұрмаланған нұсқасы ғана болған. Сол сияқты, «abacot» сөзі ортағасырлық бас киім атауы ретінде сөздіктерге енгенімен, шын мәнінде ол «bycoket» сөзінің бұзылған формасы. Ал «esquivalience» лексемасы ешқашан нақты тілдік қолданыста болмағанына қарамастан, жалған сөз ретінде таралған [11]. Осылайша, ағылшын тіліндегі  ghost words – тіл дамуының кездейсоқ әрі қателестіктен пайда болатын нәтижелерінің бірі. Олар тілдің лексикалық құрамына шынайы қажеттілікпен емес, адами факторлар мен техникалық қателіктер арқылы енеді де, тілдік коммуникацияда түсінбеушілік пен мағыналық ауытқулар тудыруы мүмкін.
Қазіргі орыс тіл білімінде жаңа лексикалық бірліктерді сипаттауда мағынасы жағынан өзара жақын бірнеше термин қолданылады: неологизмдер, инновациялар, новооброзовании. Бұлардың әрқайсысының ішкі формасы әртүрлі, сондықтан олардың тілдегі өміршеңдігі де осы ерекшеліктеріне байланысты қалыптасады. Олардың ішінде ең кең таралғаны және жиі қолданылатыны – неологизм термині. 
Инновация деген сөз тілді жаңартатын құбылыстардың барлығын – тілдің барлық деңгейлеріндегі жаңа элементтерді атау үшін қолданылады. Бұл жөнінде атында осы сөз бар бірнеше ғылыми еңбектер жинағының мазмұны да куә бола алады [12].
Орыс тіліндегі «новообразование» ішкі мағынасы «жаңа құрылым, жаңа қалыптасқан нәрсе» болғандықтан, екі түрлі мағынада жұмсалады: тілдің кез келген деңгейіндегі барлық инновацияларға қатысты; неологизмдердің бір тобы болып саналатын, сөзжасам арқылы жасалған жаңа атауларға қатысты. Ұсынылып отырған еңбекте инновация және орыс тіліндегі новооброброзовании терминдері кең мағынада – тілдің барлық деңгейіндегі жаңалықтарды білдіру үшін қолданылады [1, с. 3-21]. Ал «неологизм» термині жаңа болғанымен, оған әлі күнге дейін біркелкі, баршаға ортақ анықтама берілмеген. Орыс теориялық лексикологиясы мен лексикографиясының негізін қалаушылардың бірі Н.З. Котелова бұл ұғымның тілдік мәнін ашуға тырысатын бірнеше лингвистикалық бағыт бар екенін атап өтеді. Ол оларды талдауды жеңілдету үшін шартты түрде мынадай түрлерге бөледі: стилистикалық, психолингвистикалық, лексикографиялық, денотативтік, құрылымдық, нақты-тарихи [13].
Ғылыми әдебиеттерде неологизмдердің жалпытілдік және жеке-авторлық (окказионал) түрлері ажыратылып көрсетіледі. Жалпытілдік неологизмдер қоғамда кең қолданыс тауып, тілдік қарым-қатынаста орнығып, қалыпты норманың бір бөлігіне айналады. Ал жеке-авторлық неологизмдер уақытша сипатқа ие болып, белгілі бір қаламгердің шығармашылығы аясында ғана қолданылады. Қазіргі тіл білімінде мұндай сөздер окказионализмдер деп аталады.
Бұл жөнінде Р. Сыздық та пікір білдіріп, окказионализмдерді «авторлық неологизмдер» деп атайды. Мәселен, әдебиетші ғалым Е. Тұрсынов «Қазақ ауыз әдебиетін жасаушылардың байырғы өкілдері» (1976) атты еңбегінде бұрын орысша қолданылып келген терминдер мен ұғымдарға қазақша балама ұсынады: таусыншық («реликт»), сірі («маска»). Жазушы Д. Досжанов «Жібек жолы» романында зертас («мозаика»), қышкер («қыш құюшы»), жидашы («салық жинаушы») тәрізді сөздерді енгізсе, С. Ақатаев еңбектерінде аңсар («трактат») сияқты жаңа қолданыстар кездеседі [14].
Окказионал сөздер (лат. occasionalis – кездейсоқ) автордың белгілі бір жағдайға байланысты сөз тудыру қажеттілігі арқылы өмірге келген жеке авторлық сөздері мен тіркестері. Көркем әдебиет тілінде окказионализмдердің қолданылуы әдеби тілдің нормасын өрескел бұзу емес, белгілі бір әдеби-эстетикалық, идеялық мақсатты көздеуден туған құбылыс. Окказионал сөздер жаңа құбылыстар мен заттарды атап, қайталамаларды жойып, сөз мағынасына жаңа бояу қосып, тілдің беріп отырған бейнелеуіш құралдарының құрамын кеңейтіп, жазушының шеберлігін, тілге деген жауапкершілігін көрсетуге мүмкіндік беретін тілдік бірліктер. Мысалы, Ә. Кекілбай «кәрі жүрек» тіркесін пайдалану арқылы жасы үлкен адам туралы ойын білдірген. Сонымен қатар, дәл осы автор «момын жауын» деген тіркес арқылы ойын әсерлі жеткізген. Окказионализмдерді жасауда экстралингвистикалық себептердің де қалыс қалмайтынын естен шығармауымыз қажет. Себебі  дүниені, әлемді ұлттық негізде танудың ең басты себепшісі экстралингвистикалық фактор. Алайда, біздің ойымызша, бұл автордың саналы түрде сол тілде сөйлеуші үшін кездейсоқ тұлғамен ерекше бірлік жасауға бағытталған шығармашылық әрекеттің қажеттілігінен шығады [15]. 
Ш. Құрманбайұлы терминология саласына қатысты окказионализмдерді «бір реттік терминдер» деп атайды. «Бір реттік термин (окказиональный термин) – белгілі бір контексте, мəтінде жеке автор тарапынан ғана қолданылып, жаппай қолданысқа ие болмаған, бір күндік терминдер. Осы қасиетіне қарай орыс тілінде бұл терминдерді «термин-однадневка» деп атайтын да ғалымдар бар. Қазақ тілінде мұндай терминдер соңғы он-он бес жыл көлемінде жиі ұшырасатын болды. Оның себебін терминологиялық сөздіктердің, оқу құралдары мен оқулық, ғылыми əдебиеттердің терминологиялық сараптамадан өткізілмей шығарыла беретін болғандығымен, терминологиялық бақылаудың əлсіреуімен түсіндіруге болады. Мұндай терминдерді «бір реттік терминдер» деп атауға да болады» [16] деген анықтама береді. 
Осы тұста неологизмдердің жалпы тілдік және окказионал түрлері бар екенін атап өткен жөн. Әрі қарай оларды мазмұны мен қолданысына қарай бірнеше тармақтарға жіктеуге болады (1-сурет).

Неологизмдер
Жалпытілдік 
Окказионализмдер
Лексикалық
Семантикалық
Лексикалық 
Семантикалық 
Потенциалды сөздер
Графикалық окказионализмдер


Сурет 1 – Неологизмдердің жіктелімі

Ескерту – Автор құрастырған
1-суретте көріп отырғанымыздай, неологизм ұғымы – неологиялық лексиканың барлық түрлеріне ортақ термин. Кең тараған көзқарасты ұстана отырып, жалпы лингвистикалық неологизмдер деп тілде жаңа шындықтың немесе ұғымдардың пайда болуына байланысты жасалған жаңа сөздерді айтамыз. Әдетте, орыс тілінде мұндай лексемалар ағылшын тілінен алынған. Неологиялық лексиканың келесі класы окказионализмдерден немесе авторлық неологизмдерден тұрады. Олар өз кезегінде лексикалық және семантикалық окказионализмдерге бөлінеді. Лексикалық окказионализмдер лексикографиялық дереккөздердің ешқайсысында аталмаған және көбінесе өнімсіз үлгі бойынша жасалған морфологиялық жаңа сөздер [17]. Лексикалық окказионализмдердің алуан түрлілігі лексикографиялық дереккөздерде де жоқ потенциалды сөздер, бірақ лексикалық окказионализмдерден айырмашылығы өнімді модельдер бойынша оңай жасалады және көп жағдайда жаңалықтың стильдік бояуы болмайды. Жалпы окказионализмдер – белгілі бір контекстте немесе авторлық қолданыста жасалып, тұрақты лексикаға енбей, уақытша қолданылатын сөздер мен тіркестер. Мұндай жаңа терминдер көбінесе авторлық стильдің айшықтарына немесе экспрессияға негізделеді. Сонымен қатар кейбір мәтіндерде көркемдік бейнелеу құралы ретінде де қызмет атқарады. Қазақ ақын-жазушылардың шығарма тақырыптары біріккен сөзден жасалып, жаңа мағына береді. Мысалы, «Мүйізтарақ» (Д. Қуат), «Шертолғақ» (Д. Кәп), «Ақкекіл» (Ә. Ыбырайымұлы), «Айғыркісі» (Н. Дәутайұлы) және т.с.с. кітаптар мен көркем мәтін тақырыптары бар. Окказионализмдердің семантикалық жіктеліміне зер салсақ, әрине, тұрақты неологизмдерге жетеғабыл болатыны түсінікті. Бірақта олардың сөйлемдегі орны немесе тілдік жүйедегі қызметі жалпы қолданысқа пара-пар келмейді. Ол тілге жаңаша реңк беріп, көркемдігін арттырады. Сол арқылы рухани-эстетикалық әсер сыйлайды. Осындай идеяны ресейлік зерттеуші Н.А. Лаврова да қолдайды. Оның пікірінше, ол заңдылықтардың, неологиялық контаминанттардың стилистикалық және семантикалық ерекшеліктері мынада: тіл тұтынушылардың экспрессияға, атау үнемділігіне, ұқсастыруға ұмтылысы т.б. [18].
Дегенмен, XX ғасырдың екінші жартысында, әсіресе 1970-1980 жылдары француз және канадалық терминологиялық мектептерде (Ж.К. Буланже, А. Рей, [19] Г. Рондо [20] еңбектерінде) жалпы қолданыстағы жаңа сөздер мен арнаулы лексиканы жіктеп қарастырудың қажеттілігі алға тартылды. Осы кезеңнен бастап ғылыми айналымда «неоним» ұғымы енгізіліп, ол жаңа терминологиялық бірліктерді жалпы тілдегі неологизмдерден даралап көрсетуге мүмкіндік берді. Мұның нәтижесінде жаңа атаулардың табиғатын айқындау ісінде айтарлықтай ілгерілеушілік байқалды. 
Neonym термині neo- («жаңа») және -onym («есім», «атау», «термин») бөліктерінен құралған, яғни «жаңа атау», «жаңа сөз» деген мағынаны білдіреді. Сөздіктерде neologism – «жаңа сөз» деген жалпы мағынада қолданылса, neonym – осы жаңа сөздің неғұрлым нақты, терминологиялық тұрғыдан қарастырылған нұсқасы ретінде түсіндіріледі [21]. Ғылыми контексте neonym термині көбіне белгілі бір салаларда пайда болған терминологиялық жаңалықты білдіру үшін қолданылады, яғни terminological neologism немесе new term ұғымдарымен синонимдес болып келеді. Мысалы, Литвиядағы «Database of Lithuanian Neologisms» дерекқорында neonym нақты бір салада жүйелі түрде ойластырылып жасалған жаңа термин ретінде сипатталады [22].
О.В. Косович [23] неоним ұғымы арнайы қарастырып, неоним – белгілі бір салада пайда болып, жаңа ғылыми-техникалық ұғымды білдіретін терминологиялық неологизм. Г. Рондоның еңбектерінде «неоним» терминологиялық бірліктердің жаңа атауларын білдірсе, «неонимия» неонимдердің жиынтығы және оларды зерттейтін арнайы сала ретінде анықталады [20, с. 112-127]. Неонимді жалпы тілдегі неологизмнен ажырататын басты белгі – бағалау критерийі: егер неологизмді қоғамның «коллективтік сезімі» арқылы қабылдау жеткілікті болса, неонимнің өміршеңдігін саладағы мамандардың ұжымдық пікірі айқындайды. Демек, жаңа терминнің қалыптасуы мен орнығуы үшін оны тек қарапайым қолданыс емес, ғылыми қауымдастықтың да мойындауы шарт. Неонимдердің жасалу жолдары синтагматикалық тәсілдерге сүйенеді: сөз тіркестері мен күрделі синтагмалар, аббревиатура, калька, халықаралық элементтер арқылы жасалады. Бұл тұрғыдан олар морфологиялық тәсілдер арқылы пайда болатын неологизмдерден ерекшеленеді. А. Михайловичтің пікірінше, неонимге қойылатын негізгі талаптар – бірмағыналылық, қажеттілік, стилистикалық бейтараптық және белгілі бір ғылым саласына тән болу [23, с. 255-257]. Сонымен қатар неонимдер синонимияға жол бермейді, өйткені терминология қағидасы бойынша бір ұғымға бір ғана атау сәйкес келуі керек. Олардың формасы көбіне күрделі синтагматикалық болып келеді және халықаралық сипатқа ие болып, түрлі тілдерге калька немесе тікелей аударма арқылы еніп, ғылыми-техникалық қолданыста орнығады. Осыған байланысты неонимдер ғылыми-техникалық прогрестің айнасы ретінде және терминологияның дамуындағы жүйелі құбылыс ретінде бағаланады. 
Қазақ терминологиялық зерттеулерінде 2007 жылдан бері «неоним» терминіне назар аударылып, ол терминологиялық сөздіктер мен ғылыми еңбектерде қолданыла бастады [24]. Сөйтіп, жалпы тіл білімінде ұзақ уақыт бойы барлық жаңа сөздер «неологизм» атауымен ғана шектелсе, кейінгі кезеңдерде ғылым дамуының ықпалымен олардың ішінен арнаулы салалық терминдер сараланып, дербес «неоним» ретінде танылып, зерттеу нысанына айналды.
Неологизм ұғымына қатысты қазақ тіл білімінде «жаңа сөз», «жаңа атау», «жаңа қолданыс», «жаңа термин» терминдер қолданылады. Әдебиеттану терминдерінің сөздігінде «жаңа сөздер» ұғымы неологизмнің баламасы ретінде беріліп, олар «заман, қоғам жаңғыруына байланысты туатын, жаңа заттар мен құбылыстардың атауын білдіретін сөздер мен сөздер тобы» деп түсіндіріледі [25]. Бұл жерде жаңа сөздердің тілдік қорды толықтырушы және заман айғағы ретіндегі сипаты ерекше айтылады.
«Жаңа атау» қолданысы А. Алдашеваның «Жаңа атаулар» [26] еңбегінде, Ш. Құрманбайұлының «Жаңа атаулар мен қолданыстар сөздіктерде» [27] қолданылады. А. Алдашеваның «Жаңа атаулар» еңбегінің алғысөзінде Р. Сыздық «бүгінгі таңдағы қазақ тілінде жаңа сөздер мен жаңа тіркестер пайда болып, бұрынғы сөздер мен бұрынғы тіркестердің жаңа мағынада жұмсалуының орын алып отырғанын көрсетуді, оларды қыруар әдебиеттерден іздеп тауып, тіркеп-тізуді және түсіндіріп беруді қолға алатын мезгіл туды» [26, б. 7] ‒ деп жазады. Біздің пайымдауымызша жаңа сөздермен бірге сөз тіркестер қатар алғанда «жаңа атау» термині қолданылады. 
«Жаңа қолданыс» терминіне келетін болсақ, Р. Сыздық «Жаңа қолданыстар» деп аталуының мәні сөздікте берілген тұлғалардың барлығы бірдей «жаңа сөз» статусына ие болу-болмауы неғайбіл екендігінде деп атап көрсетеді [14, б. 120]. Ғалымның айтуынша: жаңа қолданыстар дегеніміз – тілдің құрылымдық нормасына сәйкес келуін, көпшіліктің дұрыс деп бағалауын көздеп ұсынылған сөздер болғандықтан, басым көпшілігі белгілі мерзім ішінде, алды 20-25 жыл, соңы 5-10 жыл барысында жиі қолданылып, әдеби тілдің лексикасынан норматив бірліктер ретінде орын алып кетті [14, б. 120].
Ғалым өз ойын жалға отыра «Жаңа қолданыстардың бірқатары өлеңде келетін поэтикалық, стильдік мақсатқа қолданылған жаңа тұлғалар, мысалы, альпинист дегеннің асқарпаз, әлем (вселенная) дегеннің әлемиет, флагман дегеннің мағынасында жалаугер сөздері – өлең текстерінде ғана кездескен жаңа тұлғалар. Бұлардың да жалпыға ортақ әдеби тіл нормасына енуі екіталай. Жаңа қолданыстар сөздігінде екі-үш, кейде тіпті төрт вариантта хатталған қатарлар біршама реттеліп, бір варианты тұрақтала, нормалана бастаса, қалғандары әлі де қосамжарланып келе жатыр. Олар – көбінесе ғылыми, саяси, мәдени терминдер емес, тұрмыстық зат атаулары, мысалы, күні кешеге, тіпті бүгінге дейін, варенье, печенье, кнопка, штепсель (вилка), простыня, значок, ванна, клюшка, наждак, наволочка сияқты атаулар бұрынырақ не орысша түрінде, не суреттеме тіркес түрінде қолданылып келген болса, енді оларға қазақша балама іздеп (жасап) табу әрекеті бел алды, жаңа қолданыстардың едәуір басым бөлігі осы салаға кіреді» [14, б. 121] деп «жаңа қолданыстарға» баға береді. 
Жоғарыда атап өткен ағылшын тіл біліміндегі  неологизм жасаудағы nonce word (бір реттік сөз), protologism (протологизм), prelogism (прелогизм) атты  кезеңдер қазақ тіл білімде «жаңа қолданыстар» ұғымына аясында қарастырылады. «Жаңа терминдер» атауына келетін болсақ, Ш. Құрманбайұлы терминология саласында «жаңа термин» ұғымы қолданылады. Ш. Құрманбайұлының «Терминтанушы құралы» атты еңбегінде (2007) «Жаңа термин (термин-неологизм) – жаңа ұғымдардың атауы ретінде жасалып қолданысқа енген немесе бұрыннан бар ұғымның жаңа атауы ретінде ұсынылған термин. Канадалық терминтанушы ғалымдар жаңадан жасалып, негізінен арнаулы салаларда қолданылып жүрген термин сөздерді «неоним» деп атап, ал жалпы тілдегі жаңа сөздерді «неологизм» деп атауды ұсынады. Олардың бұл ұсыныстары біртіндеп қолдау тауып, жаңа терминдерді «неоним» деп атаушылар қатары көбейіп келе жатқаны байқалады» деген анықтама береді [24, б. 22]. 
Ағылшын тіл біліміндегі linguistic innovation, орыс тіл біліміндегі инновации, новообразования ұғымдары жаңа сөзжасам мен терминжасам құбылыстарын сипаттайды. Қазақ тіл білімінде бұл бағыт әртүрлі атаумен аталып жүргенімен (А. Алдашева – «лексикалық жаңалықтар» [26, б. 5], Қ. Айдарбек – «неологиялық терминжасам» [28], Ғ.Б. Шойбекова, Ж.Ә. Абдрахманова, А.Б. Насырғазы – «жаңа үлгілер»), барлығының мәні бір арнаға тоғысады. Ш. Құрманбайұлының пікірінше, терминология үздіксіз дамуы үшін жаңа амал-тәсілдер мен үлгілердің тұрақты түрде жасалып отыруы қажет [15, б. 250]. 
Жалпы тіл білімінде жаңа терминдерге қатысты ұғымдар әр дәуірде түрліше қарастырылып, «неологизм», «окказионализм», «неоним» секілді терминдер арқылы сараланып келген. Олардың ара жігін ажырату әр ғылым саласында әрқалай жүргізілгенімен, ортақ мақсат – тілдің жаңару үдерісін, жаңа атаулардың пайда болу табиғатын ашу. Біріншіден, неологизм ұғымы барлық тілдерде әмбебап сипатқа ие. Қазақ тіл білімінде де, ағылшын және орыс тіл білімінде де ол жаңа сөздің немесе жаңа мағынаның пайда болуымен түсіндіріледі. Бірақ ағылшын тілінде неологизмнің дамуы nonce word – protologism – prelogism – neologism тәрізді сатылы үлгіде берілсе, қазақ тілінде бұл кезеңдер көбінесе «жаңа қолданыс» ұғымымен байланысты қарастырылады. Екіншіден, окказионализмдер –жалпытілдік қолданысқа түспей, жекелеген автор шығармашылығымен шектелетін бірліктер. Қазақ тіл білімінде мұндай қолданыстардың әдеби-эстетикалық рөл атқаратындығы атап өтілсе, орыс тілінде «термин-однодневка» деп те аталады. Демек, олардың өміршеңдігі мен тұрақтануы шектеулі. Үшіншіден, неоним ұғымы XX ғасырдың екінші жартысынан бастап ғылыми айналымға еніп, арнаулы салалық терминологиялық неологизмдерді білдіретін атауға айналды. Мұнда басты айырмашылық – неологизмді жалпы қоғам қабылдаса, неонимнің өміршеңдігі салалық мамандар қауымының ұжымдық бағалауына тәуелді. Төртіншіден, халықаралық тәжірибеде linguistic innovation (ағылш.), инновации және новообразования (орыс.) ұғымдары тілдік жаңарудың жалпы құбылысын білдіреді. Қазақ тіл білімінде бұл идея әртүрлі атаулармен («лексикалық жаңалықтар», «неологиялық терминжасам», «жаңа үлгілер») сипатталғанымен, түпкі мәні – жаңа сөзжасам мен терминжасамдағы жаңару процестерін белгілеу.
Қорытындылай келе, қазіргі тіл білімінде жаңа терминдерді зерттеудің үш негізгі деңгейін көруге болады: жалпытілдік жаңа сөздер (неологизмдер) – қоғамдағы жаңа құбылыстардың атауы; жеке-авторлық қолданыстар (окказионализмдер) – көркемдік мақсатпен жасалған, тұрақтанбайтын сөздер; арнаулы салалық терминдер (неонимдер) – ғылыми-техникалық прогрестің айнасы ретінде қалыптасатын жаңа атаулар. Осы үштік жіктеу арқылы тілдің дамуындағы лексикалық жаңару құбылыстарын кешенді түрде талдауға мүмкіндік туады.

1.2 Жаңаттанудың (неология) жеке сала ретінде қалыптасуы
Қазіргі заманғы тіл білімінде жаңа сөздер мен терминдердің пайда болуы, олардың тілдік жүйеге енуі және ғылыми тұрғыдан сипатталуы дербес зерттеу нысанына айналып отыр. Әсіресе ғылым мен техниканың қарқынды дамуы, қоғам өмірінің түрлі салаларында жаңа құбылыстардың, ұғымдардың пайда болуы жаңа атаулар мен терминдердің қалыптасуын жеделдетті. Осы үдерістерді жүйелі зерттеу қажеттілігі нәтижесінде жалпы тіл білімінде неология, неонимия, терминологиялық неология сияқты бағыттар қалыптасып, жаңа терминдер жеке сала ретінде қарастырыла бастады [29].
XX ғасырдың екінші жартысынан бастап әлемдік тіл білімінде жаңа атауларды жалпы қолданыстағы неологизмдерден ажырату мәселесі өзекті болды. Бұл тұрғыда француз және канадалық ғалымдардың (Ж.К. Буланже, А. Рей, Г. Рондо, Ж. Хамбли және т.б.) еңбектері айрықша маңызға ие. Олар жаңа сөздердің ішінен арнаулы салалық терминдерді бөліп қарастырып, оларды «неоним» деп атауды ұсынды. Осы арқылы жаңа терминдер тілдің дамуындағы табиғи құбылыс қана емес, ғылыми-ұғымдық қажеттіліктен туындайтын ерекше лексикалық бірлік ретінде танылды.
Қазақ терминологиясы еңбегінде Ш. Құрманбайұлы «неонимия жаңа терминдердің туындау уәждерін, олардың мағыналық өрісін және даму үрдістерін қарастыратын неологияның бір саласы ретінде сипатталады. Терминтанудың ішкі тармағы саналған бұл бағыт Канадада айрықша дамыған. Сол елдің ғалымы Г. Рондо «неонимияны жаңа терминдердің пайда болу құбылысын арнайы зерттейтін ғылым» [15, с. 4-325] деп тұжырымдайды. Ш. Құрманбайұлының неологизм ұғымының этимологиялық негізі грек тіліндегі neos (“жаңа”) және logos (“сөз, ілім”) компоненттерінің бірігуінен туындайды. Қазақ тілдік тәжірибесінде бұл терминнің мазмұнын беретін «жаңа сөз», «жаңа атау» сияқты баламалар ұзақ уақыттан бері орнығып келеді. Алайда ғылыми-теориялық аппаратты ұлттық тілдің ішкі заңдылықтары мен сөзжасам мүмкіндіктері арқылы жүйелеу қажеттілігі неологизм мен неология ұғымдарына ықшам әрі дәл атаулар жасауды күн тәртібіне шығарады. Осы негізде Ш. Құрманбайұлы «жаңа атау» тіркесін ықшамдау арқылы неологизмді – жаңат, ал жаңа сөздерді зерттейтін саланы неологияны – жаңаттану деп атауды ұсынады. Мұндай атаулардың өміршеңдігі олардың: 1) ұғым мазмұнын дәл беруі; 2) ұлттық сөзжасам үлгілеріне сай құрылуы; 3) ғылыми қолданыста жүйелі жұмсалуы арқылы айқындалады [30]. Ш.Құрманбайұлының ұсынған, ұлттық тілдің ішкі заңдылықтары мен сөзжасам мүмкіндіктері арқылы жасалған  «жаңаттану» терминін біз өз жерттеу жұмысымызда «неология» терминің баламасы ретінде қолдануды жөн көрдік.
Жалпы тіл біліміндегі бұл бағыт біртіндеп теориялық тұрғыдан негізделіп, жаңа атауларды жинақтау, саралау, кодификациялау әдістемелері жасалды. Бүгінгі таңда жаңа терминдер – тек сөзжасамдық құбылыс емес, тіл саясатының, әлеуметтік лингвистиканың және ғылым философиясының зерттеу нысанына айналған күрделі сала.
Жаңа терминдердің жеке сала ретінде қарастырыла бастауы 1979 жылы жарық көрген Ж.К. Буланженің «Терминологиялық неология» еңбегінен бастау алады. Ғалым зерттеуінде терминологиялық неологияның ерекшелігін, яғни жаңа терминдер мен атаулардың қарапайым неологизмдерден өзгешелігін нақтылап көрсетеді. Оның пікірінше, жалпы тілдік жаңа сөздердің басты критерийі олардың «жаңалығы» ғана болса, арнаулы салада пайда болатын терминологиялық жаңа терминдердің өзіндік заңдылықтары, әлеуметтік-ғылыми қажеттіліктен туындайтын ерекшеліктері бар. Сондықтан Ж.К. Буланже «неологизм» ұғымын кең мағынада қолданумен шектелмей, «неоним» деген жаңа терминді енгізіп, ғылыми айналымға ұсынған зерттеушілердің қатарында болды. Ол жаңа терминдерді анықтау үшін жүйелі әдістемелік негіз қажет екенін айтады, себебі кездейсоқ пайда болған сөз бен ғылыми негізделген жаңа терминнің айырмашылығын ашып көрсетпей, тілдік норманы сақтап қалу мүмкін емес деп санайды [31]. Ғалымның еңбегінде неологизмдерді анықтау мен сипаттаудың бірқатар қырлары қарастырылады. Ол ең алдымен жаңа сөздерді табудың көзі ретінде жазба және ауызша корпустарды, ғылыми басылымдарды, ресми құжаттарды алға тартады. Жаңа сөздің тілге енуі мен орнығуын бақылау үшін корпус лингвистика әдістерін қолдану қажеттігін атап өтеді. Сонымен бірге, Ж.К. Буланже жаңа терминнің өміршеңдігіне әсер ететін бірқатар шарттарды айқындайды: ол ғылыми қауымдастық пен қоғам тарапынан қабылдануы, ресми терминологиялық комиссиялар тарапынан бекітілуі және қолданыс аясының кеңеюі. Егер бұл шарттар орындалмаса, жаңа сөздің уақытша құбылыс болып қала беруі мүмкін.
Автор жаңа атауларды бағалау кезінде тек құрылымдық-морфологиялық ерекшеліктерді ғана емес, олардың прагматикалық, әлеуметтік және мәдени қырларын да есепке алу керектігін айтады. Терминологиялық неологияның басты мақсаты – ғылым мен техниканың, қоғамдық өмірдің жаңа құбылыстарын дәл де нақты атау, сонымен қатар тілдің ұлттық болмысын сақтап қалу. Ж.К. Буланже француз тіліндегі терминологиялық саясатты мысалға ала отырып, ағылшын тілінен еніп жатқан жаңа атауларды тікелей қабылдай салмай, оларды бейімдеу немесе балама жасау тәжірибесін қолдайды. Оның ойынша, бұл тәсіл тілдің өзіндік даму жолын қамтамасыз етеді әрі ұлттық мәдениетті сақтауға ықпал етеді [31, р. 2-44].
Зерттеуші жаңа сөздерді жинақтау мен талдаудың кезеңдерін де сипаттайды. Бірінші кезең – тілдік материалдан жаңа формаларды тіркеу, екінші кезең – олардың құрылымдық-семантикалық сипатын анықтау, үшінші кезең – ғылыми және әлеуметтік қажеттілік тұрғысынан бағалау, соңғысы – тиісті сала мамандары мен комиссиялар талқысынан өткізіп, бекіту. Бұл жүйе арқылы жаңа терминнің өміршеңдігі мен тұрақтылығы қамтамасыз етіледі деп санайды. Автор бұл тұрғыда таза лингвистикалық талдаумен ғана шектелмей, әлеуметтік-лингвистикалық факторларға да баса назар аударады.
Ж.К. Буланженің пайымдауынша, неология мен терминология арасындағы байланыс екі бағытта өрбиді: бір жағынан, жаңа сөз жасау тілдің табиғи дамуының нәтижесі болса, екінші жағынан, ол тіл саясаты мен ғылымның практикалық сұранысына жауап беретін мақсатты әрекет. Сондықтан да жаңа терминдерді зерттеу тек лингвистикалық құбылыс ретінде емес, тілдің әлеуметтік қызметімен тығыз байланыста қарастырылуға тиіс. Ол неологизмдерді бағалауда тілдің ішкі заңдылықтары мен қоғамның коммуникативтік сұраныстарын үйлестіре білудің маңызын атап көрсетеді.
Осылайша, Ж.К. Буланженің 1979 жылғы еңбегі терминологиялық неологияның теориялық негізін қалыптастыруға бағытталған маңызды зерттеу болып отыр. Онда автор жаңа сөздерді анықтау, талдау және жүйелеудің әдістемелік қырларын айқындап, терминология саласында «неоним» ұғымын орнықтыруға үлес қосты. Ғалым жаңа атауларды ғылыми, әлеуметтік және мәдени факторлармен байланыста қарастыру қажеттігін көрсетіп, неологияны тек сөзжасамның нәтижесі емес, сонымен бірге тіл саясаты мен қоғамдық даму қажеттілігінен туындайтын құбылыс ретінде пайымдады. Осы еңбектің нәтижесінде терминологиялық неология жеке ғылыми бағыт ретінде қалыптасып, кейінгі зерттеулерге жол ашты [31, р. 2-44].
А. Рейдің «Терминология: атаулар мен ұғымдар» (1976) еңбегінде «неология» және одан туындайтын «неонимия», яғни жаңа атаулардың терминология аясында орнығуы мәселесіне байланысты ойлары ерекше назар аударады. А.Рей жалпы тілдік неологизм мен арнаулы саладағы терминологиялық жаңа сөздерді ажырату қажеттігін нақтылап, осыған байланысты «неоним» ұғымын қолдануды дұрыс» деп санайды. Оның айтуынша, неологизм – тілде жаңадан пайда болған кез келген сөз, бірақ бұл сөздің ғылыми-ұғымдық жүктемесі болмауы мүмкін. Ал неоним – белгілі бір арнаулы салада пайда болып, нақты бір ұғымды дәл әрі қысқа білдіретін жаңа термин. Демек, неонимия – ғылым мен техниканың дамуына сай туындайтын жаңа ұғымдардың атауын жасау және орнықтыру үдерісі [32].
А. Рей бұл тұрғыда тілдің табиғи дамуынан туындайтын жаңа сөздер мен ғылымдағы мақсатты түрде жасалатын жаңа атауларды шатастырмауды ескертеді. Егер неологизм көп жағдайда тілдің креативтілік қабілетінің нәтижесі болса, неонимия – белгілі бір ғылыми, техникалық немесе әлеуметтік қажеттіліктің жемісі. Сондықтан да автор терминологиялық неологияны жалпы лексикалық неологиядан бөлек ғылыми құбылыс ретінде сипаттап, оны арнайы зерттеу нысаны ету қажеттігін алға тартады. Оның пікірінше, неонимдердің өміршеңдігі мен орнығуы олардың ресми терминологиялық комиссиялар тарапынан қабылдануына, ғылыми қауымдастықта кең қолданылуына байланысты. Осыдан келіп, неонимия тек тілдік қана емес, сонымен бірге әлеуметтік-институционалдық құбылыс болып шығады. Сонымен қатар, автор неологизм мен термин жасаудың теориялық негіздерін жүйелі түрде сипаттаған. Автордың айтуынша, жаңа сөздің пайда болуы кездейсоқ құбылыс қана емес, ол белгілі бір ғылыми-танымдық қажеттіліктен туындайды. Осы тұрғыда ол жалпы тілдегі неологизм мен арнаулы саладағы жаңа атауларды (неонимдерді) айырып қарастыру қажеттігін атап өтеді. А. Рей еңбегінде арнайы салалық жаңа сөздердің, яғни неонимдердің, жасалу тетіктері мен олардың қоғамда қабылдану сатылары қарастырылады. Жаңа термин әуелі мамандар ортасында қолданылады, кейін кеңірек қолданылып, ғылыми қауымдастықта орнығып, ақыр соңында ресми кодификациядан өтіп, нормативтік сипат алады. Бұл үдеріс неонимдердің тұрақталып, ғылыми айналымға енуінің негізгі шарты ретінде сипатталады. Зерттеушінің ойынша, терминологиялық комиссиялар мен ғылыми қауымдастықтың келісімі арқылы жүзеге асатын кодификация процесі тілдің ғылыми қызметін жүйелеуге ықпал етеді. Осыған байланысты А.Рей еңбектері неонимияны ғылыми ұғым ретінде орнықтырып, терминология ғылымында жаңа бағыттың қалыптасуына жол ашты [32, р. 4-250].
Г. Рондо терминология теориясындағы неонимді (neonym) жалпы неологизмдерден ажыратуда нақты шекара белгілейді. Ол былай дейді: «терминологиялық неологизм (неоним) жалпы тілдегі неологизмнен сондай айқын ерекшеленеді, дәл терминнің сөзден айқын ерекшеленгені сияқты» [33]. Бұл тұжырым неологизм мен термин арасындағы концептуалды айырмашылықтың дәлелі ретінде маңызды рөл атқарады. Г. Рондоның маңызды пайымында неонимнің қалыптасуы лингвистикалық құбылыс қана емес, сонымен қатар когнитивті (танымдық) және әлеуметтік аспектілерден тұрады. Яғни, термин – бұл тек жаңа сөз емес, ол арнаулы білімді қысқа әрі нақты түрде ұсынады, және оны игеру үшін сол білімнің тұтас контекстін түсіну қажет [33, р. 4-310]. Осылайша, Г. Рондо терминологиялық неологияның теориялық негізін түсіну үшін, неонимдер мен жалпы неологизмдердің айырмашылығын, терминдердің когнитивтік және әлеуметтік функцияларын, сондай-ақ олардың сөз ретінде емес, ұғымды белгілеуші құрал ретінде қалыптасуын ерекше атап өткен деуге болады. 
О. Франктің «Туризм саласында қолданылатын ағылшын тіліндегі неонимдерді талдау» (2020) атты зерттеуінде «неонимдер» (neonyms) – яғни белгілі бір арнайы салада пайда болған жаңа сөздер мен терминдердің ерекшеліктері мен қалыптасу үдерісі жан-жақты талданған. Автордың анықтамасы бойынша, неонимдер – сөздік өмірлік циклдің неологиялық фазасындағы терминдер. Олар әдеттегі терминжасам қағидаларына толық сәйкес келе бермейді, әлі реттелмеген, бірақ белгілі бір мамандық саласында пайда болған жаңа лексикалық бірліктер ретінде қарастырылады [34]. Зерттеу барысында интернет корпустары негізінде неонимдердің пайда болу жолдары мен тілдік белгілену түрлері талданған. Автордың пікірінше: «неонимдер – лексикалық өмірлік циклдің жаңа сөз түзу кезеңіндегі терминдер» [34, р. 105-124]. О. Франк неонимдердің функционалдық сипатын да нақтылап көрсетеді: «олар әлі жалпы терминологиялық қағидаттарға толық сәйкес келмейді және әзірге стандартталмаған» [34, р. 105-124]. Зерттеуші жаңа сөздердің пайда болуын әлеуметтік және танымдық қажеттіліктермен байланыстырады: «жаңа атаулар мен ұғымдарды белгілеудегі бос орынды толтыру қажеттілігі жаңа сөздердің пайда болуына себеп болады» [34, р. 105-124]. Зерттеу терминологиялық неологияның тілдік-теориялық аспектілерін қамти отырып, арнайы терминдер мен жалпы лексика арасындағы айырмашылықты айқындайды. Туризм саласында қолданылатын неонимдердің жасалу тәсілдері көбіне compounding (қос сөз жасау), affixation (қосымшалар арқылы сөз тудыру), blending (араластыру), libfixes (тілден бөлініп алынған формалар) сияқты амалдар арқылы жүзеге асады. Мысалы, adventure tourism, overtourism, touristification, flashpacker, moon- секілді сөздер libfixes ретінде топтастырылған бірліктер қатарына жатады [34, р. 105-124]. 
Зерттеушілердің көрсетуінше, неология құбылысын түсіндіруде оны екі негізгі түрге бөлу дәстүрге айналған: деноминациялық (немесе референциалды) неология және стилистикалық (экспрессивті) неология. «Деноминативтік және стилистикалық неология» мақаласында бұл жіктелімнің теориялық негіздері талданып, олардың айырмашылықтары айқын көрсетіледі. Автордың айтуынша, «деноминациялық неология жаңа заттар мен ұғымдарды белгілеу үшін жасалады, сондықтан ол қоғамдық қабылдауға бейім, ғылыми-техникалық салаға тән және бірмәнді болуға ұмтылады» [9, р. 107-119]. Бұл тұрғыда ол неонимдермен тікелей байланысты, өйткені арнаулы салада пайда болып, жаңа ұғымды таңбалайтын атау – неоним болып есептеледі. Сонымен қатар автор «стилистикалық неология экспрессивтілік пен мәнерлік реңк беру үшін қолданылады, оның мақсаты – тілге жаңашылдық, бейнелілік әкелу» деп атап көрсетеді [9, р. 107-119]. Мұндай жаңа сөздердің өміршеңдігі тұрақсыз, олар көбіне әдебиет пен медианың тілінде кездесіп, қысқа мерзімдік қолданыспен шектелуі мүмкін. Мақалада екі типтің арасындағы шекара әрқашан анық бола бермейтіні де ескертіледі. Автордың айтуынша, «көптеген неологизмдер тек атау беру немесе стильдік мақсатпен ғана шектелмей, бірнеше мотивацияға сүйеніп пайда болады, сондықтан бұл классификация әрдайым толыққанды бола алмайды» [9, р. 107-119]. Осылайша, неонимдер деноминациялық неология аясында қарастырылады, себебі олардың басты қызметі – жаңа ұғымға атау беру. Ал стилистикалық неология көбінесе жеке авторлық креатив пен экспрессивтілікке негізделгендіктен, ол терминологияның арнасына жатпайды.
Д. Кастовский өзінің «Ағылшын тіліндегі сөзжасам» (1982) атты еңбегінде ағылшын тіліндегі сөзжасамның теориялық негіздерін жан-жақты сипаттайды. Ол сөз тудырудың негізгі тәсілдерін – аффиксация, конверсия, сөздерді біріктіру, қысқарту, блендинг және басқа да модельдерді көрсетіп, олардың тілдегі орны мен қызметін талдайды. Ғалымның айтуынша, жаңа атаулардың пайда болуы – тілдің дамуындағы табиғи процесс, ол қоғамдық-ғылыми сұраныстарға жауап ретінде іске асады. Осы тұрғыдан алғанда, Д. Кастовский арнайы салалық жаңа атаулардың (неонимдердің) жасалуын да сөз етеді. Ол «жаңа терминдер, әсіресе арнаулы салаларда, дәстүрлі сөзжасам механизмдерінің көмегімен қалыптасады, алайда олардың мотивациясы жалпы тілдік емес, нақты ғылыми-техникалық қажеттіліктен туындайды» деп жазады [35]. Ғалымның пікірінше, неонимдер – классикалық сөзжасамның нәтижесі ғана емес, сонымен бірге когнитивтік категорияларды белгілеуші құрал. Яғни, олар тілдің ішкі заңдылықтары бойынша пайда болғанымен, ғылыми ұғымдарды дәл бейнелеуге бағытталады. Д. Кастовский жаңа терминдердің жасалуын семантикалық деривациямен де байланыстырады: кейбір жағдайларда бұрыннан бар сөздерге жаңа мағына жүктеліп, арнаулы салалық неонимге айналады. Сонымен қатар ол терминдердің морфологиялық тұрғыдан ықшам, анық әрі жүйелі болуын маңызды талап ретінде көрсетеді. Осылайша, Д. Кастовский еңбегінде көрсетілгендей, неонимдердің жасалу механизмдері дәстүрлі сөзжасам тәсілдеріне сүйенсе де, олардың ерекше қыры – ғылым мен техникадағы жаңа ұғымдарды белгілеу қызметінде. Бұл тұрғыда ғалым арнаулы салалық терминдердің жалпы тілдік неологизмдерден айырмашылығын айқын көрсетеді [35, р. 4-308].
Жалпы тіл білімінде жаңа терминдердің жеке сала ретінде қарастырылуы – ғылымның даму заңдылығына сәйкес туындаған қажеттілік. Жаңа құбылыстар мен ұғымдарды дәл атау қажеттілігі тілдік жүйеге жаңа сөздер енгізумен ғана шектелмей, оларды арнайы зерттеу объектісіне айналдырды. Осы негізде «неология», «терминологиялық неология», «неонимия» сияқты бағыттар қалыптасып, жаңа атаулардың ғылыми тұрғыдан саралануына жол ашылды.
Қазақ тіл білімінде жаңаттану мәселесін ұлттық тілдің ішкі мүмкіндіктері тұрғысынан негіздеуде Ш. Құрманбайұлының еңбектері айрықша мәнге ие. Ғалым неологизм ұғымының қазақша баламасы ретінде «жаңат», ал неология атауының орнына «жаңаттану» терминін ұсыну арқылы ғылыми метатілді қазақ тілінің сөзжасамдық заңдылықтарына сай жүйелеу қажеттігін көрсетеді. Сонымен бірге ол аударуға келетін кірме атауларға дәл әрі уәжді балама табудың ұлттық терминқорды байытатынын, ал орынсыз, жасанды аудармалардың тілдік сапаны төмендететінін негіздейді. Бұл тұжырым жаңаттардың сапасын бағалауда семантикалық дәлдік, уәжділік, жүйелілік және қолданысқа икемділік сияқты өлшемдердің маңызын айқындайды.
Қорытындылай келгенде, жаңаттану мен неонимия – тілдің даму заңдылықтарын, ғылыми ойлау мен ұғымдық жүйенің тілде көрініс табуын кешенді түрде сипаттайтын өзекті ғылыми салалар. Олардың дербес бағыт ретінде қалыптасуы ұлттық тілдің лексикалық және терминологиялық әлеуетін ғылыми негізде дамытуға, тіл саясатын жүйелеуге және ғылыми коммуникацияның сапасын арттыруға қызмет етеді.

1.3 Қазақ тіл білімінде жаңа терминдердің зерттелуі
Қазақ тіл білімінде жаңа атаулар, жаңа сөздер, жаңа терминдер және жаңа қолданыстар мәселесі – тіл дамуының маңызды көрсеткіштерінің бірі. Тіл – қоғамның әлеуметтік, мәдени, ғылыми өзгерістерін бейнелейтін негізгі құрал, ал жаңа сөздер мен жаңа атаулар – сол өзгерістердің тілдік көрінісі. Қоғам дамыған сайын жаңа ұғымдар пайда болып, оларды атау қажеттілігі туындайды. Соның нәтижесінде тілдің лексикалық құрамы үздіксіз жаңарып, жаңа терминдер мен қолданыстар қалыптасады. Бұл құбылыстың ғылыми зерттелуі ХХ ғасырдың 20-30 жылдарында басталды. Ахмет Байтұрсынұлы, Елдес Омарұлы, Нәзір Төреқұлұлы, Құдайберген Жұбанов, Халел Досмұхамедұлы сияқты ғалымдар ұлттық ғылыми тілдің негізін қалап, жаңа атаулар жасаудың басты қағидаларын айқындады. 1960-1970 жылдары Ш. Бәйтікова жаңа сөздерді арнайы зерттеу нысанына айналдырып, олардың түрлері мен қызметін жүйеледі. 1970-1980 жылдары М. Балақаев, Р. Сыздық, Ә. Қайдар еңбектерінде жаңа сөздердің стильдік, семантикалық және нормалануы мәселелері кеңінен қарастырылды. 1980-1990 жылдары «Жаңа қолданыстар» еңбегі арқылы сүзгі тәжірибесі қалыптасып, сәтті және сәтсіз үлгілер сараланды. 1990-2000 жылдары жаңа атаулардың қоғамдағы орны мен динамикасы зерттеліп, мерзімді баспасөз бен терминком жұмысының рөлі артты. 2000 жылдан бастап жаңа атауларды ресми бекіту мен жүйелеу мемлекеттік тіл саясатының негізгі бағытына айналып, Ш. Құрманбайұлы мен Ж. Сағындыкова еңбектерінде жаңа ғылыми бағыттар айқындалды. Осылайша, жаңа сөздер мен жаңа атауларды зерттеу – қазақ тілінің дамуы мен қоғамның өркендеуін түсінудің маңызды құралы. Бұл жұмыс олардың қалыптасу кезеңдерін, негізгі бағыттарын және ғылыми зерттелуін жүйелі түрде талдауға бағытталады:
I. ХХ ғасырдың 20-30 жылдардағы бастау кезеңі: ұлттық қағидалардың қалыптасуы. Қазақ тіліндегі жаңа атаулар мен жаңа сөздерді зерттеу тарихы ХХ ғасырдың алғашқы ширегінен бастау алады. Бұл кезең – тіл білімінде терминология мәселесінің теориялық негіздері қаланып, ұлттық ғылыми тілдің қалыптасуына қатысты алғашқы қағидалар айқындалған уақыт. Кеңестік дәуірдің басында қазақ қоғамында әлеуметтік құрылым, ғылым, өндіріс және мәдениет салаларында түбегейлі өзгерістер жүріп жатқандықтан, тілдің де жаңа талаптарға бейімделуі қажеттігі туындады. Осы жағдай жаңа ұғымдарды атау, жаңа сөздер мен терминдерді қалыптастыру мәселесін күн тәртібіне шығарды. Бұл кезеңдегі ғылыми ізденістердің негізгі бағыты – жаңа атауларды жасауда ұлттық тілдің ішкі мүмкіндіктеріне сүйену, ұғым мен атаудың арасындағы сәйкестікті қамтамасыз ету, шет тілдік элементтерге сын көзбен қарау және ғылыми терминдерді халыққа түсінікті ету болды. Бұл бағытта Ахмет Байтұрсынұлы, Елдес Омарұлы, Нәзір Төреқұлұлы, Құдайберген Жұбанов, Халел Досмұхамедұлы, Ақметұлы Илияс сияқты ұлт зиялыларының еңбектері айрықша рөл атқарды.
1924 жылы Орынбор қаласында өткен Қазақ білімпаздарының І съезі қазақ тілінің ғылым тілі ретіндегі қызметін кеңейтуге арналған алғашқы ірі қадам болды [36]. Бұл съезде тілдің дамуы мен терминологияның қалыптасуына қатысты қағидалық шешімдер қабылданды. Негізгі ұстанымдардың бірі – жаңа ғылыми ұғымдарға атау беру барысында қазақ тілінің ішкі сөзжасамдық мүмкіндіктерін барынша пайдалану. «Ғылым тілі елдің өз тілімен айтылғанда ғана жұртқа түсінікті әрі сіңімді болады» деген Ахмет Байтұрсынұлының пікірі [37] осы кезеңнің әдіснамалық бағытын айқын көрсетті. Ахмет Байтұрсынұлы қазақ тілінің мүмкіндігін пайдалана отырып, ғылыми ұғымдарға жаңа атаулар беру арқылы ұлттық терминологияның негізін қалады. Оның жасаған бастауыш, баяндауыш, анықтауыш, толықтауыш сияқты терминдері [37, б. 4-235] бүгінге дейін қолданыстан түскен жоқ. Ғалымның пікірінше, жаңа атау тек ұғымды дәл бейнелеуімен ғана емес, сонымен қатар халықтың дүниетанымына, тілдің табиғи заңдылықтарына да сәйкес келуі тиіс.
Елдес Омарұлы да жаңа атаулар жасау барысында түсініктілік пен табиғилықты басты қағида деп білді. Ол шет тілдерінен енген элементтерді сол күйінде қабылдауға қарсы шығып, оларды қазақ тілінің дыбыстық және грамматикалық жүйесіне бейімдеп қолдануды ұсынды. Сонымен қатар «жат жұрнақтарды» қолданудан сақтану қажеттігін атап өтті [36, б. 3-280]. Е. Омарұлының бұл қағидалары қазіргі терминжасам тәжірибесінде де өзектілігін сақтап отыр.
Нәзір Төреқұлұлы араб-парсы үлгісіндегі күрделі жұрнақтар мен сөзжасам тәсілдерінің ғылыми атауларды түсініксіз әрі шектелген ететінін сынға алып, еуропалық сөзжасам үлгілерін қазақ тілінің табиғатына икемдеп қолдану қажеттігін айтты [36, б. 3-280]. Бұл идея кейінгі кезеңдерде халықаралық терминдерді бейімдеп қабылдау тәжірибесінің әдіснамалық негізіне айналды.
Ақметұлы Илияс жаңа сөздердің пайда болуын қоғамның әлеуметтік-экономикалық дамуының табиғи салдары ретінде түсіндірді. Оның пікірінше, ғылым мен өндірістің дамуы жаңа ұғымдарды тудырады, ал жаңа ұғымдар тілде жаңа атаулардың пайда болуына алып келеді [36, б. 3-280]. Бұл көзқарас тілдің динамикасын қоғамдық өзгерістермен тығыз байланысты қарастыруға мүмкіндік берді.
Құдайберген Жұбанов атау мен ұғым арасындағы семантикалық сәйкестікті сақтау мәселесін көтерді. Ғалымның пікірінше, термин ұғымды дәл және нақты білдіруі тиіс, себебі ғылыми тілдің түсініктілігі мен тиімділігі осыған байланысты [38]. Қ. Жұбановтың бұл тұжырымы қазіргі терминологиялық нормалаудың негізгі критерийлерінің біріне айналды.
Халел Досмұхамедұлы ғылым тілін қалыптастыруда дәлдік пен түсініктілікті қатар ұстау қажеттігін атап көрсетті. Егер термин ғылыми ұғымды дәл бейнелемесе, ол білімнің дамуына кедергі келтіреді, ал егер түсініксіз болса, қоғам тарапынан қабылданбайды [39]. Бұл қағида бүгінгі терминологиялық саясатта да негізгі талаптардың бірі болып отыр.
Жалпы алғанда, ХХ ғасырдың 20-30 жылдарындағы зерттеулер жаңа атаулар мен жаңа терминдер мәселесін теориялық тұрғыда негіздеп, олардың жасалу қағидаларын айқындады. Бұл кезеңдегі ғалымдар жаңа сөздердің пайда болуының тілдік, әлеуметтік және мәдени шарттарын терең талдап, олардың уәжділігі мен функционалдығын анықтауға ұмтылды. Осы кезеңде қалыптасқан қағидалар – ұлттық тілдің ішкі ресурстарын пайдалану, ұғым мен атаудың семантикалық сәйкестігін сақтау, ғылыми терминнің түсініктілігі мен дәлдігін қамтамасыз ету – қазіргі қазақ тіліндегі жаңа атаулар мен жаңа терминдерді жасаудың да басты әдіснамалық негізіне айналды.
II. 1960–1970-жылдар: жаңа сөздер мен жаңа қолданыстарды арнайы зерттеу кезеңі. ХХ ғасырдың 1960 жылдарынан бастап қазақ тіл білімінде жаңа атаулар мен жаңа сөздер мәселесі тек теориялық пікір деңгейінде ғана емес, дербес ғылыми зерттеу нысаны ретінде қарастырыла бастады. Бұл кезең – неологияның (жаңа сөздер туралы ғылымның) қазақ тіл білімінде жеке бағыт болып қалыптасқан уақыты. Алғаш рет жаңа сөздердің табиғатын, пайда болу себептерін, қызметін, құрылымдық ерекшеліктерін арнайы талдаған зерттеулер жарық көрді. Бұл бағыттың ғылыми негізін қалаған тұлға – Шәмшия Бәйтікова. Ш. Бәйтікова – қазақ тілінде жаңа сөздер мен жаңа қолданыстарды алғаш рет кешенді түрде зерттеген ғалым. Оның 1967 жылы қорғаған кандидаттық диссертациясы мен 1971 жылы жарық көрген «Қазақ тіліндегі неологизмдер» атты еңбегі қазақ тіл біліміндегі неология ғылымының іргетасын қалады [40, 41]. Бұл еңбекке дейін жаңа сөздер көбіне лексикология, сөзжасам немесе терминологияның құрамында қосымша тақырып ретінде ғана қарастырылып келген еді. Ал Бәйтікова бұл құбылысты тіл дамуының табиғи нәтижесі әрі қоғамдағы өзгерістердің тілдік көрінісі ретінде зерттеуді мақсат етті. Ғалым өз зерттеуінде ХХ ғасырдың 1920-1930 жылдарындағы қазақ әдеби тілінің материалдарын кеңінен пайдаланды. Бұл кезең – қазақ қоғамында түбегейлі саяси, әлеуметтік және мәдени өзгерістер жүріп жатқан уақыт еді. Кеңестік жүйенің орнауы, жаңа қоғамдық құрылымдардың қалыптасуы, өндіріс пен ғылымның дамуы тілге де зор әсер етті. Соның нәтижесінде бұрын болмаған көптеген жаңа атаулар мен ұғымдар пайда болды. Колхоз, совхоз, бесжылдық, жоспар, индустрияландыру, партия, коммуна, пролетариат, кеңес сияқты сөздер сол уақыттағы қоғамдық өмірдің жаңа шындығын бейнеледі. Ш. Бәйтікова бұл жаңа сөздердің шығу тегін, мағыналық дамуын, қолданыс ерекшеліктерін және қызметін жан-жақты талдады. Еңбегінің маңызды жаңалығы – жаңа сөздерді түрлерге бөліп, ғылыми тұрғыдан жүйелеуі болды. Ғалым неологизмдерді үш топқа жіктейді:
1. Таза неологизмдер – тілде бұрын болмаған жаңа ұғымдардың атаулары (партком, социализм, индустрияландыру және т.б.).
2. Семантикалық неологизмдер – бұрыннан бар сөздердің жаңа мағынада қолданылуы (жоспар, майдан, күрес сияқты сөздердің мағыналық кеңеюі).
3. Калькалық неологизмдер – басқа тілдерден тікелей аудару арқылы пайда болған жаңа бірліктер (еңбек өтілі, халық комиссары және т.б.) [40, с. 3-22].
Бұл классификация кейінгі неология зерттеулерінің теориялық негізіне айналып, жаңа сөздерді талдауда жиі қолданылды.
Ш. Бәйтікова жаңа сөздердің тек құрылымдық сипатын ғана емес, сонымен бірге олардың уәжділігін, яғни пайда болу себептерін де қарастырды. Оның пікірінше, неологизмдердің өміршеңдігі олардың нақты қоғамдық қажеттілікке жауап беруімен, тілдік жүйеге табиғи жолмен енуімен және мағыналық тұрғыдан уәжді болуымен тікелей байланысты. Бұл қағида қазіргі неология ғылымының да басты принциптерінің бірі саналады. Ғалым жаңа сөздердің стильдік қызметіне де үлкен мән берді. Оның зерттеулері көрсеткендей, жаңа сөздер алдымен публицистикалық және ресми стильдерде пайда болады, себебі бұл стильдер қоғамдағы жаңа құбылыстар мен ұғымдарды алғаш жеткізетін сала . Кейіннен олар біртіндеп ғылыми және көркем әдебиет тіліне еніп, тілдік жүйеде тұрақтанады. Бұл процесс жаңа атаулардың қалыптасу жолын түсінуге мүмкіндік береді және қазіргі кезеңде де өзектілігін сақтап отыр. Ш. Бәйтікова еңбектерінің ғылыми маңызы тек жаңа сөздерді сипаттауда ғана емес, олардың тілдік және қоғамдық қызметін түсіндіруде де зор болды. Ғалым жаңа сөздердің пайда болуын тек тілдің ішкі эволюциясымен емес, қоғамның саяси, әлеуметтік және мәдени өзгерістерімен байланыстыра қарастырды. Бұл – неологизмдердің табиғатын кешенді түрде түсінуге жол ашқан маңызды әдіснамалық қадам еді. Сонымен қатар, зерттеуші жаңа сөздердің әдеби тіл нормасына ену жолдарын да талдады. Оның пікірінше, жаңа сөздердің бәрі бірдей тілде тұрақтап қала бермейді. Кейбірі уақытша қолданыста болып, біртіндеп қолданыстан шығып қалады, ал уәжді, түсінікті және жиі қолданылатындары ғана әдеби тіл құрамына енеді. Бұл қағида кейінгі зерттеулерде жаңа сөздердің өміршеңдігін бағалаудың негізгі критерийлерінің біріне айналды. Ш. Бәйтікова бастаған осы кезеңдегі зерттеулер қазақ тіл білімінде жаңа сөздер мен жаңа атаулардың арнайы зерттелуінің бастамасы болды. Бұл еңбектер қазақ тілінің даму динамикасын түсінуге, жаңа атаулардың пайда болу заңдылықтарын айқындауға, неологизмдерді жүйелеуге және олардың тілдік қызметін сипаттауға негіз қалады. 1960-1970 жылдардағы бұл ғылыми кезеңнің маңызы – жаңа сөздерді зерттеу жеке лингвистикалық бағыт ретінде қалыптасып, қазақ тіл білімінде «неология» ұғымы орнықты. Бұл зерттеулер қазіргі жаңа атаулар мен жаңа қолданыстарды зерттеудің теориялық-әдіснамалық базасын қалыптастырды және кейінгі кезеңдегі зерттеулерге бағыт-бағдар берді.
III. 1970–1980-жылдар: теориялық жүйелеу мен жіктеу кезеңі. 1960-1970 жылдардағы алғашқы зерттеулер жаңа сөздер мен жаңа қолданыстарды арнайы зерттеу нысаны ретінде айқындап берсе, келесі кезең 1970-1980 жылдар – бұл құбылысты теориялық тұрғыдан тереңдете талдаумен ерекшеленді. Бұл уақытта жаңа атаулар мен жаңа сөздердің тек пайда болу жолдары ғана емес, олардың лексикалық жүйедегі орны, стильдік сипаты, қоғамдық қызметі мен даму динамикасы жан-жақты қарастырыла бастады. Осы кезеңде қазақ тіл білімінде неология мен сөзжасамның тоғысқан тұстарын зерттеген еңбектер көптеп жарық көрді. Бұл дәуірдің басты ерекшелігі – жаңа сөздердің ғылыми ұғым ретінде жүйеленіп, олардың түрлері, қызметі және қолданыстық аясын жіктеудің теориялық негіздері қаланды. Неологизмдер енді тек жеке сөздер деңгейінде емес, тілдік жүйенің маңызды бөлігі, қоғамның дамуы мен тілдің эволюциясын бейнелейтін көрсеткіш ретінде қарастырыла бастады.
М. Балақаев және тілдің толығу көздері. Осы кезеңдегі зерттеушілердің бірі – академик М. Балақаев. Ол тілдің байытылуы мен жаңару көздерін қарастыра отырып, жаңа сөздердің маңызын жан-жақты талдады. Балақаев тілдің толығу жолдарын бірнеше арнаға бөліп қарастырды: сөзжасам, калькалау, шет тілдерінен ену, мағыналық дамуға байланысты жаңа мағына тудыру және жаңа қолданыстардың пайда болуы [42]. Ғалымның пікірінше, жаңа сөздер – тілдің дамуының заңды нәтижесі, қоғамдағы өзгерістердің тілдік көрінісі. Олар арқылы тіл жаңа ұғымдарды меңгереді, жаңа құбылыстарды бейнелейді және қоғамның дамуына бейімделеді. М. Балақаев сондай-ақ неологизм ұғымына алғашқы анықтамалардың бірін беріп, оны «қоғамдық-мәдени дамудың нәтижесінде тілге енген немесе жаңа мағынада қолданылған жаңа сөздер мен жаңа қолданыстар» деп түсіндірді [42, б. 4-470].
Р. Сыздық және неологизмнің стильдік табиғаты. Бұл кезеңде жаңа сөздер мен жаңа қолданыстардың стильдік ерекшеліктерін зерттеу де маңызды бағыттардың бірі болды. Бұл салада академик Р. Сыздықтың еңбектері айрықша орын алады. Ол жаңа сөздердің пайда болуындағы баспасөз тілінің рөліне ерекше назар аударды. Сыздықтың пікірінше, жаңа сөздер мен жаңа қолданыстар алдымен публицистикалық стильде пайда болып, кейін біртіндеп ғылыми, ресми және көркем әдебиет тіліне тарайды [43]. Ғалым жаңа сөздердің стильаралық қозғалысын сипаттай отырып, олардың тіл мәдениеті мен сөз қолданысындағы қызметін талдады. Сыздық неологизмдерді үш түрлі топқа бөліп қарастырды:
1. Неологизмдер – мүлде жаңа ұғымды атау үшін жасалған жаңа сөздер.
2. Аэлогизмдер – бұрыннан бар сөздердің жаңа мағынада қолданылуы.
3. Неолексизмдер – басқа тілдерден аударылған немесе бейімделіп енген жаңа сөздер [44].
Бұл жіктеу жаңа сөздерді талдаудың маңызды әдіснамалық құралына айналды. Сонымен қатар ол жаңа атаулардың стильдік қызметін де ашып көрсетті: неологизмдер қоғамдағы жаңа идеяларды, жаңа құбылыстарды, жаңа саяси және мәдени үрдістерді бейнелеуде маңызды рөл атқарады.
Ә. Қайдар және ішкі мүмкіндікті пайдалану қағидаты. 1970-1980 жылдары жаңа сөздерге деген ғылыми көзқарастың тереңдеуіне үлес қосқан тағы бір ірі ғалым, академик Ә. Қайдар болды. Ол жаңа атауларды жасауда ең алдымен қазақ тілінің ішкі ресурстарын, төл сөзжасам жүйесін пайдалану қажеттігін ерекше атап көрсетті [45]. Қайдардың пікірінше, жаңа ұғымдарға атау беру тек шет тілдерінен дайын сөздерді алу арқылы емес, ана тілінің өз мүмкіндіктерін пайдалану арқылы жүзеге асырылуы керек. Ғалым шет тілдік элементтерді шамадан тыс қолданудың тілдің табиғи дамуына зиян келтіруі мүмкін екенін ескертті. Оның ойынша, терминдер мен жаңа атаулар ана тілінің морфологиялық құрылымына, фонетикалық жүйесіне, синтаксистік заңдылықтарына сәйкес келуі тиіс. Бұл көзқарас қазіргі кезеңге дейін қазақ терминологиясының басты ұстанымдарының бірі болып келеді.
Неологизмдердің нормалануы мен эстетикалық талаптар жаңа сөздерді зерттеудің тағы бір маңызды аспектісі – олардың нормалануы мен әдеби тіл жүйесіне ену шарттарын анықтау болды. Ғалымдар жаңа атаулардың қалыптасуы тек лексикалық қажеттілікпен ғана шектелмейтінін, сонымен қатар түсініктілік, сәйкестік және эстетикалық талаптарға да бағынатынын атап көрсетті. Жаңа сөздердің әдеби тілге ену процесінде ең алдымен олардың мағыналық уәжділігі мен семантикалық сәйкестігі бағаланды. Сонымен қатар олардың фонетикалық үйлесімділігі, стильдік бейтараптылығы және қоғамдық қабылдануы да маңызды критерийлердің бірі ретінде қарастырылды. Бұл талаптар қазіргі терминологиялық саясатта да негізгі өлшемдердің қатарында тұр.
Осылайша, 1970-1980 жылдардағы зерттеулер жаңа атаулар мен жаңа сөздердің лингвистикалық табиғатын терең түсінуге жол ашты. Бұл кезеңде неология ғылымы тек жаңа сөздердің пайда болу процесін ғана емес, олардың стильдік қызметін, уәжділігін, нормалану шарттарын және тілдің дамуындағы орнын жан-жақты зерттеді. М. Балақаев, Р. Сыздық және Ә. Қайдар сияқты ғалымдардың еңбектері жаңа сөздер мен жаңа атаулардың теориялық жүйесін қалыптастырды. Олар жаңа лексиканы тек тілдік құбылыс ретінде ғана емес, тілдің дамуын қамтамасыз ететін маңызды мәдени-әлеуметтік құрал ретінде қарастырды. Осы кезеңнің зерттеулері қазіргі қазақ неологиясының әдіснамалық және теориялық базасын қалыптастыруға зор үлес қосты. Жаңа сөздерді түсініктілік, уәжділік, сәйкестік және функционалдық қызмет тұрғысынан қарастыру – бүгінгі зерттеулерде де негізгі бағыттардың бірі болып отыр.
IV. 1980-1990 жылдар: «Жаңа қолданыстар» кезеңі және сүзгі тәжірибесі. 1970-1980 жылдары жаңа сөздер мен жаңа атауларды зерттеу теориялық тұрғыда жүйеленіп, олардың пайда болу жолдары, стильдік қызметі мен лексикалық қызметі жан-жақты сипатталған болса, 1980-1990 жылдары бұл құбылысқа мүлде жаңа тұрғыдан қарау үрдісі байқалды. Бұл кезеңнің ерекшелігі жаңа сөздерді тек пайда болу фактісі ретінде емес, олардың әдеби тілге ену жолдарын, сіңісу дәрежесін, тілдік жүйеде тұрақталу шарттарын зерттеу өзекті мәселеге айналды. Осы бағыттағы ізденістер нәтижесінде қазақ тіл білімінде «жаңа қолданыстар» деген жаңа ұғым қалыптасты. Бұл кезеңде неологизм мәселесі тек лексикалық байыту құралы ретінде ғана емес, әдеби тілдің сапасын арттыру, нормасын нақтылау және жаңа атауларды бағалау тұрғысынан қарастырылды. Ғалымдар жаңа сөздердің сәтті және сәтсіз үлгілерін саралап, олардың тілдік жүйеге қаншалықты сәйкес келетінін бағалауға ерекше назар аударды. Осылайша, жаңа атауларды сүзгіден өткізу, тілдік қолданысқа бейімдеу және нормалану өлшемдерін белгілеу тәжірибесі пайда болды.
«Қазақ лексикасындағы жаңа қолданыстар» еңбегі және сүзгі қағидаты аса маңызды ғылыми жетістігі 1985 жылы жарық көрген «Қазақ лексикасындағы жаңа қолданыстар» атты еңбек болды (1990 жылы толықтырылған басылымы шықты) [46, 47]. Бұл кітап қазақ тіліндегі жаңа сөздерді тек жинақтап қана қоймай, олардың қолданысын, мағынасын, уәжін және тілдік жүйеге сәйкес келу дәрежесін саралаған алғашқы сүзгілік зерттеу. Еңбектің авторлары жаңа сөздерді «жаңа сөз» деп емес, «жаңа қолданыс» деп атауды жөн көрді. Бұл ұғымның астарында маңызды ғылыми идея жатыр: жаңа атаулар мен жаңа сөздердің барлығы бірдей тұрақтап қалмайды, олардың кейбірі уақытша қолданыста болып, қоғамдағы құбылыстармен бірге жоғалады. Ал кейбірі тілдік жүйеге бейімделіп, әдеби тіл құрамына еніп, жаңа норманың бөлшегіне айналады. Сондықтан бұл кезеңде басты назар – сөздің пайда болуында емес, оның әдеби тілге сіңу траекториясында болды.
«Жаңа қолданыстар» еңбегінде жаңа сөздердің сәтті және сәтсіз үлгілерін салыстыру тәжірибесі де енгізілді. Сәтті үлгілер деп мағынасы айқын, уәжділігі жоғары, тілдің ішкі заңдылықтарына сай келетін және жиі қолданылатын жаңа атаулар аталды. Ал сәтсіз үлгілер ретінде түсініксіз, семантикалық тұрғыда күңгірт, фонетикалық және морфологиялық жүйеге сәйкес келмейтін, қолданылуы шектеулі сөздер қарастырылды. Мысалы, сол кезеңде пайда болған еңбек өтілі, жоспарлау, жаңашылдық, нарық, кооператив сияқты сөздер сәтті үлгілерге жатқызылды. Олар қоғамдық қажеттілікті бейнелеп, қысқа уақыт ішінде әдеби тілге сіңісіп кетті. Ал кейбір жасанды немесе шет тілінен калькаланған күрделі құрылымдар сәтсіз үлгі ретінде бағаланып, тілдік жүйеден шығып қалды [46, б. 2-65].
1980 жылдардың соңына қарай жаңа атауларды жүйелеу мен сүзгіден өткізу тәжірибесі терминологиялық деңгейде де жалғасын тапты. 1992 жылы А. Алдашева, Ш. Сарыбаев және Н. Уәлиевтің авторлығымен жарық көрген «Жаңа атаулар» атты еңбек осы бағыттағы маңызды қадам болды [48]. Бұл кітапта тек жалпы қолданыстағы жаңа сөздер ғана емес, ғылым мен техника, саясат пен экономика салаларындағы жаңа терминдер де қарастырылды.
Еңбекте терминологиялық сүзгі ұғымы нақты көрініс тапты: жаңа атаулар тек мағыналық тұрғыдан емес, ғылыми ұғыммен сәйкестігі, түсініктілігі, қолданыс аясы мен нормативтік тұрғыдан бағаланды. Бұл тәсіл қазіргі терминологиялық комиссияның жұмысында да кеңінен қолданылады.
1980-1990 жылдардағы сүзгі тәжірибесінің қазақ тіл біліміндегі маңызы зор болды. Біріншіден, ол жаңа сөздерге қатысты көзқарасты өзгертті: жаңа сөз енді жай ғана тілдік жаңалық емес, бағалануы тиіс тілдік құбылыс ретінде қарастырылды. Екіншіден, жаңа атаулардың әдеби тілге ену жолдары, олардың тілдік жүйеде тұрақтау шарттары айқындалды. Үшіншіден, бұл кезең жаңа сөздердің өміршеңдігін бағалау критерийлерін нақтылап берді.
Сүзгі тәжірибесі қазіргі неология мен терминологияда да маңызды орын алады. Бүгінгі күні жаңа сөздер мен жаңа терминдерді бекіту барысында олардың мағыналық уәжділігі, тілдік табиғилығы, түсініктілігі, семантикалық сәйкестігі және қолданылу жиілігі секілді өлшемдер міндетті түрде ескеріледі. Бұл кезеңнің ғылыми жаңалығының бірі – «жаңа қолданыс» ұғымының қалыптасуы болды. Бұл термин жаңа сөздердің пайда болуынан бастап, олардың қоғамдық қолданысқа енуіне дейінгі толық өмірлік циклін қамтиды. Яғни жаңа атау тек жасалған сәттен бастап емес, ол нақты коммуникативтік кеңістікте таралып, қоғам тарапынан қабылданғаннан кейін ғана толыққанды тілдік бірлік ретінде танылады. Бұл көзқарас қазіргі неология теориясында да маңызды рөл атқарады. Бүгінгі таңда жаңа сөздер тек жасалған факті ретінде ғана емес, олардың қолданыс динамикасы, таралу кеңістігі және тұрақтану әлеуеті тұрғысынан қарастырылады.
Осылайша, 1980-1990 жылдардағы зерттеулер қазақ тіліндегі жаңа сөздер мен жаңа атаулардың ғылыми зерттелуін сапалық тұрғыдан жаңа деңгейге көтерді. Бұл кезеңнің басты жетістігі – жаңа сөздерге сүзгілік көзқарастың енгізілуі, «жаңа қолданыс» ұғымының қалыптасуы және әдеби тілге ену жолдарының ғылыми тұрғыда саралануы болды.
«Қазақ лексикасындағы жаңа қолданыстар» мен «Жаңа атаулар» еңбектері жаңа сөздердің өміршеңдігін бағалау тәжірибесін қалыптастырып, қазіргі неология мен терминология ғылымына бағыт-бағдар берді. Бұл кезеңде жасалған әдістемелік және теориялық тұжырымдар бүгінгі күні де өз маңызын жойған жоқ.
V. 1990-2000 жылдар: публицистикалық кеңею, терминологиялық белсенділік және жаңа ғылыми көзқарастар. 1980-1990 жылдары қалыптасқан «жаңа қолданыстар» мен сүзгі тәжірибесінің негізінде 1990 жылдары жаңа атаулар мен жаңа сөздерді зерттеу кеңейіп, жаңа бағыттармен толықты. Бұл кезең – кеңестік дәуір құлап, Қазақстанның тәуелсіздікке бет алған өтпелі уақытымен тұспа-тұс келді. Қоғамдағы саяси-экономикалық өзгерістер, мемлекеттік құрылымдардың жаңаруы, жаңа құқықтық институттардың қалыптасуы, нарықтық экономика мен жаңа технологиялардың келуі  барлығы тілге де әсер етті. Соның нәтижесінде жаңа атаулар мен жаңа қолданыстар бұрынғыдан да кең көлемде пайда болды. Бұл кезеңнің тағы бір ерекшелігі мерзімді баспасөздің жаңа атауларды орнықтырудағы рөлінің артуы. Жаңа ұғымдар мен атаулар алдымен публицистикалық мәтіндерде пайда болып, кейін ғылыми және ресми стильге таралды. Баспасөз бен ақпараттық құралдар жаңа сөздердің таралуының негізгі арнасына айналды. Сонымен қатар, бұл кезеңде терминологияны ресми түрде қалыптастыру және бекіту жұмыстары белсендірілді.
Ө. Айтбаев және жаңа сөздердің тарихи-динамикалық дамуы. 1990 жылдардағы зерттеулерде жаңа сөздер мен жаңа атаулардың тарихи дамуы мен динамикасын қарастыру басым бағыттардың бірі болды. Бұл салада академик Ө. Айтбаевтың еңбектері ерекше орын алады. Ол жаңа сөздердің пайда болу эволюциясын талдай отырып, қоғам дамуы мен тілдік өзгерістер арасындағы өзара байланысқа назар аударды. Ғалым жаңа атаулардың тілдегі дамуын «эволюция» және «революция» ұғымдары арқылы түсіндірді. Оның пікірінше, кейбір жаңа сөздер тілде біртіндеп, табиғи жолмен қалыптасады (эволюция), ал кейбірі қоғамдағы түбегейлі өзгерістерге байланысты тез арада пайда болып, кең таралады (революция) [49]. Бұл көзқарас жаңа сөздердің дамуының әртүрлі қарқынмен жүретінін және олардың таралу жолдарын түсіндіруде маңызды теориялық негіз болды.
А. Алдашева және публицистикалық стильдің рөлі. Осы кезеңде неологияның публицистикалық стильмен байланысын зерттеу де кең өріс алды. Бұл бағытта А. Алдашеваның еңбектерін ерекше атауға болады. Ол мерзімді баспасөздегі жаңа сөздердің қолданысын, олардың стильаралық қозғалысын және әдеби тілге сіңу механизмін зерттеді [50]. Алдашева жаңа атаулардың алдымен публицистикалық мәтіндерде пайда болып, кейіннен ресми-іскерлік және ғылыми стильдерге тарайтынын көрсетті. Бұл процесті ол «стильаралық диффузия» деп атады. Жаңа атаулар алдымен газет-журналдар мен радио-теледидар хабарларында қолданыла отырып, көпшілік санасында орнығады. Содан кейін олар ғылыми еңбектерде, заңнамалық құжаттарда және ресми мәтіндерде тұрақты түрде қолданылатын бірліктерге айналады. Бұл көзқарас қазіргі неология ғылымында да маңызды . Бүгінгі күні де жаңа атаулардың таралу жолы көбіне дәл осы тәртіппен жүзеге асады: алдымен медиада пайда болады, кейін ғылыми тіл мен ресми стильге өтеді.
1990 жылдары жаңа атауларды ресми тұрғыдан бекіту және стандарттау бағытында үлкен жұмыстар атқарылды. Терминологиялық комиссияның (Терминком) қызметі жанданып, түрлі салалар бойынша терминологиялық сөздіктер сериясы жарық көрді. Бұл жаңа сөздер мен жаңа атауларды тек табиғи жолмен емес, институционалдық деңгейде де реттеудің бастамасы болды [50]. Бұл кезеңде 31 сала бойынша арнайы терминологиялық сөздіктер жарық көріп, жаңа ғылыми ұғымдарға ұлттық атаулар беру, олардың мағыналық шекарасын анықтау және қолданысын біріздендіру ісі қолға алынды. Терминком жұмысы жаңа атаулардың ресми мәртебесін айқындап, олардың тілдік жүйеде орнығуына үлкен әсер етті.
Қ. Қадырқұловтың зерттеуі және әдіснамалық жаңалық. 1990 жылдардағы неология ғылымындағы маңызды еңбектердің бірі – Қайсар Қадырқұловтың «Қазіргі қазақ тіліндегі жаңа сөздер мен жаңа сөз қолданыстар» атты кандидаттық диссертациясы (1995) болды [51]. Қ. Қадырқұлов өз зерттеуінде жаңа сөздердің жасалу жолдарын, олардың семантикалық ерекшеліктерін, қолданыстық қызметін және таралу аясын жан-жақты сипаттады. Ол неологизмдерді типологиялап қана қоймай, олардың стильдік бейімделуін және әдеби тілге ену кезеңдерін де саралады. Ғалым жаңа сөздердің пайда болуындағы қоғамның рөліне ерекше мән беріп, оларды әлеуметтік факторлармен тығыз байланыста қарастырды. 
1990 жылдардағы ғылыми көзқарастардың маңызы зерттеулер қазақ тіліндегі жаңа атаулар мен жаңа сөздердің дамуын жаңа деңгейге көтерді. Біріншіден, жаңа атаулардың таралуындағы публицистикалық стильдің рөлі терең ашылды. Екіншіден, жаңа сөздердің тарихи-динамикалық дамуы, олардың пайда болу қарқыны мен таралу жолдары теориялық тұрғыда түсіндірілді. Үшіншіден, жаңа атауларды ресми түрде бекіту және стандарттау ісі қолға алынды. Сонымен қатар, жаңа сөздерді зерттеуде әдіснамалық тұрғыдан да ілгерілеу байқалды. 
Осылайша, 1990-2000 жылдардағы зерттеулер қазақ тіл білімінде жаңа атаулар мен жаңа сөздердің дамуын сапалық тұрғыдан жаңа деңгейге шығарды. Бұл кезеңде мерзімді баспасөз жаңа атаулардың таралуының басты алаңына айналды, терминологиялық комиссиялардың жұмысы белсендірілді, ал ғылыми зерттеулерде жаңа әдіснамалар қолданылды. Ө. Айтбаев, А. Алдашева және Қ. Қадырқұлов сияқты ғалымдардың еңбектері жаңа атаулардың тарихи дамуы, стильаралық қозғалысы, ресми бекітілуі және әлеуметтік сипаты туралы түсінікті тереңдетіп, қазіргі неология ғылымының теориялық базасын байытты.
VI. 2000 жылдан бүгінге дейінгі кезең: жүйелеу, ресми бекіту және жаңа ғылыми бағыттар. 1990-2000 жылдардағы жаңа сөздер мен жаңа атауларды зерттеу тәжірибесі XXI ғасырда жаңа сапалық деңгейге көтерілді. Бұл кезең қазақ тілінің мемлекеттік мәртебесінің артуымен, ұлттық терминологияның жүйелі дамуы мен ресми бекіту үдерісінің күшеюімен ерекшеленеді. Тәуелсіздік алғаннан кейін тіл саясатына ерекше мән беріліп, жаңа атауларды қалыптастыру, стандарттау, бекіту және кең қолдану мемлекеттік деңгейде жүзеге асырыла бастады. Соған байланысты неология ғылымы да жаңа әдістемелік бағыттармен, жаңа зерттеу нысандарымен толықты. Бұл кезеңнің басты ерекшелігі жаңа атаулар мен жаңа сөздерді жүйелеу, олардың ресми мәртебесін айқындау, ғылыми негізін жасау және салалар бойынша саралау жұмыстарының кең көлемде жүргізілуі. Жаңа атаулар енді тек тілдің табиғи дамуының нәтижесі ғана емес, мемлекеттік тіл саясатының құрамдас бөлігі ретінде қарастырыла бастады.
2000 жылдан кейін жаңа сөздер мен жаңа атауларды қалыптастыру ісі тікелей мемлекеттік тіл саясатына енгізілді. Қазақстан Республикасының «Тіл туралы» заңы мен тіл саясаты тұжырымдамаларында мемлекеттік тілдің ғылыми-техникалық, құқықтық, саяси және әлеуметтік салаларда қызмет етуін қамтамасыз ету үшін терминологиялық жүйені дамыту басты міндеттердің бірі ретінде белгіленді [50]. Осыған байланысты жаңа атаулар мен жаңа терминдерді бекітумен айналысатын арнайы мемлекеттік органдардың қызметі күшейтілді. Республикалық терминологиялық комиссияның (Терминком) жұмысы жаңа деңгейге көтеріліп, жаңа атауларды бекіту мен оларды қолдануға енгізудің нақты тетіктері қалыптасты. Әр жылдары түрлі салалар бойынша екітілді, түсіндірме және салалық терминологиялық сөздіктер жарық көрді. Бұл сөздіктерде жаңа ғылыми ұғымдар мен қоғамдық құбылыстардың қазақша атаулары бекітіліп, нормативтік деңгейде ұсынылды [50]. Бұл кезеңде терминологияны қалыптастырудағы басты қағидалар – мағыналық дәлдік, уәжділік, түсініктілік және тілдің ішкі заңдылықтарына сәйкестік болды. Жаңа атаулар тек аударма нәтижесінде емес, ұғымдық талдау мен ғылыми сараптаудан кейін ғана бекітілді.
Ш. Құрманбайұлының зерттеулері және жаңа ғылыми бағыттар. 2000 жылдан кейінгі кезеңдегі қазақ неологиясы мен терминологиясының дамуына айрықша үлес қосқан ғалымдардың бірі – Шерубай Құрманбайұлы. Оның 2009-2023 жылдарда жарық көрген еңбектері жаңа атаулардың уәжділігі, терминжасам қағидалары, біріздендіру және терминқор қалыптастыру мәселелерін кешенді түрде қарастырды [52-55]. Ш. Құрманбайұлының зерттеулерінде жаңа атауларды жасаудың бірнеше маңызды ұстанымдары айқындалған. Біріншіден, термин жасауда тілдің ішкі ресурстарын барынша пайдалану. Екіншіден, жаңа атаулардың семантикалық сәйкестігін қамтамасыз ету. Үшіншіден, халықаралық терминдер мен ұғымдарды қазақ тілінің заңдылықтарына бейімдеп қабылдау. Төртіншіден, жаңа сөздердің түсініктілігі мен қолданыстық қолайлылығын басты назарда ұстау [52, б. 4-250]. Ғалым жаңа атаулардың қоғамдағы орны мен маңызын да жан-жақты қарастырды. Оның пікірінше, жаңа сөздер тек тілдік бірлік емес, қоғамдағы жаңа құбылыстардың бейнесі, қоғамдық өзгерістердің көрінісі. Сондықтан неологияны зерттеу тек тілдік тұрғыдан ғана емес, әлеуметтік-мәдени контексте де жүргізілуі тиіс [53, б. 4-282]. Ш. Құрманбайұлының еңбектерінде терминологиялық біріздендіру мәселесіне де ерекше назар аударылды. Бір ұғымға бірнеше атаудың жарыса қолданылуы тілдік коммуникацияда түсінбеушілік тудыратындықтан, ең уәжді, ең түсінікті және ең ғылыми тұрғыдан дәл атауды таңдау қажеттігі атап өтілді [54, б. 4-282]. Бұл қағида қазіргі терминологиялық тәжірибеде кеңінен қолданылады.
Ж. Сағындыкова және жаңа саяси атаулардың қалыптасуы. 2000 жылдан кейінгі кезеңде жаңа атауларды зерттеу тек жалпы тілдік деңгеймен шектелмей, нақты салалар бойынша да жүргізіле бастады. Солардың бірі – саяси атаулар мен саяси неологизмдерді зерттеу бағыты. Бұл салада Ж.О. Сағындыкованың еңбегі ерекше аталады. Оның «Политические неологизмы: формирование и функционирование» атты зерттеуі (2012) қазіргі қазақ тіліндегі саяси жаңа сөздердің пайда болу жолдары мен қызметін жан-жақты сипаттайды [56]. Сағындыкова жаңа саяси атаулардың пайда болуын қоғамдағы саяси жүйенің өзгерістерімен, мемлекеттік институттардың жаңаруымен және халықаралық қатынастардың дамуы сияқты факторлармен байланыстыра отырып талдады. Оның зерттеуінде жаңа саяси сөздердің семантикалық құрылымы, стильдік қызметі және қоғамдық қолданысы нақты мысалдар арқылы ашылып көрсетілді. Бұл бағыт қазіргі неология ғылымында маңызды орын алады, себебі саяси дискурста пайда болатын жаңа сөздер мен тіркестер көбіне қоғамда тез тарайды және қоғамдық пікірге әсер етеді.
2000 жылдан кейінгі кезеңде жаңа атаулар мен жаңа сөздерді зерттеу салалары да кеңейді. Бұрынғыдай тек жалпы тілдік деңгеймен шектелмей, қазіргі зерттеулерде ғылым мен техника, экономика, құқық, ақпараттық технологиялар, әлеуметтік коммуникация сияқты нақты салалардағы жаңа атаулар талдануда. Сонымен қатар жаңа зерттеу әдістері де қолданылып жүр. Қазіргі кезеңдегі маңызды бағыттардың бірі – жаңа атаулардың қоғамдағы қабылдануын зерттеу. Тілдік бірліктің тек жасалуы мен құрылымын ғана емес, оның нақты коммуникацияда қалай қолданылатынын және қоғам тарапынан қалай қабылданатынын талдау неология ғылымының жаңа міндетіне айналды.
Осылайша, 2000 жылдан бүгінге дейінгі кезең қазақ тіліндегі жаңа атаулар мен жаңа сөздерді зерттеудің жаңа сапалық деңгейге көтерілген кезеңі болды. Бұл уақытта жаңа атаулар мемлекеттік тіл саясатының маңызды құралына айналып, ресми түрде бекітіліп, терминологиялық кеңістікте жүйелі түрде қолданыла бастады. Ш. Құрманбайұлының еңбектері жаңа атаулардың ғылыми-әдіснамалық негізін нығайтса, Ж. Сағындыкова саяси жаңа сөздерді зерттеу арқылы неологияның тақырыптық аясын кеңейтті. Қазіргі неология ғылымы тек жаңа сөздердің пайда болуын ғана емес, олардың семантикалық табиғатын, қолданыстық қызметін, қоғамдық мәнін және мәдени контекстегі орнын да кешенді түрде қарастырады.
Соңғы жылдары қазақ тіл білімінде жаңа сөздер мен жаңа терминдердің пайда болу себептері, олардың қолданыс ерекшеліктері мен жүйелену жолдарына арналған зерттеулер саны айтарлықтай артты. Бұл еңбектерде жаңа қолданыстардың қалыптасуына әсер ететін ішкі тілдік факторлар, шеттілдік элементтердің медиамәтіндер арқылы енуі, неологизмдерді тану мен нормалау критерийлері, сондай-ақ түркі тілдеріндегі жаңа атауларды біріздендіру мәселелері жан-жақты қарастырылған. Мәселен, Е. Ильясов жаңа қолданыстардың тілдік жүйе ішіндегі табиғи даму үдерісінің нәтижесінде туындайтынын атап өтеді. Оның пікірінше, неологизмдер көбінесе тілдің ішкі даму заңдылықтарына, сөзжасам мүмкіндіктеріне және қолданысқа икемделу деңгейіне байланысты қалыптасады [57]. Г. Смағұлова мен Г. Айтжанова өз еңбектерінде медиамәтіндердің жаңа сөздердің таралуындағы рөлін көрсетіп, қазіргі қазақ тіліндегі шеттілдік неологизмдердің қолданыс сипатын талдайды. Олар жаңа терминдердің ақпараттық кеңістікте тез таралып, тілдік нормаға бейімделу жолдарын айқындайды [58]. А. Алдаш жаңа неологизмдерді анықтаудың ғылыми критерийлерін ұсынумен қатар, олардың нормалану жолдары мен терминологиялық жүйеге ену тетіктерін көрсетеді. Ол жаңа терминдердің тілдік жүйеге енуі үшін олардың семантикалық айқындығы мен қолдану жиілігі маңызды екенін атап өтеді [59]. Қ. Алдашева қазақ неологиясы мен неографиясының қазіргі даму бағыттарын талдай отырып, жаңа сөздердің пайда болу үрдістерін, олардың тілдік жүйеге әсерін және жаңа терминдерді қалыптастырудағы негізгі тенденцияларды айқындайды [60]. К. Күркебаев түркі тілдеріндегі жаңа атауларды біріздендіру мәселелерін қарастырып, ортақ терминологиялық кеңістікті қалыптастырудың маңыздылығына тоқталады. Ол жаңа терминдерді халықаралық деңгейде үйлестірудің теориялық және практикалық жолдарын ұсынады [61]. Осы зерттеулердің барлығы қазіргі қазақ тіліндегі жаңа сөздер мен жаңа терминдердің қалыптасу, таралу және жүйелену ерекшеліктерін терең түсінуге мүмкіндік береді.
Қорыта айтқанда, қазақ тіл біліміндегі жаңа атаулар, жаңа сөздер, жаңа терминдер мен жаңа қолданыстардың зерттелуі бір ғасырдан астам уақыт ішінде бірнеше тарихи кезеңнен өтті. ХХ ғасырдың 20-30 жылдары бұл мәселе ұлттық ғылым тілін қалыптастырумен тығыз байланысты болса, 1960-1970 жылдары жаңа сөздер арнайы зерттеу нысанына айналды. 1970-1980 жылдары теориялық негіздер жүйеленіп, 1980-1990 жылдары сүзгі тәжірибесі мен «жаңа қолданыстар» ұғымы қалыптасты. 1990-2000 жылдары зерттеу әдістемесі кеңейіп, публицистикалық стильдің рөлі артты, ал 2000 жылдан кейін жаңа атаулардың ресми бекітілуі мен жүйеленуі мемлекеттік деңгейде жүзеге аса бастады.
Бүгінгі таңда жаңа атаулар мен жаңа сөздерді зерттеу тек тіл білімінің ішкі мәселесі ғана емес, ұлттық мәдениетті, қоғамдық өзгерістерді, ғылыми-техникалық прогресті бейнелейтін күрделі құбылыс ретінде қарастырылады. Қазақ неологиясы дамуын жалғастырып, жаңа ғылыми әдістермен толықтырылып келеді және бұл бағыт болашақта да өзекті бола береді.

Бірінші бөлім бойынша негізгі тұжырымдар
ХХІ ғасырда ғылым мен қоғам дамуының қарқыны жаңа ұғымдардың қарқынды пайда болуына жол ашып, олардың атаулары тілдік жүйеге жаңа қабат ретінде енді. Жаңа атауларды зерттейтін неология мен терминологиялық неология қазіргі тіл білімінің дербес бағытына айналды.
«Жаңа сөз», «жаңа атау», «жаңа қолданыс», «жаңа термин», «неоним» сияқты ұғымдардың өзара айырмашылықтары мен байланысы анықталды. Неологизм – тілде жаңа пайда болған атаулардың жалпы атауы болса, неоним – арнаулы салалардағы ғылыми ұғымды білдіретін терминологиялық бірлік екені дәлелденді.
Жаңа терминдердің пайда болу сатылары (nonce word → protologism → prelogism → neologism) сараланып, олардың тілге ену динамикасы мен әлеуметтік-прагматикалық факторлары талданды.
Неологизмдердің жалпытілдік және окказионалдық түрлері ажыратылып, олардың тілдік жүйедегі орны мен қызметі айқындалды. Арнаулы салаларда пайда болатын жаңа терминдердің өміршеңдігі ғылыми қауымдастықтың мойындауына тәуелді екені анықталды.
Халықаралық терминология теорияларына сүйене отырып, қазақ тіліндегі жаңа терминологияны зерттеу әдіснамасы айқындалды. Жаңа атаулар тек лингвистикалық құбылыс қана емес, ұлттық тіл саясаты мен ғылыми прогрестің маңызды көрсеткіші екені тұжырымдалды.









2 ЖАҢА ТЕРМИНДЕР: ЖІКТЕЛУІ, ЖАСАЛУЫ, ҚАЛЫПТАНУЫ, ҚОЛДАНЫСЫ (1991-2021 жылдар)

2.1 Жаңа терминдердің типологиялық жіктелімі
Соңғы отыз жыл ішінде, яғни тәуелсіздік кезеңінде қазақ тілінде жаңа атаулар мен терминдердің қарқынды жасалуы айқын көрініс тапты. Қоғамдық-әлеуметтік, саяси және ғылыми-техникалық өзгерістердің ықпалымен тілдік жүйеде бұрын болмаған атаулар пайда болып, кейбір бар сөздер жаңа мағына жүктеу арқылы жаңғырды. Мұндай үрдіс жаңа сөздердің табиғатын, олардың жасалу тетіктерін және қолданыстағы орнығу ерекшеліктерін ғылыми тұрғыдан жүйелеуді талап етеді.
Қазақ тіл білімінде жаңа сөздер мен терминдерді жіктеу мәселесіне қатысты әртүрлі ғалымдар құнды пікірлерін білдірген. Бұл еңбектердің ортақ қыры – жаңа атауларды бір ғана өлшеммен емес, бірнеше аспектіге сүйене отырып қарастыруы. С.М. Исаев жаңа атауларды тілдің ішкі мүмкіндіктері, кірме қабат және калька тәсілі арқылы жасалған қолданыстар деп бөледі [62]. Р. Сыздық морфологиялық, синтаксистік және семантикалық арналарды нақты мысалдармен көрсетсе [63], Ш. Құрманбайұлы баспасөз материалдары негізінде жаңа атаулардың лексика-семантикалық, калькалық, будан және перифраз түрлерін, сондай-ақ нормалану мәселелерін саралайды [64]. Ал Т.В. Попова жаңа қолданыстарды тілдік бірліктің деңгейіне қарай – неолексемалар, неофраземалар және неосемемалар деп үш топқа жіктейді. Ж.О. Сағындықова жаңа сөздердің классификациясын формалдық, семантикалық, парадигмалық, синтагмалық және социолингвистикалық белгілерге негіздейді [51, б. 25].
Осы еңбектерді тоғыстыра қарастыру қазақ тіліндегі жаңа атаулардың табиғатын кешенді түрде сипаттауға жол ашады. Сондықтан бұл бөлімде жаңа терминдердің типологиялық жіктелімі әртүрлі зерттеушілердің тұжырымдары негізінде беріп, кейін құрылымдық үлгілер мен салалық таралу ерекшеліктері тұрғысынан толықтыруды жөн көрдік.
Жаңа терминдердің түрлері. Жаңа терминдерді жіктеу тек олардың сыртқы формасы мен семантикалық өрісіне негізделген қарапайым бөлу емес, сонымен қатар тілдің дамуы мен қоғамдағы жаңа құбылыстарды бейнелеу қабілетін айқындайтын күрделі үдеріс. Қазіргі қазақ тіліндегі жаңа атаулардың елеулі бөлігі ғылыми-техникалық прогресс пен әлеуметтік өзгерістерге тікелей қатысты. Сондықтан неологизмдерді топтастыруда олардың жасалу жолын ғана емес, қолданыс аясы мен әлеуметтік мәртебесін де ескеру қажет. Бұл ретте ұлттық тілдің ішкі заңдылықтарына сүйену арқылы жасалған жаңа сөздер мен шетелдік ықпалдың нәтижесінде пайда болған будан немесе кірме формаларды ажырата қарастыру маңызды. Ғалым Ж.О. Сағындықованың пайымдауынша, лексикалық неологизмдер аса алуан түрлі болып келеді. Сондықтан оларды жіктеу мәселесі туындайды. Неологизмдерді жіктеу осы тілдік бірліктерге тән әртүрлі белгілерді ескере отырып жасалуы мүмкін: формалдық, семантикалық, парадигмалық, синтагмалық, социолингвистикалық және өзге де белгілер бойынша. Ғалымның пікірінше, кейбір неологизмдер классификациясы тұтастай лексика үшін дәстүрлі  (мысалы, неологизмдерді олардың жасалу тәсіліне, стилистикалық реңкіне қарай бөлу). Ал енді бір түрлері тек белгілі бір тілдік бірліктерге тән белгілерге сүйенеді (мысалы, неологизмдерді жаңалығының дәрежесіне немесе ол атау білдіретін құбылыстың жаңалығы дәрежесіне қарай топтастыру) [51, б. 21].
С.М. Исаев қазақ тіліндегі жаңа сөздердің жасалу жолдарын жүйелі түрде қарастырып, оларды бес топқа жіктейді. Бұл жіктеу жаңа атаулардың құрылымдық табиғатын ғана емес, олардың тілдік қолданыстағы орнығу үдерісін де айқындайды:
1. Көнерген сөздердің қайтадан жаңғыруы, жаңа мағынада қолданылуы. Мысалы: бөлімше, қызметкер, қолбасшы, жаршы, өрт сөндіруші, жасақ, жасақшы, жасақтау, әскербасы, жауынгер, жолдас, қамқоршы, зиялы т.б.
2. Тілдің ішкі мүмкіншілігі арқылы жаңа сөз жасау. Мысалы: көрсеткіш, көрсеткіштік, бақылау, бақылаушы, басқару, басқарушы, өнеркәсіп, тұғырнама, қондырғы т.б.
3. Басқа тілдерден сөз алу арқылы жасалған жаңа сөздер. Мысалы: завод, фабрика, станок, станса, вагон, комбайн, трактор, радио, телефон, кино, театр, музей т.б.
4. Сөздердің еркін тіркесуі арқылы жаңа қолданыстар. Мысалы: еңбеккер қауым, еңбек ардагері, еңбек күні, жұмысшы табы, еңбекшілер отаны т.б.
5. Калька тәсілімен жасалған жаңа сөздер. Мысалы: қызметкер, құқық қорғау, қол жеткізу, қызмет көрсету, баспасөз, жасөспірім, жарнама т.б. [62, б. 32]
С.М. Исаевтың бұл бес қырлы жіктемесі қазіргі қазақ тіліндегі жаңа атаулардың табиғатын кешенді қарастыруға мүмкіндік береді. Ол тек құрылымдық тәсілдерді ғана емес, сонымен қатар тілдің тарихи қабаттарын, кірме элементтердің ықпалын және семантикалық дамуды ескереді. 
Р. Сыздық қазақ тіліндегі жаңа сөздердің жасалуын жүйелі түрде сипаттап, олардың пайда болу көздерін бірнеше арнаға жіктейді:
1. Жұрнақтар жалғау арқылы. Бұл ретте кейбір жұрнақтардың активтенгені көзге түседі. Олар: -кер, -гер (майдангер, ғарышкер, мақсаткер, хабаргер, саясаткер, баспагер, киносгер, ағзашы, жоспаргер, мерейгер, айтыскер т.б.); -нама (дауірнама, жылнама, дерекнама, тариxнама, сапарнама, құбылнама, халықнама, өмірнама, мадақнама, ғарышнама т.б.); -хана (презентахана, жетімхана, мәйітхана, зергерхана, жазухана, дыбысхана, даңғазахана, ұстазхана, ойынхана т.б.); -қыл/-кіл/-ғыл/-ғыл (бастыққыл, құрылғыл, жылытқыл); -ым/-ім/-м (қойылым, басылым, бастырм, терім, тұтым, ұсталым, бағытым, сұраным т.б.); -ма/-ме (борамама, нұсқама, жариялама, қиғаштама, орама, дайындлама, кескіндме, лездеме, құлақтама, сыныптама, талдама т.б.). Жаңа техникалық құрал-жабдықтар атауларын беруде -ғыш/-гіш жұрнағы да жігерлі қолданылып жүр: үккіш, сызғыш, қырғыш, қарыстырғыш, шаюғыш, егістартқыш т.б.
2. Түбірлерді біріктіру арқылы. Мысалы: асқазандай, гүлтаз(i), қонысаймақ, ойынсерік, ажаржай, ауылпарк, тескабел, зейнетқаз, тілашар, әуеішкісезгіш, тұсқалас, кәсіпқұл, құлаққалқ, аяқжол, күнқалқ, қазсапар, бетбелгі, қаpақап, аймақша, айлақшы, аймақбелгі, сапсөрке, төсекқап, молшерке, сөзтізбек, алақай, жерқойма, долпақ т.б. Бұл жаңа сөз жасаудағы қазіргі кездегі өнімді тәсіл.
3. Сөз қосарлау арқылы. Мысалы: айқыш-ұйқыш, жөндеуші-реттеуші, аспапшы-слесарь, таңдаушы-баламашы, айтыскер-қосымшыл, күйме-бесік т.б. Бұл өзгелерге қарағанда өнімді тәсіл саналмайды.
4. Сөз тіркесі арқылы. Мысалы: ақыл кеңес, қайраткер серік, қой тоғытпа, қайық ұру, көкейкесті бөлу, зәру мәселе, өзін-өзі қызмет ету т.б.
5. Бұрынғы сөзге жаңа мағына жүктеу арқылы. Бұл амал көбінесе сөзге нақты терминдік мән беруде жиі пайдаланылады. Мысалы, сапар сөзі қазіргі публицистикада жаяу жол жүру дегенді емес, мемлекет, ұйым т.б. басшыларының өзге елдерге ресми түрде қызмет бабымен немесе арнайы шақырумен баруы (визит) деген ұғымдағы саяси-қоғамдық терминді білдіреді. Сол сияқты, желік деген қарапайым сөз әскери желік тіркесінде келіп «военный психоз» деген терминдік мән алғанын көреміз. Жариялылық, салауаттылық, апталдық, төзімділік, ілгерішіл, қоғамдықтық, теңгермешілдік сөздері де жаңа терминдік мағынаға ие болған байырғы элементтер [63, б. 7]. 
Р. Сыздықтың жаңа сөздерді топтастыруы қазіргі қазақ тіліндегі сөзжасам процестерінің жан-жақты сипатын көрсетеді. Ол жаңа атаулардың пайда болуын морфологиялық (жұрнақтар), синтаксистік (сөздердің тіркесуі), семантикалық (жаңа мағына жүктеу) және композициялық (бірігу, қосарлану) жолдар арқылы жүйелеп, ғылыми негізін ашып береді. Ғалымның бұл еңбектері қазақ терминологиясын зерттеуде және жаңа сөздердің табиғатын түсіндіруде маңызды теориялық тірек.
Ш. Құрманбайұлы қазақ тіліндегі жаңа атауларды топтастыруда олардың жасалу көздері мен қолданыс аясын жан-жақты қарастырады. Ол ең алдымен лексика-семантикалық тәсіл арқылы қалыптасқан жаңа сөздерді бөліп көрсетеді. Мұндай атаулар бұрыннан бар сөздердің мағынасының кеңеюі немесе жаңаша мәнде жұмсалуы нәтижесінде жасалады. Сонымен қатар, жұрнақтар арқылы пайда болған жаңа сөздер де ерекше орын алады. Бұл жерде сөз тудырушы қосымшалардың өнімді қызметі арқылы тіл қорына жаңа қолданыстардың қосылатыны айқындалады. Ғалым сөздердің бірігуі арқылы жасалған жаңа атауларды да жеке қарастырады. Мұндайда екі не одан да көп сөздің бірігіп, жаңа мағына туғызуы нәтижесінде терминдік сипатқа ие қолданыстар қалыптасады. Жаңадан жасалған немесе жаңаша мағынада қолданылып жүрген қос сөздер де осы қатарда. Олар көбіне ресми-ғылыми стильде жиі қолданылады.
Ш. Құрманбайұлы будан атауларды да арнайы топ ретінде талдайды. Бұлар қазақ тілінің өз элементтері мен өзге тілдік кірме компоненттердің қосындысынан жасалып, қазіргі баспасөзде белсенді қолданылып жүрген жаңа сөздер қатарына жатады. Калькалау тәсілімен жасалған атаулар да маңызды сала ретінде көрсетіледі. Мұнда шет тіліндегі сөздер мен тіркестер тура аударылып, қазақ тілінің жүйесіне енгізіледі. Жаңа перифраз атаулар да ғалымның жіктемесінде көрініс табады. Олар белгілі бір ұғымды бейнелі түрде, сипаттамалық жолмен жеткізуге негізделген. Бұған қоса, ресми қолданыста орныққанымен, арнайы терминдік сипат ала қоймаған жалпылық мәндегі атаулар да жеке топ ретінде ажыратылады.
Ш. Құрманбайұлы жіктемесінде шет тілінен енген кейбір сөздердің қазақ тілінің дыбыстық заңдылығына икемделіп қолданылуы да назардан тыс қалмайды. Бұл – фонетикалық өзгерістерге ұшырап, қазақы қалыпқа бейімделген жаңа қолданыстар [64, б. 3-285]. Осылайша, ғалым ұсынған бөліністе жаңа атаулардың пайда болу көздері мен жасалу тәсілдері кешенді түрде жүйеленіп, олардың тілдік сипаты ғана емес, қолданыс ерекшеліктері де анықталады. 
Т.В. Попованың жіктелімі бойынша, неологизмдер тілдік бірліктің түріне қарай неолексемаларға, неофраземаларға және неосемемаларға (сөздер мен фразеологизмдерге) бөлінеді [65].
Неолексемалар – жаңа сөздер, олар кірме сөздер арқылы немесе сөзжасам процестері нәтижесінде пайда болады.
Неофраземалар – жаңа фразеологизмдер және тұрақты сөз тіркестері, идиоматикалық семантикасы қалыптасқан немесе аналитикалық тіркестер. Мысалы, қайта құру жылдарында орыс шындығында Белый дом, беловежский пакт, кредит доверия, непопулярные меры сияқты фразеологизмдер қалыптасты.
Неосемемалар – бұрыннан бар сөздер мен фразеологизмдердің жаңа мағыналары. Мәселен, экология сөзінде жаңа ауыспалы мағына пайда болды: «тазалық, дұрыс үйлесімділік, элементтердің табиғи сәйкестігі, сондай тазалыққа қамқорлық». Осыдан экология духа, экология языка, экология культуры сияқты қолданыстар қалыптасты.
Ж.О. Сағындықованың еңбегінде жаңа сөздер мен терминдердің жіктелімі саяси неологизмдердің жасалу жолдары негізінде жүйеленеді. Ғалым жаңа қолданыстардың пайда болуын лексикалық, семантикалық, морфологиялық және стильдік ерекшеліктер тұрғысынан талдай отырып, оларды бірнеше топқа бөледі. Ең алдымен, жаңа сөздер лексикалық тұрғыдан қарастырылып, абсолюттік және салыстырмалы неологизмдер деп бөлінеді. Абсолюттік неологизмдер – тілдік жүйеде мүлдем жаңа сөздер, бұрын болмаған атаулар болса, салыстырмалы неологизмдер – бұрыннан бар сөздің жаңа мағынада жұмсалуы немесе бұрынғы қолданысының жаңғыруы арқылы пайда болады. Екіншіден, Сағындықова жаңа атауларды сөзжасамдық тәсілдеріне қарай жіктейді. Мұнда морфологиялық тәсіл (аффиксация, сөзқосым, қысқарту, контаминация), сондай-ақ семантикалық тәсіл (жаңа мағына жүктеу, семантикалық инновациялар) көрсетіледі. Бұл топтастыру жаңа терминдердің пайда болу жолдарын толық қамтып, тілдің ішкі даму заңдылығын айқындайды. Үшіншіден, зерттеуші неологизмдерді қолданыс аясына және стильдік ерекшелігіне байланысты қарастырады. Мәселен, ресми-публицистикалық дискурсқа тән саяси терминдер, ғылыми дискурста орныққан атаулар немесе ауызекі қолданыстағы жаңа сөздер әртүрлі стильдік сипатта талданады. Автор сонымен қатар, салыстырмалы неологизмдердің ішінен «қайтып оралған лексиканы», өзекті қолданыстарды және ішкі-тысқы кірме сөздерді ажыратады. «Қайтып оралған» сөздер – белгілі бір тарихи кезеңде қолданыстан шығып қалған, кейін жаңа саяси-әлеуметтік жағдайға байланысты қайта жаңғырған лексемалар. Ал ішкі кірмелер – тілдің өз ішіндегі жаңаша мағына алған сөздер болса, сыртқы кірмелер – өзге тілден енген, бірақ қазақ тілінің жүйесіне бейімделген жаңа атаулар. Осылайша, Ж.О. Сағындықова жаңа атаулардың жіктелімін нақты тілдік деректер негізінде жасап, олардың құрылымдық, семантикалық және стильдік ерекшеліктерін кешенді түрде айқындайды. Мұндай топтастыру қазіргі қазақ тіліндегі жаңа терминдердің табиғатын ашуға, олардың қалыптасу заңдылықтарын түсіндіруге теориялық негіз болады [51, б. 63-90].
Ғалымдардың пайымдауларын саралай келе, қазақ тіліндегі жаңа атауларды типологиялық тұрғыдан жіктеу бір ғана өлшемге сүйенбейтіндігі байқалады. Бір зерттеуші формалдық не семантикалық белгілерді басым етсе, енді бірі әлеуметтік-қоғамдық қызметіне, тағы бірі сөзжасам арналарына назар аударады. Мұның өзі жаңа терминдердің табиғатын кешенді тұрғыдан қарастыру қажеттігін айқындайды. Осыдан келіп, ғылыми әдебиеттерде қалыптасқан жіктемелерді жүйелеумен қатар, қазіргі кезеңде жаңа сөздер мен терминдердің құрылымдық-генетикалық үлгілерін бөліп көрсету қажеттігі туындайды. Мұндай үлгілер – будан, композит, кентавр, контаминант, портмоне сияқты жаңа терминжасамның өнімдері – қазақ тіліндегі сөздік құрамның соңғы отыз жылда қандай бағытта дамығанын айқындайтын маңызды типтер .
Жаңа терминжасам үлгілері. Ең алдымен, жаңа терминжасам үлгілері қатарында будан, қоспа, кентауыр және құрама терминдер айрықша орын алады. Бұл атаулар қазақ тілінің ішкі даму мүмкіндігі мен сыртқы ықпалдың өзара ықпалдасуынан туған күрделі тілдік бірліктерді бейнелейді. Олардың әрқайсысы белгілі бір дәуірдің тілдік ахуалын, ұлт пен ғылымның аралас-құралас жолын, жаңа ұғымды игеру барысындағы шығармашылық ізденісті көрсетеді.
Будан терминдер. Лингвистикада «будан» құбылысы терминологияның арнайы зерттеу нысаны ретінде орнықты. Ақпараттық әрі жаһандық даму үдерісі күшейген тұста тілде құрылымы да, негізі де әркелкі; құрамында қоспа-аралық элементтері бар; тілдік нормаға толықтай үйлесе бермейтін атаулар жиілей түсті. Осындай бірліктер тіл білімінде «будан» не «гибрид» терминдерімен аталып жүр. Бұрын айтылғандай, «будан» атауы тілтанымға биология саласынан ауысып келіп, генетикалық тұрғыдан әртекті компоненттердің тоғысуын білдіретін ұғым ретінде қолданылды. Биологияда «будан» екі генотиптен құралған ағзаларды немесе биологиялық құрылымдарды атау үшін жұмсалса, лингвистикада «будан» ретінде бір сыңары кірме, екінші сыңары төл қабаттан тұратын терминдер танылады.
Будан терминге «Терминологиялық сөздік жасауға арналған əдістемелік нұсқаулықта» мынадай түсінік берілген: «Будан (гибрид) термин (гибридный термин, гибридо-термин) – құрамының бір бөлігі өзге тілден алынған, ал екінші бөлігі қабылдаушы тілде аударылып берілген немесе байырғы сөз түрінде келген терминдер. Мысалы, бұған жартылай калька (мәселен, теле (tele) + көпір (мость), радио + қондырғы) және бір бөлігі өзге тілден алынған, екінші бөлігі төл сөзден жасалған жартылай кірме терминдер кіреді. Мұнда түбір морфема да (демократия + лан/дыр/у, реформа + шыл/дық) немесе қосымша морфема да (фото + сурет, ....т.б.) ауысуы ықтимал» [66]. А. Құрманбаева да осы мазмұнды нақтылап: «Будан (гибрид) термин – бір бөлігі өзге тілден алмасқан, ал өзге бөлігі қабылдаушы тілге аударылған немесе байырғы сөз болып келетін терминдер» деп көрсетеді [67]. Яғни лингвистикадағы будан сөздер генетикалық құрамына қарай әртекті құрылымдардың, екі не одан да көп тілдік материалдың қосындысын танытады.
Қазіргі тіл білімінде будан терминдермен қатар, будандастыру нәтижесінде туындап жатқан өзге де тілдік бірліктер саны артып келеді. Алайда осы өнімдердің бәрін бірдей будан сөздерге немесе будан терминдерге тели салуға болмайды: олардың бір бөлігі жаңа терминжасам үлгілерінің негізінде жасалған атаулар санатына жатады. Мұндай терминжасам үлгілеріне композит, контаминант, портмоне, кентавр сияқты атауларды енгізуге болады. Осы құбылыстардың аражігін ажыратып, будандастыру үдерісінің нақты өнімдерін межелеу қазіргі қазақ тіліндегі будан терминдердің теориялық арқауын қалыптастыруда шешуші мәнге ие.
Шетелдік те, отандық та ғылыми басылымдарда жаңа терминжасам үлгілеріне қатысты ізденістердің жиілеуі байқалады. Бұл, бір жағынан, зерттеушілер назарын, екінші жағынан, тақырыптың өзектілігін айғақтайды. Қазіргі зерттеулер бірнеше арнада өрістеп отыр. Алғашқы арнада терминжасамның жаңаша үлгілері жалпы сипатта талданады: мысалы, В.И. Заботкин қазіргі ағылшын тіліндегі жаңа лексиканы арнайы зерттеген [68], ал А.Р. Кошекова қазақ тіліндегі сөзжасам үрдістерінің қазіргі бағыттарын қарастырған [69]. Екінші арна белгілі бір жаңа модельдерді құрылымдық әрі сипаттамалық тұрғыдан талдауға бағдарланады: мәселен, Дж. Алжео екі немесе одан да көп сөздің ықшамдалып кірігуі арқылы жасалатын blends түріндегі аралас бірліктерді жүйелік-құрылымдық қырынан сипаттаған [70]; сондай-ақ Ш. Құрманбайұлы [71], Б. Момынова [72], А.Н. Ахмет [73] тәрізді зерттеушілер терминжасамдағы будан құбылысының моделін айқындауға ұмтылады.
«Будан сөздер», «будан терминдер» ұғымдарымен қатар қолданылып, кейде синоним ретінде қабылданатын атаулар да аз емес. Мәселен, Д.А. Цогоева кентавр сөздерді талдай келе: «Тіл білімінде бір-бірімен синоним болатын көптеген терминдер бар: сөздер-кентаврлар, будан сөздер, будан туындылар, будан синонимдер, графодериваттар, графогибридтер және поликодификаттар, полиграфиксаттар, композиттік сөздер, гетерогенді түбір морфемалары бар композиттер» деген тұжырым айтады [74]. Ал Э. Кербер, И. Беликова, Ю. Костерина «гибрид» атауын грек тіліндегі мағынасына сүйеніп түсіндіріп, оның «будандастыру», яғни екі не одан да көп объектінің қасиеттерін біріктіретін құрылым дегенді білдіретінін атап өтеді; әрі мұндай құрылымдарға будан терминдер, будан сөз тіркестері, будан композиттер, дефис арқылы жасалған будан түзілімдер, кентавр сөздер, визуалды неологизмдер, қосымша сөздер, шет тіліндегі қосындылар, кірме қоспалар кіретінін тізбелейді [75]. Сол авторлар сөз тіркесі элементтерін «эндогендік» және «экзогендік», «калькуляцияланған», «кірме», «автохтонды» және «шет тілді» деп те атауға болатынын көрсетеді [75, с. 81].
Қазіргі ағылшын тіліндегі лексикалық бірігулерді сипаттаған А.Ю. Ляшков пен З.К. Тастемирова бұл формацияларды кейде будан сөздер деп те атайтынын ескертеді. Олардың пайымдауынша, ағылшын тілінде екі не одан да көп лексикалық бірліктің қысқарған негіздері кірігіп, ерекше әрі күрделі сөзжасам процестерінің бірі нәтижесінде brunch – «late breakfast», toytoon – «an animated cartoon for children featuring characters of which models can be bought as toys», affluenza – «condition of feeling guilty, bored, lacking motivation among wealthy people», dallymony – «an allowance paid by order of the court to one partner in a former relationship by the other partner whose professions of affection and announced intentions have been established as insincere» тәрізді бірліктер пайда болған [76, 77]. Олар сондай-ақ бұл тәсілдің ағылшын, неміс, француз, испан, араб, жапон, орыс тілдерінде ұшырасатын ортақ тілдік құбылыс екенін, британдық ағылшын нұсқасында көбіне журналистикада, неміс тілінде коммерциялық қызметте, Перу испанында саяси сатирада белсенді көрінетінін атап өтеді [76, б. 61-62]. Алайда құбылыстың табиғатын әрқилы түсіну және жіктеу өлшемдерінің бұлдырлығы (оны сөз тіркесінің бір түріне ме, әлде аббревиатураға ма жатқызу) осы класс бірліктерін білдіретін терминдердің шамадан тыс көбейіп кетуіне соқтырған; соның ішінде «портмоне сөздер», «амальгамы сөздер», «будан сөздер», «блендтер», «біріктіру сөздері», «қосылған сөздер», «телескоп сөздер», «композит сөздер» сияқты атаулар жарыса қолданылады [76, б. 61-62].
Е.В. Муругова қазіргі ағылшын тіліндегі контаминанттарды біріктірудің лингвокогнитивті механизмдерін зерттей отырып, талданып отырған құбылыстың синонимдері ретінде «blends», «portmanteau words», «telescope-words», «hybrid-words», «fusion-words», «amalgamated words» терминдерін атайды [78]. Сонымен бірге ол бұл атаулардың едәуір бөлігі орыс тіліне еніп, «контаминант» терминімен қатар «блендтер», «араластырғыштар (блендинги)», «будан сөздер», «телескоптар/телескоптық сөздер», «сөздер-амальгамдар», «портмоне сөздер» қатар жұмсалып жүргенін көрсетеді [78, с. 58]. Автор мұндай әркелкілік сөзжасамға деген қызығушылық пен зерттеушілердің шығармашылық ұстанымын танытатынын қорытындылайды [78, с. 58]. Әр тілдің құрылымдық ерекшелігі әртүрлі болғандықтан, ұқсас құбылыстардың әр тілде өзінше аталуын табиғи заңдылық ретінде бағалауға болады.
«Blends», «portmanteau words», «контаминант», «акроним», «телескоп» терминдері. Ағылшын тіл білімінде «будан сөздер/будан терминдер» мәселесі сөз болғанда «blends», «portmanteau words» атаулары қатар жүреді. Н.Т. Мунның пайымдауынша, мұндай қысқартылған бірліктер орыс тіліне транслитерация тәсілі арқылы жаңа термин ретінде еніп, терминологияға да, жалпы тілдік қолданысқа да тез орнығады. Ол акронимдерді екі сөзді ықшамдап немесе қысқартып, бір сөзге біріктіру арқылы термин қалыптастыру тәсілімен байланыстырады. Ал «blends» не «portmanteau words» бір сөздің бастапқы бөлігі мен екінші сөздің соңғы бөлігінің кірігуі арқылы жасалатын күрделі бірліктер ретінде сипатталады: tranceiver – приемо-передатчик (transmitter + receiver), informatics – информатика (information + electronics) [79].
Ағылшын лексикасында «blends»/«блендер» немесе «portmanteau words»/«портманто» атаулары да «будан» ретінде түсіндірілетіні белгілі. Бұл бірліктер, әдетте, екі не одан да көп дереккөздің бөліктерін біріктіру арқылы жаңа мағынасы бар жаңа атау жасау ниетімен пайда болады. Л.Б. Ткачева, Л.Г. Просвирнина, Е.Д. Полетаева, О.С. Каравайская, А. Беликова тәрізді зерттеушілер терминологиялық қысқартуларды, соның ішінде будан сипаттағы түзілімдерді талдап, «будан терминдер» деп терминологиялық комбинация компоненттерінің толық қысқартылмаған элементтері сақталатын қысқартылған терминдерді түсінуге болатынын айтады: компоненттердің бір бөлігі ықшамдалғанда, термин элементтерінің енді бір бөлігі өзгеріссіз қалады [75, с. 81].
Терминологиядағы «контаминант» ұғымына келсек, «контаминация» латынша «әсерлесу», «араласу» мағыналарын береді. Бұл термин Е. Порцига мен Г. Пауль еңбектерінде талданған. Олар «контаминант» ретінде жаңа сөздің тууына екі түрлі тілдік элементтің араласуы түрткі болатынын көрсетеді. Контаминанттарға alcoholiday (alcohol + holiday), steelionaire (steel + millionaire), sinema (sin + cinema), destarture (departure + start), dramedy (drama + comedy), animule (animal + mule), advertorial (advertisement + editorial) сияқты үлгілерді, сондай-ақ негіздердің «жабысуы» (наложение) көрінбейтін brunch, latensify (latent + intensify), ballut (balloon + parachute), boldacious (bold + audacious), fanzine (fan + magazine) тәрізді мысалдарды келтіреді [78, с. 58]. Контаминантты блендпен сабақтастыра қарайтын зерттеушілер де бар. Бленд, контаминант, портмоне сөздер өзара жақын әрі ұқсас құбылыстар болғандықтан, олар кейде синоним ретінде қолданылып, шекаралары нақты ажыратылмай қалатыны да содан. Сондықтан будан терминдерге арналған шетелдік зерттеулерде бұл атаулардың қатар жүруі жиі кездеседі. Дегенмен салыстырмалы талдау олардың бір ғана терминдік ұғымды толықтай тең бейнелемейтінін аңғартады.
Акронимдер (acronyms) әртүрлі әріптердің бірігуінен құралады. Мұндай қысқарған атауларға radar, sonar, loran, shoran, laser, maser және т.б. жатқызылады [80]. Осы тұста «акроним» генетикалық тұрғыдан әртекті бөлшектердің қосындысын емес, терминжасаудағы ықшамдау тәсілінің бір түрін білдіреді. Демек, ол біздің нысан етіп отырған будан терминдер проблемасымен тікелей қабыса бермейді. Соған қарамастан, акронимдер терминжасамның жаңа үлгілерінің бірі ретінде сипатталады.
Термин жасауда құрылымдарды араластыру мен біріктіруге қатысты «телескоп» термині де жиі кездеседі. Т.Р. Тимошенко телескоп сөздерге екі немесе одан да көп лексикалық бірліктің қысқарып кірігуі арқылы жасалған атауларды жатқызады: Ameslan (American + sign + language) немесе «павлемазмей» (павлин + лев + змей) сияқты үлгілерді мысал етеді [81]. Бұл жерде «телескоп сөздер» де біздің қарастырып отырған будан терминдермен бірдей деңгейде сәйкес келе бермейді. Дегенмен бленд, контаминант, акроним, телескоп, портмоне сөздер қысқарған компоненттердің бірігуі арқылы жасалып, құрылымдық тұрғыдан әртектілік байқалса, оларды будан сипаттағы түзілімдер қатарында қарастыруға негіз бар.
Орыс тіліндегі «акроним», «телескоп», «контаминант» атаулары ағылшын тіліндегі «blends», «portmanteau words» терминдерімен мағыналас қабаттаса алады. Ағылшын тілінде «blends», «portmanteau words» кей жағдайда «hybrid words» деп те аталады; ал орыс тілінде «акроним», «телескоп», «контаминант» тәрізділерді «слово-гибрид», яғни будан сөздер ретінде де түсіндіру ұшырасады. Бірақ ағылшын тіл біліміндегі «hybrid words» деп меңзелетін «blends/portmanteau words» біздің зерттеуіміздегі будан атаулардан өзгеше құбылысты білдіреді. Өйткені онда будандасу нысаны қысқарған фрагменттер (бір сөздің басы мен екіншісінің соңы) болса, біздің зерттеуімізде будандасу нысаны этимологиясы әртүрлі (төл және кірме) компоненттер болып табылады.
Композит терминдер. Шетелдік және орыс тіліндегі еңбектерде будан терминдер проблемасы қозғалғанда «композит» атауы жиі ұшырасады. Кейбір зерттеулерде будан терминдерді «композит» деп атау да байқалады. Композит дегеніміз – әртүрлі түбірлердің бірігуі арқылы жасалатын термин [82]. Мұнда түбірлердің шығу тегі міндетті түрде талдана бермейді, көбіне терминжасамның аналитикалық тәсіліндегі бірігу түрі негізге алынады. Егер түбірлер этимологиясы жағынан бірі – төл, бірі – кірме болса, мұндай атау әрі композит, әрі будан сипатқа ие бола алады. Демек, бұл екі құбылыстың қатар аталу себептері де осыдан туындайды. Бірақ композит (тек төл мен кірме элементтер тоғысқанда) будан терминнің жасалу жолдарының бірі ғана; ал композит атаулардың бәрі бірдей буданға айналмайды.
Кентавр терминдер. Қазіргі терминтанымда будан терминдермен қатар «кентавр» атауы да жиі қолданысқа еніп отыр. «Кентаур» (kentauros) сөзі ежелгі грек тілінде «бұқаларды өлтіруші» деген мағына береді. Кентавр – мифологиядағы адам мен аттан құралған кейіпкер: жоғарғы бөлігі адам, төменгі бөлігі ат бейнесінде беріледі. Осы метафораға сүйенсек, «кентавр» ұғымын бір-біріне үйлесе қоймайтын бөлшектерден тұратын тұтас құрылым ретінде түсіндіруге болады. ХХІ ғасыр терминологиясында мұндай атаулар көбейіп, бұл құбылыс жаңа терминжасам үлгісі ретінде айқындала түсті. Қазіргі лингвистикада «кентавр» деп кірме бөлігі латын графикасымен, ал төл бөлігі кирилл графикасымен жазылатын терминдер аталады [83]. Бұған TV-бағдарлама, PR-қызмет, IQ-тест, PIN-код, SIM-карта, SMS хабарлама, ICQ-желі, WWW парақша секілді мысалдар жатады.
Кентавр терминдер мен будан терминдер арақатынасына қатысты Л.П. Крысин екі маңызды тұжырым ұсынады: біріншіден, «кентавр сөздер» атауы түсінуге жеңіл әрі дәл болғанымен, құрамында кирилл мен латын әрпі қатар жүрген сөздің кез келген түріне (орналасуы мен шығу тегіне қарамастан) қолданылып кетуі мүмкін; екіншіден, «будан сөздер» атауы кең мағыналы болып, бөліктері гетерогенді барлық сөздерді қамтиды, яғни графикалық бейнесіне қарамастан, ең кемі екі тілдік қабат араласса, будан термин пайда болады [84]. Олай болса, будан терминдердің қамту өрісі кең, ал біз айтып отырған кентавр терминдер будандастыру үдерісінің нәтижесі ретінде будан терминдердің бір бөлігін ғана құрайды. Кентавр атаулардың басты ерекшелігі – екі графика негізінде жазылуы. Қазақ терминологиясы ұзақ уақыт орыс тілінің ықпалында болғандықтан, көптеген термин қазақ тіліне орыс тілі арқылы келуін әлі де тоқтатпай отыр. Осы арнамен кентавр терминдер де әуелі орыс тілінде пайда болып, кейін қазақша қолданысқа енді. Сондықтан қазіргі қазақ тілінде кентавр атаулардың екі типін ажыратуға болады: 1) кірме бөлігі де латынмен, кірме бөлігі де кириллмен таңбаланатын кентаврлар; 2) кірме сыңары латын графикасымен, ал төл сыңары кирилл графикасымен берілетін кентаврлар.
Терминдердің құрылымдық-генетикалық типтері (будан, композит, портмоне, кентавр, контаминант және т.б.) жаңа атаулардың ішкі құрылысы қандай екенін айқындайды; бірақ бұл типтер нақты қолданыс кеңістігіне түскенде ғана толық мән-мағынасына ие болады. Басқаша айтқанда, тип жасалымның «қалай» құрастырылғанын түсіндірсе, сала оның «қайда» және «қандай қызметпен» өмір сүретінін танытады. Салалық жіктеу жаңа терминді ұғынудың қосымша өлшемін береді. Құрылымдық үлгі атаудың жасалу тәсілін ашса, салалық жіктелім оның қай салада және қандай функция атқаратынын нақтылап көрсетеді.
Жаңа терминдердің салалық жіктелімі. Қазіргі кезеңде қазақ тілінің ғылыми-танымдық әлеуетін кеңейтуде жаңа терминдердің орны айрықша. Терминологиялық қордың дамуы қоғамдағы әлеуметтік-экономикалық өзгерістермен, ғылым мен техникадағы жетістіктермен, ақпараттық кеңістіктің кеңеюімен тығыз байланысты. Осы үдерістің нәтижесінде түрлі саладағы жаңа ұғымдарды атау қажеттілігі туды. Сол себепті жаңа терминдерді тек олардың жасалу жолдары тұрғысынан ғана емес, салалық жіктелім тұрғысынан қарастыру да аса өзекті мәселе болып отыр. 
Салалық термин (отраслевой термин) – белгілі бір арнаулы салаға (ғылым, техника, өнер, өндіріс т.б.) тəн, сол саланың терминжүйесінің мүшесі болып саналатын термин. Терминдер қай саланың арнаулы ұғымын білдіретіндігіне, қай терминологияның мүшесі екендігіне қарай ғылыми термин, техника термині, музыка термині, биология термині, заң термині, ботаника термині, экономика термині, əдебиеттану термині, тіл білімі термині, өнертану термині, философия термині, химия термині, физика термині, спорт термині, сəулет термині, математика термині, дипломатия термині, əскери термин, əкімшілік-саяси термин, өндіріс термині деп аталады. Сондай-ақ бірнеше ғылым саласына қатысты ұғымдарды білдіретіндігіне байланысты жалпы ғылыми термин, жалпы техникалық термин, іргелес ғылымдарға ортақтығына қарай ғылымаралық термин, салааралық термин, ал ғылымдардың жіктелісіне қарай гуманитарлық ғылымдар терминдері, дəл ғылымдар терминдері, жаратылыстану ғылымдары терминдері деп бөлінеді [ҚТ, б. 494].
Қазақ терминологиясының салалық негізде қалыптасуына қатысты еңбектерге шолу жасағанда, ең алдымен Алаш кезеңіндегі ғалымдардан бастау керек. Аталған уақыт ішінде ғылымның əртүрлі салалары бойынша жазылған А. Байтұрсынұлы, Ә. Бөкейхан, Ш. Құдайбердіұлы, X. Досмұхамедұлы, Ж. Күдерин, М. Дулатұлы, М. Жұмабайұлы, Ж. Аймауытұлы, С. Қожанұлы, Е. Омарұлы, Қ. Кемеңгерұлы, Т. Шонанов, Н. Төреқұлов, Қ. Жəленов сияқты қазақ зиялыларының еңбектері жарық көрді. Ғылымның көптеген салалары бойынша қазақ тіліндегі төл оқулықтардың жазылуы жəне өзге тілдерден аударылуы салалық терминологияның қалыптасуына жол ашты.
А. Байтұрсынұлының – «Тіл – құрал» [85], «Əліппе» [86], «Əдебиет танытқыш» [87]; Е. Омарұлының – «Пішіндеме» [88] Х. Досмұхамедұлының – «Жануарлар» [89], «Адамның тəн тірлігі» [90], «Табиғаттану» [91], Ж. Аймауытұлының – «Психология» [92], Ж. Күдериннің – «Өсімдіктану» [93], М. Жұмабайұлының – «Педагогика» [94], М. Дулатұлының – «Есеп тану» [95] сынды оқулықтары мен оқу құралдарындағы терминдердің орта есеппен 90 пайызы қазақ тілінің төл сөздері немесе солардың негізінде жасалған жаңа атаулар болып келеді.
Н. Қаратышқанұлының «Пəн сөздері» [96] ең алғашқы жарық көрген терминологиялық сөздік ретінде көрсетіліп жүр. Сөздікте «Қазағыстан оқу кемесеретінің білім ордасы қабылдаған пəн сөздері» қамтылып, 10 000 дана таралыммен 1927 жылы Қызылордада басылып шыққан. Көлемі-128 бет. 
Тәуелсіздік жылдары салалық сөздіктердің жарық көру тарихына келсек, 1999-2000 жылдары 31 томдық қазақша-орысша, орысша-қазақша салалық ғылыми терминологиялық сөздіктер топтамасы шықты [97]. Бұл топтама қазақ тіліндегі әртүрлі ғылым саласының терминдерін жүйелеп, ғылыми айналымға енгізуде үлкен рөл атқарды. Кейіннен 2012-2014 жылдары мемлекеттік бағдарлама аясында 30 томдық салалық терминологиялық сөздіктер дайындалды. Бұл сөздіктер заң, экономика, қаржы, педагогика, психология, медицина, биология, геология, география, сәулет-құрылыс, көлік, энергетика, информатика, математика, физика, машинажасау, экология, ауыл шаруашылығы сияқты көптеген салаларды қамтыды [98]. Республикалық терминология комиссиясы түрлі салалар бойынша бекітілген терминдер базасын қалыптастырып, онлайн түрде терминком сайтында жариялап келеді [99].
Салалық жіктелім мәселесін талқылауда халықаралық тәжірибелерге де сүйену орынды. Еуропалық лексикографиялық мектептерде жаңа атауларды салаларға бөлу «предметтік классификация» ретінде орныққан [100]. Әсіресе, жаратылыстану ғылымдары мен техникалық салалардағы терминдердің жүйеленуі ұғымдар арасындағы логикалық байланысты айқындауға мүмкіндік береді. Бұл әдіс қазақ тіл білімінде де қолданыс тауып, салалық сөздіктердің жасалуына негіз болды.
Қазақ тіліндегі жаңа терминдердің салалық жіктелімі ғылым мен білімнің барлық тармақтарына таралады. Жаратылыстану саласында биология, химия, география, экология сияқты пәндерге қатысты жаңа терминдер қалыптасса, техникалық бағытта информатика, механика, сәулет-құрылыс салалары жаңа атауларға бай. Әлеуметтік-гуманитарлық салада заңтану, саясаттану, педагогика, психология сияқты ғылымдардағы терминдердің толығуы көзге түседі. Мұндай жіктелім тек ғылыми қажеттілік қана емес, сонымен бірге оқу-әдістемелік мақсаттарды жүзеге асыруға да қызмет етеді. Мәселен, мектеп оқулықтары мен жоғары оқу орындарына арналған оқу құралдарында терминдердің жүйелі берілуі олардың дұрыс түсініліп, орнығуына ықпал жасайды.
Жаңа терминдердің салалық жіктелімін айқындау арқылы біріншіден, олардың таралу аясын, екіншіден, ұғымдық жүйелердегі орнын, үшіншіден, терминқорды толықтырудағы үлесін анықтауға болады. Бұл бағыттағы зерттеулер ұлттық терминологияның бірізденуіне, халықаралық тәжірибемен сабақтасуына жол ашады. Сондықтан жаңа терминдердің салалық жіктелімі қазақ тіл біліміндегі өзекті теориялық-әдістемелік мәселелердің қатарында қарастырылады.
Тәуелсіздік кезеңіндегі қазақ баспасөзінде тіркелген жаңа атаулар мен қолданыстардың (жалпы 4120 бірлік) ішінен салалық термирминдерді іріктеп, олардың сандық-пайыздық үлесін шығардық. Жинақтау нәтижесінде салалық терминдердің саны 1336 бірлікті құрап, терминдердің үлесі 32,4%-ға тең болды. Демек, соңғы отыз жылдағы жаңа сөздердің кемінде үштен бірі нақты салалармен тікелей байланысты екенін көреміз (2-сурет).



Сурет 2 – Жаңа атаулар мен қолданыстар, жаңа терминдердің 
сандық көрсеткіші

Ескерту – Әдебиет негізінде құралған [27, б. 10-115] 

Ауыл шаруашылығы: автошана; ағаштілгіш; айтанақ; алмастырғы; артықтылық; астықатқы; атмайдан; аунақша; дәнайырғы; дәнатқы; дәнбөлгі; дәнтазартқыш; дәнтұтқы; дәнүккі; дәруменжойғы; дестелеуші; жаңбырлатқыш; жалдаушы; жалсалғы; желінсау; жемсезгіш; жемсуатқыш; жұғынды; жұқатілме; жүйеленім; жүктеуші; жүктеуші; жылқытұрпат; жөндеуші; жұмысжарамдылық; кәріз; кеміргішжойғы; кендіртүткіш; кеңейткі; қамырбөлгіш; қарашірінді; қылшөтке; лайтұндырғы; лайтұтқы; лақтырғы; майайырғы; майбөлгіш; майбүркіш; майкөрсеткіш; майтазартқыш; майтүзгіш; майшайқағыш; мақтакептіргі; мақтатазартқыш; мақтатергі, хлопкоподборщик; отаушы; отлаққыл; өзентасығыш; сусепкі; сұтайырғы; сыртап; сіресім; сірқабық; сірне; сірнді; текшелегіш; тежегіш; тіл; тұқымсепкі; түйірлеуші; түршіктік; түсім; тысқап; шашқыш; шөмелетасығыш; ықтималаушы.
[bookmark: header][bookmark: content]Биология: ауаурлегіш; ауытқушылық; бейтараптау; бейтараптылық нейтральность; белсендіргіш активатор; гүлпаз цветовод; гүлшок; демперде; дернәсіл; дерттену; екпесызат; екіншілік өнім; екіншілік ұлпа; емшеккүш; жағылма; жағынды; жансезім; жаңатүзілім; жаңғырықтама; жәндікқай; жүйеленім; жүйкетану; залалсыздандырғыш; зәруыт; иіссезім жолы; иіссезім жүйкесі; иіссезім мүшелері; қаназдық стемия; малокровие; қарашірік; қорқойма; қорықша; құрамбөлік; қышқарлен; мөлшерлегіш; өлшеур; өрмектор; сөншіру; тоз; тынысжазғыш; тін; үдемелі жаңғырту; шағылдырғыш; шанаш; шоқпеш; шуылөлшегіш.
[bookmark: ауыл-шаруашылығы]Ботаника: бұршаққын; бұршік; көкморас; қабыршық; қатпабуын; өркен; тамшылық; түйінек.
География: желбағар; жерсорғыш; опырық; тармақ; тұздак.
Геология: анартас; апанша; бөлікше участок; еңсөлшеуіш; жиекмұз; жыныс; сығылма; тоңтану; үлестірім; ширектеуші; ығыспа.
Әдебиеттану: буркеншік ат; жандылық шәкілі; суретхана; түпбейне.
Әскери сала: адымда; айнал - кругом; жинақтал; иінтірек бастиегі; қанжар сүңгі; қарышта; реттығын; реттығын қорабы; саптал; сұраным; түзел; тіктел; фототалдаушы.
Жеңіл және тоқыма өнеркәсібі: аспашам; әскержейде; бедерсурет барельеф; денебітім; жентүйме; заттаңба; заттек; зергерхана; зырылдама; зырылдағ; иірімжіп; кеудебітім; кеудекап; кеудетартқы; кеудетартпа; кеуіт; қайнатпа; қайнатқыш; нақыштағыш; нақыштама; оймакілтек; омырауқап; өндірім; сәйкестендіргіш; созылым; суөткізбеушілік; суөткізушілік; суөтпімділік; сутазартқыш; сутозімділік; сұқпатиек; сыртаңқым; сыршырай; төсқап; түржинақ; түсірім; тысқап; үймерет; шектеуші; шоқпеш; ылғал тартқыштық; шікі топ; эндожалғау.
Заңтану: буркеншік есім; дәлелдеме; енші; жеткізілім; заңды мән; кепілгер; көпазаматтық; науқастық қағаз; өтілім; сәйкестендіргіш; тапсырым; төрелік келісім; тіл сезгіштігі; уақытөлшем; ымырттық көру; іс-әрекет.
[bookmark: механика-және-машинатану]Зоология: кірне.
Информатика және есептеуіш техника: айғақтауыш; айтылым; ақылақ (ақлақ, ақлихат); арнауыш; аршат; әлемдік жад память; әлемдік пішім; әсерлеуіш; бақылдауыш; бағдарлауыш; бағыттауыш; бейкөрінім; беймазажәне; бейнеақпарат; бейнежазу; бейнежарнама; бейнекөрме; бейнемәтін; бейнеойын; бейнесюжет; бейнетабақ; бейнефильм; бейнехана; бейсезімділік; бояутақта; графиксалғыш; ғалами жад; ғалами пішім; диаграммақұрал; жад сыйымдылығы; жиынтық; жоспарлаушы; кабельжұп; қабаталым; қайталым; қайтымдылық; құлыпашар; микропәрмен; моделдеуші; ондаушы; оңтайландыру; оралаушы; орындаушы; өзанықтама; өзарәрекет; өзара келісім; пайдаланушы; программалаушы; санауыш; сандық ақпарат информация; сандық пішім; сәйкестендіргіш; теңшеу; теңшеуші; тіркеуші; іздеуші. 
Іс жүргізу және мұрағат ісі: бірдейлендіру; киномұрағат; мұрағат; мұрағаттану; мұрағатшы; теңгестіргіш.
Кен ісі және металлургия: ақаутапқыш.; бурлеуіш; дірілелеуші; дірілнауа; еленді; жерсорғыш; жинақтауыш; жолөтпе; иондағыш; итергі; иіліс; көтергіш; қадауыш; қатпабуын; қиябет; қождану; қождау; қожтасығыш; қожтүйір; құймабұйым; өзітеңгерім; созылым; сукелім; сусепкі; сұқпажапқыш; сыйысушылық; сырғытқы; талаптілек; тарылтқыш; тиегіш; тозантосқыш; түтінарна; тіркеуші; тіссауыт; шағылдырғыш; шайнау сынамасы; шуылөлшегіш.
Көлік және қатынас жолдары: айдауыш нагнетатель; айлабұйым приспособление; ауажылытқыш; ауатазартқы; ауатаратқы; ауатартқы воздухозаборник; ауаүрлем; аунақ; аунақша; бейсызықтық; бұлғақ -шатун; жалғастырғыш; желінім; жүгіртпе; қалқалағыш заслонка; мойынтірек; піспек; реттеуші; созылым; тарылтқыш; тиегіш; төселім; тіссауыт; шайнау сынамасы.
Лингвистика: айтылым; араласым; буркеншік ат; ғаламның тілдік бейнесі; дәнекер; естілім; жасалым; жуысым; жұмсалымды; кең мәнмәтін; көзтаным; көзшалым; қалыптандыру -кодификация; қалыптау; созылым; сөзойнағ; терминбөлшек; тіл сезгіштігі; тілтану; уақытөлшем; шоқпеш.
Математика: бағдарғы; гипердәреже; гипержазықтық; квазитеңдік; квазишешім; кеңейім; қалынды; өлшегіш; тұйықтам; түпбейне; үлестірім; ығыспа; штраф; шікі топ.
Машинажасау: айлабұйым; айнал; айналшық; арамтүтік; аунақ; батырғы; бәсеңдеткіш; бұлғақ; бұрамғыш; бұрамшеге; бұрау; бусуытқыш; бұғаттағыш; бұғаттау; бұзылым; бұлтырғы; бұйым; гүлөрнек; гүлпаз; гүлсауыт; гүлшок; жануш; жанышқытағыш; жерқосқыш; жинақтағыш; жиыратқыш; жонғылағыш; жүгірткі; жүгіртпе; жүгіртпек; жүктелім; жүккөтергіштік; керіқымылдатқыш; көздеуші; көзеші; көзехана; көрім; көрінім ишарасы сенсорный; көрінімдік ишара визуальный; көтергіш; көтерме баға цена; көтерме сауда торговля; қайтажасалым; қайтарым; қалқалағыш; қорқойма; қоспалауыш; қоставр; құбырбүккіш; құбыржол; құбыршек; құйындатқы; құматқыш; құрастырушы; құрастырым; құрылымтүзілу; қымтақ; қысымтығын; лақтырынды; межелік; мойынтірек; оңтайлағыш; опырғыш; орағытпа қысымтығын клапан; орнықтырғыш; пневмобалға; пневмобөрбі; пневмодулыға; пневмоқуаттағыш; піспек; сорғы; сомынбұрағыш; тарылтқыш; теңшеуші; терістілік; тиегіш; тиеуші, погрузчик; тиімдегіш; тосынжай; тосынсөзділік; тұйықтам; тұйықтауыш; тұрақтандырғыш; тұспалшылдық; тұтқырлықөлшегіш; түйіспе; түтінсорғыш; түтінсорғы; шағылдырғыш; шақтама; шомылғы; шынымақта; шынымата; штікше; шөріс. 
[bookmark: медицина]Медицина: ауасүзгі; ауытқу; ағза; балаңқұрт; баспашы; басымдылық; бауырасты іріндік подпеченочный; бұзылыс; дәруменсіздік; дәутас; демалдырғыш; демеушілік; денебітім; денелік даярлық; денелік жүктеме; денелік кемістік; дүмшелік; дірілдек; ентікпе; еркүйек; жағдият; жағынды; жадынама; жалаңсөзділік; жалғама; жапсар; жарықсезгіштік; жарықсүзгіш; желбезек жүлгесі; зержіп; итермелеуші себепшарт; иірмелі ағза; көзжас қабының шұңқыры; майлақтық; майсымақ; мойындырық төппешік; мойындырық тілігі; мөлшерлегіш; өкпеқап; сандырақ; сөзойнағ; сөншіру,; сәулелендіргіш; сәулесоққы; себепшарт; сырқатнама; сырқаттанушылық; таңғыш; тарылтқыш; тежелу; телемәтін; тістем; уақытөлшем; уыттағу; ұрышқытық шұңқыр; ұрықтық жасуша; ұштасым; шастар; шастарлық іріңдік; шастарішілік іріңдік внутрибрушинный; шендеуші; эндожалғау.
Механика және машинатану: айдауыш; алмас; араласым; атанақ; әкетінді; басқыш; бастақ; батырғы; бекітпе, затвор; белсендіргіш; белсендіру; білдек; бірегейлеу; бірыңғай жүйе система; дәлмөлшерлегіш; деңгейөлшеуші; дірілжазғыш; дірілтірек; дірілшу; екішепші; жалғастырғыш; жеке баға; жерсорғыш; жинақтал; жинақтауыш; жылусыйым; жылутасушы; жылутасымалдағыш; жылытқыш; жылынды; жылынтық, набор; жылынтықтылық; икемді қалқа; икемсіз ұсыныс; иондағыш; ионөткізгіш; итергі; иіліс; иінтірек бастиегі; иірмек; кезуелткіш; кезушілік; керікетім; керіқұрылыс; кескінсызғыш; кеудебітім; кеудекап; кеудетартқы; кеудетартпа; кеуіт; кірне; қағастескі; қадауыш; қайтарым; қайтымды; қайтымдылық; қалыптау; қампу; қатықағыз; қиябет; қож; қождану; қождау; қожтасығыш; қожтүйір; қожшілтер; қолсөз; қорама; қорамашы; құймабұйым; құймақалып; құйындатқы; құматқыш; құмтүткіш; құрамбөлік; құрылымдау; құрылымтүзгіш; құрылымтүзілу; құтырма; қыздырғыш; қыздырғыш; қыздырмақыл накала; қымтақ; қымтаулылық; қырын; қысымдағыш; қысымтығын; лайтұндырғыш; лоқ.
Мәдениет және өнер: әрлеуші, гримёрша; басымдық; басымдылық; баянхат; бейнежазу; бейнежарнама -видеореклама; бейнекөрме; бейнеойын видеоигра; бейнетабақ; бейнефильм; бейнехана; бейімдегіш; бояухана; гримдеуші; гүлалқа; гүлөрнек; далапшы; дәйектеме; дәмайырушы; дүниетаным; дыбысүйлесім; дыбысшендеуші; дінбұзар; ептестік; жаңаакадемизм; жаңағотика; жаңаидеализм; жаңареализм; жаңаромантизм; жапсырыс; жарнамашы; жосықсыздық; кеңесім; керікетім; кинодуман; киножұлдыз; киномұрағат; киноөндіріс; кинотану; кинотанушы; көзеші; көзтаным; кітапшыл; қаламқап; қалыптау; қышкер; ойтасым; сауалман; сөзойнағ; ұстынтізбек.
Педагогика: адамжегіштік, людоедство; адамтану; адамшылықсыздық; азғындылық; ақылақсыздану; ақылақтылық; алымқор; алымқорлық; андатым; арақабырға; астарсөз; астарсөзділік; ауытқым; ауытқыма; аязтөзімділік; әдістемелілік; әзірлем; әзірлеуіш; әлеуметсіздену; әлеуметтенбеу; әлеуметтендіру; әріпшілдік; әсіреұлтшылдық; бағдарлам; баламалылық; барабарлық; адекватность; бастамасыздық; баулымгер; бейкөрінім; бейсезімділік; бейтөлсипат; бейімделім; босуақ; бөтенденім; бұзылым; бүлдірім; буркеме ат; бірдейлендіру; дандайсым; дінтану; есірткігерлік; есірткіқор; есірткіталдам; есірткітәуелділік; жағдияттық ишара ситуационный; жасандызат; жаттығым; жеккөрушілік; презрительность; жіктелім; кәсіби бағдар; кеш жастық шақ поздняя; менменшілдік; мишабуыл штурм; нысандандыру; нысандану; нышанат; нышанаттық бейімделім синдромная; өзанықтама; өзаралық; өзарбалым; өзбағаланым; өзбақыланым; өзбектім; өзбелсендірілім; өзболмыстық; өзбілімдену; өздамытым; өзеркіндік; өзжеткіліктілік; өзжетілдірім; өзжоғарылатым; өзиланым; өзкөрсетім; өзқабылданым; өзқорғаным; өзгертім; өзіндігім; өзсақтаным; өзсана; өзсезінім; өзсенімділік; өзсүйінім; өзсүйіспеншілік; өзсынақым; өзсынышылдық; өзталданым; өзтәрбиеленім; өзшектелім; өзынталаным; өктемшілік; пікірсайыс, дебат; пікірталас; пікірші; сөздік; сөзқорлық; сөйленім; вербализм; суалданушы; сәйкестенім; талдам; талданушы; таптастырылым; тартыным; төселім; практика; төселімші; терістілік; тұпсаналық құбылыс подсознательное; түзелім; түзетім, коррекция; төзгісіздік; ұйымсыздандыру; ұйымсыздандырушы; ұқсасым.
Сәулет және құрылыс: арақабырға; ауаболгіш воздухоотделитель; ауажинағыш воздухозаборник; ауатазартқыш; ауатаратқыш воздухораспределитель; ауаурлегіш; аунатқыш; әжіқұдық; әйнеккескіш; әуе кеңістігі среда воздушная; әуе қақпасы ворота воздушные; әшекейсәкі тин; даярлама; деңгейлегіш; дөңес жік; діріл қада; дірілбасқыш; дірілбілеу; дірілдеткіш; дірілді қамыт; езіндіатқыш; ернеу жарабы; жапсаржай; жаптырық; жеке баға; имарат; кеметіртек; кенттендіру; қоспалауыш; майысу бойы; мандай тірек; мандайша қабырға; мүжілу аймағы; мінбесаты; нақыштөбе; нәзіретхана; нүктелі жік; нүктелі түйіс; орағытпа жел; орқазғыш; отқа төзімділік; өтемдеуші; тарылтқыш; толтырыш; тұщытқыш; түйінше; хайуанатхана; шайнау сынамасы; шектеуші; шоқпеш; ылғал тартқыштық; ымырттық көру; іздеуші; ірге қабат; шікі бет.
Спорт және дене тәрбиесі: желурме; иілімділік; межекуат; салдауыр.
Статистика/стандарттау/зияткерлік меншік: ақпараттық жүйе; әзіржауап; әлеуметтік қызмет; әріпшілдік; бұркеме ат; бұркеншік ат; бұркеншік есім; бұрышөлшер; бұйымқұрам; гипердәреже; гипержазықтық; гүлдеріс; деректеме; еркін қатысу посещение; жалгерлік ақы плата; жалпы айналым; жер телімі; жиынтық есеп; жинақтама; жылжымалы мүлік; жылнама; зейнеткерлік жас; иелену құқығы; иелік қағаз; кәсіби бағдар; кепілгер; кепілдеме; көпнекелілік; көрінімділік; күш құрылымдары; күшін жою; маусымдық баға; маусымдық еңбек; меншік құқығы; меншік нысаны; мүжілу аймағы; мүліктік құқық; нарық сыйымдылығы; нарықтық баға; нарықтық бәсеке; некелік шарт; реттік өлшемшарт; сауалнама; сауаттылық; статикәріп; сұраным; сұраныс; сұратым; сұрыптамылым; тапсырыс-жүктелім; таралым; тармақша; тезформалар; төлемақы,; төлнұсқа; төрелік келісім; төрелік сот; төрелік шешім;; тіркеуші; іріктеме; шікі топ. 
Тамақ өнеркәсібі және тұрмыстық қызмет: алмастырғы; араластырғыш; асшебер кулинар; ауқатақы алименты; әйнекейлеу глазирование, глазировка; әлеуметтік қызмет; безеуіш; бұрамшеге шуруп; букпе; бүкпехана; бітеуіш заглушка; гүлсауыт; дәмтағам; дәнтұтқы; дүкенше; емдәм; етұнтақ; жабынқыш; жаяужол; желекжол; жұқатілме; жұтқыш; жүктеуші; зарарсыздандырғыш; затбелгі; заттек; қамырбөлгіш; қапкөтергіш; өлшеуш; өрменан; піспенан; уытхана; ымырттық көру.
Тарих: адамжегіш; адамжегіштік; ғылымтану; дәлдүрік; дәнүккіш; деректану; деректанушы; дінбасы; елтану; исламтану; кежеуіл; кент; кенттену; кеңестану; кеңестендіру; көпнекелік; қағастескі; қайтарым; қайтымды; қашаңшыл; қашаңшылдық; қышшы; мұрағат; мұрағаттану; мұрағатшы; нышансөз; оңтайландыру; сыйысушылық; төбелтоп; тұлғаландыру; тілтану; тіссауыт; ұжымдастыру; ұрансөз; ұстаным; шағылдырғыш; шайнау сынамасы; ширектеуші; іссапарлату.
Техника: әдіп; бейтараптандырғыш нейтрализатор; жанаргү; орам; сыйысушылық; теңгерсалмак; теңшелім; іздеуші.
Физика және астрономия: асқынөткізгіш; асқынүйірткілер; асқыніліктесу; асқынқызу; асқынқабаттасу; асқынерігіштік; арна сыйымдылығы; бейтараптауыш; бейтараптылық; бейтөлсипат; биоөріс; биосузгі; бұрышөлшер; бүріккіш; газалым; гипердәреже; гипержазықтық; жаңғырықөлшеуіш; жаңғырықтама; жылуалмасу; жылуалмастырғыш; жылуберіліс; жылуөткізгіштік; жылусыйымдылық; жылутасымалдағыш; жылушығарғыш; жылытқыш; жыныс; жұмсалымды; жүйкетану; жүккөтергіштік; жылынтоп; жылынтық; жылынтықтылық; қарапайымдық; құйылмалы; құрамдауыш; құрылымсыздану; мезоүзіліс; наноаспап; наноәлем; нанобөлшек; нанобұмактар; нанотүтікшелер; парөткізгіштік; радиоқадағалау; радиосезгіштік; сәулежиек; термокедергі; термореттегіш; термоұнтақ; түтікше; шалаөткізгіш; шіжүйе; шікендістік; эндомүше. 
[bookmark: философия-және-саясаттану]Философия және саясаттану: адами әлеует потенциал; әкімшіл-әміршіл әдіс; әкімшіл-төрешіл жүйе; әлемдік қоғамдастық сообщество; әлемдік үкімет; әлемдік үрдіс тенденция; әлеуметтік бақылау; әлеуметтік жаңғыру; әлеуметтік кемелдену; әлеуметтік кемсітушілік дискриминация; әлеуметтік қауіп угроза; әмбебаптандыру; ғажайыпкер; ғаламдық көш-қон миграция; ғаламдық үдерістер процессы; дағдарыстық деңгей уровень; заңға сәйкестілік; заң құзыреті; заңтану; заңтанушы; кедендік аймақ таможенная; кедендік бақылау таможенный; келісу парағы согласования; қақпақшылық; қақтығыстану; кеңесім; кешенді тәсіл; кеудешілік; көзбейне; көшбасшылық; мақсаткерлік; мәдени кеңістік пространство; мәтіннама; менменшілдік; мұрагерлік құқық право; мұрағаттану; мұрағатшы; музейнама; өкілетті тұлға; өмірфилософия; өрменан; өңіршілдік; рухани дағдарыс; рухани жаңғыру; рухани жетілу; рухани құндылықтар ценности; саяси тағаттылық; сезімпаздық; сындарлы сұхбат; сындарлы үнқатысу; телбағыныс; ұзақмерзімді келісім; ұлттық бірегейлік; ұлттық сана сознание.
Химия: азеотроптүзгіш; асқынерігіштік; асқынқабаттасу; асқынүйірткілер; асқыніліктесу; атанақ барабан; ауырлық орталығы центр тяжести; ауыспалы қатар; баяулатқыш; бәсеңдеткіш; бейімдегіш; белсендіру; бүріккіш; дозалағыш; ерімталдандырғыш; ерімталдандырмағыш; ерімталдандырмау; ерімталдандыру; жылуалмастырғыш; жылутасымалдағыш; көбіксөндіргіш; көбіктүзгіштер; қақ; құрамдауыш; құрылымсыздану; құрылымтүзгіш; құрылымтүзілу; майғын; майғындағыш; майғындау; майөтімділік; массатасымалдау; мезокеуектер; микрокеуектер; микроылғалсорғыш; нанобұмактар; нанотүтікшелер; нитрожасуша; өтімділік; созылым; сужапқыш; сыршырай; тиімдегіш; толтырыш; туынтектер; тұтқырлықөлшегіш; түйінше; үдемелі жаңғырту; үймерет; шоқпеш; іздеуші.
Экология: антропожүйе; әлемдік індет; әлеуметтік қауіп; ғаламдық жылыну; ғаламдық ластану; ғаламдық топансу; ғарыш айлағы; ғарыш кемесі; ғарыштану; ғарыштық орта; ғарышшылдық; дәруменжойғы; жағажатақ; жағамаң; жануаржегі; жануаржойғы; жаңатүзілім; жаңаеңгізілім; жертану; жертесер; жыкқабаттылық; кеміргішжойғы; кемежойғы; көкморас; көшетбақ; күлтұтқы; күтімхана; күшжазба; озондағыш; селбестіргіш; сіңірінді; сутосқы; сушипажай; тастабыт; топан; тосындылық; үңгіртану, пещероведение. 
Экономика: елтану; заңды міндет; заңдық қызмет; иелік қағаз; икемді сұраныс; икемсіз сұраныс; икемсіз ұсыныс; маусымдық баға; маусымдық еңбек; өтімділік; тағайындама; түзетім; тіркеуші.
Электроника: арна сыйымдылығы.
Энергетика: ауажылытқы; ауатазартқы; ауатазартқыш; аунақша; белсенді субалшық; буландырғы; бүріккі; білдек; бітеуіш; газалым; дәнекер; дәнекерлеуші; деңгейөлшеуші; дірілбасқыш; ерменек; жаңғақаққыш; жарықтылық; желімжолақ; жерлендіргіш; жерлендіру; жоғалтым; жұтқыш; жүктелім; жылуалмастырғыш; жылусыйым; зәкір; икемді сұраныс; имарат; кәбіл талсымы; көтергіш; кіргізім; кірмелік тізбек; қалқанша; қалқымалатқы; қож; қожшілтер; қыздырғыш; қыздырмақыл; қымтаулылық; қысымдағыш; қысымтығын; мойынтұрық; наносүзгілеу; нарық сыйымдылығы; озондағыш; оқшаулатқы; орағытпа қысымтығын; орай ағу; орай ағызғыш; орташа шама; өзіндік айналым; өзіндік тартым; өтемдеу; өтемдеуші; өткін; реттеуші; сақтандырғы; салматумсық; созылым; сыртаңқым; сыршырай; тағайындама; талсым; таралым; тенек; термокедергі; тиегіш; толқынжазғы; тұйықтам; тұмсықтама; түйіспе; түтік; түтінарна; тынысжазғыш; шанаш; шуылөлшегіш; ылғал тартқыштық; ымырттық көру; істікше; шікі топ.
Берілген деректер (2-сурет) салалық жаңа терминологияның сандық құрылымын айқындап, жаңа атаулардың қай ғылыми-танымдық кеңістіктерде шоғырланғанын көрсетеді. Жалпы көріністе терминқордың ең ірі үлесі әлеуметтік-гуманитарлық және қолданбалы-практикалық салаларға тиесілі екені байқалады: педагогика (169), медицина (109), философия және саясаттану (89), экология (72), машинажасау (70), статистика/стандарттау/зияткерлік меншік (62), физика және астрономия (58), информатика және есептеуіш техника (57) сияқты бағыттар сандық тұрғыдан алдыңғы қатарда тұр. Бұл шоғырлану бірнеше фактордың тоғысуымен түсіндіріледі: біріншіден, аталған салалар қоғам өмірімен тікелей байланыста болып, білім беру, денсаулық сақтау, құқықтық-нормативтік реттеу, цифрлық орта және қоғамдық сана сияқты динамикасы жоғары кеңістіктерді қамтиды; екіншіден, бұл бағыттарда ұғымдар тез жаңарып, жаңа реалийлерді атау қажеттілігі тұрақты түрде туындайды; үшіншіден, осы салалар бойынша оқулық, оқу-әдістемелік, нормативтік құжаттар көп өндірілетіндіктен, терминдердің кодификациялануы мен қолданыс жиілігі де артады.



Сурет 2 – Жаңа атаулер мен қолданыстар сөздігіндегі салалалық жаңа терминологияның сандық көрсеткіші

Ескерту – автор құрастырған
Екінші байқалатын заңдылық – индустриялық-техникалық және жаратылыстану бағыттарының салмақты үлеске ие болуы. Мәселен, механика және машинатану (53), химия (53), кен ісі және металлургия (38), көлік және қатынас жолдары (19), энергетика (15) тәрізді салаларда терминдердің молаюы өндірістік-технологиялық жүйенің күрделенуімен байланысты: жаңа құрылғы, тетік, процесс, өлшем және стандарт атауы үздіксіз қажет болады. Бұл саладағы термин санының салыстырмалы жоғары болуы жаңа атаулардың тек ғылыми дискурста ғана емес, өндіріс, инженерлік құжаттама, техника қауіпсіздігі, стандарттау сияқты практикалық коммуникацияда да жиі қолданылатынын аңғартады.
Үшінші маңызды пайым – салалар арасындағы теңгерімсіздік және оның себептері. Кейбір бағыттарда көрсеткіштің төмендігі (мысалы, электроника – 1, дипломатия – 3, зоология – 3, әдебиеттану – 4, география – 5, техника – 5, іс жүргізу және мұрағат ісі – 6) бұл салаларда жаңа ұғымдардың аздығын ғана білдірмейді. Мұнда кемінде үш ықтимал түсіндіру бар: (1) саланың ұғымдық жүйесі салыстырмалы түрде тұрақты болып, жаңа атауларды енгізу баяуырақ жүруі; (2) жаңа атаулардың бір бөлігі өзге ірі салалардың (мысалы, информатика, құқық, саясаттану) құрамында «ерігіп», дербес сала ретінде бөлек саналмауы; (3) терминдердің баспасөз корпусында тіркелу жиілігі төмен болуы, яғни қолданым «жабық кәсіби ортада» (тар ведомстволық мәтіндерде) көбірек сақталуы мүмкін. Сондықтан аз көрсеткішті салаларды «терминге жұтаң» деуден гөрі, олардың терминдену арналары мен дереккөздерінің сипаты өзгеше екенін ескеру орынды.
Төртінші заңдылық-қоғамдық-гуманитарлық блоктың ішкі дифференциациясы. Бір жағында педагогика, философия-саясаттану сияқты саны жоғары бағыттар тұрса, екінші жағында әдебиеттанудың (4) төмендігі байқалады. Бұл айырмашылық гуманитарлық салалардың бәрі бірдей жаңа атауларды бір қарқынмен өндірмейтінін көрсетеді: педагогикада жаңа әдіс, технология, құзырет, бағалау, цифрлық құралдар арқылы енгізілетін ұғымдар көп; ал әдебиеттануда ұғымдық аппараттың негізгі қабаты дәстүрлі терминдермен орнығып, жаңару қарқыны салыстырмалы түрде баяуырақ жүреді немесе жаңа атаулар «жалпы ғылыми» не «философиялық-мәдени» өріске ауысып кетуі ықтимал.
Қорытындысында, салалық жаңа терминологияның қалыптасуы қоғамдық сұраныс, институционалдық өндіріс (оқулық, стандарт, норматив) және технологиялық жаңару сияқты үш ірі қозғаушы күштің әсерімен жүретінін көрсетеді. Терминдердің ең көп шоғырлануы әлеуметтік мәні жоғары әрі өзгерісі жылдам салаларда байқалса, төмен көрсеткіштер саланың «әлсіздігінен» емес, көбіне ұғымдық тұрақтылық, мәтіндік тіркелу ерекшелігі және салааралық сіңісу құбылыстарымен түсіндіріледі. Бұл байқаулар салалық терминологияны жүйелеуде тек сандық көрсеткішті ғана емес, әр саланың коммуникациялық алаңын, мәтіндік жанрларын және кодификациялық практикасын қатар талдаудың қажеттігін негіздейді.


2.2 Жаңа терминдердің жасалу жолдары
Қазақ тіл білімінде терминнің жасалу жолдары мәселесі бірнеше тарихи кезеңдерде әртүрлі ғылыми бағыттарда зерттеліп келеді. ХХ ғасырдың басындағы Алаш кезеңінде А.Байтұрсынұлы мен Е.Омарұлы ұлттық ғылым тілін қалыптастыруда қазақ тілінің ішкі мүмкіндіктерін пайдалануды негізгі қағидат ретінде ұстанды. Байтұрсынұлы жаңа ұғымдарды беру үшін төл сөзге жаңа мағына жүктеу, морфологиялық қосымшалар арқылы жаңа атау жасау сияқты тәсілдерді қолданды [101]. 
Кеңестік дәуірде Қ.Жұбанов қазақ терминологиясының ғылыми қағидаттарын қалыптастырып, термин жасаудағы жүйелілік пен бірізділікті атап көрсетті [102]. І. Кеңесбаев, С. Аманжолов, Н. Сауранбаев еңбектерінде салалық терминдерді қалыптастыру барысында қазақ тілінің заңдылықтарына сүйену керектігі айтылды [103]. Бұл кезеңде терминжасам тәсілдері сан алуан болды: мағынасына сәйкес толық және жартылай калькалау, орыс және еуропа тілдерінен енген кірме терминдерді бейімдеу, сонымен қатар қазақша сөз тіркестері арқылы атау жасау кеңінен қолданылды. Ө. Айтбаев осы бағытты жалғастырып, қазақ терминдерінің қалыптасу тарихын, кірме элементтердің ықпалын зерттеп, балама жасау тәжірибесін ғылыми тұрғыда саралады [104].
Тәуелсіздік кезеңінде терминжасамға жаңаша көзқарас қалыптасты. Ә. Қайдар терминдерді халықтық дүниетаным мен этнолингвистикалық негіздерге сүйене отырып жасау қажеттігін дәлелдеп, жасанды калькадан арылуды, төл тілдің бай сөздік қорын пайдалануды көтерді [105]. Ш. Құрманбайұлы жаңа атаулардың жасалу жолдарын ғылыми тұрғыдан жүйелеп, будан сөздер, құрама, қысқарған сөздер және кірме модельдер арқылы жасалған терминдерді талдады [106]. Б. Момынова қоғамдық-саяси терминдердің қалыптасуын, жаңа қолданыстардың ақпараттық кеңістіктегі қызметін зерттеді [107]. Ал Г. Мамаева терминжасамдағы ұлттық ерекшеліктерге тоқталып, этномәдени фактордың ықпалын ғылыми тұрғыда айқындады [108].
Тәуелсіздік кезеңіндегі баспасөз мәтіндерінен іріктелген салалық терминдер жиынтығы (1458 бірлік) жаңа атауларды қалыптастыруда қазақ тілінің сөзжасамдық әлеуеті жүйелі түрде іске қосылғанын көрсетеді. Бұл жиынтыққа 122 терминнің екі салада қатар кездесуі де ескерілді; мұндай қабаттасу салалардың ұғымдық шекарасы үнемі қатаң ажырай бермейтінін, ал терминнің функционалдық өрісі кей жағдайда бірнеше пәндік кеңістікке бірдей қызмет ететінін аңғартады. Дегенмен жалпы көрініс бір нәрсені айқын дәлелдейді: жаңа терминдердің басым бөлігі тілдің ішкі заңдылықтарына сүйенген тәсілдер арқылы орныққан, ал халықаралық элементтер араласқан үлгілер белгілі бір салаларда ғана салыстырмалы түрде жиірек байқалады.
Жасалу жолдарының жалпы үлестірімі бойынша жұрнақ арқылы жасалған терминдер 519 бірлікпен (35,6%) алдыңғы қатарға шығады. Бұл көрсеткіш қазақ тіліндегі терминжасамда морфологиялық тетік жетекші арна ретінде сақталып отырғанын білдіреді. Жұрнақтық тәсілдің өнімділігі, бір жағынан, жаңа ұғымды бір сөзге ықшамдап сыйғызу талабымен байланысты; екінші жағынан, тілдік бірізділік пен мағыналық айқындыққа қол жеткізуге мүмкіндік береді. Жұрнақ арқылы жасалған атаулар көбіне әрекет, үдеріс, нәтиже, құрал, қызмет иесі сияқты семантикалық мәндерді стандартты түрде өрнектейді. Осы қасиеті жұрнақтық үлгіні әсіресе педагогика, биология, машинажасау, көлік және қатынас жолдары, кен ісі мен металлургия сияқты ұғымдары көп, атаудың нақтылығы маңызды салаларда пәрмендірек етеді.
Екінші орында семантикалық/лексикалық тәсіл тұр: 477 бірлік (32,7%). Бұл үлес жаңа терминдердің едәуір бөлігі дайын лексикалық қордағы сөздің мағынасын тарылту, дәлдеу немесе арнаулы мәнге бекіту арқылы қалыптанғанын көрсетеді. Семантикалық жолдың жоғары болуы, әсіресе, табиғи нысан, кеңістік, жер бедері, биологиялық құрылым, минерал, өсімдік-жануар дүниесі секілді атаулық дәстүрі бұрыннан орныққан салаларда күшейеді. Мұнда жаңа термин жасау міндеті көбіне мүлде жаңа дыбыстық-морфологиялық форма ұсынудан гөрі, бұрыннан бар атауды ғылыми жіктеу өлшеміне сай тұрақтандырумен ұштасады. Сондықтан ботаника, география, геология, зоология тәрізді салаларда семантикалық тәсілдің үлесі айрықша көрінеді.
Үшінші арна – тіркесу, яғни синтаксистік тәсіл: 223 бірлік (15,3%). Бұл көрсеткіш әлеуметтік-гуманитарлық бағытта көп белгіні қатар ұстап, ұғымның аясын нақтылайтын атауларға сұраныс жоғары екенін аңғартады. Тіркесті атаулардың негізгі артықшылығы – анықтауыштық компонент арқылы ұғымның шегін дәл межелеу, заңдық-нормативтік немесе концептуалдық мағынаның көмескіленуіне жол бермеу. Мәселен, экономика, философия және саясаттану, статистика/стандарттау/зияткерлік меншік салаларында бір ғана түбір ұғымды толық қамтымайды; сол себепті сапалық, қатыстық, мөлшерлік, функциялық белгі сөз тіркесі құрамында беріледі. Бұл ретте тіркесті атау «ұзақ құрылым» болғаны үшін емес, ұғымның күрделілігі үшін қажет.
Жасалу жолдарының келесі қабатында біріктіру + жұрнақ арқылы жасалған үлгілер (114; 7,8%) мен біріктіру арқылы жасалған құрама атаулар (73; 5,0%) тұр. Бұл екі көрсеткіш сөзжасамның ықшамдаушы табиғатын танытады: екі компонентті құрылым бір терминнің ішінде біріккенде, мағына жинақталып, атаудың «өзіндік анықтамасы» қысқарады. Мұндай құрылымдар техникаға жақын салаларда, сондай-ақ нақты нысанның бөлшегі мен қызметін қабаттастырып атау қажет болғанда жиілейді. Ал будандастыру(халықаралық элемент арқылы) 47 бірлікпен (3,2%) шектелгенімен, оның салалық шоғырлануы назар аударарлық: бұл үлгі физика және астрономия, химия, электроника секілді халықаралық ғылыми айналыммен тығыз байланысқан салаларда көбірек ұшырасады. Қосарлау/дефис арқылы жасалған атаулардың өте аз болуы (5; 0,3%) терминжасамда дефистік құрылымның жалпы нормаға айналмағанын, сондай-ақ арнаулы атауға ықшам әрі бірмәнді форма таңдау ұстанымы күштірек екенін байқатады (1-кесте).




Кесте 1 – Жаңа атаулер мен қолданыстар сөздігіндегі жаңа терминдердің жасалу жолдарының жалпы үлесі

	Жасалу жолы
	Саны
	Үлес (%)

	Жұрнақ арқылы
	519
	35.6

	Семантикалық/лексикалық тәсіл
	477
	32.7

	Тіркесу (синтаксистік тәсіл)
	223
	15.3

	Біріктіру + жұрнақ арқылы
	114
	7.8

	Біріктіру (құрама сөз)
	73
	5.0

	Будандастыру(интернац. Элемент арқылы)
	47
	3.2

	Қосарлау/дефис арқылы
	5
	0.3

	Ескерту – Автор құрастырған



Жасалу модельдері деңгейіне түскенде, ең жиі кездесетін үлгі – дара түбірдің семантикалық жолмен арнаулы мәнге бекітілуі (477; 32,7%). Бұл модельдің жоғары болуы жаңа терминдердің айтарлықтай бөлігі «лексемалық қайта мамандану» арқылы орнығатынын дәлелдейді: сөздің жалпы қолданыстағы мағынасы ғылыми контексте нақтыланып, терминдік статус алады. Екінші орында сын есім + зат есім типіндегі тіркес (111; 7,6%). Мұнда анықтауыш негізгі ұғымды сапалық не қатыстық тұрғыда шектеп, терминнің дәлдігін күшейтеді. Үшінші және төртінші орынға түбір + -ғыш/-гіш (98; 6,7%) және түбір + -ым/-ім (98; 6,7%) үлгілері тең түседі. Бұл теңдік құрал атаулары мен үдерістік/нәтижелік атаулардың жаңа терминдер жүйесінде қатар белсенді екенін көрсетеді. Одан кейін зат есім + зат есім тіркесі (93; 6,4%) және зат есім + зат есім негізінде біріккен құрама атау (73; 5,0%) келеді. Демек, қазақ терминологиясында екі зат есімнің қатынасы арқылы «нысан-нысан», «нысан-қызмет», «нысан-сала» байланысын беру кең таралған (2-кесте).

Кесте 2 ‒ Жаңа атаулер мен қолданыстар сөздігіндегі жаңа терминдердің ең жиі кездесетін жасалу модельдері 
	Жасалу моделі
	Саны
	Үлес (%)

	Дара түбір/семантикалық
	477
	32.7

	Сөз тіркесі: Сын есім + зат есім
	111
	7.6

	Түбір + -ғыш/-гіш
	98
	6.7

	Түбір + -ым/-ім
	98
	6.7

	Сөз тіркесі: зат есім + зат есім
	93
	6.4

	Құрама термин: зат есім + зат есім (біріккен)
	73
	5.0

	Етістік түбір + -ма/-ме
	51
	3.5

	Халықаралық элемент + түбір
	47
	3.2

	Түбір + -лық/-лік
	43
	2.9

	Түбір + -қыш/-кіш
	41
	2.8

	Құрама түбір + -ым/-ім
	34
	2.3

	Түбір + -тық/-тік
	20
	1.4

	Сөз тіркесі: көп құрамды
	19
	1.3

	Түбір + -тану
	19
	1.3

	Құрама түбір + -ғыш/-гіш
	17
	1.2

	Ескерту – Автор құрастырған



Қалған модельдер де терминжасамның функционалдық спектрін аша түседі: етістік түбір + -ма/-ме (51; 3,5%) көбіне әрекет атауын номиналдандыруға қызмет етеді; халықаралық элемент + түбір (47; 3,2%) белгілі бір салаларда интернационалдық компонент пен ұлттық негізді ұштастырады; түбір + -лық/-лік (43; 2,9%) қатыстық, абстракт ұғым атауларын көбейтеді; түбір + -қыш/-кіш (41; 2,8%) құрал, механизм, құрылғы атауларына икемді; құрама түбір + -ым/-ім (34; 2,3%) күрделі негіздің нәтижелік мәнге өтуін береді; түбір + -тық/-тік (20; 1,4%) категориялық, сапалық мәндерді орнықтырады; көп құрамды сөз тіркесі (19; 1,3%) көп белгіні қатар ұстайтын ұғымдарды береді; түбір + -тану (19; 1,3%) пән атауы, бағыт, зерттеу саласы мәніндегі терминдерді қалыптастырады; құрама түбір + -ғыш/-гіш (17; 1,2%) әрекеттік негізі күрделі құрал атауларына ыңғайлы.
Салалар бойынша өнімді жасалу жолдарын салыстыру терминологиялық жүйенің ішкі логикасын нақтырақ аңғартады. Бірқатар салаларда жұрнақтық тәсіл басым. Мысалы, іс жүргізу және мұрағат ісінде жұрнақ арқылы жасалған атаулардың үлесі 66,7% деңгейінде көрінеді; көлемі шағын салаға тән терминдердің өзінде морфологиялық тәсілдің жетекшілігі байқалады. Биологияда жұрнақтық үлес 45,6%, машинажасауда 44,2%, педагогикада 44,8%, көлік және қатынас жолдарында 41,7%, кен ісі мен металлургияда 40,5% шамасында. Бұл салаларда «құрал–әрекет», «қызмет–нысан», «үдеріс–нәтиже» типіндегі қатынастар жиі көрінетіндіктен, жұрнақтық модель ұғымдарды жүйелеуге қолайлы.
Ал семантикалық/лексикалық тәсіл басым салаларға ботаника (80,6%), география (68,2%), геология (62,5%), зоология (57,1%) жатады. Мұнда негізгі нысандар табиғи әлемге қатысты, көзге көрінетін белгі, морфологиялық сипат, кеңістік пен бедер параметрлері арқылы ажыратылатындықтан, бар лексика арнаулы мәнде бекіп, терминденеді. Бұл үрдіс жаңа атау жасаудың «ең үнемді» жолы ретінде де түсіндіріледі: тілде бар сөздің әлеуетін іске қосу арқылы атаудың түсініктілігі артады, қабылдануы жеңілдейді.
Тіркесу тәсілі бірқатар әлеуметтік-гуманитарлық бағытта алдыңғы қатарға шығады: статистика/стандарттау/зияткерлік меншік саласында 50,8%, философия және саясаттануда 61,1%, экономикада 54,1%, сәулет және құрылыста 38,2% деңгейінде көрінеді. Бұл салаларда терминнің нормативтік айқындығы, ұғымның көпқырлылығы, мәннің дәл шектелуі аса маңызды. Сол себепті анықтауыштық компоненттер арқылы «жалпы ұғымның» тармақтарын көрсету қажет болады. Мысалы, экономикада сұраныс/ұсыныс сияқты базалық ұғымдар түрлі модификаторлар арқылы нақтыланады; стандарттау мен зияткерлік меншік саласында құқықтық және техникалық регламент мәні тіркес құрамында айқын көрінеді; философия мен саясаттануда құндылықтық, әлеуметтік, тарихи, мәдени өлшемдер бірге келіп, термин мазмұнын қабаттайды.
Гибридтенудің физика және астрономияда салыстырмалы түрде жоғарырақ болуы (28,6%) халықаралық ғылыми коммуникацияның ықпалын көрсетеді. Бұл салада көптеген ұғым әлемдік терминологиялық дәстүрмен бір мезгілде қозғалыста жүреді; сондықтан интернационал элементті сақтау кейде ғылыми сәйкестік үшін қажет саналады. Дегенмен деректер мұнда ұлттық үлгілердің де қатар жүргенін аңғартады: құралдық жұрнақтар арқылы жасалған атаулар, процестік және абстракт мәнді жұрнақтар, сондай-ақ тіркесті терминдер ғылыми мәтіннің ішкі талаптарына сай қолданылады. Нәтижесінде физика-астрономия терминжасамында «аралас қабат» қалыптасады: халықаралық компоненттер ұғымның жаһандық бірізділігін сақтайды, ал ұлттық модельдер қазақша ғылыми баяндаудың табиғилығын күшейтеді.
Сондай-ақ салалар арасында 122 терминнің қатар қолданылуы жаңа терминдердің «ортақ аймақ» құрайтынын танытады. Бұл құбылысты тек статистикалық қабаттасу ретінде емес, ұғымдардың пәндік кеңістіктер арқылы еркін қозғалуымен байланысты қарастырған жөн. Мәселен, цифрлық технология, стандарттау, құқық, білім беру, мәдениет сияқты бағыттар бір-бірімен тығыз байланыста; соған сәйкес бір термин әр салада әр қырынан түсіндіріліп, қолданымдық реңк жинауы мүмкін. Мұндай жағдайда терминді бір салаға ғана бекіту қиынға соғады; алайда жасалу тәсілі тұрғысынан оның тілдік құрылымы тұрақты сақталады. Демек, қабаттасу терминжасамдағы жүйелілікті әлсіретпейді, керісінше, жаңа атаудың әмбебап қолданым әлеуетін көрсетеді (3-кесте).

Кесте 3 – Жаңа атаулер мен қолданыстар сөздігіндегі жаңа терминдердің сала бойынша жасалу жолының ең жоғары үлес көрсеткіштері 

	Жасалу жолы
	Ең жоғары үлес беретін салалар

	Біріктіру (құрама сөз)
	Мәдениет және өнер (18.0%); Көлік және қатынас жолдары (16.7%); Информатика және есептеуіш техника (16.1%); Кен ісі және металлургия (13.5%); Тамақ өнеркәсібі және тұрмыстық қызмет (12.1%)

	Біріктіру+жұрнақ арқылы
	Педагогика (28.4%); Физика және астрономия (16.1%); Сәулет және құрылыс (14.5%); Лингвистика (14.3%); Кен ісі және металлургия (13.5%)

	Будандастыру(интернац. Элемент арқылы)
	Математика (28.6%); Физика және астрономия (28.6%); Электроника (20.0%); Іс жүргізу және мұрағат ісі (16.7%); Мәдениет және өнер (12.0%)

	Жұрнақ арқылы
	Іс жүргізу және мұрағат ісі (66.7%); Спорт және дене тәрбиесі (61.1%); Тарих (56.4%); Заңтану (50.0%); Техника (50.0%)

	Семантикалық/лексикалық тәсіл
	Ботаника (80.6%); География (68.2%); Геология (62.5%); Әскери сала (61.5%); Зоология (57.1%)

	Тіркесу (синтаксистік тәсіл)
	Философия және саясаттану (61.1%); Экономика (54.1%); Статистика/стандарттау/зияткерлік меншік (50.8%); Сәулет және құрылыс (38.2%); Заңтану (37.5%)

	Қосарлау/дефис арқылы
	Заңтану (6.2%); Философия және саясаттану (3.7%); Статистика/стандарттау/зияткерлік меншік (1.6%); Экономика (2.7%)

	Ескерту – Автор құрастырған



Салалар бойынша жасалу жолдарының өнімділігі мен жасалу модельдерінің таралуы терминологиялық жүйенің ішкі логикасын көрсетеді. Байқалған деректерде бірқатар салада жұрнақтық үлгілер жетекші орын алса, енді бір салаларда семантикалық ыңғай, ал әлеуметтік-гуманитарлық бағыттарда тіркесті құрылым басым келеді. Бұл айырмашылықтар салалардың ұғымдық мазмұнымен, атауға түсетін нысанның сипатымен және анықтау дәлдігіне қойылатын талаптармен байланысты:
-ғыш/-гіш тұлғасы арқылы жасалған атаулар көбіне белгілі бір әрекетті атқаратын құралды, құрылғыны, механизмді білдіреді. Мұндай үлгі “қызметі арқылы атау” қағидасына сүйенеді: түбір мағынасы әрекетті көрсетсе, жұрнақ сол әрекетті іске асыратын құрал атауын қалыптастырады. Сондықтан бұл үлгінің ауыл шаруашылығы, механика және машинатану, химия, физика-астрономия салаларында жиі көрінуі заңды. 
Ауыл шаруашылығында өндірістік үдеріс техникаға тәуелді: себу, суару, тазарту, кептіру, бөлу, шашу сияқты операциялар арнайы жабдықпен орындалады. Осыған сәйкес тұқымсепкі, жаңбырлатқыш, дәнтазартқыш тәрізді атаулардың жасалуында -ғыш/-гіш мәндес құралдық ұстаным айқын. Механика және машинатану саласында да дәл осы бағыт басым: күрделі құрылымдар көптеген бөлшек пен тораптың қызметін нақты атауды қажет етеді; сондықтан бір түбірден жүйелі түрде бірнеше атау өрбітуге мүмкіндік беретін жұрнақтық үлгі өте қолайлы. Химияда технологиялық процестердің көпшілігі арнайы қондырғылар арқылы іске асады, сондықтан …түзгіш, …сөндіргіш, …қосқыш тәрізді үлгілер операция мен оны атқаратын құралды байланыстырады. Физика-астрономияда аспаптық өлшеу, тіркеу, бақылау компоненті күшейген тұста -ғыш/-гіш үлгісі ұлттық атауларды қалыптастыруда белсенді қызмет етеді: ғылыми бақылау мен өлшеу әрекетін құрал атауына айналдыру терминологиялық дәлдікке ықпал етеді;
-ым/-ім арқылы жасалған атаулар жиі түрде әрекет, құбылыс, үдеріс, нәтижелік күй сияқты ұғымдарды жинақтап береді. Бұл тұлға абстракт мағыналы атауларды ықшамдап, ұғымды бір сөзге сыйғызуға мүмкіндік береді. Сондықтан педагогика, лингвистика, тарих тәрізді салаларда -ым/-ім үлгісі өнімдірек. Педагогикада оқу-тәрбие әрекеті, тұлғалық қалыптасу, мінез-құлықтың өзгеруі, даму және түзету сияқты құбылыстар кең көлемде сипатталады. Мұнда атаудың өзегі көбіне “әрекет – нәтижесі” байланысына негізделеді. Сол себепті түзетім, қалыптаным, үйретім секілді үлгілердің жиі шығуы түсінікті: олар көпсөзді сипаттаманы қысқартып, ұғымды жинақы түрде береді. Лингвистикада да дәл осындай үрдіс бар: тілдік әрекет пен оның түрлерін белгілеу үшін ықшам атаулар қажет болады, сондықтан -ым/-ім үлгісі метатілдік атаулардың жүйелілігін арттырады. Тарих саласында қоғамдық өзгеріс, үрдіс, қозғалыс сияқты мәндер көп болғандықтан, -ым/-ім тұлғасы арқылы жасалған атаулар тарихи құбылысты жинақтап атауға бейім келеді.
Тіркесу тәсілі (сын есім + зат есім, зат есім + зат есім). Философия және саясаттану, экономика, статистика/стандарттау/зияткерлік меншік бағыттарында тіркесті құрылымның үлесі жоғары. Мұның себебі – бұл салаларда ұғымдар көбіне көпқабатты, бірнеше белгі арқылы айқындалатын күрделі мазмұнға ие болады. Бір сөзбен атау ұғымды толық аша бермейді, сондықтан анықтауыштық компонент міндетті түрде қосылады.
Экономикада нарықтық баға, икемсіз сұраныс, маусымдық еңбек тәрізді құрылымдар ұғымның шегін нақтылайды. Философия және саясаттануда да ұқсас: ұлттық бірегейлік, рухани жаңғыру, әлеуметтік бақылау сияқты тіркестер негізгі сөзді әр қырынан айқындайды. Стандарттау мен зияткерлік меншік саласында терминдер көбіне құқықтық-нормативтік мағынаны дәл беруге бағытталғандықтан, тіркесу дәлдік пен бірмәнділікке қол жеткізудің тиімді жолына айналады. Мұнда тіркес тек сөз көбейту емес, ұғымның құрамын реттеп, түсіндірмелік өлшемін күшейтетін құрылымдық тәсіл ретінде көрінеді.
Ботаника, география, геология, зоология салаларында семантикалық жолмен орныққан дара атаулардың үлесі жоғары. Бұл салаларда көп атаулар нысанның сыртқы белгісін, кеңістіктегі орналасуын, табиғи қасиетін немесе қалыптасқан атаулық дәстүрді сақтайды. Сондықтан жаңа жұрнақтық модельден гөрі, бар лексикалық қордағы атауларды арнайы мағынада бекіту жиі кездеседі. Географиядағы, геологиядағы көптеген атаулар жер бедері, табиғи құбылыс, жыныс атауы сияқты бірден танылатын нысандармен байланысты; ботаника мен зоологияда да өсімдік-мүше, жануар түрі, морфологиялық белгіге қатысты атаулар осы тәсілмен тұрақтанады. Бұл ерекшелік саланың сипаттау нысанына сай келеді: объектіні жіктеу мен атау дәстүрі бұрыннан орныққандықтан, семантикалық жол өнімді болады.
Физика және астрономияда халықаралық элементтер араласқан үлгілердің үлесі салыстырмалы түрде жоғары. Бұл саладағы ұғымдар әлемдік ғылыми айналыммен тікелей байланысты, жаңа атаулардың бір бөлігі халықаралық үлгімен келеді. Соған қарамастан деректерде ұлттық жұрнақтық модельдер де қатар жүреді. Яғни бұл салада екі бағыт бір мезгілде жұмыс істейді: бір жағынан халықаралық құрамдас элементтер арқылы жаңа атаулар орнығады, екінші жағынан қазақ тілінің ішкі мүмкіндіктері арқылы құралдық және процестік атаулар жасалады. Нәтижесінде терминжасамда жарыса қолданылған үлгілердің қабаттасуы байқалады.
Осылайша салалық терминдердің жасалу модельдері мен жасалу жолдары бірізді әмбебап схемаға бағынбайды. Әр салада өнімді модель сол саланың ұғымдық табиғатына сәйкес қалыптасады: техникаға жақын салаларда құралдық жұрнақтар (-ғыш/-гіш) жиілейді; гуманитарлық салаларда тіркесу ұғымды нақтылаудың басты тетігіне айналады; табиғи-ғылыми салаларда семантикалық жолмен орныққан атаулар басым; ал халықаралық ғылыми айналымы күшті салаларда гибрид үлгілер қатар жүреді. Бұл айырмашылықтар қазақ тіліндегі терминжасамның икемділігін және салалық мазмұнға бейімделу қабілетін дәлелдейді.

2.3 Жаңа терминдердің қалыптану кезеңдері
Тәуелсіздік алғаннан кейінгі кезеңде қазақ тілінде жаңа ғылыми ұғымдарды игеру мен оларды атау практикасы ерекше қарқын алды. Жаңа әлеуметтік-саяси, технологиялық өзгерістер, ғылым мен білімнің жедел дамуы ұлттық тілдің лексикалық қазынасын кеңейтуге, жаңа атауларды қалыптастыруға жол ашты. Бұл үдеріс кездейсоқ сипатта жүрмей, белгілі бір кезеңдер арқылы жүзеге асады. Халықаралық тәжірибеде бұл процестер ISO 704:2022 «Terminology work –Principles and methods» және ISO 1087:2019 «Terminology work and terminology science – Vocabulary» стандарттарында айқындалса [109], Қазақстан жағдайында ол Республикалық терминология комиссиясының (Терминком) қызметімен, мемлекеттік тіл саясатына қатысты заңнамалық негіздермен және ғылыми қауымдастықтың тәжірибесімен үйлесіп отырады [99].
Жаңа терминнің қалыптасуы ең алдымен жаңа ұғымның пайда болуымен басталады. Ғылымда, техникада немесе қоғамда бұрын болмаған құбылыстың тілде атаусыз қалуы мүмкін емес. Демек, бірінші қадам – ұғымды айқындау. Қазақ тіл білімінде ұғымды анықтаудың теориялық негіздері Ш. Құрманбайұлы, Ж. Сағындықова сынды ғалымдардың еңбектерінде жан-жақты талданған. Ш. Құрманбайұлы терминнің негізгі қасиеті ретінде «ұғым атауы болуы (названия понятий) – терминнің белгілі бір арнаулы сала ұғымының (абстракты, заттық) атауы ретінде сол саланың тілінде ұғымның негізгі белгілерін білдіруі» деп көрсетеді [66, б. 3-21]. Ж. Сағындықова да саяси неологизмдерге талдау жасай отырып, олардың басты ерекшелігі ұғымдық жаңалық екенін айтады [51, б. 3-140].
Терминком тәжірибесінде де жаңа атауларды бекіту үдерісі осы қағидаға сүйенеді. Мәселен, психология саласында «азғын» терминін ресми қабылдаудың алдында мамандар оның ағзадағы қызметін, ғылыми жүйедегі орнын, басқа ұғымдармен байланысын анықтап берді. Осыдан кейін ғана қазақ тіліндегі уәжді нұсқалар қарастырылып, сараптама нәтижесінде 2018 жылы «азғын» атауы қабылданып, бекітілді. Бұл ұғымды айқындаудың термин қалыптастырудағы шешуші рөлін көрсетеді (4-кесте).

Кесте 4 – Азғын терминін талдау

	Термин қазақша
	Дефиниция
	Саласы
	Құрылымы
	Шығу тегі
	Бек. жылы
	Өзге тілдерде

	азғын
	Физикалық және/неме се психикалық даму дың бұзылуымен сипат талатын адам.
	психол.
	түбір термин
(аз(у)+ғын)
	лат. degenera tus – «азған, азғындап кеткен»
	2018
	 дегенерат
 degenerate
 yozlaşmış

	Ескерту – Әдебиет негізінде құралған [98, б. 6-16]



Ұғым анықталған соң, келесі кезең – атау тудыру. Атау тудыру үдерісінде бірнеше тәсіл қолданылады: морфологиялық, синтаксистік, калька, кірме, гибридтік модельдер. Қазақ тілінде ең кең тарағаны – морфологиялық тәсіл. Бұл тәсіл қазақ тілінің ішкі мүмкіндіктерін пайдаланып, терминнің ұлттық сипатын сақтайды. Сонымен бірге синтаксистік тәсіл де маңызды рөл атқарады. Жаңа ұғымдар көбіне сөз тіркестері арқылы беріледі: зияткерлік меншік (интеллектуальная собственность), ақпараттық технологиялар (информационные технологии). Мұндай тіркестер мағынаны толық жеткізгенімен, кейде тым ұзақ болып кетуі мүмкін. Сондықтан Терминком тәжірибесінде ықшамдау қағидасы да басшылыққа алынады. Калька да қазақ терминжасамында кең қолданылады. Шет тіліндегі терминнің құрылымын дәлме-дәл қазақшаға аудару нәтижесінде асқынөткізгіштік (superconductivity), жылыжай эффектісі (greenhouse effect) сияқты атаулар қалыптасты. Бұл тәсіл шет тіліндегі үлгіге жақындықты сақтауға мүмкіндік береді, бірақ кейде қазақ тілінің ішкі нормасына үйлесе бермейді. Кірме сөздер де ғылыми айналымға тікелей еніп жатады. Мәселен, атом, вирус, интернет, смартфон сияқты терминдер қазақша балама іздеуден гөрі халықаралық атаумен бірге қолданысқа енді. Мұндай кірмелердің артықшылығы – халықаралық үйлесімділік, кемшілігі – ұлттық уәждің әлсіреуі. Соңғы жылдары будан атаулар жиілеп келеді: бір бөлігі қазақша, екінші бөлігі шет тілінен алынған. Мысалы, бейнеплеер, технопарк, агробизнес сияқты терминдер. Мұндай атаулар терминологияда «будан сөздер» деп аталып, арнайы зерттеу нысанына айналды. Терминком атау тудыру кезеңінде бірнеше принципке сүйенеді: мемлекеттік тілдің ішкі мүмкіндіктерін барынша пайдалану, ұғымды қысқа әрі нақты жеткізу, халықаралық сәйкестікке мән беру. Мәселен, ПМСП термині үшін алғашында қазақша «МСАК» медициналық-санитариялық алғашқы көмек) қысқартуы ұсынылып, ресми бекітілді. Бұл атау әрі қазақша, әрі қысқа, әрі ғылыми ұғымды дәл береді.
МСАК (медициналық-санитариялық алғашқы көмек) – бұл бүкіл қоғамды қамтитын және әрбір адамның денсаулығы мен әл-ауқатының ең жоғары мүмкін деңгейіне тең қол жеткізуге бағытталған медициналық көмек жүйесі. Оның шеңберінде денсаулықты нығайту, профилактика, ауруларды емдеу, оңалту және паллиативтік көмек көрсету сияқты іс-шаралардың бірыңғай кешені жүзеге асырылады. Негізгі ерекшелігі – медициналық көмектің адамдардың күнделікті өміріне барынша жақын деңгейде көрсетілуінде. Бұл термин медицина саласына жатады. Құрылымы – қысқартылған атау (аббревиатура). Шығу тегі латын тілінен: medicina – «дәрігерлік ғылым, медицина», sanitas – «денсаулық». Қазақша нұсқасы – «медициналық-санитариялық алғашқы көмек», орысша – «первичная медико-санитарная помощь (ПМСП)», ағылшынша – primary health care, түрікше – ilk yardım. Қазақстандағы ресми құжаттарда бұл термин 2011 жылдан бастап бекітіліп, медициналық қызмет жүйесінде қолданысқа енгізілді [termincom].
Осылайша, жаңа терминнің қалыптасуы ұғымды айқындау мен атау тудыру сатыларынан басталады. Бұл кезеңдер дұрыс ұйымдастырылса, термин әрі уәжді, әрі өміршең болады. Халықаралық стандарттардағы теориялық негіздер де, Қазақстандағы Терминком тәжірибесі де осыны дәлелдейді.
Жаңа терминнің қалыптасу үдерісінде ұғымды айқындап, оған атау бергеннен кейінгі шешуші кезең – сараптама. Бұл сатыда ұсынылған балама атаулардың ғылыми дәлдігі, уәжділігі, қолданысқа ыңғайлылығы және халықаралық сәйкестігі жан-жақты тексеріледі. Сараптаманың басты мақсаты – жаңа атаудың ғылыми қауымдастық пен қоғам тарапынан қабылдану мүмкіндігін анықтау.
Қазақстан тәжірибесінде сараптаманы әдетте Шайсұлтан Шаяхметов атындағы «Тіл-Қазына» ұлттық ғылыми-практикалық орталығы, жоғары оқу орындарының мамандары, тілші-терминологтар және аударматанушы ғалымдар, сала мамандары бірлесе жүргізеді. Мұндай көпсалалы сараптама әр терминнің мазмұнын жан-жақты ашуға, оның қолданыс аясын айқындауға мүмкіндік береді. Мәселен, құқық саласында «құқықтық мемлекет» ұғымын орнықтыру барысында заңгерлер де, тіл мамандары да қатысып, терминнің ғылыми тұрғыдан толыққанды екеніне көз жеткізді.
Сараптаманың тағы бір маңызды қыры – терминнің көптілді сәйкестігін тексеру. Қазақстан жағдайында әрбір жаңа атау тек қазақ тілінде ғана емес, орыс және ағылшын тіліндегі баламаларымен қатар қарастырылады. Бұл елдің көптілді ортада өмір сүруімен, сондай-ақ халықаралық стандарттарға бейімделу қажеттілігімен байланысты. Әдетте сараптама материалдарында қазақша атаудың қасына ресми орысша және ағылшынша нұсқалары беріледі. Бұл тәсіл кейінгі аудармада, халықаралық құжат айналымында және көптілді оқулықтарда үлкен маңызға ие.
Сараптама сатысынан өткен атаулар келесі кезеңде институционал бекітіледі. Қазақстанда бұл міндетті Үкімет жанындағы Республикалық терминология комиссиясы (Терминком) атқарады. Терминком 1990 жылдардан бері жұмыс істеп келеді және оның негізгі қызметі – мемлекеттік органдар мен ғылыми мекемелерден келіп түскен ұсыныстарды қарау, бекіту және ресми қолдануға енгізу [99]. Қазақ тіліндегі терминологиялық жұмыстар Қазақстан Республикасының «Тіл туралы» Заңының 25-бабы мен Үкімет қаулыларында белгіленген талаптарға сәйкес жүзеге асырылады. Терминологиялық қызметті үйлестіретін негізгі орган – Республикалық терминология комиссиясы (РТК). Ол экономиканың, ғылымның, техника мен мәдениеттің барлық салалары бойынша ұсынылатын жаңа атауларды қарастырып, бекітетін консультативтік-кеңесші орган . Комиссияның жұмысын Ғылым және жоғары білім министрлігінің Тіл саясаты комитеті үйлестіреді. Терминологиялық жұмыстарды ұйымдастыру бірнеше кезеңнен тұрады:
1. Мемлекеттік органдардан түскен ұсыныстар негізінде Комиссияның жұмыс органы күн тәртібіне шығатын терминдердің тізбесін қалыптастырады.
2. Бұл тізім Ш. Шаяхметов атындағы «Тіл - Қазына» ұлттық ғылыми-практикалық орталығына жіберіліп, 30 күн ішінде лингвистикалық сараптама жасалады.
3. Сараптама қорытындысынан кейін терминологиялық секциялар талқылауы өткізіліп, хаттамалық шешімдер қабылданады.
4. Терминдер мен сараптама қорытындылары termincom.kz сайтының «Алаң» бөлімінде кемінде 10 күн жария талқылауға ұсынылады.
5. Комиссияның кезекті отырысында ұсынылған атаулар бекітіледі, ал шешім қабылданған соң 5 жұмыс күні ішінде тізім мемлекеттік органдарға және «Тіл-қазына» орталығы арқылы электрондық бюллетеньде жарияланады.
Комиссия бекіткен терминдер уақыт өте келе мониторинг пен жаңа сараптаманың нәтижесінде қайта қаралуы мүмкін. Сондай-ақ, Қазақстан аумағында жарық көретін салалық терминологиялық сөздіктер қазақ тілінің емле нормаларына және терминжасам принциптеріне сәйкес болуы міндетті [110]. Осылайша, қазіргі кезеңде қазақ терминологиясын қалыптастыруда ашықтық пен көпшілік талқылау, лингвистикалық сараптама және ғылыми негізде бекіту тәртібі басты қағидат ретінде орныққан. Бұл үдеріс терминдердің ғылыми жүйелілігін, қолданыстағы бірізділігін қамтамасыз етуге бағытталған.
Терминком жұмысы бірнеше қағидаға сүйенеді. Біріншіден, ұсынылған атаулардың мемлекеттік тіл нормаларына сәйкестігі қаралады. Екіншіден, ұғымды дәл әрі қысқа жеткізе алу қабілеті бағаланады. Үшіншіден, халықаралық ғылыми ортадағы сәйкестік деңгейіне назар аударылады. Төртіншіден, атаудың қолданымда өміршең болу мүмкіндігі ескеріледі. Комиссия шешімдері тек тіл мамандарының пікіріне ғана сүйенбейді, салалық министрліктердің, ғылыми-зерттеу институттарының, кәсіби қауымдастықтардың ұсыныстарына да арқа сүйейді.
Терминком тәжірибесінде кейбір терминдер қоғамда қызу пікірталас тудырып жатады. Мәселен, «компьютер» атауына қатысты кезінде «дербес есептегіш машина», «дербес компьютер» сияқты нұсқалар қаралды. Соңында халықаралық қолданыспен үйлесімділікті сақтау мақсатында «компьютер» сөзі ресми бекітілді. Ал «аэропорт» терминіне «әуежай» баламасы қабылданып, бүгінде ол ресми және қоғамдық қолданыста орнығып кетті. Бұл мысалдар Терминком шешімдерінің кейде халықаралық нормаға бейімделіп, кейде ұлттық тілдік уәжге басымдық берілетінін көрсетеді.
Бекітілген терминдер ресми құжаттарда, оқу бағдарламаларында, заң мәтіндерінде міндетті түрде қолданылады. Бұл олардың нормалануына тікелей әсер етеді. Сондықтан институционал бекіту кезеңі жаңа терминнің ресми мәртебеге ие болып, мемлекеттік тілдің ресми қолданыс салаларына енуіне мүмкіндік береді.
Институционал бекітілген атаулардың таралуы да біртіндеп жүзеге асады. Алдымен ресми құжаттарда, нормативтік құқықтық актілерде қолданылады, кейіннен БАҚ, оқулықтар мен ғылыми әдебиет арқылы қоғамға тарайды. Терминком бекіткен нұсқа уақыт өте келе тілдік нормаға айналады. Мысалы, «құжаттама» атауы алғаш бекітілгенде көпшілікке тосын көрінсе де, қазіргі таңда ол толық орнықты.
Осылайша, сараптама мен институционал бекіту кезеңдері жаңа терминнің қалыптасу үдерісіндегі ең жауапты саты . Бұл сатыдан өтпеген атау ресми мәртебеге ие болмайды және тілдік айналымда тұрақты орныға алмайды. Қазақстан тәжірибесі көрсеткендей, ғылыми негізделген сараптама мен заңдық тұрғыдан рәсімделген бекіту өзара байланыста жүзеге асқанда ғана термин толыққанды өмір сүре алады.
Жаңа терминнің ресми бекітілуінен кейінгі басты кезең – оның тілдік кеңістікке орнығуы, нормалануы және стандартталуы. Бұл кезең терминнің ғылыми ортадан шығып, білім беру жүйесінде, мемлекеттік құжаттарда, бұқаралық ақпарат құралдарында, қоғамдық дискурста орнығуымен ерекшеленеді.
Нормалану ұғымы тіл білімінде белгілі бір тілдік бірліктің қоғам тарапынан қабылданып, тұрақты қолданысқа енуін білдіреді. Терминологиялық практикада нормалану жаңа атаудың заңдық құжаттарда, ресми нұсқаулықтарда, оқу бағдарламаларында қолданылуынан басталады. 
Стандарттау кезеңі нормаланумен тығыз байланысты. Бұл сатыда терминнің нақты анықтамасы жасалып, техникалық регламенттерде, мемлекеттік стандарттарда көрсетіледі. Халықаралық тәжірибеде бұл үрдіс ISO стандарттарына сүйенеді. ISO 704:2022 құжаты бойынша терминді қалыптастырудың басты принциптері – бірмағыналылық, қысқалық, жүйелілік, уәжділік [109, р. 2-78]. 
Тілдік кеңістікке таралуы – жаңа терминнің әлеуметтік өмірде қолданылу аясының кеңеюін білдіреді. Ол алдымен ғылыми еңбектер мен оқулықтарда, кейін мектеп бағдарламаларында, БАҚ-та, электронды сөздіктерде, интернет ресурстарында қолданыс табады. Мысалы, «зияткерлік меншік» термині алғаш заң ғылымында қолданылып, кейін экономикалық және білім салаларына да таралды. 
Бұл кезеңде БАҚ пен әлеуметтік желілердің рөлі ерекше. Жаңа терминнің халық арасында қабылдануы көбіне ақпараттық кеңістіктегі қолданысына байланысты. Егер атау БАҚ-та тұрақты қолданылса, ол тезірек нормаланады. Мәселен, «ғаламтор» терминін Терминком ресми бекіткенмен, бұқаралық ақпарат құралдары мен халық арасында «интернет» сөзі жиірек қолданылып, ақырында ресми қолданыста да «интернет» басымдыққа ие болды [4, б. 4-365]. Бұл мысал жаңа терминнің таралу кезеңіндегі әлеуметтік факторлардың маңызын көрсетеді.
Нормалану мен таралу кезеңінде оқулықтар мен оқу-әдістемелік құралдардың да орны ерекше. Мектеп пен жоғары оқу орындарындағы оқу бағдарламалары жаңа терминдердің жас буынға сіңуін қамтамасыз етеді. Білім және ғылым министрлігінің бекітілген оқу бағдарламаларында ресми қабылданған атаулар міндетті түрде енгізіледі. Мәселен, физика оқулықтарында «асқынөткізгіштік», биология оқулықтарында «қарсыдене», құқық пәндерінде «зияткерлік меншік» терминдері қолданылып, жас ұрпақтың санасында орнығады.
Қазіргі таңда жаңа терминдердің таралуына электронды ресурстар да айтарлықтай ықпал етіп отыр. termincom.kz сайты ресми бекітілген барлық атауларды жинақтап, ашық қолжетімділікке ұсынады. Сонымен бірге түрлі электронды сөздіктер мен онлайн-платформалар жаңа атауларды кең көлемде насихаттап, олардың нормалануын жеделдетеді [5, б. 4-236].
Осылайша, нормалану, стандарттау және таралу кезеңдері жаңа терминнің өміршеңдігін қамтамасыз ететін шешуші саты . Терминкомның ресми шешімдері заңдық тұрғыдан міндетті сипатқа ие болса, оның қоғамдық кеңістікте орнығуы әлеуметтік қолданыс пен ақпараттық саясатқа тікелей байланысты. Сондықтан бұл кезеңде мемлекеттік тіл саясаты, білім беру жүйесі, БАҚ және интернет ресурстарының үйлесімді ықпалы қажет.
Жаңа термин бекітіліп, нормаланып, қолданысқа енгеннен кейін де оның өмірлік циклі аяқталмайды. Тілдік және ғылыми кеңістік үнемі қозғалыста болғандықтан, терминдерді тұрақты түрде бақылау, бағалау және қажет жағдайда қайта қарау міндетті. Бұл кезең мониторинг үдерісі арқылы іске асырылады.
Қазақстан тәжірибесінде мониторингті Шайсұлтан Шаяхметов атындағы «Тіл - Қазына» ұлттық ғылыми-практикалық орталығы жүргізеді. termincom.kz порталында жарияланған бекітілген терминдердің қолданыс аясы мен жиілігі үнемі зерттеліп, қайшылықтары айқындалады.	
1971-2019 жылдар аралығындағы Қазақстан Республикасы Үкіметінің жанындағы Мемлекеттік терминология комиссиясы мәжілістерінде бекітілген терминдер жинағы осы жылдар аралығында бекітілген терминдер жинағы шықты [111, 112]. 2022, 2023, 2024 жылдардағы «Бекітілген терминдерге мониторинг жүргізу» атты жоба бойынша орындалған жұмыстардың қорытынды есебімен терминком сайтында танысуға болады.  Мәселен, 2023 жылғы «Бекітілген терминдерге мониторинг жүргізу» жобасының қорытынды есебінде қоғамдық ғылымдар саласы бойынша 2015–2019 жылдары бекітілген 8001 термин түгенделгені көрсетілген. Оның ішінде экономикаға қатысты – 1849, іс жүргізу саласына – 2484, заң саласына – 1809, философияға – 670, саясатқа – 461 термин тиесілі екені анықталған. Сондай-ақ, терминдердің құрылымдық параметрлері де сараланған: 1869 термин – түбір күйінде, 629 – туынды сөздер, 292 – күрделі сөздер, ал ең үлкен үлесті 3947 тіркесті терминдер құраған. Бұл қазақ тілінде термин жасау кезінде синтаксистік тәсілдің кеңінен қолданылатынын көрсетеді. Мониторинг нәтижесінде кірме терминдердің үлесі – 1744 болса, ұлттық тіл негізінде жасалғандары – 3663, ал қазақ және өзге тіл элементтері араласқан гибридтер – 2007 бірлікті құраған. Осы деректерден байқауға болатыны – бекітілген терминдерді жүйелеу барысында салалық сәйкестік, құрылымдық үлгілер мен шығу тегіне қатысты нақты статистика жасалып, терминологиялық жұмыстың ғылыми негізделуі қамтамасыз етіліп отыр [113].
Жалпы алғанда, жаңа терминнің қалыптасу кезеңдері ұғымды айқындаудан басталып, атау тудыру, сараптама, институционал бекіту, нормалану, стандарттау, таралу, мониторинг сияқты бірізді сатылардан тұрады. Бұл үдерістің әр кезеңі өзара байланысты және бірінің нәтижесі екіншісінің табыстылығына тікелей әсер етеді. Қазақстандағы терминологиялық тәжірибе көрсеткендей, Терминком қызметі осы сатылардың барлығын үйлестіретін негізгі орган болып отыр. 
Жүргізілген зерттеу нәтижесінде «Жаңа атаулар мен қолданыстар сөздігі» материалындағы жаңа терминдердің қалыптану деңгейін сандық тұрғыдан айқындауға мүмкіндік берді. Сөздік бойынша 1336 жаңа термин қаралып, соның 177-і «Бекітілген терминдер II» жинағында ресми түрде бекітілген бірліктермен сәйкес келетіні анықталды. Демек, жаңа атаулардың бекітілу үлесі 13,2%-ды құрайды. Бұл көрсеткіш сөздіктегі терминдердің басым бөлігі (86,8%) әлі де институционал мақұлдаудан өтпегенін, яғни терминологиялық норманың «ұсыныс/қолданыс» деңгейінде тұрғанын байқатады (5-кесте).

Кесте 5 – «Жаңа атаулар мен қолданыстар» сөздігіндегі салалық жаңа терминдердің бекітілу мәртебесі

	№ тер миндер
	Жаңа терминдер
	Бекітілген термин нұсқасы
	Орыс тіліндегі нұсқасы
	Бекітілген жылы

	1
	2
	3
	4
	5

	1 
	Ілініс
	Ілініс
	Зацепление
	2015

	2 
	Ілеспе газ
	Ілеспе газ
	Газ попутный
	2012

	3 
	Істікше
	Істікше
	Штекер
	2016

	5-кестенің жалғасы


	1
	2
	3
	4
	5

	4 
	Автотиеуіш
	Автотиеуіш
	Автопогрузчик
	2015

	5 
	Автошана
	Автошана
	Автосани
	2015

	6 
	Айналшық
	Анус, айналшық
	Анус
	2017

	7 
	Ауажылытқыш
	Ауажылытқыш
	Воздухоподогреватель
	2015

	8 
	Ауатартқы
	Ауатартқы
	Воздухозаборник
	2015

	9 
	Ауытқу
	Ауытқу
	Аберрация
	2012

	10 
	Ауытқушылық
	Ауытқушылық
	Девиантность
	2018

	11 
	Ақпараттық жүйе
	Ақпараттық жүйе
	Информационная система
	2012

	12 
	Ақпараттық кеңістік
	Ақпараттық кеңістік
	Информационное пространство
	2016

	13 
	Бірыңғай жүйе
	Бірыңғай жүйе
	Единая система
	2012

	14 
	Барабарлық
	Барабарлық
	Адекватность
	2014

	15 
	Басымдық
	Басымдық
	Приоритет
	2012

	16 
	Батырғы
	Батырғы
	Грузило
	2015

	17 
	Бейімдеуіш
	Бейімдеуіш
	Адаптер
	2012

	18 
	Бейтараптау
	Бейтараптау
	Зануление
	2016

	19 
	Бейтараптауыш
	Бейтараптауыш
	Нейтрализатор
	2016

	20 
	Бейтараптылық
	Бейтараптылық
	Нейтралитет
	2018

	21 
	Бекітпе
	Бекітпе
	Крепь
	2015

	22 
	Белсендіргіш
	Белсендіргіш
	Активатор
	2015

	23 
	Белсендіру
	Белсендіру
	Активизация
	2012

	24 
	Белтартпа
	Бандаж, белтартпа
	Бандаж
	2019

	25 
	Биоөріс
	Биоөріс
	Биополе
	2017

	26 
	Бүріккіш
	Бүріккіш
	Форсунка
	2012

	27 
	Бұлғақ
	Бұлғақ
	Шатун
	2015

	28 
	Бұғаттау
	Бұғаттау
	Блокировочный
	2012

	29 
	Бұғаттағыш
	Бұғаттағыш
	Блокиратор
	2015

	30 
	Бәсеңдеткіш
	Бәсеңдеткіш
	Глушитель
	2015

	31 
	Дінбұзар
	Дінбұзар, мүртет
	Еретик
	2018

	32 
	Дірілдеткіш
	Дірілдеткіш
	Вибратор
	2012

	33 
	Дірілшу
	Дірілшу
	Виброшум
	2016

	34 
	Деректеме
	Деректеме
	Досье
	2016

	35 
	Дәлелдеме
	Дәлелдеме
	Доказательство
	2016

	36 
	Дәнекер
	Дәнекер
	Припой
	2016

	37 
	Дәнекерлеуші
	Дәнекерлеуші
	Сварщик
	2015

	38 
	Елтану
	Елтану
	Страноведение
	2019

	39 
	Жіктегіш
	Жіктегіш, классификатор
	Классификатор
	2015

	40 
	Жалдаушы
	Жалдаушы
	Наниматель
	2016

	41 
	Жалпы айналым
	Жалпы айналым
	Валовой оборот
	2017

	42 
	Жалғастырғыш
	Жалғастырғыш
	Муфта
	2012

	43 
	Жапсаржай
	Жапсаржай
	Пристройка
	2018

	44 
	Жапқыш
	Жапқыш, қалқа
	Заслонка
	2012

	45 
	Желбағар
	Желбағар
	Ветроуказатель, флюгер
	2015

	46 
	Желекжол
	Желекжол
	Бульвар
	2015

	47 
	Жертану
	Жертану
	Землеведение
	2016

	48 
	Жинақтауыш
	Жинақтауыш
	Накопитель
	2012

	49 
	Жинақтағыш
	Жинақтағыш
	Коллектор
	2015

	50 
	Жоспарлаушы
	Жоспарлаушы
	Планировщик
	2016

	51 
	Жылжымалы мүлік
	Жылжымалы мүлік
	Движимое имущество
	2016

	52 
	Жылнама
	Жылнама
	Летопись
	2016

	53 
	Жылушығарғыш
	Жылушығарғыш
	Теплоизлучатель
	2019

	5-кестенің жалғасы


	1
	2
	3
	4
	5

	54 
	Жылуөткізгіштік
	Жылуөткізгіштік
	Теплопроводность
	2016

	55 
	Жүктелім
	Жүктелім
	Наряд
	2012

	56 
	Заттаңба
	Заттаңба
	Этикетка
	2016

	57 
	Заңтану
	Заңтану, юриспруденция
	Юриспруденция
	2016

	58 
	Заңға сәйкестілік
	Заңға сәйкестілік
	Легитимность
	2018

	59 
	Зияткерлік меншік
	Зияткерлік меншік
	Интеллектуальная собственность
	2012

	60 
	Зырылдауық
	Зырылдауық
	Вертушка
	2012

	61 
	Зәкір
	Зәкір, тіреуіш
	Якорь
	2012

	62 
	Иінтірек бастиегі
	Иінтірек бастиегі
	Головка рычага
	2015

	63 
	Иірімжіп
	Иірімжіп
	Пряжа
	2015

	64 
	Икемсіз сұраныс
	Икемсіз сұраныс
	Неэластичный спрос
	2017

	65 
	Икемсіз ұсыныс
	Икемсіз ұсыныс
	Неэластичное предложение
	2017

	66 
	Иондағыш
	Иондағыш
	Ионизатор
	2018

	67 
	Ионөткізгіш
	Ионөткізгіш
	Ионопровод
	2018

	68 
	Исламтану
	Исламтану
	Исламоведение
	2018

	69 
	Итергіш
	Итергіш
	Выталкиватель, толкатель
	2015

	70 
	Кілтек
	Кілтек
	Шпон
	2012

	71 
	Кемістік
	Кемістік, ақау
	Дефект
	2012

	72 
	Кемсіту
	Кемсіту
	Дискриминация
	2016

	73 
	Кепілгер
	Кепілгер
	Поручитель
	2014

	74 
	Көзехана
	Көзехана
	Гончарня
	2019

	75 
	Көпазаматтық
	Көпазаматтық
	Многогражданство
	2016

	76 
	Көтергіш
	Көтергіш
	Подъемник
	2015

	77 
	Көшірме
	Көшірме
	Выписка
	2012

	78 
	Көшбасшылық
	Көшбасшылық
	Лидерство
	2016

	79 
	Мақсаткерлік
	Мақсаткерлік
	Целеустремленность
	2016

	80 
	Меншік құқығы
	Меншік құқығы
	Право собственности
	2014

	81 
	Мойынтірек
	Мойынтірек
	Подшипник
	2012

	82 
	Мұрагерлік құқық
	Мұрагерлік құқық
	Наследственное право
	2016

	83 
	Мұрағат
	Мұрағат
	Архив
	2012

	84 
	Мөлшерлегіш
	Мөлшерлегіш
	Калибровка
	2015

	85 
	Орам
	Орам
	Виток
	2015

	86 
	Орташа шама
	Орташа шама
	Величина средняя
	2015

	87 
	Отбасылық құқық
	Отбасылық құқық
	Семейное право
	2016

	88 
	Оқылым
	Оқылым, оқу
	Чтение
	2016

	89 
	Пікірсайыс
	Пікірсайыс
	Дискуссия
	2018

	90 
	Рақымшылық жасау
	Рақымшылық жасау
	Амнистирование
	2016

	91 
	Ресми құжат
	Ресми құжат
	Официальный документ
	2016

	92 
	Реттеуші
	Реттеуші
	Регулятор
	2012

	93 
	Реттығын
	Реттығын
	Золотник
	2012

	94 
	Реттығын қорабы
	Реттығын қорабы
	Коробка золотниковая
	2015

	95 
	Рухани дағдарыс
	Рухани дағдарыс
	Духовный кризис
	2018

	96 
	Сандырақ
	Күпірлік, діннен безгендік, сандырақ
	Ересь
	2018

	97 
	Сауалнама
	Сауалнама
	Анкета
	2012

	98 
	Сему
	Сему
	Затвердевание
	2012

	99 
	Сынама
	Сынама
	Проба
	2012

	100 
	Сындарлылық
	Сындарлылық, конструктивизм
	Конструктивизм
	2018

	5-кестенің жалғасы


	1
	2
	3
	4
	5

	101 
	Сүзінді
	Сүзінді
	Фильтрат
	2015

	102 
	Сұраным
	Сұраным
	Запрос
	2012

	103 
	Сұраныс
	Сұраныс
	Спрос
	2014

	104 
	Сәулежиек
	Сәулежиек
	Ореол
	2016

	105 
	Тілдік тұлға
	Тілдік тұлға
	Языковая личность
	2012

	106 
	Тін
	Тін
	Ткань
	2012

	107 
	Тіркеуші
	Тіркеуші, тіркеуіш
	Регистратор
	2016

	108 
	Талап бағасы
	Талап бағасы
	Цена иска
	2016

	109 
	Талдауыш
	Талдауыш
	Анализатор
	2015

	110 
	Таратылым
	Таратылым
	Развод
	2012

	111 
	Тармақ
	Тармақ
	Ветвь
	2016

	112 
	Тармақша
	Тармақша
	Подпункт
	2016

	113 
	Тежегіш
	Тежегіш
	Штуцер
	2012

	114 
	Тежелу
	Депрессия, тежелу
	Депрессия
	2012

	115 
	Телдеу
	Телдеу
	Дублирование
	2015

	116 
	Телнұсқа
	Телнұсқа
	Дубликат
	2012

	117 
	Термокедергі
	Термокедергі
	Термосопротивление
	2019

	118 
	Тойтарма
	Тойтарма
	Заклепка
	2015

	119 
	Толқынжол
	Толқынжол
	Волновод
	2016

	120 
	Толқынкескі
	Толқынкескі
	Волнорез
	2015

	121 
	Тығын
	Тығын
	Пробка
	2012

	122 
	Тығырық
	Тығырық, табандық
	Поддон
	2012

	123 
	Түзетім
	Түзетім
	Сторнирование
	2017

	124 
	Түйіспе
	Түйіспе
	Контакт
	2016

	125 
	Түрлендіргіш
	Түрлендіргіш
	Перфорация
	2018

	126 
	Түсірім
	Өңделмеген түсірілім, түсірім, сурет
	Сырой снимок
	2018

	127 
	Түтікше
	Түтікше
	Трубка
	2015

	128 
	Тұйықтауыш
	Тұйықтауыш
	Замыкатель
	2015

	129 
	Тұндырғыш
	Тұндырғыш
	Осадитель
	2016

	130 
	Төлнақыш
	Автогравюра; төлнақыш
	Автогравюра
	2019

	131 
	Төлнұсқа
	Төлнұсқа
	Подлинник
	2016

	132 
	Төрелік келісім
	Төрелік келісім
	Арбитражное соглашение
	2016

	133 
	Төрелік шешім
	Төрелік шешім
	Арбитражное решение
	2016

	134 
	Төсемше
	Төсемше
	Прокладка
	2015

	135 
	Уәж
	Уәж
	Мотив
	2016

	136 
	Уәждеме
	Уәждеме
	Мотивация
	2016

	137 
	Шағылдырғыш
	Шағылдырғыш
	Отражатель
	2016

	138 
	Ылғалайырғыш
	Ылғалайырғыш
	Влагоотделитель
	2016

	139 
	Ылғалұстам
	Ылғалұстам
	Влагосодержание
	2016

	140 
	Ыстыққа төзімділік
	Ыстыққа төзімділік
	Жаростойкость
	2015

	141 
	Ғаламның тілдік бейнесі
	Ғаламның тілдік бейнесі
	Языковая картина мира
	2012

	142 
	Ғарыш айлағы
	Ғарыш айлағы
	Космодром
	2015

	143 
	Ғарыш кемесі
	Ғарыш кемесі
	Корабль космический
	2015

	144 
	Ғарыштану
	Космология; ғарыштану
	Космология
	2018

	145 
	Ғарыштық орта
	Ғарыштық орта
	Космическая среда
	2018

	146 
	Ғылымтану
	Ғылымтану
	Науковедение
	2016

	147 
	Қабылдағыш
	Қабылдағыш
	Приемник
	2012

	4
	5

	148 
	Қайтарым
	Қайтару, қайтым, қайтарым, қайыру
	Возврат
	2016

	149 
	Қалқалағыш
	Қалқалағыш
	Заслонка
	2015

	150 
	Қарашірік
	Қарашірік, гумус
	Гумус
	2015

	151 
	Қыздырғыш
	Қыздырғыш
	Нагреватель
	2016

	152 
	Қымтаулылық
	Қымтаулылық
	Герметичность
	2015

	153 
	Қымтақ
	Қымтақ
	Герметик
	2015

	154 
	Қысымтығын
	Қысымтығын
	Клапан
	2015

	155 
	Құбыршек
	Құбыршек
	Рукав
	2012

	156 
	Құпиясөз
	Құпиясөз
	Пароль
	2018

	157 
	Құрамбөлік
	Компонент; құрамбөлік
	Компонент
	2018

	158 
	Құрастырым
	Құрастырым
	Сборка
	2016

	159 
	Үзінді көшірме
	Үзінді-көшірме
	Выписка
	2012

	160 
	Үндеухат
	Үндеухат
	Листовка
	2016

	161 
	Ұлттық бірегейлік
	Ұлттық бірегейлік, біртектілік
	Национальная идентичность
	2018

	162 
	Ұлттық сана
	Ұлттық сана
	Национальное сознание
	2018

	163 
	Ұстаным
	Ұстаным
	Позиция
	2018

	164 
	Әлемдік қоғамдастық
	Әлемдік қоғамдастық
	Мировое сообщество
	2016

	165 
	Әлеуметсіздену
	Әлеуметсіздену
	Десоциализация
	2018

	166 
	Әлеуметтік бақылау
	Әлеуметтік бақылау
	Социальный контроль
	2019

	167 
	Әлеуметтік жаңғыру
	Әлеуметтік жаңғыру
	Социальная модернизация
	2019

	168 
	Әрлеуші
	Әрлеуші
	Аранжировщик
	2019

	169 
	Әуе жолы
	Әуе жолы
	Авиалиния
	2012

	170 
	Өзек
	Өзек, ядро
	Ядро
	2012

	171 
	Өзектілендіру
	Өзектілендіру
	Актуализация
	2015

	172 
	Өкілетті тұлға
	Өкілетті тұлға
	Лицо полномочное
	2018

	173 
	Өктем тұлға
	Өктем тұлға
	Авторитарная личность
	2018

	174 
	Өлшегіш
	Өлшегіш
	Измеритель
	2016

	175 
	Өндірім
	Өндірім
	Выработка
	2017

	176 
	Өтімділік
	Өтімділік
	Ликвидность
	2012

	177 
	Өтемдегіш
	Өтемдегіш
	Компенсатор
	2016

	Ескерту – Әдебиет негізінде құралған [111, б. 12-19]



Осы нәтиже 2.3-бөлімде сипатталған қалыптану кезеңдерінің өзара сабақтастығын нақтылай түседі. Атап айтқанда, сөздіктегі терминдердің едәуір бөлігі ұғымды атау ретінде ұсынылғанымен, олардың бәрі бірдей сараптама –бекіту – нормалану сатыларынан өтпеген. Терминнің ресми бекітілуі үшін оның ғылыми дәлдігі, салааралық орны, уәжділігі, тілдік нормаға сәйкестігі және қолданысқа икемділігі жан-жақты бағаланатыны белгілі. Сондықтан 13,2% көрсеткіші жаңа атаулардың тек белгілі бір бөлігі ғана сараптамадан өтіп, Терминком шешімі арқылы ресми мәртебе алғанын көрсетеді.
Сонымен бірге бұл дерек жаңа терминдердің қалыптануы тек «атау тудырумен» шектелмейтінін дәлелдейді. Терминологиялық жұмыста ұсынылған нұсқалардың көп болуы табиғи құбылыс болғанымен, олардың тұрақты нормаға айналуы уақыт, институционал қолдау және қоғамдық-ғылыми қолданыстың орнығуын талап етеді. Яғни, сөздіктегі терминдердің едәуір бөлігі кейінгі кезеңдерде (жария талқылау, мониторинг, қайта сараптама) қайта қаралып, бір бөлігі ғана бекітілуі мүмкін.
Қорытындылай келгенде, алынған нәтиже қазақ терминологиясындағы қазіргі ахуалды сипаттайды: жаңа атаулардың жасалуы белсенді болғанымен, олардың ресми бекітілу қарқыны салыстырмалы түрде төмен. Бұл, бір жағынан, терминологиялық бақылау мен сапалық сүзгінің бар екенін көрсетсе, екінші жағынан, жаңа терминдерді жүйелеу, іріктеу және стандарттау бағытындағы жұмысты күшейтудің өзектілігін аңғартады.

2.4 Жаңа терминдердің қолданыс жайы
«Жаңа атаулар мен қолданыстар сөздігіндегі» іріктелген жаңа терминдердің мәтіндік қолданысы нақты дереккөздер арқылы қарастырылды: терминнің мәтін ішінде бірге/бөлек жазылуы, құрамдас бөліктің алмасуы, сондай-ақ қосымшаның жалғану үлгісіндегі бірізді еместік айқындалды.
Бірінші байқалатын үрдіс – жаңа терминдердің бір бөлігінде бірге және бөлек жазылу қатар жүреді; бұл құбылыс көп жағдайда «қате» емес, терминнің терминдену (лексикалану) дәрежесі толық тұрақталмағанын, яғни бір тұста ұғымның процесс/әрекет ретінде, екінші тұста арнаулы атау ретінде қабылданатынын көрсетеді. Мысалы, сөздік тізімінде жылуалмасу термині жеке атау ретінде берілгенімен, ғылыми-оқу мәтіндерінде «жылу алмасу» (бөлек) пен «жылуалмасу» (бірге) алма-кезек қолданылатыны байқалады.
«Жылутехникасы» оқу құралында (Жылутехникасы) бір бет аумағында екі нұсқа да ұшырайды: 
Жылуалмасу әдістері, жылу өткізгіштік және сәулелі жылу алмасу.
4-бетте «Жылуалмасу әдістері…» түріндегі бірге жазылған терминдік қолданыс және «сәулелі жылу алмасу…» тәрізді бөлек жазылған тіркестік қолданыс қатар келеді. Бұл жерде бірге жазылған «жылуалмасу» көбіне пәндік-тақырыптық атау (тарау/ұғым атауы) қызметінде, ал бөлек жазылған «жылу алмасу» нақты механизмді (жылу беру түрі, құбылыс) түсіндіретін сипатта жұмсалады. Мұндай екіұдайлық мәтіннің ғылыми логикасын әлсіретпейді, бірақ оқырман үшін бірізді терминдік бейне қалыптастыруды қиындатуы мүмкін: оқушы/студент бір ұғымның екі түрлі графикалық пішінін көріп, «екеуі екі бөлек нәрсе ме?» деген күмәнге түседі. Сондықтан оқу мәтінінде қалыптастырушы қағида ретінде: анықтамада алғаш «жылу алмасу» деп түсіндіріп, ары қарай сол бөлім ішінде негізгі терминдік тұлға ретінде «жылуалмасу»-ды біріздендіріп жүргізу тиімді; ал «сәулелі жылу алмасу», «конвективті жылу алмасу» сияқты үлгілерде бөлек жазуды тек нақты түр-түрге жіктеу мақсатымен қолдану орынды.
Жылу беру процесі үш түрлі әдіспен жүзеге асуы мүмкін: жылуөткізгіштік, конвективті және сәулелі жылуалмасу (Жылу техникасы, б.116).
Сәулелік жылу алмасу дегеніміз - дененің ішкі энергиясының электромагниттік толқындар көмегімен тасымалдану кұбылысы (Жылу техникасы, б.3). 
Жылу берудің үшінші әдісі болып сәулелі жылу алмасу аталынады (Жылу техникасы, б.116).
Берілген үзінділерде «жылу алмасу/жылуалмасу» атауы әртүрлі жазылымда қолданылған. Мәтінде «жылуөткізгіштік, конвективті және сәулелі жылуалмасу» түріндегі қатарластыруда атау бірге жазылып берілген. Ал басқа сөйлемдерде «сәулелік жылу алмасу» және «сәулелі жылу алмасу» тұлғалары бөлек жазылған. Бұл бір еңбектің өзінде бір ұғымның атауының екі түрлі графикалық нұсқасы қатар қолданылатынын көрсетеді. Аталған қолданыстар мәтінде анықтама беру, жіктеу және атау қызметтерінде ұшырасады. Осылайша мысалдар бір терминнің мәтіндік қолданыста әртүрлі жазылымда берілетінін көрсетеді.
Осыған ұқсас құбылыс құпиясөз терминінде де анық көрінеді. Сөздікте құпиясөз (инф.) ретінде берілетін бұл атау пайдаланушыға арналған техникалық нұсқаулық мәтіндерінде екі түрлі беріледі: анықтамалық түсіндіруде көбіне бөлек, операциялық (әрекеттік) нұсқауда бірге жазылады. Пайдаланушы нұсқаулығының 48-бетте «Құпия сөз — …» үлгісіндегі анықтама бөлек жазылып беріледі; 49-бетте құпиясөзге қосымша жалғанған «құпиясөзі…» типтес бірге жазылған нұсқа жиілейді. Мұндағы тілдік себеп айқын: біріккен тұлға терминді «бір бүтін атау» ретінде танытып, оған тәуелдік/септік/көптік қосымшаларды ықшам әрі табиғи жалғауға мүмкіндік береді; сөйтіп мәтіннің техникалық регламенті жеңілдейді. Ал бөлек жазылған «құпия сөз» анықтамалық стильге жақындап, оқырманға ұғымның екі компоненттен тұратынын (құпия + сөз) айқындап көрсетуге қызмет етеді. Бұл дерек жаңа терминдердің қолданысын талдағанда бір қорытындыны күшейтеді: терминнің графикалық тұлғасы жанрға тәуелді; сондықтан кодификациялауда (нормалауда) негізгі нұсқа ретінде сөздік беретін «құпиясөз» тұлғасы алынғанымен, оқулықта/нұсқаулықта алғашқы таныстыру сәтінде «құпия сөз» тіркесі арқылы түсіндіру әдістемелік тұрғыдан пайдалы болуы мүмкін. Дегенмен бір құжаттың ішінде екі нұсқа жиі алма-кезек кетсе, ол редакторлық бірізділіктің әлсіздігін де көрсетеді; әсіресе мектеп мәтіндерінде мұндай құбылыс орфографиялық тұрақсыздық әсерін беріп, тілдік норманы меңгертуді қиындатуы ықтимал.
Бейнежазу терминінің қолданысы да дәл осы «жанрлық екі режим» қағидасын нақтылайды. Сөздікте бейнежазу (мәд.) ретінде берілгенімен, тұрмыстық-техникалық құжаттарда «бейне жазу» (бөлек) және «бейнежазу» (бірге) қатар жүреді. Мәселен, құрылғы нұсқаулығында (DEXP пайдаланушы нұсқаулығы) 9-бетте бір жерде «Бейне жазу…» түріндегі әрекет атауына жақын тіркес ұшырасады, сол бетте «бейнежазу режимінде…» тәрізді интерфейстік-режимдік атау бірге жазылады. Бұл жерде айырмашылықтың ішкі логикасы бар: «бейне жазу» – «жазу әрекеті» мағынасына жуық, ал «бейнежазу режимі» – құрылғы мәзіріндегі дайын атау, яғни терминденген формула. Мұндай дерек «жаңа атаулардың» тек лингвистикалық емес, технологиялық ортада да қалыптанатынын көрсетеді: интерфейсте біріккен атау орныққан сайын мәтінде де сол тұлғаға ығысу байқалады. 
Экология саласындағы қоқысорын термині де бірге/бөлек жазылудың мағыналық көлеңкесін көрсетеді. Сөздікте қоқысорын (экол.) берілсе, білім беру мәтінінде (Қосымша Б) 74-бетте бір сөйлем аумағында «қоқысорындардың…» (бірге, көптік/ілік тұлғада) және «қоқыс орындар…» (бөлек) нұсқалары қатар жүреді. Біріккен «қоқысорын» көбіне нақты объектіні – полигон/свалка мағынасын дәлдеп, терминдік қызмет атқарады; оған көптік, септік, тәуелдік қосымшалардың еркін жалғануы (қоқысорындардың, қоқысорынға, қоқысорыннан) осы терминді ресми-ғылыми стильде қолайлы етеді. Ал «қоқыс орындар» бөлек жазылғанда, тіркес «қоқыс бар орындар» деген жалпылама сипаттауышқа ұқсап кетуі мүмкін; сондықтан экология тақырыптарында нақты ұғымды меңзеген тұста «қоқысорын» біріккен тұлғасын біріздендіру, ал жалпы мағынада «қоқыс тастайтын орын», «қоқыс жиналатын орын» сияқты толық тіркестерді қолдану логикалық айырымды күшейтеді. Бұл жерде терминнің қолданысы «тұрақтану үстінде» екені көрінеді: мәтін иесі кей тұста сөздіктегі терминге сүйенсе, кей тұста қалыптасқан ауызекі-кітаби тіркесті сақтап қояды.
Екінші топ – терминнің құрамдас бөлігінің алмасуынан туатын вариативтілік; мұнда мәселе «бірге/бөлек» деңгейінен асып, аударма моделі мен семантикалық тұрақтануға барып тіреледі. Әкімшіл-әміршіл әдіс термині осыны айқын көрсетеді: мәтінде «әкімшіл-әміршіл» және «әкімшілік-әміршіл» нұсқалары қатар кездеседі. Бір дереккөзде (Сейсенова Н.Б., Сейсенова А.Б. Қазақстан Республикасындағы салық саясатының маңыздылығы: ұлттық және жалпы мемлекеттік мүдделердің бірлігі // Абай атындағы ҚазҰПУ-дың Хабаршысы, «Әлеуметтік және саяси ғылымдар» сериясы, №3 (39), 2012 ж. б.137-147) 144-бетте «әкімшілік-әміршіл жүйе…» тұлғасы, 145-бетте «әкімшіл-әміршіл жүйе…» тұлғасы ұшырайды (Қосымша Б). Екі нұсқа мағыналас болғанымен, терминдік дәлдік тұрғысынан айырмасы бар: «әкімшілік» – заттанған атау ретінде институттық құрылымды (әкімшілік аппарат) еске түсіреді; «әкімшіл» – сапалық реңкі бар, басқару стилінің сипатын (әкімшілдік мінез, әміршілдік тәсіл) айқындауға бейім. Орыс тіліндегі «административно-командный» тіркесі қазақшада әртүрлі калькалау жолымен берілуі мүмкін, сондықтан бір құжаттың өзінде екі нұсқаның қатар жүруі – жаңа атаудың толық қалыптанбағанын көрсететін көрсеткіш. Мұндай жағдайда кодификация үшін сөздіктегі негізгі нұсқаны (әкімшіл-әміршіл) тірек етіп алу, ал «әкімшілік-әміршіл» нұсқасын кең таралған вариант ретінде қажет жерінде ғана (мысалы, түсіндірме ескертпеде) көрсету – бірізділікке жеткізетін ықтимал шешім. Бұл талдау «жаңа терминдердің қолданысы» тек графикалық деңгейде емес, ұғымдық-стильдік таңдауда да тұрақсыз болуы мүмкін екенін көрсетеді. 
Үшінші қыр – қосымшаның жалғану үлгісі арқылы терминнің «біріккен тұлғаға» бейімделуі. Бұл әсіресе құпиясөз және қоқысорын мысалдарында анық байқалды: «құпиясөзі», «қоқысорындардың» түріндегі тұлғалар біріккен нұсқаның мәтін ішіндегі өнімділігін арттырады, өйткені қосымша сөздің ішкі тұтастығын бұзбай, бірден жалғанады. Ал бөлек нұсқада (құпия сөзін, қоқыс орындар) қосымшаны қай компонентке жалғау, тіркестің синтаксистік құрылымын қалай сақтау сияқты редакторлық-синтаксистік таңдаулар көбейеді. Демек, жаңа терминдерді қалыптандыруда морфологиялық икемділік (қосымша қабылдау «ыңғайлылығы») де елеулі фактор. Бұл қағида мектеп оқулығын жазуда да маңызды: оқушыға терминді сөйлем ішінде түрлендіріп қолдандыру (септеу, тәуелдеу, көптеу) қажет болғанда біріккен нұсқа педагогикалық тұрғыдан тиімділеу болып көрінеді, өйткені ол оқушыға «бір ұғым – бір атау» моделін орнықтырады.
Жалпы қорытынды ретінде, жоғарыда келтірілген нақты қолданыстар жаңа терминдердің мәтінге енуі бір ғана арнамен жүрмейтінін көрсетті: бір жағынан, сөздікте ұсынылған тұлғалар (жылуалмасу, құпиясөз, бейнежазу, қоқысорын, пікірсайыс) терминдік жүйе ретінде қалыптасуға ұмтылады; екінші жағынан, қалыптасқан тілдік дағды (жылу алмасу, құпия сөз, бейне жазу, қоқыс орындар, пікір сайыс) түсіндірме және публицистикалық/тұрмыстық реңкте қатар өмір сүреді. Үшіншіден, кей терминдерде (әкімшіл-әміршіл әдіс) вариативтілік тікелей аударма дәстүрі мен компонент таңдаудан туындап, кодификациялық шешімді қажет етеді. 
Сонымен қатар, қазақ тіліндегі қазіргі терминжасам тәжірибесінде бір құбылыс айқын байқалады: бір орысша негіз (түбір, өзек) әр түрлі ғылыми салаларда әр басқа қағидамен игеріледі, соның нәтижесінде қатар өмір сүретін екі нұсқа пайда болады. Біріншісі – қазақша баламалау (аударма, калька, төл сөз арқылы атау), екіншісі – кірме нұсқаны сақтау (интернационал терминнің орысша/халықаралық тұлғасын өзгеріссіз немесе аздап бейімдеп қолдану). Бұл құбылыстың қалыптасуына екі ірі фактор әсер етеді: 1) функционалдық стильдің айырмасы (құқық, әкімшілік, білім беру, қоғамдық ғылымдардағы ресми-кітаби тілдің талаптары) және 2) ғылыми коммуникацияның интернационал сипаты (жаратылыстану, медицина, инженерия, IT салаларының әлемдік терминжүйемен сабақтастығы). Сондықтан бір тілдік бірлік – мысалы, «интеллект», «статус», «потенциал» – гуманитарлық мәтінде ұлттық атауға икемделіп, ал техникалық-ғылыми мәтінде халықаралық үлгіде сақталуы мүмкін.
Зерттеліп отырған жаңа атаулар мен қолданыстар сөздігіндегі салалық жаңа терминдерде осы екі үрдіс нақты көрінеді. Гуманитарлық салаларда терминнің қоғамдық-әкімшілік қолданысқа түсініктілігі алдыңғы орынға шығады: «паспорт» орнына төлқұжат, «офис» орнына кеңсе, «протокол» орнына хаттама, «реестр» орнына тізілім, «анкета» орнына сауалнама, «ссуда» орнына несие, «текст» орнына мәтін сияқты баламалар ресми құжат тілі мен қоғамдық коммуникацияда орнығып келеді. Мұндай баламалар көбіне қазақ тілінің сөзжасам әлеуетін пайдаланады: түбірге жұрнақ жалғау (мысалы, зият → зияткерлік), мағыналық дәл калькалау (иммиграция → көшіп келу, миграция → көшіқон), немесе бұрыннан бар төл лексеманы терминдендіру (мысалы, жүйе, санат, кезең, үрдіс, мәртебе). Бұл жерде мақсат – терминді қазақша мәтіннің ішкі нормасына үйлестіру, түсіндіруді жеңілдету, құқықтық-әкімшілік актілердегі бірмәнділікті күшейту.
Ал жаратылыстану және IT салаларында керісінше, халықаралық сәйкестік, ғылыми дәлдік және салааралық трансляция маңыздырақ болады. Сондықтан «потенциал» физикада потенциал түрінде, «протокол» информатикада протокол түрінде, «профиль» инженерлік/IT контексте профиль түрінде, «реестр» жүйелік мағынада реестр түрінде, «платформа» цифрлық технологияда платформа түрінде қолданыла береді. Мұның бірнеше себебі бар. Біріншіден, ғылыми мәтіндер көбіне халықаралық әдебиетпен, формулалармен, стандарттармен, өнімдік / бағдарламалық интерфейстермен тікелей байланыста тұрады; терминнің өзгеріссіз сақталуы ақпарат алмасуды жеңілдетеді. Екіншіден, техникада бір сөздің «ортақ тілдік» баламасы кейде қажет семантикалық нәзіктікті жоғалтады: мысалы, хаттама басқару-құжаттануда «жиналыс хаттамасы» ретінде орныққанмен, желілік инженерияда «network protocol» мағынасын дәл беру үшін протокол нұсқасы жиі таңдалады. Үшіншіден, IT саласында терминдер көп жағдайда өнім атауларымен, кодтық атаулармен, қысқартулармен (мыс., AI, API, OS) қабаттасып келеді; бұл да кірме тұлғаның өміршеңдігін арттырады.
Мағыналық жіктелу (семантикалық дифференциация) бұл құбылыстың ең маңызды тетіктерінің бірі. Көп жағдайда балама нұсқалар «бірдей» емес, әрқайсысы белгілі бір салалық мәнге бекіп қалады. Мысалы, «статус» жұбы: құқықтық және қоғамдық ғылымдарда мәртебе («құқықтық мәртебе», «әлеуметтік мәртебе») тіркестері мәтіннің ресмилігі мен түсініктілігін күшейтеді, ал техникалық ортада статус («жүйе статусы», «статус-код», «статус-есеп») термині интерфейстік, протоколдық мағынаны дәл жеткізеді. Сол сияқты «характеристика» жұбында гуманитарлықта мінездеме (кадрлық/оқушыға берілетін мінездеме) орнығады, ал техникада характеристика (вольт-амперлік характеристика, параметрлік сипаттама) ұғымдық дәстүрге сай қалады. «Паспорт» та осындай: азаматтық-құқықтық кеңістікте төлқұжат басым болса, инженерлік құжаттамада «құралдың паспорты» тіркесі кәсіби норма ретінде сақталуы мүмкін.
Берілген материалдың ең көрнекті мысалы – «интеллект» өзегінің екі түрлі салалық шешімі. Құқық саласында «интеллектуальная собственность» атауы көптен бері зияткерлік меншік ретінде қалыптасты: мұнда «интеллект» тікелей көшірілмей, қазақша зият түбірі алынып, -керлік жұрнағы арқылы сапалық-абстракт мағына жасалады. Ал IT және есептеу ғылымдары контексінде «искусственный интеллект» тіркесі көбіне жасанды интеллект түрінде беріледі; яғни дәл сол өзек бұл жерде кірме тұлға ретінде сақталады. Бұл айырма кездейсоқ емес: құқықтық терминдер жүйесі көбіне ұлттық заңнама тіліне бейімделіп, қоғамға түсінікті болуды көздейді; ал жасанды интеллект тақырыбы халықаралық ғылыми-өндірістік кеңістікте өте жылдам дамып, терминнің жаһандық танымалдығы (AI ұғымымен бір кешен) кірме нұсқаны бекіте түседі. Демек, бір түбірдің екі нұсқада орнығуы – «қате» емес, қолданыс саласының өзгеруінен туатын функционалдық таңдау.
Осыған ұқсас үлгілерді басқа жұптар да көрсетеді: «потенциал» гуманитарлықта әлеует (экономикалық әлеует, адами әлеует) түрінде ұлттық-аналитикалық стильге икемделсе, физикада потенциал термині нақты өлшемдік-есептік мағынаны сақтайды. «Платформа» саяси дискурста тұғырнама (партия тұғырнамасы) болып баламаланып, IT саласында платформа (цифрлық платформа, бұлттық платформа) болып қолданылады. «Виза» құжаттануда бұрыштама ретінде (құжатқа келісім белгісі мағынасында) жұмсалуы мүмкін, ал халықаралық сапар құжатында виза кірме тұлға ретінде сақталады. «Курс» жұбы да мағыналық қабаттасуға ие: экономикада бағам (валюта бағамы) орнықса, медицинада «ем курсы» тіркесіндегі курс халықаралық үлгіде өмір сүреді. «Серия» баспа ісінде топтама ретінде әдеби-мәдени стильге жақындайды, ал математика/физикада серия термині дәстүрлі ғылыми мағынада қалады. «Система» – жүйе баламасы қоғамдық ғылымдарда жалпы ұғымдық деңгейде тиімді, ал IT-та «операциялық система» секілді дағдылы тіркестерде кірме нұсқа жиірек ұшырауы ықтимал.
Терминологиялық екіұштылықтың практикалық салдары да бар. Біріншіден, білім беру мен аудармада бір ұғымның екі нұсқасы қатар кездескенде, оқушы/студентте «екі бөлек нәрсе ме?» деген күмән тууы мүмкін. Екіншіден, салааралық құжаттарда (мысалы, цифрлық құқық, биомедицина этикасы, киберқауіпсіздік) гуманитарлық және техникалық терминдер тоғысқанда, үйлестіру қажет болады: мәтін ішінде бір нұсқаны негізгі етіп алып, екіншісін жақша ішінде не глоссарийде көрсету сияқты редакциялық шешімдер тиімді. Үшіншіден, терминологиялық дерекқорлар мен сөздіктерде бір атауға сала белгісін (құқық, медицина, IT, педагогика т.б.) нақты тіркеп беру – нормалаудың маңызды шарты; өйткені бір сөздің мағынасы «салалық контексте» ғана толық ашылады.
Қорытындылай айтқанда, «зият/интеллект» тәрізді жұптардың пайда болуы қазақ терминологиясындағы табиғи даму заңдылығын көрсетеді: гуманитарлық өрісте ұлттық-ресми стильдің талаптары қазақша баламалауды күшейтсе, жаратылыстану мен технологияда интернационал ғылым тілімен сәйкестік кірме нұсқаны сақтауға итермелейді. Сондықтан мұндай варианттылықты «бірізділіктің жоқтығы» деп біржақты бағалаудан гөрі, оны салалық коммуникацияның функционалдық құралы ретінде түсінген дұрыс. Дегенмен, екі нұсқа қатар жүрген жерде анықтамалық жүйелеу, сала таңбалау, оқулықтар мен ресми мәтіндердегі үйлесімді редакциялау жұмыстары күшейсе, терминдердің түсініктілігі де, ғылыми дәлдігі де қатар қамтамасыз етіледі.

Екінші бөлім бойынша негізгі тұжырымдар:
· 1991-2021 жылдары қазақ тілінде жаңа терминдер бұрын-соңды болмаған қарқынмен қалыптасты. Бұл процестің басты себептері – тәуелсіздік кезеңіндегі саяси, әлеуметтік, ғылыми және технологиялық өзгерістер;
· жаңа терминдердің типологиялық жіктемесі жасалып, олардың құрылымдық, семантикалық және уәждік ерекшеліктері анықталды. Терминдер төл және кірме элементтердің қатысуымен жасалып, композит, будан, кентавр, контаминант, акроним сияқты үлгілерге бөлінді;
· жаңа терминдердің жасалу тәсілдері төрт негізгі топқа біріктірілді: лексика-семантикалық, морфологиялық, калькалау және синтаксистік. Олардың ішінде калька және будан үлгісі ең өнімді тәсілдер ретінде танылды;
· жаңа терминдердің қалыптану кезеңдері (ұсынылу – сарапталу – бекітілу – кодификация – қолданысқа ену) жүйеленіп, олардың өміршеңдігін анықтайтын факторлар айқындалды. Бұл сатылардың әрқайсысы терминнің нормативті бірлікке айналуында шешуші рөл атқарады;
· терминдердің қолданыс аясы мен жиілік көрсеткіштеріне жүргізілген сандық-статистикалық талдау олардың орнығу деңгейін бағалауға мүмкіндік берді. Ақпараттық технология, экономика, медицина, білім беру және құқық салалары жаңа терминдердің ең көп қалыптасқан бағыттары екені анықталды;
· будан және халықаралық үлгідегі терминдердің үлесі едәуір артқаны байқалды. Бұл қазақ тілінің терминологиялық жүйесінің ашықтығы мен жаһандану жағдайында бейімделу қабілетінің жоғары екенін көрсетеді.


































3 ОРТА БІЛІМ ЖҮЙЕСІНДЕ ЖАҢА ТЕРМИНДЕРДІ ОҚЫТУДЫҢ ӘДІСТЕМЕЛІК НЕГІЗІ 

3.1 Орта білім жүйесінде жаңа лексиканы оқыту ерекшеліктері
Қазіргі қоғамдағы әлеуметтік-экономикалық, мәдени және ғылыми-техникалық өзгерістер тілдің сөздік қорының үнемі жаңарып, толығып отыруына ықпал етеді. Әсіресе, қазақ тілінде соңғы отыз жылда қоғам өмірінің барлық саласына қатысты көптеген жаңа атаулардың пайда болуы, олардың қолданысқа енуі, біртіндеп әдеби тіл нормасына айналуы айрықша назар аудартады. Жаңа сөздерді оқыту, оларды дұрыс қабылдату, оқушы санасына орнықтыру – орта білім жүйесінде қазақ тілін оқытудың маңызды міндеттерінің бірі. Өйткені жас ұрпақтың тілдік санасын қалыптастыру, сөздік қорын байыту, ғылыми-техникалық прогрестің, цифрлық мәдениеттің тілдік көріністерін түсінуге үйрету – мектептегі білім мазмұнының ажырамас бөлігі [114]. Орта білім жүйесінде жаңа лексиканы оқыту өзекті болуымен бірге күрделі әдістемелік мәселе де болып отыр. Бұл ең алдымен, жаңа атаулардың тілге ену қарқынымен, олардың нормалану үдерісімен байланысты. Терминком бекіткен жаңа атаулардың саны жылдан-жылға артып отырғандықтан, мектеп оқушыларына тек дәстүрлі әдеби тіл нормаларын ғана емес, сонымен бірге жаңа сөздердің қолданыс өрісін, мағынасын, семантикалық ерекшелігін меңгерту қажеттілігі туындап отыр. Қазіргі таңда жаңа атауларды мектеп бағдарламасына енгізу мәселесі үлгілік оқу бағдарламаларында нақты белгіленген. 2022 жылғы 16 қыркүйектегі №399 бұйрықпен бекітілген оқу бағдарламасында 6-сынып «Қазақ тілі» пәнінің мазмұнында «лексикалық норма», «термин», «неологизм», «диалект», «кәсіби сөздер» сияқты тақырыптар қамтылған [115]. Бұл мемлекет деңгейінде жаңа лексиканы оқытудың маңыздылығы танылып, оқу жоспарына енгізілгенін дәлелдейді.
Осы тұрғыдан алғанда, орта білім жүйесінде жаңа лексиканы оқыту үш түрлі міндетті қатар атқарады:
1. [bookmark: _Hlk220587466]Тілдік міндет – оқушының сөздік қорын жаңа атаулармен толықтыру, олардың жасалу жолдары мен мағынасын меңгерту.
2. Танымдық міндет – жаңа сөздер арқылы оқушыны заманауи ғылым, техника, мәдениет, әлеуметтік өзгерістермен таныстыру.
3. Тәрбиелік міндет – жаңа атаулардың ұлттық дүниетанымдағы орнын көрсету арқылы оқушының тілдік-мәдени құндылықтарға құрметін қалыптастыру.
Ғалымдар мен әдіскерлердің пікірін саралай келе, жаңа лексиканы оқыту тек қана тілдік материалды меңгерту емес, сонымен бірге оқушының ой-өрісін кеңейтуге, жаңа құбылыстарды қабылдау қабілетін арттыруға бағытталатынын көреміз. Мәселен, М.А. Дрога өз еңбегінде мектеп оқушылары үшін неологизмдерді оқыту оқу үдерісін жандандырып, олардың қазіргі қоғам тіліне қызығушылығын арттырады деп жазады [114, б. 19]. Бұл идеяны И. Рец те қолдап, жаңа сөздерді шет тілін оқытуда мотивацияның негізгі факторы ретінде көрсетеді [116]. Жаңа сөзді түсініп, қолдана білсе, оқушының соғұрлым сөздік қоры бай болып, ойын анық жеткізуге мүмкіндігі мол болады. Г. Әбікенова қазіргі қазақ тілі лексикологиясында неологизмдердің көнерген сөздермен салыстырыла қаралуы олардың тілдік табиғатын тереңірек түсіндіруге мүмкіндік беретінін айтады [117]. Жалпы алғанда, «жаңа сөз» ұғымының өзі уақытпен тікелей байланысты. Белгілі бір кезеңде жаңа болған сөздер кейіннен үйреншікті, әдеби нормаға айналады. Сол себепті мектеп бағдарламасында оқушыларға неологизмдер жайлы білім беру тек сол сәттің тілдік құбылысын таныту ғана емес, тілдің тарихи дамуын түсіндіріп, оның үнемі қозғалыста болатынын көрсетудің жолы. Бұл жас ұрпақтың тілге деген ғылыми көзқарасын қалыптастырудағы маңызды қадам. Осылайша, орта білім жүйесінде жаңа лексиканы оқыту ерекшеліктерін қарастыру – қазақ тіл білімінің қазіргі даму бағытына сәйкес маңызды ғылыми-әдістемелік мәселе. Бұл зерттеудің өзектілігі – біріншіден, оқушыларға қазақ тілінің жаңарып жатқан сөздік құрамын меңгерту қажеттілігімен, екіншіден, сол жаңа атауларды ұлттық дүниетаныммен байланыстыра үйретудің маңыздылығымен айқындалады.
Қазақ тілінде жаңа сөздерді оқыту тарихы – ұлттық тіл білімінің дамуымен, мектеп әдістемесінің қалыптасуымен тікелей байланысты мәселе. Тілдегі жаңа атауларды оқыту ісі әр кезеңде қоғамның саяси-әлеуметтік жағдайына, білім беру жүйесінің талаптарына сай әртүрлі бағытта жүріп отырды. XX ғасырдың басынан бастап қазақ қоғамында жаңа білім ошақтарының ашылуы, оқу-ағарту ісінің жандана түсуі лексикалық қорды меңгертудің жаңа тәсілдерін талап етті. Осы тұста жаңа сөздердің оқулықтарға енгізілуі, мұғалімдердің әдістемелік ізденістері қазақ тілінде неологизмдерді оқыту тарихының бастауына негіз болды.
Алаш зиялылары мен алғашқы оқулық авторлары жаңа сөздерді оқытуда ерекше еңбек сіңірді. Ахмет Байтұрсынұлының «Әліпби», «Тіл құралы» еңбектері тек қазақ тілінің грамматикалық жүйесін танытумен шектелмей, сонымен бірге сол кезеңде қолданысқа енген жаңа сөздерді түсіндіруді мақсат етті. Мәселен, «Тіл құралы» оқулығында бұрынғы халық тілінде сирек қолданылған, бірақ оқу-ағарту, мәдениет, ғылым саласында жаңадан белсенділік алған сөздерге түсініктеме берілген. Бұл жаңа лексикаға деген алғашқы әдістемелік қадамдардың бірі еді [118].
1920-1930 жылдары қазақ тілінде жаңа сөздердің саны күрт өсті. Бұл кезеңде кеңестік билік жүйесі жаңа саяси, әлеуметтік ұғымдарды тілге енгізді: кеңес, жоспар, завод, мектеп, техника, колхоз, совхоз сияқты атаулар халықтық қолданысқа ене бастады. Осы жаңа сөздерді меңгерту мектеп бағдарламасында маңызды орын алды. 1930 жылдардағы оқулықтарда жаңа ұғымдарды түсіндіруде олардың мағынасын қысқаша анықтап беру, суретпен көрсету немесе таныс өмірлік жағдаймен байланыстыру әдістері қолданылды. Бұл тәсілдер оқушының жаңа сөзді қабылдауын жеңілдетті әрі тілдік-когнитивтік дағдысын қалыптастырды.
1940 жылы Ғали Бегалиевтің «Бастауыш мектепте қазақ тілінің методикасы» атты еңбегінде жаңа сөздерді оқыту арнайы әдістемелік проблема ретінде қарастырылды [119]. Автор жаңа атауларды түсіндіруде үш бағытты ұсынды:
1) сөздің мағынасын контекст арқылы таныту;
2) сөздің жасалу жолына талдау жасау;
3) жаңа сөзді оқушының тәжірибесімен байланыстыру. Бұл қағидаттар қазіргі күнге дейін өз маңызын жойған жоқ.
1950-1960 жылдары Шамғали Сарыбаев қазақ тілі әдістемесіне қосқан еңбектерінде жаңа лексиканы оқытуды грамматикалық тақырыптармен байланыста қарастырды [120]. Ол жаңа сөздерді сөйлем құрау, мәтін талдау барысында қолдану арқылы оқушының белсенді сөздік қорына енгізу әдісін қолдады. Мұндай тәсіл оқушыларға тек жаттап қана қоймай, жаңа сөздерді сөйлеу тәжірибесінде пайдалануына мүмкіндік берді.
Қазақ тілінде жаңа сөздерді оқытудың тарихына шолу жасағанда, XX ғасырдың ортасына дейінгі кезеңде бұл мәселе негізінен практикалық сипатта болғанын байқаймыз. Ғалымдар арнайы «неологизмдерді оқыту» ұғымын енгізбегенімен, тілдің жаңарып отырған лексикалық құрамын оқушыларға меңгертуге бағытталған әдістемелерді тәжірибе жүзінде қолданған.
Тәуелсіздік жылдарында жаңа сөздердің саны бұрынғыдан да арта түсті. Мемлекеттік басқару, экономика, ғылым мен техника саласында жүздеген жаңа атаулар енгізілді. Бұл кезеңде жаңа сөздерді оқыту мәселесі оқу бағдарламасында нақты тақырып ретінде белгіленді. Мәселен, 1990 жылдардың соңында жасалған оқулықтарда «Жаңа сөздер (неологизмдер)» арнайы тақырып болып енді. Оқушыларға «тәуелсіздік», «парламент», «сенат», «әкімшілік», «ақпарат», «компьютер», «интернет» сияқты сөздердің мағынасы түсіндіріліп, олардың қоғам өміріндегі орны айқындалды.
Жаңа сөздерді оқыту тарихының алғашқы кезеңдерін қорытындылай келе, мынадай ерекшеліктерді атап өтуге болады:
Алаш кезеңі – жаңа сөздерді түсіндіру арқылы ұлттық тілдің байлығын таныту.
Кеңестік кезең – саяси-әлеуметтік жаңа ұғымдарды оқулықтар арқылы меңгерту.
1940-1960 әдістемелік ізденістер – жаңа сөздерді практикалық жаттығулар арқылы оқушы санасына орнықтыру.
Тәуелсіздік кезеңі – жаңа лексиканы арнайы тақырып ретінде мектеп бағдарламасына енгізу.
Бұл кезеңдердің барлығы қазіргі әдістемеге тарихи негіз болды. Бүгінгі күні орта білім жүйесінде жаңа лексиканы оқыту ісі сол тарихи тәжірибелерді жаңғыртып, заманауи технологиялармен ұштастыруды қажет етеді.
XX ғасыр қазақ тіл білімінің жаңа сатыға көтерілген кезеңі болды. Бұл дәуірде қазақ мектептерінде тіл үйретудің әдістемесі жүйеленіп, оқулықтар мен оқу бағдарламалары жасалды. Сол арқылы жаңа лексиканы меңгерту ісі де белгілі бір бағытқа түсті. Әсіресе, 1930-1980 жылдар аралығында қазақ тілін оқытуда жаңа атауларды таныстыруға ерекше көңіл бөлінді, себебі қоғам өмірінде саяси-әлеуметтік терминдер, ғылыми-техникалық атаулар, мәдени жаңалықтарға байланысты сөздер бұрынғыдан көптеп пайда болды.
Бұл кезеңнің негізгі ерекшелігі – жаңа лексика көбіне саяси жүйе мен ғылыми-техникалық прогресс ықпалымен тілге енуі. Мектеп оқулықтарында «жоспар», «бесжылдық», «еңбек майданы», «колхоз», «совхоз», «партия», «құрылыс» сияқты терминдер арнайы мәтіндерде қолданылды. Олардың мағынасы оқушыларға күнделікті өмірлік тәжірибелер арқылы түсіндірілді. Бұл – жаңа сөздерді үйретудің алғашқы коммуникативтік әдістерінің бірі болды.
1940-1950 жылдары қазақ тілін оқыту әдістемесіне қатысты еңбектерде жаңа сөздерді түсіндірудің нақты жолдары қарастырылды. Ғ. Бегалиевтің «Бастауыш мектепте қазақ тілінің методикасы» еңбегінде жаңа сөздер оқушыға мәтін арқылы, көрнекілік арқылы, сондай-ақ мұғалімнің тікелей түсіндіруі арқылы меңгертілуі тиіс деп көрсетілген [119, б. 88-95]. Бұл әдістер қазіргі әдістемеде қолданылатын индуктивтік тәсілдердің негізін қалады.
1950-1960 жылдары Ш. Сарыбаев оқушылардың сөздік қорын байытуға бағытталған еңбектерінде жаңа сөздерді оқыту мәселесіне тоқталды. Ол жаңа атауларды оқытуда олардың грамматикалық табиғатын таныту, сөйлем ішінде қолдану арқылы бекіту маңызды екенін айтты [120, р. 36]. Мұнда тілдік материалды тек теориялық тұрғыда ғана емес, практикалық жаттығулар арқылы меңгертудің маңызы айқындалды.
1970-1980 жылдары тіл білімінде қазақ лексикасының даму заңдылықтарын қарастырған еңбектер пайда болды. Осы кезеңде неологизмдерге қатысты зерттеулер тереңдей түсті. Ө. Айтбаевтың «Қазақ терминологиясының дамуы мен қалыптасуы» атты еңбегінде жаңа сөздердің пайда болуы мен нормалану мәселелері қарастырылып, оларды мектепте оқытуға қатысты ұсыныстар берілді [121]. Автор жаңа лексиканы оқытудың ұлттық дүниетанымға сәйкес келу қажеттігін баса айтады.
1970-1980 жылдары жаңа сөздерді оқыту әдістемесінде үш бағыт қалыптасты:
1. [bookmark: _Hlk220573416]Түсіндірмелік бағыт – мұғалім жаңа сөздің мағынасын өзі түсіндіреді.
2. Көрнекілік бағыт – сурет, схема, кестелер арқылы оқушыға жеткізу.
3. Практикалық бағыт – жаңа сөзді сөйлеу және жазба тілде қолдануға үйрету.
Мысалы, оқулықтардағы жаттығуларда «жаңа сөздерді сөйлем құрап жаз», «берілген жаңа сөздерді қатыстырып мәтін құрастыр» сияқты тапсырмалар жиі қолданылды. Мұндай әдістер оқушылардың жаңа сөздерді белсенді сөздік қорына енгізуіне жол ашты. Сонымен бірге XX ғасырдың ортасында қазақ мектептерінде жаңа сөздерді оқытуда орыс тіліндегі тәжірибе де ескерілді. М.А. Дрога және басқа әдіскерлердің еңбектері қазақ тілі әдістемесіне ықпал етті. Әсіресе, жаңа сөздерді оқыту оқушылардың тілге деген қызығушылығын арттырып, олардың қазіргі қоғам тілімен байланысын нығайтатыны дәлелденді [115, б. 22]. Осы кезеңде оқушыларға жаңа сөздерді оқыту тек лингвистикалық қана емес, тәрбиелік мәнге де ие болды. Жаңа атаулар арқылы оқушылар социалистік қоғам құндылықтарын танып, еңбек, ғылым, техника, мәдениет туралы білімін кеңейтті. Мұның өзі жаңа лексиканы оқытудың қоғамдық идеологиямен сабақтасқанын көрсетеді. Қорыта айтқанда, XX ғасырдағы қазақ тіл білімінде жаңа сөздерді оқыту мынадай сипаттарға ие болды:
· жаңа атауларды оқыту саяси-әлеуметтік мазмұнмен байланысты болды;
· әдістемелік тұрғыдан түсіндірмелік, көрнекілік және практикалық бағыттар қолданылды;
· ғалымдар еңбектерінде жаңа сөздерді оқытудың жүйелі жолдары көрсетіліп, қазіргі әдістемеге негіз қалады. Бұл кезеңнің тәжірибесі бүгінгі күнге дейін өзекті болып, қазіргі мектеп бағдарламаларында да жалғасын табуда.
Тәуелсіздік жылдары қазақ тілінің қоғамдық мәртебесі артқан сайын жаңа сөздерді оқыту мәселесі де ғылыми тұрғыда кеңінен қарастырыла бастады. Бұл кезеңде тілдің сөздік құрамын байыту, жаңа атауларды қалыптастыру, оларды оқулықтар мен бағдарламаларға енгізу ісі арнайы зерттеу нысанына айналды. Ғалымдар жаңа сөздердің жасалу тәсілдерін, қолданыс өрісін ғана емес, сонымен қатар мектеп пен жоғары оқу орындарында оқыту әдістемесін де қарастырды. Ш. Құрманбайұлының еңбектерінде қазақ терминологиясының дамуы, жаңа атаулардың қалыптасу қағидаттары, оларды білім беру жүйесінде тиімді пайдалану жолдары кеңінен талданады [15, б. 112]. М.Т. Баранов бастаған мектеп лексикасын оқыту дәстүрі: лексиканы жүйе ретінде оқытып, арнайы тақырыптармен (архаизм/историзм және неологизм) жұмыс жасатады. Мысалы, тәжірибелік сабақтарда «Устаревшие слова: историзмы и архаизмы» және «Неологизмы» тақырыптарын қатар алып, жаттығулар жүйесімен оқыту көрсетіледі. Сондай-ақ Барановтың лексика оқытуда «лексика-семантикалық көзқарасты» қалыптастыруды маңызды санауы лексикалық қабаттарды (ескі/жаңа) салыстыра пайымдатуға тікелей қызмет етеді [117, б. 254]. Оқулықтарда жаңа сөздерді оқытуда оларды көнерген сөздермен салыстыра талдау тапсырмалары беріледі. Мұндай салыстыру оқушыларға тілдің даму заңдылықтарын түсінуге, жаңа атаулардың неге пайда болғанын аңғаруға мүмкіндік береді (5-сурет).

Сурет 5 – Жаңа сөздерді оқытуда оларды көнерген сөздермен 
салыстыра талдауға арналған тапсырма

Ескерту – (Қосымша Б) негізінде құралған 

Сонымен қатар автор оқушылардың сөздік қорын байыту үшін жаңа сөздерді әртүрлі стильдік контексте қолдануды үйрету маңызды екенін атап өтеді. 
Әдіскерлердің заманауи зерттеулерінде жаңа сөздерді оқытудың психолингвистикалық қырлары да ескеріледі. Мысалы, оқушылардың қабылдау ерекшелігі, олардың жасына сәйкес жаңа сөзді меңгеру қабілеті, жаңа лексикаға деген эмоционалды көзқарасы арнайы талданады. Бұл тұрғыда М.А. Дроганың «Мектепте неологизмдерді оқыту» еңбегі қазақ мектептерінде де қолдануға болатын әдістемелік ұсыныстар береді. Ол оқушыларға жаңа сөздерді таныстырудың тиімді жолдары ретінде:
1) мәтін ішіндегі контекст арқылы мағынасын ашу;
2) сөздің құрамын морфемалық талдау;
3) жаңа сөздерді ойын, жаттығу түрінде меңгерту тәсілдерін ұсынады [114, б. 19].
Соңғы жылдары қазақ тілінде жаңа сөздерді оқытуға арналған зерттеулерде заманауи ақпараттық технологияларды пайдалану мәселесі де көтерілуде. Мысалы, электронды сөздіктер, онлайн-платформалар, арнайы мобильді қосымшалар арқылы оқушыларға жаңа сөздерді үйрету тәжірибесі таралуда. Бұл тәсіл оқушылардың қызығушылығын арттырып қана қоймай, олардың тілдік дағдыларын өз бетінше дамытуына мүмкіндік береді. Халықаралық зерттеулер де қазақ тіліне бейімделіп қолданылуда. И. Рец шет тілін оқытуда жаңа сөздерді үйретудің басты төрт стратегиясын көрсеткен: контекст арқылы меңгерту, медиамәтіндерді пайдалану, морфемалық болжау, мәдени-танымдық байланыс орнату [116, б. 41]. Бұл тәсілдер қазақ мектептерінде де тиімді қолданыла алады. Себебі оқушылар жаңа сөздерді тек жаттап қана қоймай, олардың мәдени-әлеуметтік негізін түсінуге үйренеді.
Қазақ тіліндегі зерттеулердің тағы бір бағыты – жаңа сөздердің прагматикалық қызметін талдау. Оқушыларға жаңа атауларды тек лексикалық бірлік ретінде емес, коммуникациядағы рөлі тұрғысынан таныстырудың маңызы зор. Бұл туралы «Журналистік мәтіндегі неологизмдердің функциясы» атты мақалада неологизмдердің ақпарат беру, экспрессивтілік, бағалауыштық қызметтері көрсетілген [122]. Мұндай талдауларды орта білім жүйесінде пайдалану оқушының сөздің мән-мағынасын терең түсінуіне ықпал етеді. Жалпы алғанда, қазіргі қазақ тіл білімінде жаңа сөздерді оқытуға арналған зерттеулер үш бағытта дамып отыр:
Теориялық бағыт – жаңа сөздердің жасалу, нормалану жолдарын талдау, оларды тіл білімінің терминологиялық жүйесіне енгізу.
Әдістемелік бағыт – орта және жоғары білім жүйесінде жаңа лексиканы үйретудің тиімді жолдарын айқындау.
Тәжірибелік бағыт – оқулықтар мен бағдарламаларға жаңа атауларды енгізу, оқу процесінде қолдану.
Бұл бағыттардың барлығы орта білім жүйесінде жаңа лексиканы оқыту ерекшеліктерін айқындауға ғылыми негіз болады. Бүгінгі таңда басты міндет – осы зерттеулерді жүйелеп, мектеп тәжірибесіне тиімді енгізу.
Орта білім жүйесінде жаңа лексиканы оқытуда әдіс пен тәсілдің орны ерекше. Жаңа сөздерді оқушылардың санасына орнықтыру тек жаттап алуға емес, оларды түсініп, қолданыста пайдалана білуге бағытталуы тиіс. Сол үшін әдістемелік тұрғыдан жүйеленген амалдар қажет. Бұл бағыттағы зерттеулерде қазақ және шетел әдіскерлері түрлі тәсілдерді ұсынады.
Ең алдымен, жаңа сөздерді оқытуда контекстік әдіс маңызды. М.А. Дрога мектеп оқушыларына жаңа сөздерді контекст ішінде меңгертуді тиімді деп есептейді. Оның пікірінше, оқушы сөздің мағынасын оқшау емес, сөйлемдегі басқа сөздермен байланыста түсінгенде ғана оны саналы түрде қабылдайды [114, б. 19]. Контекстік әдіс арқылы оқушы жаңа лексикаға қатысты семантикалық өрісті байқайды, сөздің стилистикалық реңкін ажырата алады.
Морфемалық талдау әдісі де жаңа сөздерді оқытуда өнімді тәсіл. Ш. Құрманбайұлы бұл әдістің артықшылығын атап өтіп, оқушыларға жаңа сөздің құрамындағы түбір мен қосымшаны ажыратып, мағыналық өзгерістерін түсіндіруді ұсынады [15, б. 113]. Мысалы, ақпараттандыру, деректану, құқықтану сияқты сөздердегі жұрнақтардың мағына тудырушы қызметін көрсету арқылы оқушының сөзжасамдық танымы дамиды.
Салыстыру әдісі де жиі қолданылады. Г. Әбікенова жаңа сөздерді көнерген сөздермен салыстыра оқытудың тиімділігін көрсетеді [117, б. 256]. Бұл тәсіл тілдің тарихын танытып қана қоймай, оқушыға неологизмдердің пайда болу себептерін түсінуге мүмкіндік береді. Мысалы, кеңсе мен офис, қаламсап пен ручка сияқты сөздерді салыстыру арқылы оқушылар тілдік нормалардың эволюциясын аңғарады.
Көрнекілік әдісі – жаңа сөздерді сурет, диаграмма, сызба, кестелер арқылы түсіндіру. Бұл әдіс әсіресе техникалық және ғылыми атауларды меңгертуде пайдалы. XX ғасырдың ортасынан бері оқулықтарда «жаңа сөздерді сурет арқылы таныстыру» тапсырмалары кең қолданылады. Қазіргі кезеңде бұл әдісті мультимедиалық технологиялар арқылы жетілдіру мүмкіндігі мол.
Практикалық қолдану әдісі – оқушыны жаңа сөзді сөйлеу мен жазба тілде белсенді қолдануға баулу. Ш. Сарыбаевтың әдістемелік еңбектерінде жаңа сөздерді сөйлем құрастыру, мәтін құрау арқылы үйрету жолдары ұсынылған [120, р. 36]. Бұл тәсіл оқушының жаңа лексиканы тек пассивті түрде біліп қана қоймай, оны коммуникативтік жағдайда еркін қолдануына жол ашады.
Қазіргі зерттеулерде интерактивті әдістер жиі аталады. Атап айтқанда, ойын элементтері, топтық жұмыс, жобалық тапсырмалар оқушылардың жаңа сөздерді қызығушылықпен меңгеруіне ықпал етеді. И. Рец ұсынған әдістемелік модельде оқушылар жаңа сөздерді медиамәтіндер арқылы үйреніп, оларды түрлі жағдаяттарда қолдануға машықтанады [116, б. 41]. Бұл тәсіл оқушының сөздік қорын кеңейтумен қатар, мәдени-танымдық білімін де арттырады.
Аудару және эквивалент табу әдісі де ерекше рөл атқарады. Коннова мен Гладкова еңбектерінде жаңа сөздерді түсіндіруде аудармалық тәсілдің тиімділігі дәлелденген [123]. Мысалы, смартфон – қалтафон, ғаламтор – интернет сияқты баламаларды салыстыра талдау оқушының жаңа сөзге сыни көзқарасын қалыптастырады.
Жаңа лексиканы оқытудың әдістерін жүйелесек, олар мынадай топтарға бөлінеді:
1. Түсіндіру әдістері – контекстік, морфемалық талдау, аудару.
2. Салыстыру әдістері – жаңа сөздерді көнерген сөздермен немесе кірме сөздермен салыстыру.
3. Көрнекілік әдістері – сурет, диаграмма, мультимедиа.
4. Коммуникативтік әдістер – сөйлеу, мәтін құрастыру, пікірталас.
5. Интерактивті әдістер – ойын, жоба, медиамәтін.
Әр әдістің өзіндік орны бар, алайда ең бастысы – оларды оқушы жас ерекшелігіне, тақырып мазмұнына, оқу мақсатына сәйкес үйлестіре қолдану. Осылайша жаңа лексиканы оқыту оқушының танымдық қызығушылығын арттырып қана қоймай, оны қазіргі қоғамдағы тілдік құбылыстарға бейімдейді.
Қазақ тілін орта білім жүйесінде оқытуда жаңа лексика арнайы тақырып ретінде 6-сынып бағдарламасында бекітілген. ҚР Оқу-ағарту министрлігінің 2022 жылғы 16 қыркүйектегі №399 бұйрығымен қабылданған үлгілік оқу бағдарламасында «лексикалық норма» бөлімі қарастырылып, онда неологизм, көнерген сөздер, терминдер, диалектизмдер сияқты категорияларды оқыту міндеттелген [116]. Бұл мемлекеттік деңгейде жаңа сөздерді меңгерту қажеттілігінің ресми түрде танылғанын айғақтайды.
6-сыныптағы «Қазақ тілі» пәнінің ұзақ мерзімді жоспарында «Жаңа сөздер (неологизмдер)» арнайы тақырып болып берілген (6-кесте). Мұнда оқушыларға:
· неологизмдердің анықтамасын түсіну;
· олардың жасалу жолдарын меңгеру;
· жаңа сөздерді мәтін ішінде таба білу;
· жаңа сөздерді сөйлеу және жазба тілде қолдану дағдысы қалыптастыру оқу мақсаты ретінде қойылады [124].

Кесте 6 – Қазақ тілі оқу пәні 6-сыныптың Үлгілік оқу бағдарламасынан үзінді

	2-тоқсан

	4. Астана – мәдениет пен өнер ордасы. Лексика
	Неоло гизм сөздер. Тер мин сөздер. Диа лект сөздер. Кәсіби сөздер
	Тыңдалым және айтылым
	6. 1. 2. 1 әлеуметтік-мәдени, ресми-іскери тақырып тарға байланысты диалог, монологтердегі (хабар ландыру, жаңалық) көтерілген мәселені талдау; 6. 1. 6. 1 коммуникативтік жағдаятқа сайресми сөздер мен тіркестер, дайын тіркестер мен терминдерді орынды қолданып, диалогке қатысу, ойын анық жеткізу

	
	
	Оқылым
	6. 2. 3. 1 ауызекі сөйлеу этикеттері мен көркем сөй леудің құрылымдық және жанрлық ерекшеліктерін ажырату; 6. 2. 6. 1 оқылым стратегияларын қолда ну: комментарий жасау, іріктеп оқу, рөлге бөліп оқу

	
	
	Жазылым
	6. 3. 4. 1 эссе тақырыбынан ауытқымай, абзац түрлерін жүйелі құрастырып, көтерілген мәселе бойынша келісу-келіспеу себептерін айқын көр сетіп жазу ("келісу, келіспеу" эссесі); 6. 3. 6. 1 мәтіндегі орфографиялық және пунктуациялық қателерді сөздіктерге, емле ережелеріне сүйеніп, түзету, редакциялау

	
	
	Әдеби тіл нормалары
	6. 4. 3. 1 неологизм, термин, диалект сөз, кәсіби сөз дердің қолданыс аясын түсіну және ажырата білу



Бұл оқу мақсаттары қазіргі оқыту әдістемесінің басты принциптеріне – танымдық, коммуникативтік және функционалдық ұстанымдарға толық сәйкес келеді.
Оқушылардың жас ерекшелігіне қарай 6-сыныпта жаңа лексиканы оқыту көрнекілікке және тәжірибелік әрекетке сүйенеді. Мысалы, «ғаламтор», «смартфон», «қолшатыр», «ақпараттандыру» сияқты сөздермен жұмыс барысында оқушыларға: сөздің мағынасына болжам жасау; сөздің түбірін және қосымшасын талдау; сурет немесе диаграмма арқылы түсіндіру; сол сөзді қатыстырып сөйлем немесе шағын әңгіме құрау тапсырмалары беріледі.
Жаңа лексиканы оқытуда пәнаралық байланыс та маңызды. Мәселен, информатика сабағында кездесетін «бағдарлама», «алгоритм», «вирустық шабуыл» сияқты сөздер қазақ тілі пәнінде де талқыланып, оқушыға олардың тілдік табиғаты түсіндіріледі. Бұл тәсіл оқушылардың білімін кешенді түрде дамытып, жаңа сөздердің тек терминдік мәнін ғана емес, тілдік ерекшелігін де меңгертуге жол ашады. Бағдарламада неологизмдерді оқыту тек теориялық білім берумен шектелмей, практикалық дағдыға басымдық береді. Оқушылардың жаңа сөздерді күнделікті қарым-қатынаста қолдануы, олардың стильдік реңкін ажырата білуі – басты нәтиже. Мұндай ұстаным Ш. Сарыбаев пен Ғ. Бегалиев еңбектерінде айтылған практикалық бағытпен сабақтасады.
6-сыныптағы оқу тәжірибесінде қолданылып жүрген әдістердің бірі – лексикалық карталар жасау. Мұнда оқушылар жаңа сөзді ортасына жазып, оның мағынасын, қолданылу аясын, синонимі мен антонимін, мысал сөйлемін толтырады. Бұл тәсіл оқушылардың есте сақтау қабілетін арттырып қана қоймай, жаңа сөзді жүйелі түрде меңгеруіне мүмкіндік береді.
Сабақта қолданылатын тағы бір тиімді әдіс – шығармашылық тапсырмалар. Мысалы, «жаңа сөздерді қатыстырып шағын ертегі құрастыр», «қазіргі замандағы 5 жаңа сөзді анықтап, олардың шығу төркінін түсіндір» сияқты тапсырмалар оқушының қиялын дамытады әрі жаңа лексикаға деген қызығушылығын күшейтеді. Мұндай әдістер халықаралық тәжірибеде де кеңінен қолданылады.
Қорыта айтқанда, 6-сыныптағы «Қазақ тілі» пәнінің үлгілік бағдарламасы жаңа лексиканы оқытуға жүйелі түрде көңіл бөледі. Бұл оқушылардың тілдік қорын байытып, заманауи қоғамдағы жаңа ұғымдарды меңгеруіне, қазақ тілінің өміршеңдігін тануына мүмкіндік беретін маңызды тәжірибе.
Жаңа сөздерді оқыту тәжірибесінде оқулықтардың рөлі айрықша. Орта білім жүйесінде оқулық – оқушы үшін де, мұғалім үшін де негізгі құрал. Сондықтан жаңа лексиканы оқытудағы әдістемелік шешімдер ең алдымен оқулық мазмұны арқылы жүзеге асады.
Қазақ тілі оқулықтарында жаңа сөздер арнайы тақырып ретінде, сонымен қатар әртүрлі мәтіндер мен жаттығулар ішінде беріліп келеді. 6-сыныпқа арналған «Қазақ тілі» оқулығында «Неологизмдер» атты тақырып енгізіліп, онда оқушыларға жаңа сөздердің анықтамасы, жасалу жолдары түсіндіріліп, практикалық тапсырмалар ұсынылады. Мәселен, оқулықта ғаламтор, смартфон, бейнеқоңырау, жасанды интеллект сияқты қазіргі өмірде жиі қолданылатын сөздер мысалға алынып, оқушыға олардың мағынасы мен қолданылу аясы түсіндіріледі.
Оқулықтағы жаңа сөздер көбінесе мәтін ішіне кіріктіріліп беріледі. Бұл тәсіл оқушылардың жаңа лексиканы контекст арқылы меңгеруіне мүмкіндік жасайды. Мәселен, «Интернеттің пайдасы мен зияны» атты мәтінде оқушылар жаңа сөздерді оқи отырып, олардың мағынасын мәтін мазмұнына сүйеніп түсінеді. Бұл әдіс М.А. Дроганың «контекст арқылы оқыту» қағидатымен үндес [115, б. 19]. Жаңа лексика оқулықта тек мәтіндік тапсырмалар арқылы ғана емес, түрлі шығармашылық жаттығулармен де беріледі. Мысалы: «жаңа сөздерді қатыстырып шағын әңгіме құрастыр»; «берілген жаңа сөздердің жасалу жолын тап»; «кестедегі жаңа сөздерді стилистикалық тұрғыдан салыстыр»; «жаңа сөздерді қолдана отырып постер жаса». Бұл тапсырмалар оқушыларды тек сөзді жаттап алуға емес, оны белсенді түрде қолдануға жетелейді.
Оқулықтардағы жаңа лексиканың берілуінде көрнекілік те басты рөл атқарады. Қазіргі оқулықтарда жаңа сөздерге қатысты суреттер, диаграммалар, сызбалар беріліп, оқушылардың визуалды қабылдауына ықпал етеді. Мәселен, «смартфон» сөзін түсіндіруде телефонның суреті беріліп, оның бөліктері мен қызметтері жаңа атаулар арқылы сипатталады. Бұл тәсіл оқушының есте сақтау қабілетін күшейтеді. Қазақ тілі оқулықтарының тағы бір ерекшелігі – пәнаралық байланысты ескеруі. Жаңа сөздер көбінесе жаратылыстану, информатика, география, тарих пәндерімен ұштастырыла беріледі. Мысалы, информатикадан алынған алгоритм, бағдарлама, кодтау сияқты сөздер қазақ тілі оқулығында да талданып, оқушыларға тілдік тұрғыдан түсіндіріледі. Бұл білім мазмұнының тұтастығын қамтамасыз ететін әдістемелік шешім. Дегенмен, қазіргі оқулықтарда жаңа сөздерді оқытуда бірқатар мәселелер де байқалады. Біріншіден, кейбір оқулықтарда жаңа лексика жеткілікті қамтылмайды, нәтижесінде оқушылардың қазіргі қоғамда қолданылып жүрген көптеген сөздермен танысуына мүмкіндік азаяды. Екіншіден, кейде жаңа сөздер оқулықта тізім ретінде ғана беріліп, олардың жасалу жолдары мен қолданылу аясы терең талданбайды. Үшіншіден, кейбір жаңа атаулардың баламасы дұрыс ұсынылмай, оқушыда түсінбеушілік туындайды. Мәселен, компьютер сөзіне дербес есептеуіш машина деген балама берілсе де, оқушылар күнделікті өмірде бұл терминді қолданбайды. Мұндай қайшылықтар оқулықтағы әдістемелік шешімдердің әлі де жетілдірілуі қажет екенін көрсетеді. Сонымен қатар қазіргі оқулықтарда жаңа лексиканы үйретуде интерактивті технологиялардың аз қамтылғанын да айтуға болады. Шетелдік тәжірибеде жаңа сөздерді оқытуда арнайы QR-кодтар, онлайн тапсырмалар, мультимедиялық жаттығулар ұсынылады. Қазақ оқулықтарында да осындай мүмкіндіктерді кеңінен енгізу оқушылардың қызығушылығын арттырып, жаңа сөздерді тез әрі тиімді меңгеруіне жағдай жасар еді. Оқулықтардағы жаңа сөздердің берілу ерекшеліктері мынадай болып көрінеді: жаңа сөздер арнайы тақырып ретінде енгізу; мәтіндер мен жаттығулар ішінде контекстік әдіс арқылы меңгеру; шығармашылық және практикалық тапсырмалар жүйелі түрде беру; көрнекілік пен пәнаралық байланыс ескеру; дегенмен, әдістемелік тұрғыдан толықтыруды қажет ететін тұстар бар. Бұл ерекшеліктер жаңа лексиканы оқытудағы тәжірибенің жетістігімен қатар, болашақта жетілдіруді қажет ететін бағыттарын да айқындайды.
Орта білім жүйесінде жаңа лексиканы оқыту – қазақ тілін оқытудың заманауи бағытына айналған өзекті мәселе. Жоғарыда қарастырылған тарихи деректер мен ғылыми-әдістемелік зерттеулер бұл саланың тамыры тереңде жатқанын, әр дәуірде өзіндік ерекшеліктерімен дамығанын көрсетеді. Қазақ тілінде жаңа сөздерді оқыту тарихы Алаш зиялыларының еңбектерінен бастау алып, кеңестік кезеңде саяси-әлеуметтік мазмұнға толы жаңа атауларды меңгертумен жалғасып, тәуелсіздік жылдарында жүйелі түрде оқу бағдарламасына енгізілгені белгілі болды.
XX ғасырдағы әдіскерлердің (Ғ. Бегалиев, Ш. Сарыбаев) еңбектері жаңа лексиканы түсіндірудің, талдаудың және қолданудың тиімді жолдарын ұсынды. Ал қазіргі қазақ тіл білімінде Ш. Құрманбайұлы, Г. Әбікенова сияқты ғалымдардың еңбектері жаңа сөздерді оқытудың теориялық-әдістемелік негізін айқындады. Бұл зерттеулер орта білім жүйесінде жаңа лексиканы оқытуға тың серпін берді.
Оқу бағдарламалары мен оқулықтарда жаңа сөздер арнайы тақырып ретінде енгізіліп, оқушыларға оларды меңгертудің нақты оқу мақсаттары қойылды. Әсіресе 6-сыныптағы «Қазақ тілі» пәнінің үлгілік бағдарламасында неологизмдерге көңіл бөлінуі – мемлекеттік деңгейде жаңа лексиканы оқытудың маңызын мойындаудың айқын дәлелі [115, б. 24]. Жаңа сөздерді оқытуда басты мақсат – оқушыларға қазақ тілінің үнемі дамып, жаңарып отыратын тірі құбылыс екенін сезіндіру. Бұл олардың тілге деген қызығушылығын арттырып қана қоймай, ұлттық болмысқа құрметпен қарауға тәрбиелейді.
Қорытындылай келгенде, орта білім жүйесінде жаңа лексиканы оқыту ерекшеліктері – тілдің тарихи дамуы мен қазіргі заман талабын ұштастыратын, оқушылардың тілдік әрі танымдық қабілетін дамытатын кешенді процесс. Болашақта бұл бағыттағы зерттеулер мен тәжірибелерді одан әрі жүйелеу, халықаралық әдістемелік тәжірибелермен ұштастыру – қазақ тілін оқытудың сапасын жаңа деңгейге көтеретіні сөзсіз.

3.2 Жаңа терминдерді оқытуға арналған тапсырмалар
Қазақ тілі пәні оқушының тілдік білімін өмірлік жағдаятта қолдануымен, пәндік мәтінді түсінуімен және академиялық сауаттылығымен ұштасады. Осы тұрғыдан алғанда, «термин» мен «жаңа сөз» ұғымдарын бір-бірінен ажырата отырып, оларды бір жүйеде оқыту 6-сыныптағы лексика, сөзжасам, орфография және синтаксис тақырыптарының табиғи жалғасына айналады. Термин нақты ұғымды дәл атауға қызмет етеді, ал анықтама ұғым шегін айқындайды. Мектеп тәжірибесінде бұл байланыс терминді «жаттау нысаны» ретінде емес, мәтінді түсінудің кілті әрі тілдік талдаудың материалы ретінде қарастыруға мүмкіндік береді. 
Терминді меңгерту үдерісі, ең алдымен, сөздің құрылымын тануға сүйенеді. Сөзжасамдағы түбір мен қосымшаны, сөзжасамдық мағынаны аңғарту оқылымдағы түсінуге, күрделі сөздердің мағынасын болжауға және жаңа сөзді контекст арқылы игеруге ықпал етеді; бұл байланыс бастауыш және негізгі мектеп жасындағы оқушылар материалында да эмпирикалық түрде дәлелденген [117, б. 261]. Лексиканы үйрету әдістемесі тұрғысынан алғанда, терминді меңгерту тек атауды танумен шектелмейді: оқушы оның мағынасын әртүрлі деңгейде біледі (контексті түсіну, анықтама беру, синонимдік қатарын бағамдау, сөйлемде қолдану), ал бұл «сөзді білу» құбылысының көпқырлы табиғатымен сәйкес келеді [116, б. 18]. Оқушы терминді тыңдап түсінеді, оқып ұғады, жазып бекітеді, айта отырып дәлелдейді; осылайша рецептив білім өнімді білімге ауысады. Ғылыми стильді меңгертуде де дәл осы қозғалыс маңызды: табиғаттану немесе информатика мәтінін оқу барысында термин дұрыс игерілмесе, мазмұндық түсіну үзіледі, дәлелдеу әлсірейді. Жаратылыстанудағы дискурс ерекшелігін талдаған еңбектер ғылыми мазмұнды қабылдауда тілдің рөлі күшті екенін көрсетеді, себебі ғылыми мәтінде атаулар жүйесі ұғымдық дәлдікті қамтамасыз етеді [119, б. 94].
Пән мен тілді кіріктіре оқытудың кең тараған үлгілерінің бірі – мазмұн мен тілге бірдей назар аударатын қос фокус ұстанымы; мұнда білім алушы бір жағынан пәндік мазмұнды игерсе, екінші жағынан оны жеткізетін тілдік құралдарды меңгереді [119, б. 94]. 
Ұлттық терминология тәжірибесінде терминнің қалыптасуы, жасалуы және қолданысы туралы зерттеулер мектептегі терминмен жұмыстың ғылыми негізін кеңейтеді. Терминтанымда ұлттық тілдің сөзжасам мүмкіндіктерін жұмылдыру, терминжасам үлгілерін тұрақтандыру, дублет пен вариантты реттеу, норманы сөздік және анықтамалық арқылы бекіту мәселелері жүйелі қарастырылған. Мектеп деңгейінде бұл тұжырымдар оқу әрекетіне айналғанда ғана нәтижелі: оқушы терминнің құрылымын танып, жазылым нормасын тексеріп, дәл қолдануға үйренеді. Сондықтан элективте терминдерді құрылымдық-модельдік топтастыру ұсынылады: жұрнақ арқылы жасалған терминдер (-ғыш/-гіш, -қыш/-кіш, -ушы/-уші, -лық/-лік, -ма/-ме), біріккен терминдер (екі түбірдің бірігуі: құпиясөз, дерекқор), тіркесті терминдер (екі-үш сөзден тұратын атаулар: деректерді талдау, операциялық жүйе интерфейсі), қысқарымдар (ОЖ сияқты), халықаралық терминэлементтері бар атаулар (микро-, макро-, мега-). Бұл топтау 6-сыныптағы «Сөзжасам», «Күрделі сөздер», «Сөз тіркесі», «Орфография» тақырыптарымен тікелей сабақтасады [120, р. 4-125]. Ең маңыздысы – әр топ «ереже» ретінде емес, міндетті түрде әрекетке құрылған тапсырмалар арқылы меңгертіледі.
Оқу материалы іріктелгенде үш өлшем басшылыққа алынады: мазмұнның жас ерекшелігіне лайықтылығы, терминнің оқу мәтінінде түсінуге тікелей ықпалы және терминнің құрылымдық типінің айқындығы. Мәтін қысқа әрі тұтас ойға құрылғанда тыңдалым мен оқылым тиімді ұйымдасады; терминдік бірліктер мөлшері оқушыға шамадан тыс жүк түсірмей, жаңа атауларды бірнеше рет қайталатып қолдануға мүмкіндік береді. Терминдердің «құрылымы айқын» болуы сөзжасамдық талдауды жеңілдетеді: түбір мен жұрнақты ажырату, сөз тіркесіндегі бас сөзді табу, біріккен сөздің мағыналық құрамын ашу, қысқарымның толық нұсқасын қалпына келтіру, терминэлементтің мағынасын болжау әрекеттері орындалады. Тапсырмаларда тілдік дағдылар өзара ауысып отырады: тыңдалған мәтіннен терминдерді іріктеу оқылымдағы терминді тануға тірек береді, ал жазылымдағы шағын түсіндірме айтылымдағы дәлелдеуге дайындық жасайды. Қалыптастырушы бағалау үшін қысқа дескрипторлар қолданылады: терминді дұрыс тану, анықтама беру, сөз құрамын көрсету, орфографиялық бірізділікті сақтау, мәтін мазмұнын дәлелмен жеткізу. Мұндай бағалау тәсілдері критериалды бағалау қағидаларымен және тілдік дағдылар арқылы оқыту логикасымен үйлеседі [121, б. 4-236].
Әдеби тіл нормалары мазмұнында бөлек мақсат ретінде емес, әр тапсырманың ішкі талабы ретінде көрінеді. Терминнің жазылуы бірге ме, бөлек пе, дефис қажет пе, қысқарым бас әріппен беріле ме, көптік/тәуелдік жалғауы қалай жалғанады, тіркестің бас сөзі қандай тұлғада тұрады – бұлардың бәрі оқушының мәтіндік өнімінде қате түзетудің емес, алдын ала норманы меңгертудің құралына айналады. Орфографиялық сөздік пен электрондық база осындай жұмыста тірек рөл атқарады: оқушы терминді жазар алдында сөздіктен қарап, бірізді нұсқасын бекітеді, кейін мәтінде дәл қолданады. Орфография мәселелерін ғылыми-әдістемелік тұрғыда түсіндіретін еңбектер күрделі сөздердің бірге/бөлек жазылуы, варианттардың реттелуі сияқты нормаларды нақтылайды [122, б. 4-132; 123, б. 3-140]. Сондықтан «Әдеби тіл нормалары» бағытындағы оқу мақсаттары әр модульде міндетті түрде қамтылып, терминдік дәлдік пен жазылым мәдениетін күшейтеді.
Төменде ұсынылатын үлгі тапсырмалар 6-сынып қазақ тілі сабағы шеңберіндегі элективке лайықталып құрастырылды және 5-6 сынып жаратылыстану, математика, информатика оқулықтарында берілетін мазмұндық тақырыптарға негізделді. Әр мәтін бойынша тапсырмалар төрт дағдыға және әдеби тіл нормаларына бағытталып беріледі; оқу мақсаттары айқын белгіленеді, ал грамматикалық мазмұн терминмен жұмыстың өзегіне айналады. Оқушы үшін басты нәтиже – пәндік мәтінді түсіну мен тілдік талдауды бір әрекетке біріктіру: терминді бөліп талдау арқылы мағына болжау және сол болжамды мәтіннен дәлелдеу.
1-үлгі: Зерттеу не бақылау нәтижесінде жиналған деректерді тек кестеде беру кейде ақпаратты жылдам салыстыруға жеткіліксіз. Электрондық кестеде (мысалы, Excel-де) деректерді өңдеп, оларды графикалық кескін арқылы көрсету тиімді: оқушы сандық айырманы көзбен шолып, қатынасты бірден байқайды. Диаграмма деректердің құрылымын көрсетеді: санаттарды салыстыру үшін бағаналы диаграмма қолайлы, бөліктердің үлесін көрсету үшін дөңгелек диаграмма ыңғай береді, ал уақыт бойынша өзгерісті байқауға сызықтық диаграмма жарайды. Диаграмма құрылған соң деректерді талдау орындалып, қорытынды дәлелмен тұжырымдалады (Қосымша Б).
Тыңдалым және айтылым дағдылары. Оқу мақсаты: пәндік мазмұнды тыңдап, негізгі терминдерді іріктеу; диаграмма түрлерінің қызметін қысқа дәлелмен ауызша түсіндіру; терминдерді дұрыс дыбыстап қолдану.
1. Мұғалім мәтінді бір рет оқиды. Тыңдау кезінде мәтіннен аталған диаграмма түрлерін ата: бағаналы, дөңгелек, сызықтық.
2. Мәтінді екінші рет тыңдағанда әр диаграмманың қызметін қысқа тіркеспен жаз: «бағаналы диаграмма – ...», «дөңгелек диаграмма – ...», «сызықтық диаграмма – ...».
3. Тыңдау аяқталған соң «деректерді талдау» не үшін қажет екенін кемі себеппен ауызша түсіндір.
Оқылым дағдысы. Оқу мақсаты: мәтінді түсініп оқу; дара және тіркесті терминдерді ажырату; терминнің контекстік мағынасын анықтау және сұраққа дәлелмен жауап жазу.
1. Мәтінді мәнерлеп оқы. «Кесте» мен «Диаграмманың» айырмасын 2 сөйлеммен түсіндір.
2. Мәтіннен 8 терминді теріп жаз да, оларды екі топқа бөл: дара терминдер және тіркесті терминдер.
3. «Диаграмма адамға қандай көрнекі артықшылық береді?» сұрағына мәтіндегі ойға сүйеніп жауап жаз.
Жазылым дағдысы. Оқу мақсаты: терминге қысқа анықтама беру; ғылыми стиль талаптарын сақтап шағын мәтін құрастыру; деректерді өңдеп, диаграмма құрастырып, қорытынды жазу.
1. «Диаграмма» сөзін 1 сөйлеммен анықта (анықтама нақты, артық сөзсіз болсын).
2. «Диаграмма арқылы қорытынды жасау» тақырыбында 8-10 сөйлем жаз. Міндетті терминдер: диаграмма, графикалық кескін, деректерді талдау.
3. Кез келген 4 санаттан тұратын дерек ойлап тап (мысалы, 4 өсімдік түрі/4 ай/4 тәжірибе нәтижесі) және электрондық кестеде екі түрлі диаграмма құрастыр; соңынан 4-5 сөйлемдік қорытынды жаз.
Әдеби тіл нормалары. Оқу мақсаты: терминдік тіркестің құрылымын нормаға сай талдау; сөзжасамдық тұлғаны дұрыс тану; орфография мен қолданыс дәлдігін сақтау.
1. «Бағаналы диаграмма», «дөңгелек диаграмма», «сызықтық диаграмма» тіркестерінен бас сөзді тап та, неге бас сөз екенін 1 сөйлеммен дәлелде.
2. «Талдау» сөзін түбір және қосымша тұрғысынан талда: әрекет атауы қалай жасалғанын түсіндір 
3. «Диаграмма» сөзін 3 сөйлемде дұрыс қолданып жаз: сөздің жазылуын өзгертпе, мағынасы нақ болсын; қажет болса орфографиялық базаға сүйен 
2-үлгі: Белгілі бір өңірде жел әрдайым бір бағыттан соқпайды, сондықтан метеорологиялық бақылау деректері жиналып, салыстырылады. Көпжылдық деректер негізінде жел режимін сипаттайтын диаграмма жел өрнегі деп аталады: онда желдің сегіз бағыты бойынша қайталану жиілігі пайызбен беріледі және талдау нәтижесінде басым бағыт анықталады. Аймақтар бойынша көрсеткіштерді салыстыру қажет болса, картада шаманың таралуын көрнекі көрсететін графикалық картограмма қолданылады. Жел өрнегі жиілікті түсіндіруге көмектессе, картограмма кеңістіктегі таралу айырмасын байқатады; екі тәсіл де қорытындыны дәлелдеуге мүмкіндік береді (Қосымша Б).
Тыңдалым және айтылым дағдылары. Оқу мақсаты: мәтінді тыңдап негізгі дерек көзі мен өлшем бірлігін айқындау; жел өрнегі мен картограмманы салыстырып, айырмасын ауызша негіздеу; терминдерді орнымен қолдану.
1. Мұғалім мәтінді оқып береді. Тыңдау негізінде жел өрнегі қандай дерекке сүйенетінін айт.
2. «Қайталану (%)» нені білдіретінін 1 сөйлеммен түсіндір.
3. Жел өрнегі мен графикалық картограмманы қолдану жағдайын қысқа салыстыр: қайсысы жиілікті, қайсысы кеңістіктегі таралуды көрсетеді?
Оқылым дағдысы. Оқу мақсаты: мәтіннен тіркесті терминдерді тану; ғылыми ойды өз сөзімен жеткізу; себеп-салдар байланысын түсіндіру.
1. Мәтінді оқып, кемі 6 тіркесті терминді теріп жаз (мысалы: көпжылдық деректер, жел режимі, қайталану жиілігі, басым бағыт, графикалық картограмма, кеңістіктегі таралу).
2. «Жел өрнегін талдау арқылы басым бағыт анықталады» деген ойды 1-2 сөйлеммен өз сөзіңмен қайта жаз.
3. «Картада көрінетіндіктен, таралу айқынырақ байқалады» дегеннің ақпаратты түсіндірудегі артықшылығын түсіндір.
Жазылым дағдысы. Оқу мақсаты: қысқа жауапта терминді дәл қолдану; бақылау мәтінін ғылыми стильге жақын құрастыру; дәлел келтіру арқылы қорытынды тұжырымдау.
1. «Жел өрнегі қандай мәлімет береді?» сұрағына 3-4 сөйлеммен жауап жаз.
2. «Басым жел бағыты» тақырыбында 6-8 сөйлемдік бақылау мәтінін жаз. Міндетті терминдер: жел өрнегі, басым бағыт, қайталану.
3. Өз өңіріңе қатысты болжам жаса: жер бедері, маусым, ашық кеңістік, су айдыны сияқты кемі 2 факторды дәлел ретінде енгіз.
Әдеби тіл нормалары. Оқу мақсаты: туынды сөздің жасалуын түсіндіру; тіркестегі бас сөзді анықтау; терминдерді бірізді жазып, мәтінде дәл қолдану.
1. «Көпжылдық» сөзінің жасалуын түсіндір: түбірлерін көрсетіп, -дық жұрнағының мағынасын жаз.
2. «Жел өрнегі» тіркесінде бас сөзді тап та, мағыналық қатынасты 1 сөйлеммен түсіндір.
3. Терминдерді дәл қолданудың маңызын «Термин дұрыс қолданылса, ...» үлгісімен 2 сөйлем арқылы тұжырымда; жазылуын орфографиялық сөздікпен салыстыр
3-үлгі: Ғалымдар табиғатты әртүрлі өлшем деңгейінде қарастырады, себебі нысанның көлемі мен арақашықтығы өзгерген сайын зерттеу тәсілі де өзгереді. Микроәлемге көзге көрінбейтін өте ұсақ бөлшектер мен жасушалық құрылымдар кіреді; макроәлем – адам күнделікті өмірде көріп, өлшеп, салыстыра алатын нысандар деңгейі; ал мегаәлем – өлшемі аса үлкен және арақашықтығы алыс ғарыштық нысандар ауқымы. Бір деңгейдегі өзгеріс басқа деңгейге әсер етуі мүмкін, сондықтан «құрылым» және «деңгей» ұғымдарын қатар қолдану табиғатты тұтас түсіндіруге көмектеседі. Микро-, макро-, мега- сияқты терминэлементтер сөз мағынасын нақтылап, жаңа атаудың мәнін бөліп талдау арқылы болжауға мүмкіндік береді.
Тыңдалым және айтылым дағдылары. Оқу мақсаты: мәтінді тыңдап терминэлементтердің мағынасын түсіну; микроәлем–макроәлем–мегаәлем ұғымдарын мысалмен ауызша нақтылау; себеп–салдар байланысын қысқа сөйлеммен түсіндіру.
1. Мәтінді тыңдап, микроәлем–макроәлем–мегаәлемнің әрқайсысына бір мысалдан айт.
2. «Бір деңгейдегі өзгеріс басқа деңгейге әсер етеді» деген ойды 1 сөйлеммен түсіндір.
3. Жұпта жұмыс: бірі «микроәлем» ұғымын, екіншісі «мегаәлем» ұғымын 30–40 секундта түсіндіреді; соңында ортақ қорытындыны 1 сөйлеммен айтыңдар.
Оқылым дағдысы. Оқу мақсаты: мәтіндегі анықтаманы тану және оны өз сөзімен қайта құру; терминэлемент арқылы мағына болжау; мәтіндегі ұғымдардың қызметін түсіндіру.
1. Мәтінді оқып, «микроәлем», «макроәлем», «мегаәлем» терминдерінің анықтамасын әрқайсысына 1 сөйлемнен жаз.
2. «Құрылым» және «деңгей» сөздерінің мәтіндегі қызметін түсіндір: бұл ұғымдар не үшін қатар қолданылады?
3. «Терминэлементтер мағынаны нақтылайды» деген сөйлемді мағынасын сақтай отырып қайта құрастыр.
Жазылым дағдысы. Оқу мақсаты: терминдерді қолданып түсіндірме мәтін жазу; себеп–салдар байланысын көрсету; жаңа атау ұсыну және мағынасын негіздеу.
1. «Деңгей» және «құрылым» сөздерімен 4 сөйлем құрастыр (кемі 2 сөйлемде себеп–салдар байланысы байқалсын).
2. «Микро–макро–мега» тақырыбында 5-6 сөйлемдік шағын түсіндірме мәтін жаз (үш терминнің үшеуі де қолданылсын).
3. «Микро-, макро-, мега-» үлгісімен 2 жаңа атау ұсын да, мағынасын жаз (мысалы: микроклимат, макродерек сияқты).
Әдеби тіл нормалары. Оқу мақсаты: термин элементтің жазылуын бірізді рәсімдеу; жаңа атауларды орфографиялық нормаға сай жазу; термин бөліктерінің мағынасына сүйеніп дәлелдеу.
1. «Микро-, макро-, мега-» бөліктерінің мағынасын бір сөзбен түсіндір (ұсақ/орта/ірі тәрізді).
2. Ұсынған атауларыңды бірге жазып, қажет болса орфографиялық сөздік пен электрондық базаға сүйен
3. Терминнің бөліктері мағынаны қалай нақтылағанын 1 сөйлеммен түсіндір: «... элементі ... ұғымын көрсетіп, атауды дәлдейді» үлгісін қолдан.
4-үлгі: Компьютерде ақпарат сақтау және өңдеу кезінде деректерді қорғау ережесін сақтау қажет. Пайдаланушы компьютерге кіргенде операциялық жүйе интерфейсі арқылы жұмыс істейді: жұмыс үстелі, белгіше, терезе, мәзір сияқты элементтер файл мен қалтаға қол жеткізуді жеңілдетеді. Операциялық жүйе (ОЖ) негізгі міндеттерді орындайды: құрылғылардың жұмысын үйлестіреді, файлдық жүйені басқарады, бағдарламаны іске қосуға жағдай жасайды. Ақпарат қауіпсіздігі үшін құпиясөз орнату ұсынылады: құпиясөз ұзын әрі әртүрлі таңбадан құралса, оны табу қиындайды. Құпиясөзді біреу көріп қоймас үшін оны ешкіммен бөліспеу, бір құпиясөзді көп жерде қайталамау және маңызды құжатты бөлек сақтау маңызды. 
Тыңдалым және айтылым дағдылары. Оқу мақсаты: мәтінді тыңдап, қауіпсіздікке қатысты негізгі талаптарды іріктеу; ОЖ қызметін қысқа дәлелмен ауызша түсіндіру; терминдерді дұрыс қолданып пікір айту.
1. Мұғалім мәтінді оқып береді. Тыңдап отырып, «ақпарат қауіпсіздігіне» қатысты кемі 3 ережені тізіп айт.
2. «Операциялық жүйе не үшін керек?» деген сұраққа 40-60 секунд жауап бер: кемі 2 қызметін ата, 1 мысал келтір.
3.  Жұпта талқыла: бір оқушы «құпиясөз» таңдаудың критерийлерін, екіншісі «құпиясөзді сақтау» ережесін дәлелдеп айтады; соңында ортақ қорытындыны 2 сөйлеммен тұжырымдаңдар.
Оқылым дағдысы. Оқу мақсаты: мәтіннен терминдерді тауып, құрылымдық типін ажырату; ақпаратты жүйелеу; мәтін мазмұнын өз сөзімен ықшам жеткізу.
1. Мәтіннен кемі 10 терминді теріп жаз (мысалы: операциялық жүйе, интерфейс, жұмыс үстелі, белгіше, файл, қалта, құпиясөз, ақпарат қауіпсіздігі, файлдық жүйе, пайдаланушы).
2. Терминдерді 4 топқа бөл: жұрнақ арқылы жасалған; біріккен; тіркесті; қысқарым.
3. «Құпиясөзді неге ұзын әрі әртүрлі таңбадан құрау керек?» сұрағына мәтіндегі ойға сүйеніп 2 сөйлеммен жауап жаз.
Жазылым дағдысы. Оқу мақсаты: нұсқаулық мәтін жазу; терминді орнымен қолданып, қадамдық әрекетті ретімен беру; қысқарымды дұрыс рәсімдеу.
1. «Құпиясөз» терминіне 1 сөйлемдік анықтама жаз.
2. «Құжатқа құпиясөз орнату» тақырыбында 6-8 сөйлемдік қадамдық нұсқаулық жаз: әр қадамды етістікпен баста (орнат, таңда, тексер, сақта сияқты).
3. «Операциялық жүйе (ОЖ) интерфейсі» туралы 5-6 сөйлемдік түсіндірме жаз: мәтінде ОЖ қысқарымын бірінші рет толық нұсқасымен беріп, кейін қысқарыммен қолдан.
Әдеби тіл нормалары. Оқу мақсаты: күрделі сөздің бірге жазылу себебін дәлелдеу; қысқарымды рәсімдеу нормасын сақтау; туынды сөздің жұрнағын дұрыс анықтау.
1. «Құпиясөз» сөзінің құрамын көрсет (құпия + сөз) және неге біріккен сөз ретінде бірге жазылатынын 1-2 сөйлеммен түсіндір (Қазақ тілінің орфографиялық сөздігі, 2013).
2. «Пайдаланушы» сөзін түбір және жұрнақ тұрғысынан талда: -ушы жұрнағының мағынасын жаз.
3. «Операциялық жүйе (ОЖ)» үлгісін мәтінде дұрыс рәсімде: толық нұсқа, жақша, қысқарымның кейінгі қолданысы. Қажет болса емле ережесін тексер (emle.kz).
5-үлгі: Математикада бір шаманың екінші шамаға қатынасын әртүрлі тәсілмен көрсетуге болады: бөлшекпен, ондық бөлшекпен немесе процентпен. Процент – бүтіннің жүзден бір бөлігі, сондықтан 25% дегеніміз 100 бөліктің 25 бөлігі деген мағына береді. Көп жағдайда проценттік көрсеткіш «пайыздық үлес» ретінде беріледі және ол деректерді салыстыруға қолайлы. Есеп шығарғанда амалдың компоненттерін дұрыс атау нәтижені түсіндіруге көмектеседі: қосылғыштар қосындыны құрайды, азайтқыш пен азайғыш айырманы анықтайды, көбейткіштер көбейтіндіні береді, ал бөлгіш пен бөлінгіш бөлінді табуға қатысады. Оқушы есептің шешімін жазғанда осы терминдерді орнымен қолданса, математикалық ойдың дәлдігі артып, түсіндіру мәтіні жинақы шығады.
Тыңдалым және айтылым дағдылары. Оқу мақсаты: мәтінді тыңдап процент ұғымын түсіну; математикалық терминдерді дұрыс дыбыстап қолдану; есеп шығару қадамын ауызша түсіндіру.
1. Мәтінді тыңдап, проценттің мағынасын өз сөзіңмен 1-2 сөйлеммен түсіндір.
2. «Пайыздық үлес» термині қай кезде қажет болуы мүмкін? Кемі 1 өмірлік мысал келтір.
3. Жұпта жұмыс: бір оқушы «қосылғыш», екіншісі «бөлгіш» терминін мысалмен түсіндіреді; соңында екі терминді қолдана отырып 1 ортақ сөйлем құрастырыңдар.
Оқылым дағдысы. Оқу мақсаты: мәтіннен туынды терминдерді табу және сөзжасамдық тұлғасын тану; жұрнақ мағынасын түсіндіру; терминдердің қызметін мәтінмен дәлелдеу.
1. Мәтіннен -ғыш/-гіш жұрнағы бар кемі 4 терминді тап та, түбірін көрсет (қосыл-ғыш, азайт-қыш, көбейт-кіш, бөл-гіш сияқты).
2. «Пайыздық» сөзінің жасалуын талда: «пайыз + -дық» үлгісін көрсетіп, дық жұрнағының мағынасын түсіндір.
3. «Терминді орнымен қолданса, түсіндіру мәтіні жинақы шығады» деген ойды мәтін мазмұнына сүйеніп дәлелде.
Жазылым дағдысы. Оқу мақсаты: есептің шешімін тілдік талапқа сай түсіндіріп жазу; терминдерді қолдану арқылы дәлелдеу; анықтама және мысал арқылы ұғымды бекіту.
1. «Процент» сөзін 1 сөйлеммен анықта, кейін 1 мысал келтір (мысалы: 10% = ...).
2. Берілген жағдаят бойынша 6-7 сөйлемдік түсіндірме жаз: «Сыныптағы 20 оқушының 5-еуі үйірмеге қатысады. Үйірмеге қатысатындардың үлесін процентпен көрсет». Жауапта «процент», «пайыздық үлес» терминдерін қолдан.
3. «Қосылғыш», «көбейткіш», «бөлгіш» терминдерінің әрқайсысын қолданып 3 сөйлем құрастыр; сөйлемде математикалық мағына айқын болсын.
Әдеби тіл нормалары. Оқу мақсаты: жұрнақтың жазылымын дұрыс беру; терминдердің бірізді жазылуын сақтау; тіркесті атауды нормаға сай қолдану.
1. Туынды терминдердегі -ғыш/-гіш, -қыш/-кіш жұрнақтарының жазылымын салыстыр: дыбыс үндестігіне қарай таңдалуын 1 сөйлеммен түсіндір.
2. «Жүзден бір бөлік» тіркесіндегі бас сөзді анықта және тіркестің мағынасын 1 сөйлеммен нақтыла.
3. Мәтіндегі терминдерді бірізді жаз: қажет болса орфографиялық сөздік пен электрондық базаға сүйен.
Жұрнақ арқылы жасалған терминдермен жұмыс элективтің грамматикалық өзегін күшейтеді, себебі 6-сыныпта сөзжасамдық талдау жүйелі игеріліп, туынды сөздің мағынасы қосымша арқылы нақтыланатыны түсіндіріледі. Пәндік мәтіндерде жиі кездесетін -ғыш/-гіш, -қыш/-кіш, -ушы/-уші, -лық/-лік, -ма/-ме үлгілері оқушыға терминнің «жасалу логикасын» көрсетуге қолайлы: мысалы, математикада амал құрамындағы мүше атаулары қосылғыш, азайтқыш, көбейткіш, бөлгіш сияқты үлгілермен беріледі; бұл атаулар әрекет пен қызметті қысқа тұлғада жинақтайды және есепте тілдік дәлдік береді. Морфологиялық талдаудың оқу сауаттылығына ықпалын көрсететін зерттеулер туынды сөз құрылымын аңғарту жаңа сөз мағынасын түсінуді күшейтетініне назар аударады. Осыған сүйеніп, жұрнақтық терминдерді меңгертуде үш әрекет тұрақты қолданылады: 1) түбір мен жұрнақты айыру; 2) жұрнақ мағынасын қызметтік түсіндірмемен беру; 3) бір түбірден бірнеше туынды атау жасатып, мағыналық айырмасын салыстыру. Бұл әрекеттер тыңдалым мен айтылымда қысқа дәлелге, оқылымда терминді тануға, жазылымда анықтама құрастыруға ұласады.
Біріккен терминдер (құпиясөз, дерекқор, ғаламтор т.б.) оқушыға күрделі сөздің мағыналық бірігуін аңғартуға мүмкіндік береді және бірге жазу нормасын нақты жағдай арқылы бекітеді. Күрделі сөздің бірге жазылуы тек орфографиялық талап емес, ұғымдық тұтастықтың тілдік көрінісі екені түсіндірілгенде, оқушы «екі түбір – бір ұғым» қағидасын меңгереді. Терминтаным еңбектерінде ұлттық тілдің сөзжасам тәсілдері арқылы жаңа атау жасау, халықаралық атауларды игеру және норманы бекіту мәселелері бірізді сипатталады. Мектептегі тапсырмаларда біріккен сөздің құрамын ашу (құпия + сөз), мағынасын контекстен дәлелдеу, біріккен нұсқа мен тіркесті нұсқаны салыстыру (құпия сөз – құпиясөз) сияқты амалдар қолданылады. Бұл жерде оқушы тек жазуды үйреніп қоймай, терминнің семантикалық ықшамдалуын да аңғарады: екі сөздің бірігуі ақпараттық технология саласында ұғымды қысқа әрі дәл атауға қызмет етеді.
Тіркесті терминдер ғылыми стильдің синтаксистік табиғатын танытады. Жаратылыстануда «бағаналы диаграмма», «қайталану жиілігі», «кеңістіктегі таралу» сияқты үлгілер анықтауыш пен анықталғыштың байланысын көрсетсе, информатикада «операциялық жүйе интерфейсі», «деректерді талдау», «құпиясөзді орнату» сияқты үлгілер іс-әрекеттің атауын жинақтайды. Тіркесті терминді оқытуда бас сөзді табу, анықтауыштың қызметін көрсету, тіркесті атаудың қысқарымға ауысу мүмкіндігін бағалау сияқты тапсырмалар жетекші орын алады. Бұл тәсіл синтаксистік норманы нақты қолданымда меңгертеді: оқушы бас сөздің грамматикалық тұлғасын сақтап, анықтауыштың мағыналық жүгін түсіндіреді; нәтижесінде сөйлем құрау сапасы артады.
Мәтінде кездесетін қысқартуларды дұрыс оқу, дұрыс жазу қалыптастыру өте маңызды. Себебі ғылыми мәтінде, ақпараттық мәтінде қысқартулар жиі қолданылады, бірақ мектеп оқушысына қысқартуларды дұрыс жазу және оның дұрыс оқылуымен қатар таратып айтылуын білмесе, мәтін түсініксіз болып кетуі мүмкін. Сондықтан элективте қысқарымды таныту «алғашқы рет толық нұсқасын беру – кейін қысқарту – кейін мәтін бойы бірізді сақтау» қағидасымен ұйымдастырылады. Мысалы, операциялық жүйе (ОЖ) тіркесі бір мезетте тіркесті термин және қысқарым үлгісін қамтиды; мұнда оқушы тіркестің бас сөзін сақтап, қысқарымды бас әріппен жазады, жақша қолдану нормасын меңгереді және мәтінде артық қайталауды қысқарым арқылы реттейді.
Халықаралық термин элементтері бар атауларды меңгертуде басты әрекет – мағына болжау және ұғымды дәлдеу. Микро-, макро-, мега- сияқты элементтерді түсінген оқушы жаңа атауды алдын ала түсіндіре алады, ал бұл лексиканы үйренудегі «терең өңдеу» қағидасымен сәйкес келеді: сөз мағынасын бөліктер арқылы құрастыру оны ұзақ уақыт есте сақтауға ықпал етеді. Бұл топтағы тапсырмаларда элемент мағынасы бір сөзбен беріледі, кейін оқушы өз ұсынысын жасап, оны мәтіндік дәлелмен негіздейді. Осы арқылы оқушы термин жасаудың шығармашылық компонентін игеріп, сөзжасам мен пәндік мазмұнның байланысын сезінеді.
Тапсырмалардың тілі мен форматы 6-сыныптың жас ерекшелігіне сай қарапайым, бірақ ғылыми стильдің негізгі белгілерін сақтайды: нақты анықтама, дәлелге сүйенген қорытынды, терминнің бірізді қолданысы. Әр мәтіннен кейінгі жазылым тапсырмасы оқушыны шағын ғылыми мәтін құрастыруға үйретеді: біріншіден, терминді анықтайды; екіншіден, оны мысалмен түсіндіреді; үшіншіден, қорытынды жасайды. Бұл құрылым оқушының академиялық жазылымына бастапқы дағды қалыптастырады және пәндік мазмұнды тіл арқылы тануға мүмкіндік береді. 
Бағалау үшін қысқа рубрика қолданылады: а) терминді дұрыс тану; ә) құрылымын көрсету; б) мағынасын дәлелдеу; в) орфографиялық және синтаксистік норманы сақтау; г) мәтінді ғылыми стильге жақын жазу. Бұл өлшемдер тілдік дағдылар арқылы оқытуға және критериалды бағалау ұстанымына сәйкес келеді.

3.3 Жаңа терминдерді пәнаралық интеграция негізінде оқыту
Қазіргі зерттеулерде интеграцияның теориялық негізі «әлемнің тұтастығын қабылдау» және «нақты мәселені шешу арқылы үйрену» қағидаттарымен дәлелденеді. Мәселен, оқу бағдарламасын кіріктіру туралы халықаралық шолуларда интеграцияның негізінде оқушының «бір пәннің ішінде» қалмай, білімді жағдайға көшіру қабілеті күшейетіні, яғни білімнің тасымалдануы мен қолданылуы оңайлайтыны айтылады [124, р. 3-140]. Интеграцияның мәні пән мазмұнын қысқарту емес; керісінше, мазмұнды өзара байланыста түсіндіру арқылы оқушының түсіну тереңдігін арттыруға бағытталады. Қазақстан жағдайында да кіріктіріп оқыту идеясы әдістемелік ұсынымдарда жүйеленіп, жаратылыстану-ғылыми бағыттағы пәндерді өзара сабақтастырудың, STEM және АКТ қолданудың, зерттеу тәсілдерін енгізудің тиімділігі көрсетіледі [125]. Осындай еңбектердің басты тұжырымы – пәнаралық байланыс оқушының танымдық белсенділігін арттырып қана қоймай, ойлау мен тілдің бірлігін күшейтеді: оқушы құбылысты түсінген сайын оны атауға, дәлелдеуге, салыстыруға қажетті тілдік бірліктерді іздейді, ал сол ізденіс жаңа терминдерді меңгерудің табиғи ортасын құрайды.
Пәнаралық интеграцияның тілдік нәтиже берудегі әлеуетін түсіндіру үшін тіл үйренудің қазіргі концепциялары да маңызды. Терминологиялық сауаттылық – сөзді «тану» ғана емес, ұғымды дұрыс түсініп, оны әртүрлі бағытта қолдана алу қабілеті. Сондықтан терминді үйрету үрдісі лексиканы механикалық жаттаумен шектелсе, ол пассив деңгейде қалып қоюы мүмкін. Ал термин нақты мазмұнмен және әрекетпен байланысқанда, оқушының терминге қатысты когнитивтік өңдеуі тереңдейді: ол сөздің мағынасын контексттен шығарады, жасалу жолын байқайды, қолданысын салыстырады, сөйтіп терминнің «ұғымдық өзегін» саналы түрде меңгереді. Осыған ұқсас тұжырымдар мазмұн мен тілді кіріктіріп оқытуға арналған зерттеулерде кең дәлелденеді: пәндік мазмұн арқылы оқыту тілдің қолданысын күшейтіп, әсіресе сөздік қор мен ауызша сөйлеуге әсер ететіні мета-талдауларда көрсетіледі [126]. Жүйелі шолуларда пәндік мәтіндер мен тапсырмалар тілдік нәтижені көбіне «мақсатты сөздік бірліктердің» жиілігі және оларды қолдануға мәжбүрлейтін тапсырма дизайны арқылы береді деп қорытындыланады [127]. Сондай-ақ қолмен әрекет етуге негізделген сабақ түрлерінің мақсатты сөздерді игертуде әсері жоғары болатыны тәжірибелік зерттеулерде байқалады [128, 129]. Бұл деректерді қазақ тілін ана тілі ретінде оқытуға тікелей көшіру шартты болғанымен, терминді контексте қолдандырудың, әрекетпен байланыстырудың, мәтіннің мазмұнын тілдік өнімге айналдырудың тиімді механизмін түсіндіруге мүмкіндік береді.
Жаңартылған оқу жоспарында негізгі орта буынның 5-6 сыныптарында «Жаратылыстану» оқу пәні оқытылып, ал 7-9 сыныптарда «Физика», «Химия», «Биология», «География» пәндері жеке оқытылады; демек, жаратылыстану курсы кейінгі пәндерге кіріспе іспетті іргелі ұғымдарды қамтиды [125, р. 3-146]. Математика курсы да осы жаста оқушыға алгебралық және геометриялық мазмұн қатар ұсынады: өрнек, теңдеу, пропорция сияқты алгебралық ұғымдармен бірге кесінді, бұрыш, фигура, геометриялық шек сияқты геометриялық ұғымдар қатар меңгертіледі. Осы мазмұндық ерекшелік қазақ тілі элективті курста терминдерді пәнаралық контексте беруге қолайлы жағдай жасайды: оқушы бір жағынан «өлшеу», «дерек», «диаграмма», «пайыз» сияқты ортақ ұғымдарды әр пәнде кездестіреді, екінші жағынан сол ұғымдарды қазақша дұрыс атауға және қолдануға үйренеді.
Осы ғылыми-әдістемелік алғышарттарды басшылыққа ала отырып, педагогикалық эксперимент 2024–2025 оқу жылында Төлеген Айбергенов атындағы №16 орта мектептің 6 «А» және 6 «Ә» сыныптарында ұйымдастырылды. Экспериментке 6 «А» сыныбынан 24 оқушы, 6 «Ә» сыныбынан 25 оқушы қатысып, жалпы қамту саны 49 оқушыны құрады. Алдын ала бақылау нәтижелері мен пән мұғалімдерінің сараптамасы екі сыныптың бастапқы үлгерімі мен тілдік құзыреттілігі шамалас екенін көрсетті; осыған байланысты 6 «А» сыныбы эксперименттік топ, 6 «Ә» сыныбы бақылау тобы ретінде белгіленді. Эксперименттік топта 34 сағаттық «Жаңа терминдер» элективті курсы пәнаралық интеграция негізінде жүйелі жүргізілді (Қосымша Ә), ал бақылау тобында қазақ тілі пәні стандартты оқу бағдарламасы аясында жалғастырылып, арнайы курс енгізілген жоқ. Экспериментті ұйымдастыру мен кезеңдеп жүргізу логикасы педагогикалық зерттеулерде орныққан «анықтау – қалыптастыру – қорытынды» үлгісіне сүйеніп құрылды; бұл үлгі оқыту ықпалының бастапқы деңгейін айқындауға, мақсатты интервенция енгізуге және соңғы нәтижені салыстырмалы түрде бағалауға мүмкіндік береді.
Зерттеудің негізгі мақсаты – жаңартылған білім мазмұны жағдайында мәтін және әрекетке негізделген тәсіл арқылы 6-сынып оқушыларының терминологиялық сауаттылығын қалыптастыруға бағытталған «Жаңа терминдер» элективті курсының тиімділігін тәжірибе жүзінде дәлелдеу болды. Бұл мақсат терминді «жатталатын бірлік» ретінде емес, пәндік мәтінді түсінудің кілті, тілдік талдаудың материалы және дәлелдеуге сүйенетін академиялық ойлаудың тірегі ретінде меңгертуді көздейтін ғылыми-әдістемелік тұғырмен сабақтас. Сондықтан эксперимент барысында терминді тану, контекст арқылы мағынаны нақтылау, терминжасамдық құрылымды түсіндіру, әдеби тіл нормаларын сақтап қолдану, әрі тыңдалым–айтылым, оқылым, жазылым дағдылары арқылы терминді өнімді деңгейге көшіру әрекеттері негізгі бағдар ретінде қарастырылды. Өлшеу құралы ретінде құрылымы бірдей (контексті жаңартылған) диагностикалық және қорытынды тесттер пакеті алынды (Қосымша Г). Әр тест 25–30 минут ішінде орындалып, нәтижелер 20 баллдық шкала бойынша бағаланды (1 балл = 5%). Деңгей межесі мынадай түрде белгіленді: 0–8 балл (0–40%) – төмен; 9–14 балл (41–70%) – орта; 15–20 балл (71–100%) – жоғары.
Эксперименттің бірінші кезеңі – анықтау эксперименті.
Оқушылардың терминологиялық сауаттылығының бастапқы деңгейін кешенді айқындауға бағытталды. Бұл кезеңнің мақсаты терминмен жұмыс істеудің бес өзекті қыры бойынша бастапқы жағдайды нақтылау болды: біріншіден, терминді мәтіннен тану және жалпы сөзден ажырату; екіншіден, термин мағынасын контекске сүйеніп түсіндіру және қолдану саласын көрсету; үшіншіден, терминнің шығу тегі мен жасалу жолын талдау (түбір–жұрнақ, біріккен, тіркесті, қысқарым сияқты типтерді тану); төртіншіден, терминнің пәнаралық қолданым өрісін анықтап, дәлелмен негіздеу; бесіншіден, жаңа термин ұсыну және оны контекст ішінде орынды қолдану. Осы мақсатқа сәйкес кезеңнің міндеттері нақтыланды: «жаңа сөз – көне сөз – термин» ұғымдарын ажырату қабілетін өлшеу; термин мағынасын контекст арқылы болжау және бір сөйлемдік анықтама құрастыру деңгейін анықтау; терминжасамдық талдау дағдысын бағалау; терминнің пәнаралық қолданысын көрсету қабілетін тексеру; жаңа термин жасау үлгісін сақтап, оны сөйлем/шағын мәтін ішінде қолдану икемін бағалау.
Анықтау кезеңінің өткізу барысы екі сыныпқа бірдей диагностикалық тест жүргізу арқылы жүзеге асты (5 блок, 20 балл). Сонымен қатар сапалық бақылау ретінде пән мұғалімдері оқушылардың тест кезінде және оған ілеспе қысқа тапсырмаларда жиі жіберген қателерін белгіледі: терминді жай сөздермен шатастыру жиілігі; анықтама құрастыруда артық сөзге, жалпы сипаттауға кету; орфографиялық бірізділікке (бірге/бөлек жазу, дефис, бас әріп, қысқарымды рәсімдеу) немқұрайдылық. Аталған сапалық бақылау сандық көрсеткіштердің мазмұндық түсіндірмесін тереңдетіп, кейінгі кезеңдегі интервенцияны нақты бағыттауға негіз болды.
Анықтау кезеңіне дейінгі педагогикалық бақылауларға сүйене отырып, төмендегідей болжам ұсынылды: 6-сынып оқушылары пәндік мәтіндерде терминдермен жиі кездескенімен, терминді арнайы «тілдік бірлік» ретінде тану және оны меңгерудің жүйелі алгоритмі толық қалыптаспаған; термин көбіне «дайын атау» ретінде қабылданып, оның контекстік мағынасын ашу, құрамын талдау, орфографиялық нормамен бірізді жазу және дәлелмен қолдану әрекеттері тұрақты жаттықтырылмаған. Бұған қоса, көпмағыналы сөздердің (мысалы, «дерек», «бақылау», «жүйе» тәрізді) күнделікті қолданысы мен пәндік қолданысы араласқандықтан, оқушылар терминді күнделікті сөз ретінде қабылдап, ажыратуда қателесуі мүмкін; тіркесті терминдер («деректер қоры», «ақпарат қауіпсіздігі», «температура инверсиясы» т.б.) тұтас атау ретінде емес, еркін сөз тіркесі ретінде бөлшектенуі ықтимал; анықтама құрастыруда ғылыми нақтылыққа (негізгі белгі, қызмет, мақсат) сүйенбей, жалпылау басым болуы мүмкін; жаңа термин жасау сияқты өнімді әрекет үшін қажетті үлгілеу тәжірибесі жеткіліксіз болуы ықтимал. Осы болжам диагностикалық нәтижелермен мазмұндық тұрғыдан үйлесіп, бірінші кезең қорытындысын қалыптастыруға негіз болды.



Сурет 4. Анықтау кезеңіндегі диагностикалық тесттің сандық нәтижелері

Анықтау кезеңіндегі сандық нәтижелер тесттің әр блогы бойынша екі сыныпта да шамалас бастапқы деңгейді көрсетті. Бірінші блокта («жаңа сөз/көне сөз/термин» ұғымдарын ажырату) 6 «А» сыныбында 48%, 6 «Ә» сыныбында 46% тіркелді. Бұл көрсеткіш терминді танудың белгілі бір деңгейде бар екенін, бірақ оны тұрақты әрі дәл қолдануға жеткіліксіз екенін аңғартты. Мұндағы негізгі қиындықтың мазмұны сапалық бақылаумен де нақтыланды: оқушылар «дерек», «график» терминдері көпмағыналы болғандықтан күнделікті сөз ретінде қабылдап, термин ретінде танымай қалды; сонымен қатар тіркесті терминді, атап айтқанда «деректер қоры» терминін тұтас атау ретінде танымай, компоненттерге бөліп қабылдады. Екінші блокта (терминнің мағынасын түсіндіру және қолдану саласын анықтау) 6 «А» – 45%, 6 «Ә» – 44% көрсеткіші байқалды. Мұндағы негізгі қиындық – анықтаманың ғылыми нақтылығы мен ықшамдығын сақтау: оқушылардың бір бөлігі анықтаманы «жалпы түсіндірмеге» айналдырып, терминнің басты белгісін (не үшін/нені көрсетеді, қандай қызмет атқарады) айқын атамай қалды; мысал сөйлемде терминнің орныққан қолданысын сақтамай, мағынаны дәлелдемейтін деңгейде ғана енгізді. Үшінші блокта (терминнің шығу тегі және жасалу жолын талдау) 6 «А» – 40%, 6 «Ә» – 41% тіркелді. Аталған блокта түбірді дәл табу, жұрнақ мағынасын қызметтік тұрғыда түсіндіру, әрі жасалу типін ажырату әрекеттері әлсіз екенін көрсетті; оқушылар сөзжасамды көбіне «жаттап айту» деңгейінде қабылдап, құрылымдық дәлел келтіруге қиналды. Төртінші блокта (пәнаралық байланысын анықтау) ең төмен аймақтардың бірі байқалды: 6 «А» – 36%, 6 «Ә» – 35%. Мұнда оқушылар пән атауын атағанымен, оны мәтінге сүйеніп дәлелдеу, себеп–салдар байланысын көрсету, нақты мысал келтіру әрекетінде қиындық танытты; көп жағдайда жалпы болжаммен шектелді. Бесінші блокта (жаңа термин жасау және оны контексте қолдану) ең төмен бастапқы көрсеткіштер тіркелді: 6 «А» – 32%, 6 «Ә» – 31%. Бұл нәтиже жаңа термин ұсыну – жоғары деңгейдегі өнімді әрекет екенін, ол үшін үлгілеу, нақты анықтама құрастыру және контекстпен дәлелдеу дағдылары қатар қажет болатынын көрсетті; бастапқыда оқушылардың жасалу үлгісін сақтамау, анықтаманы артық сөзге толтыру немесе ғылыми дәлдікті жоғалту, мысал сөйлемнің анықтамамен мағыналық тұрғыда қабыспауы сияқты қателер жиі көрінді.
Осы сандық және сапалық деректерге сүйене отырып, анықтау экспериментінің жалпы қорытындысы төмендегідей тұжырымдалды: екі сыныптың бастапқы деңгейі шамалас; оқушылардың терминді белгілі бір дәрежеде танитыны байқалғанымен, терминнің мағынасын дәл анықтау, жасалу құрылымын талдау, орфографиялық нормаға сай рәсімдеу және пәнаралық контексте дәлелмен қолдану қабілеттері жеткілікті қалыптаспаған; ең әлсіз буындар – пәнаралық дәлелдеу және жаңа термин ұсыну (4–5 блок). Демек, келесі – қалыптастырушы кезеңде – терминді өнімді деңгейге жеткізетін мақсатты әдістемелік жүйе енгізу қажеттілігі дәлелденді.
Эксперименттің екінші кезеңі – қалыптастырушы эксперимент.
Эксперименттік топта «Жаңа терминдер» элективті курсын толық көлемде (34 сағат) жүргізу арқылы анықталған қиындықтарды жүйелі түзетуге бағытталды. Бұл кезеңнің мақсаты – оқушылардың терминологиялық сауаттылығын «рецептив деңгейден өнімді деңгейге» көшіру, яғни терминді тек тану емес, оны түсіндіру, талдау, дәлелдеу және қолдану әрекеттерін тұрақты қалыптастыру болды. Осы мақсатқа сәйкес кезең міндеттері элективті курстың мазмұны мен күтілетін нәтижелері негізінде айқындалды: «термин», «жаңа сөз» ұғымдарын ажыратуды үйрету және терминнің пәндік мәтіндегі қызметін ұғындыру; термин мағынасын контекст арқылы болжау, бір сөйлемдік анықтама құрастыру және мысалмен бекіту дағдыларын дамыту; терминжасамдық талдауды жүйелеу (жұрнақ арқылы жасалған терминдер, біріккен терминдер, тіркесті терминдер, қысқарымдар, халықаралық терминэлементтері); әдеби тіл нормаларын әрекет ішінде меңгерту (бірге/бөлек жазу, дефис, бас әріп, жалғау жалғануы, тіркестің бас сөзі); тыңдалым–айтылым, оқылым, жазылым арқылы терминді өнімді қолданымға көшіру (дәлелдеу, салыстыру, қорытынды жасау); цифрлық құралдарды қолдана отырып оқу өнімін даярлату (шағын глоссарий, инфографика сипаттамасы, нұсқаулық мәтін, терминдік карточка, талдамалы мәтін); қалыптастырушы бағалау дескрипторлары мен рубрика арқылы оқушы ілгерілеуін тұрақты бақылау; академиялық адалдық мәдениетін орнықтыру (анықтаманы көшірмей өз сөзімен ықшамдау, қолданылған дереккөзді көрсету).
Қалыптастырушы кезеңде негізгі оқу материалы ретінде 3.2-тарауда сипатталған «жаңа терминдерді оқытуға арналған тапсырмалар жүйесі» пайдаланылды. Бұл жүйе сабақтарға кездейсоқ емес, курстың тақырыптық жоспарымен дәл сәйкестендіріліп кіріктірілді: әр тақырыпқа сәйкес мәтіндік үлгі таңдалып, оның негізінде тыңдалым–айтылым, оқылым, жазылым және әдеби тіл нормалары бойынша тапсырмалар орындалды. Әдістемелік тұрғыдан әр сабақта 5–12 сөйлемдік қысқа мәтін және 8–12 термин шегінде жұмыс ұйымдастырылып, оқушының когнитивтік жүктемесін реттеу, әрі «тану – түсіндіру – талдау – қолдану – қорытынды» циклін толық орындау көзделді. Осылайша курс терминдік білімді «қабылдау» деңгейінде қалдырмай, оны әрекет арқылы бекітетін тұрақты дағдыға айналдыруға бағытталды.
Курстың мазмұны қосымшада (Қосымша А) берілген, мазмұн бойынша 34 сағат ішінде алты блокқа бөлінді және әр блокта орындалған тапсырмалар мақсатты түрде құзыреттерге бағытталды. Бірінші блок («Термин және атау», 4 сағат) курсқа кіріспе қызметін атқарды: мұнда терминнің табиғаты, атау мен ұғым байланысы, терминнің мәтіндегі қызметі және дұрыс жазудың маңызы түсіндірілді. Осы блокта «Термин мәтінде қалай жұмыс істейді?» тақырыбында 3.2-тараудағы 1-үлгі (кесте–диаграмма–деректерді талдау) оқу материалы ретінде қолданылды. Бұл үлгі бойынша тыңдалым және айтылымда оқушылар мәтінді тыңдап, диаграмма түрлерін (бағаналы, дөңгелек, сызықтық) іріктеді және әрқайсысының қызметін қысқа дәлелмен түсіндірді; оқылымда мәтіннен терминдерді теріп жазып, дара және тіркесті терминдерге бөлді; жазылымда «Диаграмма» терминіне бір сөйлемдік анықтама құрастырып, «Диаграмма арқылы қорытынды жасау» тақырыбында 8–10 сөйлемдік шағын мәтін жазды. Бұл тапсырмалардың мақсаты – терминді мәтіннен тану (1-блок), анықтама мен мысал арқылы мағынаны нақтылау (2-блок) және тіркесті терминнің бас сөзін табу арқылы тілдік талдауға кіріктіру (3-блок). Сонымен қатар бірінші блокта «Терминді дұрыс жазу не үшін маңызды?» тақырыбы аясында орфографиялық бірізділікке ерекше мән берілді: терминнің жазылуын сөздікпен салыстыру, дұрыс нұсқаны таңдау, қате нұсқаларды түзету сияқты шағын әрекеттер арқылы оқушылар нормаға сүйеніп жұмыс істеуге дағдыланды.
Екінші блок («Дара және туынды терминдер», 8 сағат) терминжасамдық талдауды жүйелеуге бағытталды. Бұл блоктың өзегінде жұрнақ арқылы жасалатын терминдер (-ғыш/-гіш, -қыш/-кіш, -ушы/-уші, -лық/-лік, -ма/-ме) және олардың қызметтік мағынасы тұрды. Мұнда 3.2-тараудағы 4-үлгі (ақпараттық қауіпсіздік, операциялық жүйе, интерфейс, пайдаланушы, құпиясөз) және 5-үлгі (процент, пайыздық үлес; қосылғыш, азайтқыш, көбейткіш, бөлгіш сияқты математикалық терминдер) бірін-бірі толықтыра отырып қолданылды. Мысалы, «-ушы/-уші жұрнақты терминдер» тақырыбында 4-үлгі негізінде «пайдаланушы» терминіне түбір–жұрнақ талдауы жасалды, жұрнақтың «әрекет иесі/атқарушы» мәні нақты мысалмен түсіндірілді, әрі оқушы терминді өз сөйлемінде нормамен қолданды. «-ғыш/-гіш, -қыш/-кіш» тақырыбында 5-үлгі негізінде оқушылар мәтіннен жұрнақты терминдерді тауып, түбірін көрсетті, жұрнақтың қызметін (құрал атауы, әрекет атауы, компонент атауы) түсіндірді және үндестік заңына сәйкес жұрнақ таңдаудың уәжін қысқаша негіздеді. «-лық/-лік» тақырыбында «пайыздық» және «көпжылдық» сияқты туынды сөздердің жасалу үлгісі талданып, жұрнақтың «қасиет/қатыстылық» мәні қызметтік тұрғыда нақтыланды. Бұл тапсырмалардың мақсаты – үшінші блокта байқалған әлсіздікті (түбірді дәл табу, жұрнақ мағынасын түсіндіру) мақсатты түрде түзету және терминді дұрыс қолдануға негіз болатын тілдік талдау дағдысын қалыптастыру болды. Сонымен бірге екінші блокта бір түбірден бірнеше термин жасалатын жағдайлар арнайы қарастырылды: оқушылар мағыналық айырманы ажыратып, қандай жағдайда қай терминнің орынды қолданылатынын анықтады, бұл әрекет кейінгі талдамалы жазылымға дайындық қызметін атқарды.
Үшінші блок («Күрделі терминдер», 10 сағат) біріккен терминдер, тіркесті терминдер және қысқарымдармен жұмысқа арналды. Мұнда терминнің құрылымдық тұтастығын сақтау, тіркестің бас сөзін табу, компонент санын анықтау, сөз тәртібін нормаға сай қолдану, қысқарымды дұрыс рәсімдеу сияқты әрекеттер жүйеленді. «Бірге жазылатын терминдер» тақырыбында 4-үлгідегі «құпиясөз» сөзі мысалға алынып, оның біріккен сөз ретінде бірге жазылу себебі (мағыналық тұтастық) дәлелденді; оқушылар орфографиялық сөздікпен салыстыру арқылы нормаға сүйенуді үйренді. «Тіркесті терминдер» және «тірек сөзді табу» тақырыптарында 1-үлгі және 2-үлгі мәтіндері қолданылып, «бағаналы диаграмма», «графикалық картограмма», «қайталану жиілігі», «басым бағыт» сияқты тіркесті терминдерден бас сөзді табу, сөз тәртібін сақтау, тіркестің мағынасына әсер ететін компоненттерді түсіндіру тапсырмалары орындалды. «Қысқарымдар» тақырыбында 4-үлгі негізінде «операциялық жүйе (ОЖ)» үлгісін мәтінде рәсімдеу алгоритмі бекітілді: алғаш толық нұсқасын жазу, жақша ішінде қысқарым беру, әрі қарай қысқарымды бірізді қолдану. Бұл блоктағы тапсырмалардың мақсаты – терминнің жазылуы мен құрылымдық рәсімделуін жүйелеу арқылы орфографиялық және стильдік дәлдікті күшейту, сондай-ақ анықтау кезеңінде жиі байқалған «тіркесті терминді бөлшектеп қабылдау» мәселесін жою болды.
Төртінші блок («Халықаралық және калька терминдер», 8 сағат) терминдердің шығу тегі, терминэлементтер арқылы мағынаны болжау және термин варианттарының бірізділігі мәселелерін қамтыды. Бұл блокта 3.2-тараудағы 3-үлгі (микроәлем–макроәлем–мегаәлем) негізгі мәтін ретінде қолданылып, халықаралық терминэлементтердің мағынаға ықпалын түсіндіруге бағытталған тапсырмалар орындалды. Оқушылар микро-, макро-, мега- элементтерінің мағынасын бір сөзбен (ұсақ/ірі/аса ірі) түсіндіріп қана қоймай, олардың жаңа атаудың мәнін қалай нақтылайтынын дәлелмен көрсетті; әр терминге бір сөйлемдік анықтама құрастырып, мысал келтірді; «микро–макро–мега» үлгісімен 1–2 жаңа атау ұсынды және мағынасын негіздеді. Бұл әрекеттер 5-блоктағы ең күрделі құзыретке (жаңа термин жасау) дайындықты күшейтіп, терминді құрылымдық талдаумен қатар қолданудың өнімді моделін қалыптастырды. Сонымен қатар төртінші блокта калька терминдер және аударма арқылы жасалған атаулар бойынша салыстыру жұмыстары жүргізілді: оқушы халықаралық термин мен ұлттық баламаның айырмасын түсіндіріп, бірізді қолданудың маңызын қорытындылады. Бұл тапсырмалар пәнаралық мәтіндер арқылы терминнің қолданым өрісін кеңейтумен қатар, академиялық дәлдікті және нормалық таңдауды саналы жасауға жетеледі.
Бесінші блок («Жаңа термин жасау және бекіту», 4 сағат) курстың ең өнімді бөлімі ретінде ұйымдастырылды, себебі дәл осы бөлім анықтау кезеңінде ең төмен нәтиже көрсеткен құзыретті (жаңа термин ұсыну және оны контексте қолдану) мақсатты түрде дамытуға бағытталды. Бұл блокта 3.2-тарауда ұсынылған жаңа термин жасау үлгісі (термин – жасалу жолы – бір сөйлемдік анықтама – мысал сөйлем) негізгі әдістемелік құрал ретінде алынды. Алдымен оқушылар жаңа термин ұсынудың жолдарын (жұрнақ, тіркес, біріккен сөз, халықаралық элемент) салыстырып, қандай жағдайда қай үлгінің тиімді болатынын талдады; кейін бір сөйлемдік анықтаманың ғылыми дәлдік талабын орындауға жаттықты (анықтамада негізгі белгі көрсетілуі, артық сөзден қашу, мағынаны нақтылау); одан соң жаңа терминді мәтінде қолдану бойынша шағын абзац құрастырды. Блоктың кульминациялық бөлігі ретінде «Мен ұсынған жаңа термин» жобасы (2 сағат) орындалды: оқушылар өз ұсынған терминін қорғап, жасалу жолын түсіндіріп, анықтамасын беріп, өмірлік/оқу контекстінде қолданылған мысалдарымен дәлелдеді. Бұл тапсырмалардың мақсаты – оқушыны терминді «құрастырушы» позициясына шығару, яғни өнімді тілдік әрекетке жетелеу; бағыты – академиялық дәлдікке, жүйелі дәлелдеуге және тілдік нормаға сүйенген қолданымға үйрету болды. Сонымен қатар бұл бөлімде академиялық адалдық элементтері күшейтілді: оқушы анықтаманы дайын күйінде көшірмей, өз сөзімен ықшамдап жазуға, пайдаланған дереккөзді көрсетуге дағдыланды.
Алтыншы блок («Қорытынды», 2 сағат) қорытынды тест пен рефлексияға арналды. Бұл блоктың мақсаты – курстың нәтижесін ресми өлшеу құралы арқылы бекіту және оқушының өзіндік бағалауына, оқу стратегиясын түсінуіне мүмкіндік беру болды. Рефлексия барысында оқушылар «терминді қалай танимын?», «қателерім қай жерде болды?», «қай тәсіл маған көмектесті?» деген сұрақтар негізінде қысқа пікір жазып, өз портфолиосындағы (глоссарий, карточка, нұсқаулық, талдамалы мәтін) оқу өнімдерін талдады. Бұл әрекет терминологиялық сауаттылықтың метатанымдық компонентін күшейтті, яғни оқушы тек нәтиже емес, нәтижеге жеткізген тәсілді де түсіне бастады.
Қалыптастырушы кезеңнің нәтижесін тек тестпен емес, сабақ барысындағы тұрақты ілгерілеу арқылы да байқауға мүмкіндік болды. Қалыптастырушы бағалау дескрипторлары мен рубрика негізінде әр сабақта оқушының терминді дәл таңдау, анықтама құрастыру, талдау жасау, нормаға сай жазу және дәлелмен қолдану әрекеттері белгіленіп отырды. Әсіресе алғашқы сабақтарда анықтама «жалпы сипаттауға» бейім болса, кейінгі сабақтарда анықтамада «негізгі белгі» айқынырақ көріне бастады; бастапқыда қысқарымды рәсімдеу жиі бұзылса, кейін мәтінде «толық нұсқа + жақша + қысқарым» үлгісі бірізді сақталды; бастапқыда тіркесті терминнің бас сөзін табу қиын болса, кейін оқушылар бас сөзді дәлелмен көрсетіп, сөз тәртібін сақтай бастады. Мұндай өзгерістер қалыптастырушы кезеңнің мазмұны анықтау кезеңінде айқындалған әлсіз тұстарға дәл бағытталғанын аңғартты.
Эксперименттің үшінші кезеңі – қорытынды эксперимент.
Элективті курстың тиімділігін салыстырмалы деректер арқылы дәлелдеуге бағытталды. Бұл кезеңнің мақсаты – эксперименттік және бақылау топтарындағы бастапқы және қорытынды өлшеу нәтижелерін құзыреттер бойынша салыстырып, курстың әсерін айқындау және нәтижені қосымша оқу өнімдері арқылы мазмұндық тұрғыдан бекіту болды. Осы мақсатқа сәйкес міндеттер айқындалды: құрылымы бірдей қорытынды тест арқылы 5 блок бойынша нәтижелік өзгерісті анықтау; оқу өнімдерін (глоссарий, терминдік карточка, нұсқаулық/талдамалы мәтін, жоба) рубрикамен бағалау; ең әлсіз құзыреттердің (пәнаралық дәлелдеу, жаңа термин жасау) қорытындыдағы динамикасын арнайы талдау.
Қорытынды кезеңнің негізгі бағалау құралы: қорытынды тест. Қорытынды текст диагностикалық тесттің құрылымын сақтай отырып, контексті жаңартылған материалмен орындалды. Аталған тесттің ішкі логикасы бұрынғыдай 5 блоктан тұрды: 1) терминді ажырату; 2) термин мағынасын түсіндіру және мысал келтіру; 3) терминжасамдық талдау; 4) пәнаралық байланыс; 5) жаңа термин жасау. Контекстің жаңартылуы тесттің «жаттап алу» әсерін азайтып, оқушының шынайы дағдысын өлшеуге мүмкіндік берді: оқушы жаңа мәтінде терминді тануы, анықтама құрастыруы, құрылымын талдауы және жаңа термин ұсынуы тиіс болды. Сонымен қатар қорытынды кезеңде өнімді тапсырмалар ретінде 120–150 сөз көлеміндегі талдамалы мәтін жазу, кемінде 5 терминді орынды қолдану, әрі жоба өнімдерін қорғау (эксперименттік топ) қарастырылды. Мұндағы өнімдер тест нәтижесін практикалық қолданыммен бекітіп, терминологиялық сауаттылықтың оқу жағдаятынан өмірлік/пәнаралық жағдаятқа ауысуын бағалауға мүмкіндік берді.


Сурет 5. Қорытынды кезеңіндегі қорытынды тесттің сандық нәтижелері

Қорытынды тест нәтижелері құзыреттер бойынша айқын айырмашылықты көрсетті. Бірінші құзырет – «жаңа сөз, көне сөз және термин ұғымдарын ажырату» – эксперименттік топта 48%-дан 92%-ға көтерілді (+44), бақылау тобында 46%-дан 60%-ға өсті (+14). Бұл айырма эксперименттік топта терминді тану әрекеті курстың барлық блоктарында тұрақты орындалғанын, әсіресе 1-үлгі мәтіні арқылы терминді мәтіннен іріктеу және типке бөлу әрекетінің дағдыға айналғанын көрсетеді. Екінші құзырет – «терминнің мағынасын түсіндіру және қолдану саласын анықтау» – эксперименттік топта 45%-дан 88%-ға көтерілді (+43), бақылау тобында 44%-дан 58%-ға өсті (+14). Бұл көрсеткіш «бір сөйлемдік анықтама + мысал» форматының жүйелі қолданылуы оқушылардың анықтама құрастыру мәдениетін қалыптастырғанын дәлелдейді: анықтама жалпылаудан нақтылыққа қарай бағыт алды, мысал сөйлем термин мағынасын дәлелдеуге қызмет ете бастады. Үшінші құзырет – «терминнің шығу тегін және жасалу жолын талдау» – эксперименттік топта 40%-дан 85%-ға көтерілді (+45), бақылау тобында 41%-дан 55%-ға өсті (+14). Бұл айырма 2-блоктағы жұрнақ үлгілері және 3-блоктағы құрылымдық талдау тапсырмаларының тиімділігін көрсетеді: оқушылар түбір–жұрнақты ажыратып, жұрнақ мағынасын қызметтік тұрғыда түсіндіруге дағдыланды, қысқарым мен біріккен сөздің нормасын сақтай алды. Төртінші құзырет – «пәнаралық байланысын анықтау» – эксперименттік топта 36%-дан 83%-ға көтерілді (+47), бақылау тобында 35%-дан 52%-ға өсті (+17). Бұл нәтиже курстың пәнаралық мәтіндерге (информатика, математика, география) негізделуі арқылы «термин–контекст–пән» байланысын дәлелмен көрсету қабілеті дамығанын айғақтайды; оқушылар пән атауын жай атап қоймай, мәтіндік уәж келтіріп, дәлелдеу тәсілдерін қолдана бастады. Бесінші құзырет – «жаңа термин жасау және оны контексте қолдану» – эксперименттік топта 32%-дан 80%-ға көтерілді (+48), бақылау тобында 31%-дан 49%-ға өсті (+18). Бұл – ең күрделі құзырет бойынша ең жоғары өсім, себебі қалыптастыру кезеңінде 5-блок арнайы үлгілеумен, жоба жұмыстарымен, анықтама құрастырудың нақты талаптарымен күшейтілді.

Кесте 7 ‒ Диагностикалық және қорытынды тест нәтижелерінің салыстырмалы көрсеткіштері

	Құзыреттілік түрі
	6 «А» бастапқы (%)
	6 «А» қорытынды (%)
	6 «Ә» бастапқы (%)
	6 «Ә» қорытынды (%)

	Жаңа сөз, көне сөз және термин ұғымдарын ажырату
	48
	92
	46
	60

	Терминнің мағынасын түсіндіру және қолдану саласын анықтау
	45
	88
	44
	58

	Терминнің шығу тегін және жасалу жолын талдау
	40
	85
	41
	55

	Пәнаралық байланысын анықтау
	36
	83
	35
	52

	Жаңа термин жасау және оны контексте қолдану
	32
	80
	31
	49

	Жалпы орташа нәтиже
	43
	84
	43
	57

	Ескерту – Автор құрастырған



Жалпы орташа нәтиже бойынша эксперименттік топ 43%-дан 84%-ға көтеріліп (+41), бақылау тобы 43%-дан 57%-ға өсті (+14). Бұл деректер бақылау тобында да табиғи оқу үдерісіне сай ілгерілеу бар екенін, алайда арнайы курс енгізілген жағдайда ілгерілеу қарқыны айқын жоғары болатынын көрсетеді. Ең маңыздысы – өсім тек «терминді тану» деңгейінде шектелмей, «пәнаралық дәлелдеу» және «жаңа термин жасау» сияқты жоғары деңгейлі өнімді әрекеттерде де байқалды; демек, «Жаңа терминдер» элективті курсы терминологиялық сауаттылықты кешенді қалыптастыруға мүмкіндік беретінін тәжірибе жүзінде дәлелдейді.
Қорытынды кезең тапсырмаларын мазмұндық тұрғыдан талдау оқушылардың нақты қандай әрекеттер арқылы ілгерілегенін айқындауға мүмкіндік береді. Бірінші блоктағы тапсырмаларда оқушы терминді жалпы сөзден ажыратып, бірнеше дұрыс жауапты таңдауы керек болды; эксперименттік топта бұл әрекет тұрақты дағдыға айналған, себебі курс бойы мәтіннен терминді іріктеу және типке бөлу қайталанып отырды. Екінші блоктағы тапсырмаларда оқушыға қысқа мәтін беріледі де, сол мәтіндегі терминге сүйеніп бір сөйлемдік анықтама жазу және мысал сөйлем құрастыру талап етіледі; эксперименттік топта анықтаманың басты белгісі көрсетіліп, сөйлем контексті мағынаны дәлелдеуге бағытталды, бұл 1–2 үлгілердегі тұрақты жаттығулардың нәтижесі ретінде түсіндіріледі. Үшінші блоктағы талдау тапсырмаларында түбір–жұрнақты ажырату және жұрнақтың мағынасын қызметтік тұрғыда түсіндіру талап етіледі; бұл дағды 4–5 үлгілердегі «пайдаланушы», «өлшеуіш», «қосылғыш», «бөлгіш» сияқты бірліктермен жүйелі жұмыс барысында қалыптасты. Төртінші блоктағы пәнаралық байланыс тапсырмасы екі пәнді көрсету және қысқаша дәлелдеу арқылы өлшенеді; эксперименттік топта дәлел көбіне мәтін мазмұнынан туындап, терминнің қолдану саласын нақты көрсетумен ерекшеленді, бұл 2-үлгі (география) және өзге пәндік мәтіндердің тұрақты қолданылғанымен байланысты. Бесінші блоктағы жаңа термин жасау тапсырмасында үлгі сақталуы, анықтама мен мысалдың сәйкестігі, жасалу жолының негізділігі бағаланады; эксперименттік топта үлгі сақталып, анықтамада артық сөз азайып, мысал сөйлем анықтамамен мағыналық тұрғыда қабыса бастады, себебі қалыптастыру кезеңінде бұл әрекет арнайы жобамен бекітілді.
Осы тұжырымдарды жинақтай отырып, эксперименттің жалпы қорытындысы мынадай: анықтау кезеңі оқушылардың терминологиялық сауаттылығының бастапқы деңгейін нақты айқындап, негізгі проблемалық аймақтарды (әсіресе 4–5 блок) белгіледі; ұсынылған жұмыс болжамы (терминді арнайы алгоритммен оқытудың жеткіліксіздігі, контекстпен жұмыс тәжірибесінің шектеулілігі, көпмағыналы сөздерді ажырата алмау, тіркесті терминді тұтас қабылдамау, анықтама және дәлелдеу мәдениетінің әлсіздігі) диагностикалық деректермен расталды. Қалыптастыру кезеңінде «Жаңа терминдер» элективті курсы мен 3.2-тараудағы тапсырмалар жүйесі тақырыптық жоспарға дәл кіріктіріліп, терминді мәтін арқылы меңгертудің «тану – түсіндіру – талдау – қолдану – қорытынды» циклі тұрақты сақталды; тыңдалым–айтылым, оқылым, жазылым және әдеби тіл нормалары бағытындағы тапсырмалар пәнаралық мәтіндермен толықтырылып, цифрлық құралдар арқылы орфографиялық бірізділік пен академиялық адалдық мәдениеті бекітілді. Қорытынды кезең сандық (тест) және сапалық (оқу өнімдері) дәлелдер арқылы курстың тиімділігін көрсетті: эксперименттік топ барлық құзырет бойынша жоғары өсімге жетті, ал бақылау тобындағы өсім салыстырмалы түрде төмен болды; нәтижелер әсіресе пәнаралық дәлелдеу мен жаңа термин жасау сияқты жоғары деңгейлі құзыреттерде курстың ықпалын айқын танытты.
Практикалық тұрғыдан бұл зерттеу «Жаңа терминдер» элективті курсын енгізудің білім алушы үшін нақты құндылығын көрсетеді: оқушы терминді жай «атау» ретінде емес, мәтінді түсінудің, ойды дәлелдеудің және пәндік ақпаратты сауатты жеткізудің құралы ретінде қабылдай бастайды; терминдік дағдылар қалыптасқан сайын оқушының пәндік мәтінмен жұмыс істеу сапасы артады, өйткені терминнің мағынасын ашу мәтінді түсінудің дәлдігіне тікелей әсер етеді; орфографиялық бірізділік пен анықтама мәдениеті қалыптасқан сайын оқушының жазылымы ғылыми стильге жақындайды; жаңа термин ұсыну тапсырмалары оқушының тілдік шығармашылығын ғылыми дәлдікпен ұштастырып, «ойлау – негіздеу – тұжырымдау» әрекеттерін күшейтеді.
Сонымен қатар зерттеудің шектеулерін де көрсету орынды: эксперимент бір мектептің екі сыныбында жүргізілді, сондықтан нәтижені барлық мектепке сол күйінде көшіру үшін қосымша апробация қажет; оқушылар саны шектеулі болғандықтан, келесі зерттеулерде бірнеше мектепті қамтып, деректер ауқымын кеңейту ұсынылады; өнімді жазылымды бағалау рубрикасының сенімділігін арттыру үшін бірнеше бағалаушының келісім коэффициентін есептеу сияқты статистикалық процедуралар енгізуге болады. Алайда аталған шектеулер зерттеудің негізгі тұжырымын әлсіретпейді, керісінше оны болашақта тереңдетудің бағытын көрсетеді.
Қорытындылай келгенде, «Жаңа терминдер» элективті курсы жаңартылған білім мазмұны жағдайында 6-сынып оқушыларының терминологиялық сауаттылығын қалыптастыруға мүмкіндік беретін тиімді әдістемелік құрал екені тәжірибе жүзінде дәлелденді. Эксперименттің үш кезеңі бірізді ұйымдастырылып, әр кезеңде мақсат пен міндет айқындалды, ал талдау процесі сандық және сапалық деректер арқылы толықтырылды. Анықтау кезеңі проблеманы нақтылап, интервенцияны дәл бағыттауға мүмкіндік берсе, қалыптастыру кезеңі мәтін-негізді, пәнаралық және әрекеттік тапсырмалар арқылы терминдік дағдыларды қалыптастырды; қорытынды кезең нәтижені тест пен оқу өнімдері арқылы бекітіп, курстың тиімділігін көрсетті. Осылайша курс оқушының терминді тануынан бастап, оны түсіндіру, талдау, дәлелдеу және жаңа термин жасауға дейінгі толық циклді меңгертуге жағдай жасап, терминологиялық сауаттылықты өнімді деңгейге көтеруге ықпал етті.

Үшінші бөлім бойынша негізгі тұжырымдар:
1. Жаңа терминдерді оқыту – тек тіл үйретудің бір бөлігі ғана емес, оқушылардың ғылыми ұғымдарды саналы меңгеруіне, пәнаралық байланыс орнатуына және метапәндік құзыреттілігін дамытуға бағытталған маңызды лингводидактикалық үдеріс екені дәлелденді.
2. Жаңа терминологияны оқытуда лингвомәдени және когнитивтік ұстанымдар басшылыққа алынып, оқушылардың танымдық белсенділігін арттыратын әдістемелік модель жасалды.
3. «Жаңа терминдер» атты элективті курс бағдарламасы құрастырылып, мектеп тәжірибесінде сынақтан өткізілді. Нәтижесінде оқушылардың терминологиялық сауаттылығы, ғылыми мәтінді түсіну қабілеті және пәндік лексиканы қолдану дағдысы айтарлықтай артқан.
4. Жаңа терминдерді пәнаралық интеграция негізінде оқыту оқушылардың түрлі пәндерден алған білімін біріктіруге, оны жаңа жағдаяттарда қолдануға мүмкіндік беретіні тәжірибелік тұрғыдан дәлелденді.
5. Метапәндік құзыреттілікті дамытуда жаңа терминдерді меңгертудің маңызы айқындалды: оқушылар ұғымдар арасындағы байланыстарды түсініп, ғылыми тілде еркін ой жеткізуге дағдыланады. Бұл білім беру мазмұнының сапасын арттырып, оқушылардың ғылыми коммуникацияға дайын болуын қамтамасыз етеді.

ҚОРЫТЫНДЫ

1991-2021 жылдар аралығында қазақ тілінің даму траекториясы жаңа тарихи кезеңге аяқ басты. Тәуелсіздікпен бірге қоғам өмірінің барлық саласында жүріп жатқан түбегейлі өзгерістер тілдің де құрылымдық-лексикалық жүйесіне, оның ішінде терминологиялық қабатына айтарлықтай ықпал етті. Жаңа ғылыми-техникалық жетістіктер, ақпараттық-коммуникативтік кеңістіктің кеңеюі, жаһандану үдерістері мен ұлттық мәдениет пен ғылымның даму бағыты – осының барлығы жаңа атаулар мен ұғымдардың қарқынды қалыптасуына себеп болды. Диссертациялық жұмыста осы процестер жан-жақты сараланып, жаңа терминдердің теориялық негіздері, жасалу үлгілері, қалыптану кезеңдері мен білім беру жүйесіндегі оқытылу әдістемесі кешенді түрде қарастырылды.
Зерттеу жұмысының бірінші бөлімінде «жаңа сөз», «жаңа атау», «жаңа термин», «жаңа қолданыс» сияқты ұғымдардың ғылыми мәні айқындалып, олардың өзара арақатынасы мен қызметі талданды. Жаңа лексикалық бірліктердің тіл жүйесіне енуі кездейсоқ құбылыс емес, ол қоғамдағы ғылыми-техникалық прогресс пен әлеуметтік қажеттіліктің тікелей нәтижесі екені дәлелденді.
Неологизм, окказионализм, неоним сияқты ұғымдардың айырмашылықтары нақты ашылып, олардың даму сатылары (nonce word – protologism – prelogism – neologism) мен қолданыс аясы айқындалды. Сондай-ақ жаңа терминдердің үштік жіктемесі ұсынылды: жалпытілдік неологизмдер (қоғамдық қолданыстағы жаңа сөздер), окказионализмдер (жеке авторлық бірліктер), неонимдер (арнаулы саладағы жаңа терминдер). Мұндай жіктеу тілдің лексикалық жаңару механизмін тұтас көруге мүмкіндік берді.
Сонымен қатар жаңа терминдерді ғылыми айналымға енгізу мәселесіне қатысты шетел ғалымдарының терминология теориясына қатысты еңбектері зерделеніп, Ж.К. Буланже, А. Рей, Г. Рондо сияқты ғалымдардың тұжырымдары талданды. Бұл зерттеулер жаңа терминдердің тек сөзжасамдық құбылыс емес, ғылыми және әлеуметтік сұранысқа жауап беретін мақсатты әрекет екенін көрсетті. Демек, жаңа терминологияны қалыптастыру – тіл саясатының, ғылым философиясының және мәдени стратегияның бір бөлігі .
Зерттеу жұмысының екінші бөлімінде жаңа терминдердің типологиялық құрылымы, жасалу тәсілдері мен қалыптану сатылары жан-жақты қарастырылды. 1991-2021 жылдары пайда болған терминдер саны мен сапасының бұрынғы кезеңдермен салыстырғанда бірнеше есе артқаны, бұл үрдістің тілдің ішкі заңдылықтарына сүйенумен қатар кірме элементтерді бейімдеу, калькалау, будан модельдер арқылы жүзеге асқаны айқындалды.
Жаңа терминдердің жасалу тәсілдері төрт негізгі бағытта сараланды: лексика-семантикалық тәсіл – бұрынғы сөздердің жаңа мағынада жұмсалуы арқылы жаңа атаулардың қалыптасуы; морфологиялық тәсіл – аффиксация, сөз біріктіру, қысқарту сияқты амалдар арқылы жаңа термин жасау; калькалау және жартылай калька тәсілі – шетелдік терминдердің мағыналық не құрылымдық үлгісін негізге ала отырып балама жасау; синтаксистік тәсіл – сөз тіркестері мен күрделі атаулар арқылы термин қалыптастыру.
Осы тәсілдердің ішінен морфологиялық тәсіл – қазақ тіліндегі жаңа термин жасаудың ең өнімді механизмі, терминдердің шамамен үштен бірі жұрнақтар арқылы жасалады. -лық/-лік, -шы/-ші, -у жұрнақтары әмбебап әрі барлық салаларда жиі қолданылады, бұл олардың сөзжасамдық икемділігін көрсетеді. Әр салада өзіндік морфологиялық модель қалыптасқан: абстрактілі ұғым жұрнақтары -лық/-лік, -изм, -тану, -нама гуманитарлық салада, үдеріс пен әрекет жұрнақтары -у, -ландыру, -қор, -логия ІТ мен техникада, құжат пен мамандық атауда қолданылатын жұрнақтар -шы/-ші, -гер/-кер, -нама, -лық  заң мен басқаруда басым. Жұрнақтардың өнімділігі терминдердің орнығуына тікелей әсер етеді: жиі қолданылатын жұрнақтармен жасалған атаулар тезірек нормаланып, ресми қолданысқа енеді. 
Жаңа терминдердің қалыптану сатылары бес кезеңге бөлініп жүйеленді: ұсынылу, сарапталу, бекітілу, кодификациялану және қолданысқа ену. Бұл кезеңдердің әрқайсысы жаңа терминнің өміршеңдігін айқындайтын маңызды фактор . Терминологиялық комиссиялардың сараптау жұмысы, салалық мамандардың пікірі және ресми құжаттардағы орнығу деңгейі – терминнің нормативті бірлікке айналуына әсер ететін негізгі тетіктер.
Сандық-статистикалық талдау нәтижесінде жаңа терминдердің ең көп кездескен салалары анықталды: білім беру (педагогика – 169 термин, 12,65%), медицина (109 термин, 8,16%), ақпараттық технологиялар (информатика және есептеуіш техника – 57 термин, 4,26%), заң (заңтану – 22 термин, 1,64%) және экономика (13 термин, 0,97%) салаларында жаңа атаулардың үлесі айтарлықтай жоғары екені белгілі болды. Бұл салаларда жаңа ұғымдардың көптеп пайда болуы олардың терминологиялық қорын үздіксіз толықтырып отырады. Сонымен қатар будан терминдердің үлесі айтарлықтай жоғары екені байқалды. Бұл бір жағынан қазақ тілінің шет тілдік элементтерді сіңіру қабілетінің артқанын, кірме элементтерді жат көрмеуін байқатса, екінші жағынан ұлттың өз тілінде термин жасау үлесінің әлі де жоғары емес екенін де көрсетеді.
Зерттеу барысында лексика-семантикалық тәсіл арқылы жасалған «абаттандыру», «жаһандану» және «зият» терминдерінің қолданыс жайын талдау жасалды. Зерттеу нәтижелері «абаттандыру» мен «жаһандану» терминдерінің ресми дискурс пен ғылыми айналымда толық орнығып, тұрақты қолданысқа енгенін көрсетсе, «зият» термині әлі де «интеллект» атауымен дублеттік қатарда қызмет етіп, оны толықтай ығыстыра қойған жоқ. «Зият» термині негізінен құқық, білім беру, педагогика-психология, мәдениет және басқару салаларында қолданылад, ал «интеллект» көбіне ақпараттық технологиялар, инженерия, жасанды интеллект және техникалық ғылымдарда жиі қолданылады. Бұл терминдердің функционалдық бөлінісі сала ерекшелігіне байланысты қалыптасқан: гуманитарлық бағытта ұлттық атауларға басымдық берілсе, ІТ мен техникада халықаралық кірме терминдерді сақтау үрдісі айқын байқалады. 
Диссертацияның үшінші бөлімінде жаңа терминдерді орта білім беру жүйесінде тиімді меңгертудің ғылыми-әдістемелік негіздері жасалды. Бұл бөлімнің басты жаңалығы – жаңа терминологияны тек тілдік құбылыс ретінде емес, оқушылардың метапәндік құзыреттілігін қалыптастыру құралы ретінде қарастыруында. Жаңа терминдерді меңгеру тек лексикалық қорды байыту емес, оқушылардың ғылыми ұғымдарды түсіну, пәнаралық байланыс орнату және сыни ойлау қабілеттерін дамытуға мүмкіндік беретіні дәлелденді.
Зерттеу нәтижесінде «Жаңа терминдер» атты элективті курс бағдарламасы әзірленіп, мектеп жағдайында тәжірибеден өткізілді. Курстың мазмұны оқушылардың терминологиялық сауаттылығын арттыруға, жаңа ұғымдарды ғылыми тілде дәл әрі сауатты қолдануға үйретуге бағытталды. Сонымен қатар пәнаралық интеграция қағидаты негізінде терминдерді оқыту үлгілері ұсынылды. Бұл әдіс оқушылардың әртүрлі пәндерден алған білімін біріктіріп, жаңа жағдаяттарда қолдануға мүмкіндік беретін метапәндік қабілеттерін дамытады.
Тәжірибелік-эксперименттік жұмыстардың нәтижелері жаңа терминдерді жүйелі түрде оқытудың тиімділігін дәлелдеді. Оқушылардың терминологиялық сауаттылығы, ғылыми мәтіндерді түсіну деңгейі мен пәндік құзыреттілігі айтарлықтай артты. Бұл өз кезегінде білім беру сапасын жетілдірудің жаңа мүмкіндіктерін ашады.
Жүргізілген зерттеу жұмысы қазақ тіл білімінде жаңа терминологияны кешенді түрде қарастыруға жол ашып, мынадай маңызды ғылыми нәтижелерге қол жеткізді:
1. «Жаңаттану» ұғымы ғылыми айналымға ұсынылып, жаңа терминологияны зерттейтін дербес бағыт ретінде негізделді.
2. Жаңа терминдердің жасалу жолдары мен типологиялық үлгілері жүйеленіп, олардың құрылымдық-семантикалық ерекшеліктері анықталды.
3. Жаңа терминдердің қалыптану сатылары кезең-кезеңімен сипатталып,  олардың нормативті бірлікке айналу заңдылықтары белгіленді.
4. 1991-2021 жылдар аралығындағы терминқордың сандық-статистикалық талдауы жасалып, ең белсенді салалар мен өнімді тәсілдер анықталды.
5. Жаңа терминдерді оқытудың әдістемелік моделі әзірленіп, пәнаралық интеграция мен метапәндік құзыреттілікті дамытудағы рөлі айқындалды.
Қазақ тілінің қазіргі даму кезеңінде жаңа терминдер тек лингвистикалық құбылыс қана емес, қоғамның ғылыми-техникалық прогресін, ұлттық дүниетанымын және мәдени-өркениеттік бағытын бейнелейтін маңызды көрсеткішке айналды. Тілдің жаңару қабілеті мен терминологиялық жүйенің икемділігі – мемлекеттің зияткерлік әлеуетінің айғағы. Сондықтан жаңа терминдерді ғылыми тұрғыда зерттеу, жүйелеу, нормалау және білім беру процесіне енгізу – тек тілші ғалымдардың ғана емес, бүкіл қоғамның ортақ міндеті.
Осы зерттеу нәтижелері болашақта ұлттық терминологиялық саясатты жетілдіруге, оқулықтар мен стандарттардың сапасын арттыруға, ғылыми коммуникацияны нақтылауға және білім беру мазмұнын жаңғыртуға негіз бола алады. Тілдің дамуындағы бұл жаңа кезең қазақ терминологиясының халықаралық ғылыми кеңістікке шығуына, ұлттық ғылыми тілдің әлеуетін арттыруға және ұлттың зияткерлік іргетасын нығайтуға үлкен үлес қосады.

ҚОСЫМША А

«Жаңа терминдер» элективті курсы
[image: мәтін, скриншот, логотип, Қаріп элементтерін қамтитын сурет

ЖИ арқылы жасалған мазмұн дұрыс емес болуы мүмкін.]

«Жаңа терминдер» элективті курсы бағдарламасы (6-сынып, 34 сағат)
І. Жалпы сипаты
«Жаңа терминдер» элективті курсы жаңартылған білім мазмұны жағдайында оқушының терминологиялық сауаттылығын дамытуға бағытталады. Курс қазақ тілін қазақ тілінде оқитын 6-сыныптарға арналған және лексика, сөзжасам, орфография, синтаксис тақырыптарымен табиғи сабақтастықта құрылады.
Бағдарламаның әдістемелік өзегі – терминді «жатталатын бірлік» ретінде емес, пәндік мәтінді түсінудің кілті, тілдік талдаудың материалы және академиялық дәлелдеудің тірегі ретінде меңгерту. Осы мақсатта курс мәтін негізді тәсілмен ұйымдастырылып, терминнің контекстік мағынасын ашу, терминжасамдық құрылымды тану, әдеби тіл нормаларын сақтап қолдану, төрт дағды (тыңдалым–айтылым, оқылым, жазылым) арқылы өнімді білімге көшіру қағидалары жетекші болады. Әр сабақта 5-12 сөйлемдік қысқа мәтін және 8-12 термин шегінде жұмыс жүргізу ұсынылады; бұл оқушының когнитивтік жүктемесін реттеп, «тану-түсіндіру-талдау-қолдану-қорытынды» цикліне толық мүмкіндік береді. Курста Mektep.Sozdik, орфографиялық сөздік және электрондық емле базасы терминді бірізді жазу мен анықтаманы ықшамдап тұжырымдауға тірек ретінде қолданылады. Академиялық адалдық талаптары (дереккөзді көрсету, анықтаманы көшірмей өз сөзімен қысқарту) курс жұмысында міндетті мәдени компонент ретінде орнығады.
ІІ. Курстың мақсаты
Пәнаралық интеграцияға негізделген мәтін және әрекет арқылы 6-сынып оқушыларының терминологиялық сауаттылығын қалыптастыру: терминді мәтіннен тану, мағынасын контекст пен анықтама арқылы нақтылау, жасалу типін талдау, әдеби тіл нормаларын сақтап ауызша және жазбаша дәл қолдану.
ІІІ. Курстың міндеттері
1. «Термин», «жаңа сөз» ұғымдарын ажыратуға үйрету және терминнің пәндік мәтіндегі қызметін ұғындыру.
2. Терминнің мағынасын контекст арқылы болжау, 1 сөйлемдік анықтама құрастыру және мысалмен бекіту дағдыларын дамыту.
3. Терминжасамдық талдауды жүйелеу:
· жұрнақ арқылы жасалған терминдер (-ғыш/-гіш, -қыш/-кіш, -ушы/-уші, -лық/-лік, -ма/-ме);
· біріккен терминдер;
· тіркесті терминдер (бас сөз, компонент саны, сөз тәртібі);
· қысқарымдар (толық нұсқа + жақша + қысқарымның бірізді қолданысы);
· халықаралық терминэлементтері (микро-, макро-, мега- т.б.).
4. Әдеби тіл нормаларын әрекет ішінде меңгерту: бірге/бөлек жазу, дефис, бас әріп, жалғау жалғануы, тіркестің бас сөз тұлғасы.
5. Тыңдалым, айтылым, оқылым, жазылым бойынша терминді рецептив деңгейден өнімді деңгейге көшіру (дәлелдеу, салыстыру, қорытынды жасау).
6. Цифрлық құралмен қолдау арқылы оқу өнімін дайындау: шағын глоссарий, инфографика сипаттамасы, нұсқаулық мәтін, терминдік карточка, талдамалы мәтін.
7. Қалыптастырушы бағалау дескрипторлары мен рубрика арқылы оқушы ілгерілеуін тұрақты бақылау.
IV. Күтілетін нәтиже
Курс соңында оқушы:
· пәндік мәтіннен 6-10 терминді дұрыс іріктеп, типіне қарай топтайды (дара/тіркесті/біріккен/туынды/қысқарым/халықаралық);
· терминге 1 сөйлемдік нақты анықтама береді және 1 мысал сөйлем құрастырады;
· туынды терминде түбір мен жұрнақты ажыратып, жұрнақ мағынасын қызметтік тұрғыда түсіндіреді;
· тіркесті терминде бас сөзді табады, сөз тәртібін сақтап қолданады, компонент санын көрсетеді;
· қысқарымды мәтінде нормаға сай рәсімдейді (алғашқы толық нұсқа, кейін қысқарым);
· орфографиялық бірізділікті сақтап, сөздік/электрондық база арқылы тексеріп жазады;
· диаграмма/график/картограмма секілді көрнекі дерекке сүйеніп қысқа қорытынды жасайды;
· 120-150 сөз көлемінде ғылыми стильге жақын талдамалы мәтін жазып, кемінде 5 терминді орынды қолданады;
· дереккөзді көрсету мәдениетін сақтайды (мысалы, Mektep.Sozdik қолданылған жағдайда сілтеме үлгісін бере алады).
V. Оқу-тақырыптық жоспары (34 сағат)
I блок. Термин және атау (кіріспе) – 4 сағ
1. Термин деген не? Атау мен ұғымның байланысы
2. Жаңа термин қайдан шығады? Терминнің пайда болу жолдары
3. Термин мәтінде қалай жұмыс істейді?
4. Терминді дұрыс жазу не үшін маңызды? (норма және дәлдік)
II блок. Дара және туынды терминдер – 8 сағ
5. Дара терминдер: бір сөз - бір ұғым
6. Туынды терминдер: жұрнақ мағынаны қалай өзгертеді?
7. -ғыш/-гіш, -қыш/-кіш: әрекет пен қызмет атаулары
8. -ушы/-уші жұрнақты терминдер: кім? не істейді?
9. -лық/-лік жұрнақты терминдер: қасиет пен ұғым атауы
10. -ма/-ме жұрнақты терминдер: үдеріс пен нәтиже
11. Бір түбірден бірнеше термин: мағыналық айырма
12. Қорытынды сабақ: туынды терминді тану және қолдану
III блок. Күрделі терминдер – 10 сағ Біріккен терминдер
13. Біріккен терминдер: екі түбір – бір ұғым
14. Бірге жазылатын терминдер: мағыналық тұтастық Тіркесті терминдер
15. Тіркесті терминдер: екі не үш сөзден тұратын атаулар
16. Тірек сөзді табу: тіркесті терминнің өзегі
17. Тіркесті терминнің сөз тәртібі және мағынасы
Қысқарымдар
18. Қысқарған терминдер: атауды ықшамдау жолы
19. Қысқарымды дұрыс рәсімдеу: толық нұсқа + қысқа нұсқа
Қорытынды
20. Күрделі терминдермен жұмыс: тану, талдау, қолдану
IV блок. Халықаралық және калька терминдер – 8 сағ
21. Халықаралық терминдер: әлем тілдеріне ортақ атаулар
22. Терминэлементтер: микро-, макро-, мега-
23. Термин мағынасын бөліктер арқылы болжау
24. Калька терминдер: өз тілінде жасалған жаңа атаулар
25. Аударма арқылы жасалған терминдер
26. Халықаралық және ұлттық терминдерді салыстыру
27. Термин варианттары мен бірізділік
28. Қорытынды сабақ: халықаралық және калька терминдер
V блок. Жаңа термин жасау және бекіту – 4 сағ
29. Жаңа термин ұсыну: жасалу үлгілерін таңдау
30. Терминге анықтама беру: ғылыми дәлдік
31. Жаңа терминді мәтінде қолдану
32. Жоба: “Мен ұсынған жаңа термин” (2 сағ)
VI блок. Қорытынды – 2 сағ
33. Қорытынды тест: термин түрлері мен жасалу жолдары
34. Рефлексия: мен терминді қалай танимын?

Пайдаланылған қосымша әдебиеттер тізімі

1. Унаспеков Б.Ә., Әділбеков М.Ә. Жылутехникасы. Оқу құралы. Алматы: ТОО «Лантар Трейд», 2018. - 209 б. 
2. Пайдаланушы нұсқаулығы. Төртінші басылым: қыркүйек, 2014 ж.  – 60 бет. https://h10032.www1.hp.com/ctg/Manual/c04512890.pdf
3. DEXP пайдаланушы нұсқаулығы. https://drv.dns-shop.ru/Manuals/V/videoregistrator-dexp-premium-g31_instrukcia.pdf
4. Элективті курс бағдарламасы Жаһандық құзыреттер (10 сынып, 36 сағат) Нұр-Сұлтан 2022. – 145 б. 
5. Сейсенова Н.Б., Сейсенова А.Б. Қазақстан Республикасындағы салық саясатының маңыздылығы: ұлттық және жалпы мемлекеттік мүдделердің бірлігі // Абай атындағы ҚазҰПУ-дың ХАБАРШЫСЫ, «Әлеуметтік және саяси ғылымдар» сериясы, №3(39), 2012 ж. – 137-147 бб. 
6. Ермекова Т.Н. Е  Қазақ тілі: жалпы білім беретін мектептің 6-сыныбына арналған оқулық. / Т.Н.Ермекова, Ж.К.Отарбекова, Г.Б.Тоқтыбаева, – Астана: «Арман-ПВ» баспасы, 2018. – 208 бет. 
7. Әбдіманапов Б.Ш., Нүркенова С.Е., Әбілғазиев А.Ұ., Әуезова Г.У. Жаратылыстану: жалпы білім беретін мектептің 6-сыныбына арналған оқулық. Алматы: «Атамұра», 2018. – 240 б. ISBN 978-601-331-150-0.
8. Әбдіманапов Б.Ш., Нүркенова С.Е., Әбілғазиев А.Ұ., Әуезова Г.У. Жаратылыстану: жалпы білім беретін мектептің 5-сыныбына арналған оқулық. Алматы: «Атамұра», 2017. – 208 б.
9. Алдамұратова Т.А., Байшоланова Қ.С., Байшоланов Е.С. Математика: жалпы білім беретін мектептің 6-сыныбына арналған оқулық. Екі бөлімді. Алматы: «Атамұра», 2018. – 224 б. ISBN 978-601-331-146-3 (1-бөлім), ISBN 978-601-331-147-0 (2-бөлім).
10. Мұхамбетжанова С.Т., Тен А.С., Комова И.В. Информатика: жалпы білім беретін мектептің 6-сыныбына арналған оқулық. Алматы: «Атамұра», 2018. 

11. 

ҚОСЫМША В

[image: ][image: ]














а                                                                            ә
[image: ][image: ]



















б                                                                            в

Сурет В.1 – Mektep.Sozdik мобильді қосымшасы 

Ескерту – Әдебиет негізінде құралған [130]



ҚОСЫМША Г

Диагностикалық және қорытынды тест үлгісі

1-блок. Терминді ажырату (4 балл)
1-тапсырма.
Берілген сөздердің ішінен терминдерді таңдаңыз. (4 дұрыс жауап)
а) дерек;
ә) ағаш;
б) деректер қоры;
в) кітап;
г) график;
ғ) ойнау;
д) интерфейс.
Дескрипторлар:
– терминді жалпы сөзден ажыратады (1 б × 4)
2-блок. Терминнің мағынасын түсіндіру (4 балл)
2-тапсырма.
Төмендегі мәтінді оқып, қалың қаріппен берілген терминдерге сүйене отырып тапсырманы орындаңыз.
Зерттеу барысында жиналған деректер кесте арқылы көрсетілді. Нәтижені түсіндіру үшін диаграмма қолданылды. Диаграмма ақпаратты салыстыруға мүмкіндік береді.
а) «Диаграмма» терминіне 1 сөйлемнен құралатын анықтама жазыңыз (2 б)
ә) Осы терминді қолданып 1 мысал сөйлем құрастырыңыз. (2 б)
Дескрипторлар:
– анықтамада негізгі белгі көрсетілген (2 б) – термин сөйлемде орынды қолданылған (2 б)
3-блок. Терминжасамды талдау (4 балл)
3-тапсырма.
Берілген терминге талдау жасаңыз.
пайдаланушы
а) түбірін көрсетіңіз
ә) жұрнағын көрсетіңіз
б) жұрнақтың мағынасын түсіндіріңіз
Дескрипторлар:
– түбірді дұрыс табады (1 б)
– жұрнақты дұрыс ажыратады (1 б)
– жұрнақ мағынасын қызметтік тұрғыда түсіндіреді (2 б)
4-блок. Пәнаралық байланыс (4 балл)
4-тапсырма.
«деректер қоры» термині қай пәндерде қолданылуы мүмкін?
Мәтінге сүйене отырып екі пәнді көрсетіп, қысқаша түсіндіріңіз.
Дескрипторлар:
– пән атауын дұрыс көрсетеді (1 б × 2)
– түсіндірме мәтінге сүйеніп берілген (2 б)
5-блок. Жаңа термин ұсыну (4 балл)
5-тапсырма.
Төмендегі үлгіге сүйеніп жаңа термин ұсыныңыз.
Үлгі:
а) Термин: күнзарядтағыш
ә) Жасалу жолы (жұрнақ/тіркес): күн + зарядтау + -ғыш (жұрнақ, құрал атауын жасайды)
б) 1 сөйлемдік анықтама: Күн сәулесінің энергиясын пайдаланып, телефон сияқты электрондық құрылғыларды қуаттандыратын портативті құрылғы.
в) Мысал сөйлем: Жорыққа шыққанда күнзарядтағышты алып жүрсем, телефоным электр жоқ жерде де өшпейді.
а) Термин:
ә) Жасалу жолы (жұрнақ/тіркес):
б) 1 сөйлемдік анықтама:
в) Мысал сөйлем:
Дескрипторлар:
– жасалу үлгісі сақталған (2 б)
– анықтама мен сөйлем мағыналық тұрғыда сәйкес (2 б)
Бағалау шкаласы
· 0-8 балл – төмен
· 9-14 балл – орта
· 15-20 балл – жоғары

Қорытынды Тест (Құрылымы бірдей, контекст жаңартылған)

1-блок. Терминді ажырату (4 балл)
1-тапсырма.
Берілген сөздерден терминдерді таңдаңыз. (4 дұрыс жауап):
а) бақылау;
ә) ойын;
б) гомеостаз;
в) пайыз;
г) дәптер;
ғ) картограмма;
д) жүгіру.
2-блок. Терминнің мағынасын түсіндіру (4 балл)
2-тапсырма.
Мәтінді оқыңыз.
Ауа температурасының өзгеруі температура инверсиясы құбылысын тудырады. Бұл жағдай атмосфера қабаттарындағы жылудың таралуына әсер етеді.
а) «температура инверсиясы» терминіне анықтама жазыңыз. (2 б)
ә) Осы терминді қолданып мысал сөйлем құрастырыңыз. (2 б)
3-блок. Терминжасамды талдау (4 балл)
3-тапсырма.
Берілген терминге талдау жасаңыз.
өлшеуіш
а) түбір\
ә) жұрнақ
б) жұрнақтың мағынасы
4-блок. Пәнаралық байланыс (4 балл)
4-тапсырма.
«Пайыз» термині қай пәндерде кездеседі?
Мәтін мен өз бақылауыңызға сүйеніп екі пәнді көрсетіңіз.
5-блок. Жаңа термин жасау (4 балл)
5-тапсырма.
Төмендегі үлгіге сүйеніп жаңа термин ұсыныңыз.
Үлгі: 	
а) термин: күнзарядтағыш;
ә) жасалу жолы (жұрнақ/тіркес): күн + зарядтау + -ғыш (жұрнақ, құрал атауын жасайды);
б) 1 сөйлемдік анықтама: Күн сәулесінің энергиясын пайдаланып, телефон сияқты электрондық құрылғыларды қуаттандыратын портативті құрылғы.
в) мысал сөйлем: Жорыққа шыққанда күнзарядтағышты алып жүрсем, телефоным электр жоқ жерде де өшпейді.
Термин:
а) жасалу жолы (жұрнақ/тіркес);
ә) 1 сөйлемдік анықтама;
б) мысал сөйлем:
Бағалау шкаласы 
· 0-8 – төмен;
· 9-14 – орта;
· 15-20 – жоғары.

терминдер саны	
  Әдебиеттану 	  Әскери сала 	  Ботаника 	  Биология 	  География 	  Геология 	  Дипломатия 	  Жеңіл және тоқыма өнеркәсібі 	  Информатика және есептеуіш техника 	  Заңтану 	  Зоология 	  Кен ісі және металлургия 	  Көлік және қатынас жолдары 	  Лингвистика 	  Математика 	  Машинажасау 	  Мәдениет және өнер 	  Медицина 	  Механика және машинатану 	  Педагогика 	  Сәулет және құрылыс 	  Спорт және дене тәрбиесі 	  Статистика, стандарттау және зияткерлік меншік 	  Тамақ өнеркәсібі және тұрмыстық қызмет 	  Тарих 	  Техника 	  Физика және астрономия 	  Философия және саясаттану 	  Химия 	  Экология 	  Экономика 	  Электроника 	  Энергетика 	  Іс жүргізу және мұрағат ісі 	4	16	8	45	5	12	3	30	57	22	3	38	19	34	16	70	38	109	53	169	21	21	62	32	37	5	58	89	53	72	13	1	15	6	


6 «А» бастапқы (%)	
Жаңа сөз, көне сөз және термин ұғымдарын ажырату	Терминнің мағынасын түсіндіру және қолдану саласын анықтау	Терминнің шығу тегін және жасалу жолын талдау	Пәнаралық байланысын анықтау	Жаңа термин жасау және оны контексте қолдану	0.48	0.45	0.4	0.36	0.32	6 «Ә» бастапқы (%)	
Жаңа сөз, көне сөз және термин ұғымдарын ажырату	Терминнің мағынасын түсіндіру және қолдану саласын анықтау	Терминнің шығу тегін және жасалу жолын талдау	Пәнаралық байланысын анықтау	Жаңа термин жасау және оны контексте қолдану	0.46	0.44	0.41	0.35	0.31	



6 «А» қорытынды (%)	
Жаңа сөз, көне сөз және термин ұғымдарын ажырату	Терминнің мағынасын түсіндіру және қолдану саласын анықтау	Терминнің шығу тегін және жасалу жолын талдау	Пәнаралық байланысын анықтау	Жаңа термин жасау және оны контексте қолдану	0.92	0.88	0.85	0.83	0.8	6 «Ә» қорытынды (%)	
Жаңа сөз, көне сөз және термин ұғымдарын ажырату	Терминнің мағынасын түсіндіру және қолдану саласын анықтау	Терминнің шығу тегін және жасалу жолын талдау	Пәнаралық байланысын анықтау	Жаңа термин жасау және оны контексте қолдану	0.6	0.57999999999999996	0.55000000000000004	0.52	0.49	



Жаңа атаулар мен қолданыстар	
жалпы корпус	4120	жаңа терминдер	
жалпы корпус	1336	

